Fig 001

ÎN LOC DE PREFAŢĂ

(Invitaţie în munţi)

O nouă carte despre munţi. Scrisă de doi pasionaţi iubitori ai munţilor, N. Dimitriu şi Em. Cristea. Ea se înscrie ca o altă demonstraţie pe linia succeselor pe care le-a cunoscut în anii regimului democrat-popular activitatea sporturilor legate de munte. În anii aceştia, ai noştri, activitatea turistică alături de celelalte mijloace ale culturii fizice şi sportului a antrenat mase impresionante de oameni ai muncii. Asha cum scrie chiar într-o Hotărîre a Consiliului de Miniştri, privind organizarea activităţii turistice: "Practicarea cu regularitate a turismului contribuie la întărirea sănătăţii oamenilor muncii, pregătindu-i pentru o muncă de înaltă productivitate şi apărarea cuceririlor revoluţionare ale poporului nostru. Prin cunoaşterea frumuseţilor patriei, a monumentelor istorice din trecutul glorios de luptă al poporului nostru, a realizărilor regimului democrat-popular, masele de oameni ai muncii sînt educate în spiritul dragostei neţărmurite faţă de patrie, iar avîntul lor în munca de construire a socialismului capătă un nou şi puternic impuls". "Tineretul nostru", după cum arată tovarăşul Gheorghe Gheorghiu-Dej, în cuvîntarea sa la Congresul Învăţătorilor din R.P.R.: "...trebuie învăţat să cunoască şi să iubească minunatele frumuseţi şi bogăţii ale ţării noastre".

Şi eu am fost în munţi - Et în Arcadia ego. Şi pasiunea aceasta totală pentru munţi poate învinge şi pe un profesor sau cercetător literar, pentru că ea se înscrie în istoria literaturii lumii, de la Francesco Petrarea, prim alpinist pe muntele Ventoux şi primul scriitor care a notat cu o rară sensibilitate profundele impresii date de înălţimi, la Dante Alighieri, căţărător ilustru pe cel mai înalt munte din lume, nu Everestul sau K2, ci Purgatoriul, ridicat de înalta lui fantezie artistică; scriitorii alpinişti Emilio Comici, Guido Rey, reprezentanţi vestiţi ai celui mai aerian alpinism.

Despre munţi au scris şi clasici ai literaturii noastre. De la paginile lui Dimitrie Cantemir pînă la simfonia gravă a lui Calistrat Hogaş, trecînd prin cununa montană a Romaîniei Pitoreşti a lui Alexandru Vlahuţă, scriitorii au invitat pe oameni în ţinutul grandios al munţilor, au vorbit despre flotele violete ale înălţimilor împlîntate în azur, au invitat la îndelunga navigare, printre cele mai luminoase stele. Iar astăzi mai mult ca oricînd aceste chemări şi-au găsit împlinirea. Cei care au fost "răpiţi" de munte, nu vor putea uita niciodată viziunea primă, într-adevăr celestială, ce li se va înfăţişa totdeauna, vie şi fascinantă, la prima vedere a acestor înalte prelungiri spre soare ale pămîntului, care sînt munţii. Oricare vor fi fiind lungile şi înflăcăratele naraţiuni despre munte, oricît de arzător ar lucra înalta noastră fantezie şi imaginaţie, realitatea, vederea proprie, este nesfîrşit superioară tuturor descrierilor, tuturor visurilor, şi într-adevăr muntele poate fi un Zauberberg - munte magic, pe care însă îl poate atinge şi cuceri oricine doreşte s-o facă.

Excelsior a fost de totdeauna deviza omului care a aspirat spre înălţimi şi cunoashtere. Şi muntele este acea parte a planetei noastre, ,,acoperişul lumii", care se învecinează cel mai mult cu cerul. Pe creste ne simţim parte integrantă din univers, de acolo, fără să mai avem limita vederii, salutăm spaţiile siderale. Muntele este urcat de oameni care nu sînt extraordinari şi deosebiţi, care se numesc turişti ori alpinisti, nu numai pentru mîndria înaltă şi intimă de a arăta plenitudinea puterilor noastre, de a ne căli forţa fizică în mereu mai aspre încercări, din acea voluptate de nespus de a ne înălţa mereu mai sus şi de a fi dominatori conştienţi ai golului prăpăstiilor ameţitoare, atraşi fiind de îndrăzneala şi frumuseţea victoriei. Muntele este urcat de aceşti oa.meni, care nu sînt extraordinari şi deosebiţi, care se numesc turisti şi alpinişti, mai cu seamă pentru deplinătatea bucuriei de a trăi, de a se simţi mai aproape de acea puritate şi luminozitate a cerului, pe care numai marile creste le dau.

Niciodată în trecut n-au fost bătute potecile văilor înflorite de atîţia paşi: paşi mărunţi şi grăbiţi ai pionierilor şi şcolarilor, pashi uşori şi siguri ai tinerilor, paşi prudenţi, calculaţi ai celor mai în vîrstă. Niciodată în trecut n-au primit pereţii stîncoşi asaltul spre creastă din partea atîtor temerari, puşi pe fapte mari aci ca şi în muncă. Numărul îndrăgostiţilor de munte a crescut nemăsurat de mult şi creşterea aceasta reflectă, odată în plus, condiţiile de trai crescute, bucuria vieţii noastre noi din ce în ce mai plină şi mai luminoasă.

Muntele a putut să fie cîntat de atîţia artişti ai cuvîntului, ai muzicii sau ai paletei şi să primească atîtea atribute. Într-adevăr, muntele farmecă total şi marea lui putere fascinează, atrăgînd în cele mai neverosimile ascensiuni pe aceia care l-au văzut si l-au iubit. Nimeni nu va putea uita vreodată lupta aspră şi îndrăzneaţă care se dă şi cu puterile trupului, dar şi cu forţele sufletului, pe verticala pereţilor, deasupra abisului ameţitor, în fisuri suspendate sau albastre, în trecerea acrobatică si spectaculoasă a surplombelor şi teraselor. Poate că nici o altă pagină a vieţii noastre nu va fi răsfoită mai des şi mai recitită decît aceea a unei ascensiuni, a cărei trăire ne-a umplut sufletul de o înaltă şi bărbătească mîndrie.

Este nevoie însă de o pregătire pentru a te apropia de munte, pe calea cea mai elegantă de ajuns la creste şi care este verticala. Se cere mai cu seamă ca alpinistul să fie înflăcărat de o mistuitoare pasiune, de o imensă bucurie, pe care i-o dă apropierea de munte, un suflet vibrant, multicord, pentru a simţi mai din plin infinitul farmec şi armonia înălţimilor.

Este nevoie de o pregătire morală, dar şi de una fizică şi tehnică, pentru a nu da înapoi în faţa încercărilor, pentru a înfrunta muntele pe acele trasee ce par imposibile, pentru a avea imensa satisfacţie, satisfacţie de explorator într-un sens, de a fi fost primul muritor care a atins planeta, pe acele puncte pe care le oferă verticala unei premiere alpine. Iar de aci oamenii se întorc oţeliţi, pentru a-şi relua cu mai mult avînt munca creatoare a epocii noastre socialiste. 

Probabil că mulţi dintre cititorii cărţilor despre munţi, chiar în aceste zile ale cueeririi primelor înălţimi ale Cosmosului, se înfioară auzind cuvintele căţărare, verticală, surplombă, abis şi cred că toţi cei care merg în munţi sînt sau nebuni sau candidaţi la sinucidere. Nu, muntele nu înseamnă moarte sub avalanşe sau în furtuni, prin desprinderea prizelor sau smulgerea pitonului solicitat. Şi turistul sau alpinistul nu merge nebuneşte în munţi pentru a se sinucide, ci dimpotrivă pentru a se bucura în mijlocul luminii, al celor mai radiante culori, al spaţiului nesfîrşit, pentru a asculta apele care cad, marile freamăte ale pădurilor de brad în acorduri de orgă. Oamenii merg în munţi pentru a cunoashte frumuseţile patriei, pentru a-şi odihni mintea şi sufletul, pentru a şi le înălţa, pentru a-şi fortifica trupul, într-unul din cele mai sănătoase şi mai inteligente exerciţii sportive ale cărui foloase sînt de necontestat pentru fiecare om al muncii.

Alpinistul va trebui să ţină seama totdeauna însă, de necesitatea cunoaşterii muntelui şi a limitelor propriilor sale fortze. Numai astfel va putea ajunge ca la 64 de ani, ca profesorul italian Cardena, să cucereaseă în premieră, o creastă din Alpii Dolomiţi, la 60 să ,,facă" 7 premiere alpine într-un singur an (ca faimosul Titus Piaz) sau să lase un document de viaţă ca acela pe care mulţi dintre noi l-am citit în mica sufragerie a celei mai înalte cabane din ţară, la Omul: "...am urcat astăzi pentru a o sută cincizecea oară la Omul în acest an pentru a cincea oară... 

Era în anul în care acest îndrăgostit al munţilor împlinise 70 de ani. "Las aceste rînduri amintire prietenilor mei drumeţi cu gîndul că poate, de data aceasta, am fost pentru ultima oară la Omul (21 septembrie 1954). Dar cel care a scris aceste rînduri a continuat, atras de farmecul extraordinar al muntelui cu nume atît de simbolic, să revină la Omul. Cunoscîndu-i modestia nu-i dăm numele; îi dorim însă ca cei 80 de ani să-i sărbătorească pe înălţimi şi să depăşească 200 de ascensiuni.

Dar ştiinţa noastră mai cunoashte un alt reprezentant îndrăgostit total de munte. Este vorba de unul din cei mai iubiţi profesori ai noştri, savantul de mare reputaţie în arta lingvistică, academicianul Al. Rosetîi. Am rătăcit odată alături de el, mai mult de 16 ore în zăpezi, şi mi-am dat seama de multe ori că muntele este într-adevăr o piatră de încercare severă a prieteniei, a lealităţii şi a curajului. Lui i se datoresc unele din cele mai realizate rînduri despre munţi, despre concordanţa dintre gîndirea creatoare şi ascensiune. Citez din adevăratul poem în proză al ilustrului savant fonetician, scris nu de mult şi intitulat atît de sugestiv "Ritmuri necesare":

"... În zarea îndepărtată se iveşte, albastră, fiintza munţilor noştri , 

Un Eldorado fictiv, o ţară de basm.

Trenul suflă din greu.

Vegetaţia, aci, e mai bogată şi s-au ivit brazii. Pereţi de stîncă. Văi de-a curmezişul, prăpăstioase. Ape spumate îşi desfac trîmbele de cristal, la picioarele noastre, cu zeci de fanfare, în mii de curcubee.

Un joc fermecat de culori, de zvonuri misterioase, de apeluri de abia formulate pe aripa vînturilor. Vorbeşte muntele, din cuprinsul poienilor luminate, a căilor adînci şi prăpăstioase, din întinsul clinurilor culcate peste dealuri.

Un domeniu atît de necunoscut, în care călătorul pătrunde cu inima îndoită, urcînd cu răbdare pantele repezi şi coborînd cu grijă căile umbroase. Pasul, măsura putinţei noastre de mii de ori repetate, se acordă cu ritmul gîndirii.. el o provoacă, o ajută să se formuleze, o susţine. Proiectul iese din adîncuri, firul gîndirii se materializează. Imagini. Realizări certe. Uneori apar soluţii neaşteptate, cu iuţeala fulgerului, ca fluturii iviţi într-o clipă şi dispăruţi în clipa următoare. Mîna dibuie creionul, un petec de hîrtie, pentru a statornici părerea călătoare.

Gîndirii îi sînt necesare, pasul călătorului, zvonul apelor, miresmele muntelui, ozonul tăriilor albastre, bolta brazilor… verdeaţa perenă e ca un simbol al longevităţii, la care rîvneşte fiinţa noastră plăpîndă..."

Cartea despre Bucegi scrisă de Em. Cristea şi N. Dimitriu scoate din nou în evidenţă farmecul turismului. În acelaşi timp ea va întări că alpinismul nu este tehnicitate pură, ci artă de multe ori ca omul îndrăgostit de munte urcă şi se caţără, nu ca un automat, ci ca o fiinţă complexă, bine echilibrată, cu simtzuri ascutzite şi nervi tari. Asemenea oameni sînt astăzi foarte mulţi. Am avut prilejul să cunosc pe unii dintre ei. Cine l-a văzut vreodată pe Aurel Irimia alături de celălalt maestru al sportului Emilian Cristea (coautorul cărţii de faţă), învingînd unul din cele mai dificile trasee alpine din ţara noastră, Fisura Albastră sau în traversarea Peretelui Văii Albe, în plină ascen-siune pe munte, nu-l va putea uita. Eleganţa şi elasticitatea îi sînt caracteristice ca şi un simţ, o intuiţie eare uneori poate fi numită extraordinară, în alegerea cea mai sigură a traseului.

Î-am ascultat de multe ori pe alpinisti, povestind despre visele lor realizate în premiere alpine. Modestia lor caracteristică nu-i putea împiedica în relatarea exactă a faptelor. Vorbirea lor simplă sublinia cu atît mai contrastant realitatea realizărilor lor în munţi, realizări care unora dintre noi li se păreau din domeniul celei mai bogate fantezii. Aş vrea să spun despre alpinistii, pe care i-am văzut în ascensiuni de dificultate extremă, că sînt fiinţe atît de aeriene, încît, după atingerea crestei, îţi par că ar fi în stare să-şi continue ascensiunea pînă la înşurubarea în azurul cerului. Şi mai trebuie să spun că nimic nu emoţionează mai mult la cei ce îndrăgesc munţii, decît înaltul sentiment pe care ei îl au despre prietenie, despre spiritul tovărăşesc. I-am văzut pe aceşti oameni care nu sînt extraordinari şi deosebiţi, dominaţi totdeauna de sentimentul unei absolute devoţiuni pentru accia care li s-au încredinţat, şi alături de care ei s-au legat în coardă, de la începutul pînă la sfîrşitul unei aspre aseensiuni.

Vom fi întotdeauna încîntaţi să cunoashtem alpinisti ca Aurel Irimia şi să fim alături de ei în frumoasele lor ascensiuni. Ne vom bucura alături de fiecare nou turist din miile de oameni care cutreierînd astăzi cărările munţilor îndrăgesc acest sport, se călesc, devin mai cutezători. 

Cartea despre munţi a lui N. Dimitriu şi Em. Cristea readuce în centrul atenţiei Masivul Bucegi, într-adevăr centrul activităţii turistice şi alpine din ţara noastră. Apropierea masivului de marile aşezări citadine şi muncitoreşti Bucureşti, Ploieşti, Cîmpina, Braşov este o explicaţie. Principala explieaţie este dată însă de frumuseţile extraordinare ale naturii, concentrate în acest masiv, după legile de aur ale geometriei. Aci se află toată scara posibilităţilor sporturilor în munţi, de la potecile cu cele mai clare marcaje accesibile oricui, oricărei vîrste, la traseele de escaladă pură care ating gradul 6 superior şi care se pastrează alpiniştilor cu o pregătire deosebită.

Iată de ce cei doi autori şi-au ales Masivul Bucegi ca obiect al minutzioasei lui descrieri. Cartea are marele merit de a fi o călăuză sigură care descrie drumurile către frumuseţea extraordinară a Bucegilor. Este o carte concentrată, sintetică, de îndrumare. De aci stilul ei riguros, ştiinţifie. Autorii şi-au impus cu severitate de a nu se lăsa pradă digresiunilor literare. De aci o rară sobrietate stilistică, o argumentare solidă tehnică în dezvoltarea subiectului. Cu atît mai mult am vrea ca lectura acestei cărţi despre munţi să fie o nouă şi arzătoare invitaţie adresată tuturor tinerilor din patria noastră, de a se apropia de munte, de a-l cunoaşte profund şi deci de a-l iubi.

Cartea despre Bucegi a lui Em. Cristea şi N. Dimitriu este o altă preţioasă contribuţie la cronica turismului şi alpinismului romînesc. Muntele poate fi considerat ca o înaltă shcoală care ajută la făurirea caracterului omului nou, constructor al socialismului. Să ascultăm vocea şi chemarea muntelui.









ALEXANDRU BALACI

DIN PARTEA AUTORILOR

Lucrarea cuprinde în paginile introductive, o privire de ansambiu asupra geografiei, geologiei, climei, florei şi faunei Bucegilor, iar în continuare, descrierea succintă a traseelor cu caracter turistic şi alpin, începînd cu drumurile cele mai uşoare şi sfîrşind cu escaladele tehnice de grad superior. Traseele turistice sînt descrise pe secţiuni (porţiunile dintre localităţile de pornire şi cabane sau dintre cabane) şi în ambele sensuri, ceea ce dă drumeţilor posibilitatea de a se fixa asupra unor itinerarii cît mai variate şi de a identifica punctele de un interes turistic mai deosebit, indiferent de sensul în care vor parcurge un traseu.

Descrierea traseelor alpine, de la cele mai accesibile, între care clasicele văi de abrupt, şi pînă la ascensiunile extrem de dificile, este precedată de o scurtă prezentare a arterelor de pătrundere şi se încheie cu indicarea drumurilor care conduc către localităţile de pornire sau la cele mai apropiate cabane. Dat fiind aspectul complex al zonelor de stîncă ale Bucegilor, în cele mai multe cazuri lipsite de repere precise (sau care se pot confunda cu uşurinţă), traseele cu caracter alpin au fost grupate, potrivit poziţiei lor, pe un număr de 19 artere de pătrundere.

Adăugăm că cele mai multe dintre traseele de grad superior au fost efectuate în ultimii zece ani, aceasta, datorită condiţiilor create alpinismului în anii puterii populare, ceea ce a făcut ca pregătirea tehnică a căţărătorilor să atingă un nivel înalt, iar numărul lor să de la cîteva sute în 1944 la mai multe mii în anul 1961. Sînt demne de relevat, astfel, realizările secţiei de alpinism a Casei Centrale a Armatei, care a deschis cea mai măreaţă regiune de stîncă din munţii noştri, aceea a Peretelui Văii Albe. La aceasta se alătură activitatea nu mai puţin valoroasă a secţiilor de alpinism Dinamo, Metalul, Voinţa.

Dintre traseele efectuate, parte sînt descrise amănunţit, iar cele de un interes tehnic mai restrîns sau situate în apropierea celor dintîi, citate sau descrise pe scurt. De asemenea, traseele escaladate în faza editării prezentei lucrări sînt menţionate în ultimele pagini ale ghidului, cu arătarea gradului de dificultate, arterelor de pătrundere etc.

Încheind această scurtă prezentare, mulţumim tuturor acelora care au sprijinit apariţia lucrării de faţă şi în special tov. dr. ing. Al. Beldie, pentru preţioasa sa contribuţie la întocmirea capitolelor privind partea generală şi descrierea traseelor turistice.

In loc de prefaţă 

l. PRIVIRE GENERALĂ

Culmile sudice

A. Culmea principală a Bucegilor 

1. Şirul prahovean Coştila, Caraimanul, Jepii Mici, Jepii Mari

Versantul sud-estic (Munţii de deasupra Sinaiei)


2. Şirul Ialomiţean

B. Culmea strunga 

C. Culmile interioare (Obîrşia, Doamnele, Bătrîna) 

Valea Ialomiţei 

Culmile nordice 

Morarul,Bucşoiul, Scara – Gaura, Padina Crucii, Ţigăneşti

GEOLOGIA 

CLIMA

FLORA ŞI VEGETAŢIA 

FAUNA 

MONUMENTELE NATURII ŞI REZERVAŢII NATURALE 

COMPLETĂRl LA TOPONIMIA BUCEGILOR 

CABANELE DIN BUCEGI 

Fig. 002

II.TRASEE TURISTICE ŞI ALPINE

A.TRASEE TURISTICE

În lucrarea de faţă (vezi schema alăturată), traseele turistice sînt împărţite pe secţiuni (porţiunile cuprinse între localităţile de pornire şi cabane sau între cabane). Secţiunile sînt notate în ambele sensuri prin indici (exemplu: ind 1. Sinaia – Vf. Cu Dor 1A, Vf. Cu Dor - Peştera 1B, Peştera – Vf. Cu Dor 1C, Vf. Cu Dor – Sinaia.

Aceeaşi notaţie a fost introdusă şi în paginile care cuprind descrierea traseelor la capitolul "Turism". Astfel, descrierea unei secţiuni notate, spre exemplu, cu indicele 15, se găseşte în cuprinsul capitolului susmenţionat, la acelaşi indice (15).

În locul indicatorului putem consulta schema alăturată. În aceasta, secţiunile sînt marcate, în ambele sensuri, prin săgeţi însoţite de indici. Exemplu. Săgeata unei secţiuni este notată cu indicele 1. Descrierea secţiunii, în sensul arătat de săgeată, se găseşte în cuprinsul capitolului "Turism", la acelaşi indice (1).

DIN LOCALITĂŢI ŞI PUNCTE TURISTICE MAI ÎNSEMNATE

Indice
SINAIA-VÎRFUL CU DOR-PEŞTERA

1
Sinaia - Vîrful cu Dor 

1A
Vîrful cu Dor-Peştera 

PEŞTERA-VÎRFUL CU DOR-SINAIA

1B
Peştera-Vîrful cu Dor 

1C
Vîrful cu Dor-Sinaia 

1D
Vîrful cu Dor-Piatră Arsă

1E
Vîrful cu Dor-Bolboci

SINAIA - PIATRA ARSĂ - PEŞTERA

2
Sinaia- Piatra Arsă 

2A
Piatra Arsă-Peştera 

PEŞTERA-PIATRA ARSĂ-SINAIA

2B 
Peştera- Piatra Arsă 

2C 
Piatra Arsă-Sinaia 

2D 
Piatra Arsă-Vîrful cu Dor

SINAIA - PIATRA ARSĂ - BABELE - OMUL

3
Sinaia - Piatra Arsă 

3A 
Piatra Arsă - Babele 

3B 
Babele - Vf. Omul 

Vf. OMUL-BABELE-PIATRA ARSĂ-SINAIA

3C 
Vf. Omul-Babele 

3D 
BabeIe - Piatra Arsă 

BUŞTENI-VALEA URLĂTORILOR-CANTON PIATRA ARSĂ

4 
Buşteni-Canton Jepi 

4A 
Canton Jepi-Piatra Arsă 

PIATRA ARSĂ-CANTON JEPI-VALEA URLĂTORILOR-BUŞTENI

4B
Canton Jepi-Buşteni 

4D 
Canton Jepi-Caraiman 

BUŞTENI-VALEA JEPILOR-CARAIMAN-BABELE-PEŞTERA

5 Buşteni-Caraiman 

5A Caraiman- Babele 

5B Babele-Peştera 

PEŞTERA - BABELE - CARAIMAN - VALEA JEPILOR - BUŞTENI

5C Peştera- Babele 

5D Babele-Caraiman 

5E Caraiman-Valea .Iepilor-Buşteni 

5F Caraiman-Crucea Eroilor-Vf. Omul 

5G Caraiman-Canton Jepi

BUŞTENI - POIANA COŞTILEI - PICHETUL ROŞU - MĂLĂEŞTI

6
Buşteni-Munticel-Poiana Coştilei 

6A
Poiana Coştilei-Pichetul Roşu 

6B
Pichetul Roşu-Mălăeşti 

MĂLĂEŞTI - PICHETUL ROŞU - POIANA COŞTILEI - BUŞTENI

6C
Mălăieşti – Pichetul Roşu

6D
Pichetul Roşu – Poiana Coştilei 

6E
Poiana Costhilei – Munticel – Buşteni

BUŞTENI - POIANA COŞTILEI – Vf. OMUL

7
Buşteni-Gîlma-Poiana Coştilei 

7A
Poiana Coştilei-Vf. Omul

Vf. OMUL-POIANA COŞTILEI-BUŞTENI

7B
Vf. Omul-Poiana Coştilei 

7C
Poiana Coştilei- Gîlma-Buşteni 

BUŞTENI -GURA DIHAMULUI - POIANA IZVOARE - PICHETUL ROŞU – Vf. OMUL

8
Buşteni- Gura Dihamului 

8A
Gura Dihamului-Poiana lzvoarelor

8B
Poiana Izvoarelor – Pichetul Roşu

8C
Pichetul Roşu-Vf. Omul

Vf. OMUL - PICHETUL ROŞU - POIANA IZVOARE-GURA DIHAMULUI - BUŞTENI

8D
Vf. Omul - Pichetul Roşu

8E 
Pichetul Roşu-Poiana lzvoarelor 

8F 
Poiana Izvoarelor- Gura Dihamului

8G 
Gura Dihamului-Buşteni 

BUŞTENI - GURA DIHAMULUI -CABANA DIHAM

9
Buşteni- Gura Dihamului 

9A
Gura Dihamului-Cabana Diham

CABANA DIHAM - GURA DIHAMULUI-BUŞTENI

9B
Cabana Diham- Gura Dihamului 

10 PREDEAL-ŞAUA BAIULUI-POIANA IZVOARELOR

10A
POIANA IZVOARELOR-ŞAUA BAIULUI-PREDEAL

10B
Poiana lzvoarelor-Cabana Diham 

PREDEAL - CABANA DIHAM - PICHETUL ROŞU

11 
Predeal-Şipote-Cabana Diham

11A 
Cabana Diham-Pichetul Roşu

PICHETUL ROŞU-CABANA DIHAM-PREDEAL

11B 
Pichetul Roşu - Cabana Diham 

11C 
Cabana Diham - Şipote - Predeal 

11D 
Cabana-Diham-V. Glăjăriei-Rîşnov

RÎŞNOV-MĂLĂEŞTI-Vf. OMUL

12
Rîşnov - Mălăieşti

12A
Mălăeşti –Vf. Omul

VF. OMUL-MĂLĂEŞTI-RÎŞNOV

12B
Vf. Omul-Mălăeşti 

12C
Mălăeşti-Rîşnov 

12D
Mălăeşti-V. Ţiganeşti – Clincea - Bran

13
BRAN-CLINCEA-Vf. OMUL

13A
VF. OMUL-CLINCEA-BRAN 

14
BRAN-CIUBOTEA-Vf. OMUL 

14A
Vf. OMUL-CIUBOTEA –BRAN

15
BRAN-VALEA GAURA-Vf. OMUL 

15A
Vf. OMUL-VALEA GAURA-BRAN

BRAN-ŞAUA STRUNGA-PEŞTERA

16 
Bran-Şaua Strunga 

16A 
Şaua Strunga-Peştera Ialomiţei

PEŞTERA-ŞAUA STRUNGA-BRAN

16B
Peştera-Şaua Strunga 

16C
Şaua Strunga- Bran 

16D
Şaua Strunga-Colţii Ţapului Vf. OmuI

16E
Vf. Omul-Colţii Ţapului-Şaua Strunga

PIETROŞIŢA-DOBREŞTl-SCROPOASA-BOLBOCI-PEŞTERA-VF. OMUL

17 
Pietroşiţa-Dobreşti-Scropoasa-Bolboci

17A
Bolbcci-Peştera 

17B 
Peştera-Vf. Omul

VF. OMUL-PEŞTERA BOLBOCl-SCROPOASA-DOBREŞTI - PIETROŞIŢA

17C
Vf.Omul-Peştera 

17D
Peştera-Bolboci 

17E
Bolboci-Scropoasa-Dobreşti-Pietroşiţa

17F
Bolboci-Vîrful cu Dor 

DE LA CABANE-DE LA INTERSECŢIILE MAI ÎNSEMNATE

3B
Babele-Vf. Omul 

5B
Babele- Peştera 

5D
Babele- Caraiman 

3D
Babele-Canton Jepi 

3D
Babele- Piatra Arsă 

17A
Bolboci-Peştera

17E
Bolboci-Vîrful cu Dor 

17F
Bolboci- Scropoasa- Dobreşti-Pietroşiţa 

4A
Canton Jepi-Piatra Arsă 

4B
Canton Jepi-Buşteni 

4D
Canton Jepi-Caraiman 

5A 
Caraiman-Babele 

5F
Caraiman-Crucea Eroilor-Vf. Omul 

5G
Caraiman- Piatra Arsă (Sinaia) 

5G
Caraiman - Canton Jepi 

5E
Caraiman-V. Jepilor-Buşteni 

11A
Diham-Pichetul Roşu 

9B 
Diham-Gura Dihamului 

11C
Diham-Şipote-Predeal 

9B 
Diham-Gura Dihamului 

11D 
Diham-V. Glăjăriei-Rîşnov (sau Mălăeşti) 

8A 
Gura Dihamului-Poiana lzvoarelor

9A 
Gura Dihamului-Cabana Diham

8G 
Gura Dihamului- Buşteni 

12A 
Mălăeşti-Vf. OmuI 

6C 
Mălăeşti-Pichetul Roşn 

12C 
Mălăeşti-Rîşnov 

12D 
Mălăeşti-V. Ţigăneşti-Clincea-Bran 

5C
Peştera-Babele

17B 
Peştera-Vf. Omul 

2B 
Peştera-PiatraArsă 

1B 
Peştera-Vîrful cu Dor 

 17D
Peştera-BoIboci 

 16B
Peştera-Şaua Strunga 

3A
Piatra Arsă-Babele 

3A 
Piatra Arsă-Caraiman (Crucea Eroilor, Vf. Omul) 

2A 
Piatra Arsă- Peştera 

2C 
Piatra Arsă-Sinaia 

2D 
Piatra Arsă-Vîrful cu Dor 

4B 
Piatra Arsă-Canton Jepi 

11B 
Pichetul Roşu-Cabana Diham 

6B 
Pichetul Roşu-Mălăeşti

8E 
Pichetul Roşu-Poiana Izvoarelor 

6D 
Pichetul Roşu-Poiana Coştilei 

8C 
Pichetul Roşu-Vf. Omul

7C 
Poiana Coştilei-Gîlma-Buşteni 

6E 
Poiana Coştilei-Munticel-Buşteni 

7A 
Poiana Coştilei-Vf. OmnI 

6A 
Poiana Coştilei-Pichetul Roşu 

8B 
Poiana Izvoarelor- Pichetul Roşu 

10B 
Poiana Izvoarelor-Cabana Diham 

10A
Poiana Izvoarelor-Şaua Baiului-Predeal

8F
Poiana Izvoarelor- Gura Dihamului 

16A
Şaua Strunga – Peştera Ialomiţei 

16C
Şaua Strunga-Bran

16D
Şaua Strunga- Colţii ŢapuIui –Vf. Omul 

1D
Vf. Cu Dor-Piatra Arsă 

1A
Vf. Cu Dor-Peştera 

1E
Vf. Cu Dor-Bolboci 

1C
Vf. Cu Dor-Sinaia 

12B 
Vf. Cu Dor-Mălăeşti 

8D 
Vf. Omul-Pichetul Roşu 

7B
Vf. Omul-Poiana Coştilei 

3C 
Vf. Omul-Crucea Eroilor-Caraiman (Buşteni) 

3C
Vf. Omul-Babele

17C
Vf. Omul-Peştera 

16E
Vf.Omul-Colţii Ţapului-Şaua Strunga

15A
Vf. Omul-V. Gaura-Bran 

14A
Vf. Omul-Ciubotea-Bran

13A
Vf. Omul-Clincea-Bran

B. TRASEE ALPINE

(în ordinea alfabetică a traseelor)

Menţiune

În indicatorul alfabetic, în schiţe etc. traseele descrise mai pe larg sînt notate prin indici. Pe baza acestora identificăm în SCHEMA TRASEELOR ALPINE poziţia traseelor respective (exemplu: traseul indice 19A se ramifică din artera 19; traseul indice 25B, din artera 25 ş.a.m.d.) iar descrierea lor o găsim în cuprinsul capitolului intitulat "Alpinism", la aceiaşi indici. 

Traseele însoţite în indicator de menţiunea ,,vezi indice 20, 21",etc. sînt descrise sumar sau numai citate în textul arterelor din care se ramifică.

Potrivit menţiunilor din ,,CLASIFICAŢIA TRASEELOR ALPINE" (Normele Comisiei de Alpinism din F.R.S.B.A.), de la sfîrşitul indicatorului alfabetic, putem stabili dacă, faţă de nivelul pregătirii noastre tehnice, sîntem sau nu în măsură să întreprindem escalada unui traseu.


Fig.003


Fig.004

Indice 
Denumirea traseului 


Grad de dificultate 

Alhişoara Brînei 




2A 

(vezi indice 21)
Albişoara Crucii 




2A 

(vezi indice 21)
Albişoara Gemenelor 



2A

(vezi indice 21)
Albişoara Hornurilor 



2A

(vezi indice 21)
Albişoara Strungii 



2A

(vezi indice 21)
Albişoara Turnurilor



1B

(vezi indice 21)
34A
Brîul Mare al Bucşoiului 



1A

21A 
Brîul Mare al Coştilei (prin Valea Alba) 

1A

31B 
Brîul Mare al Coştilei (prin V. Priponului) 

1A

18A 
Brîul Mare al Jepilor 



1A

32 
Brîul Mare al Morarului (prin V. Cerbului) 

1A

33D 
Brîul Mare al Morarului (prin V. Morarului)

1A

Brlul Portiţei 




1A

(vezi indice 19) 

22 
Circurile Văii Albe 



1B

Colţul Brînei 




2B

(vezi indice 29)

25F 
Colţul Gălbinelelor 



1B

Creasta Colţului Crăpat 



2B

(vezi indice 30)

25A 
Creasta Coştila-Gălbinele



3A

23B 
Creasta Vulturilor 



3B

21C 
Faţa NE din Blidul Uriaşilor 


4B

36G 
Faţa SV a Turnuleţului 



4A

22B 
Fisura Albastră (traseul I) 



6A

22C 
Fisura Albastră (traseul II) 


6B

Fisura Ascunsă (Traseul Locomotiva) 

3B

(vezi indice 27)

22E 
Fisura Centrală (Peretele Văii Albe) 

4A

21E 
Fisura din Santinela Blidului (Traseul Dinamo) 
5A 

21F 
Fisura din Peretele Găvanului Mare (Traseul Central)
5A

36J 
Fisura din Peretele Tătarului Mare 


5A

Fisura ,,Flamura Roşie" 



3B

(vezi indice 23) 

19A 
Fisura Galbenă 




4A

Fisura Gălbinelelor 



3A

(vezi indice 25)

Fisura Însorită (Ţancul Mic) 


5A

(vezi indice 23)

Fisura Mare din Peretele Coştilei 


5B 

(vezi indice 24)

Fisura Margaretelor 



3A 

(vezi indice 27)

Fisura Mult Dorită 



6A

(vezi indice 23)

22I 
Fisura Pintenului 




5A

23A 
Fisura Răsucită 




4B

22F 
Fisura Roşie 




5B

27B
Fisura Santinelei Văii Verzi 


4B

Fisura Scoruşilor 




2B


(vezi indice 25)

26C 
Fisura Sudică din Colţul Mălinului 

3A

Fisura Sudică din Peretele Coştilei 


3A

(vezi indice 24)

23C 
Fisura Suspendată 



5A

36D 
Fisura Şoimilor 




4A

22H 
Fisura Verde 




5B

Fisura Veveriţei 




3B

(vezi indice 23) 

28A 
Hornul Ascuns 




1B

28B 
Hornul Central 




2B

25E 
Hornul Coarnei 




1B

Hornul de Sus al Ţapului 



3A

(vezi indice 29)

21D 
Hornul din Blidul Uriaşilor (Traseul Progresul) 
3B

24B 
Hornul din Peretele Coştilei 


2B

Hornul Liliecilor 




3B

(vezi indice 27)

Hornul Mare al Ţapului 



4A

(vezi indice 29)

23E 
Hornul Vulturilor 



3A

21B 
Muchia Blidului Uriaşilor 



4A

22D 
Muchia Brînelor 




5A

Muchia de Sus (din Creasta Frumoasă) 

2A

(vezi indice 28)

24C 
Muchia din Peretele Coştilei 


4A

36F 
Muchia Estică a Turnuletului 


4A

25G 
Muchia Estică (Umărul Gălbinelelor) 

3B

Muchia Inaltă din Jepii Mici 


4B

(vezi indice 18)

36C 
Muchia Nordică din Turnul Seciului 

2A

25H 
Muchia N.E. (Umărul Gălbinelelor) 

2B

22J 
Muchia Pintenului 



4A

24A 
Muchia Ţancului Ascuţit 



4A

36H 
Muchia Vestică a Turnuleţului 


4A

36 
Peretele Bătrîna-Tătarul Mare 


---

Peretele Nordic al Acului de Sus 


4A

(vezi indice 33)

31A 
Peretele Priponului 



4A

23 
Peretele Ţancului Mic – Peretele Vulturilor

---

19C 
Spălătura Văii Seci a Caraimanului 


2A

25B 
Traseul celor Trei Surpiombe 


5A

24D 
Traseul Central din Feretele Coştilei 

5B

36E 
Traseul Central din Turnul Seciului 

4A

36A 
Traseul Frontal din Turnul Seciului 

4A

25C 
Traseul Furcilor 




4A

Traseul Grotelor 




3B

(vezi indice 25)

22A 
Traseul Lespezilor 



5A

36B 
Traseul Nemeş din Peretele Bătrîna 

3A

23D 
Traseul Policandrului (Peretele Vulturilor) 

5B

22G 
Traseul Soldat Erou Eftimie Croitoru 

5B

25D 
Traseul Surplombei Mari (Peretele Gălbinelelor) 
4A

Traseul Surplombelor (Peretele Vulturilor) 

4B

(vezi indice 23)

27A 
Traseul Victoriei 




4B

24U 
Traseul de Traversare a Peretelui Coştilei 

3A

Traseul de Traversare E.V. a Peretelui Gălbinelelor 
4A

(vezi indice 25)

19B 
Ţancul Uriaşului-Traseul Frontal 


4A

35A 
Turnul Malăeşti-Extrema stîngă 


5B

35B 
Turnul Mălăeşti-Traseul Tavanelor 


5B

33C 
Valea Adîncă 




1A

21 
Valea Albă 




1A

34 
Valea Bucşoiului 




1B

Valea Caprelor-Bucşoiu 



1A

(vezi indice 35)

Valea Caprelor Coştila 



1A

(vezi indice 31)

26A 
Valea Colţilor 




1B

24 
Valea Coştilei 




1B

25 
Valea Gălbinelelor 



1B

26B 
Valea Hornului 




1B

36I
Valea Horoaba 




1A

Valea lui Zangur 




1A

(vezi indice 19)

35 
Valea Mălăeşti




---

26 
Valea Mălinului 




1B

33 
Valea Morarului 




1A

Valea Pietrelor-Bucşoi 



1B

(vezi indice 35)

33A 
Valea Poienii 




2A 

31 
Valea Priponului 




1A

33B 
Valea Rîpa Zăpezii 



2A

19 
Valea Seacă a Caraimanului 


1B

28 
Valea Seacă a Coşiilei 



1B

18 
Valea Seacă a Jepilor 



1B 

Valea Scoruşilor 




1A

(vezi indice 26)

29 
Valea Ţapului 




1B

30 
Valea Urzicii 




4B

27 
Vîlcelul Ascuns şi Valea Verde

Vîlcelul Grohotişului 



1B

(vezi indice 34)

Vîlcelul Poieniţei




---

(vezi indice 26)

Vîlcelul Portiţelor 



1B

(vezi indice 34)

Vîlcelul Secundar al Gălbinelelor 


1B

(vezi indice 25)

Vîrful Clăii Mari 




1A

(vezi indice 18) 

Vîrful şi Creasta Picăturii 



3A

NOI TRASEE STABILITE IN BUCEGI 

CLASIFICAREA TRASEELOR ALPINE

Grad de dificultate
Subdiv.
Trasee de comparaţie
Clasificarea traseelor alpîne - extras din normele FRSBA, Comisia de alpinism

1. Uşor
A

B
V. Albă, V.Morarului Brîul Mare Coştila

V. Gălbinelelor; Valea Seacă-Caraiman
Caracter general : Drum de munte cu aspect turistic greu, obstacole uşoare; nu necesită o pregătire tehnică sau un echipament special.

A. - Văi şi brîne de abrupt; în această categorie sînt clasificate traseele cu caracter turistic de prezentare a regiunilor alpine şi introducerea în alpinism a începătorului.

B. - Văi de abrupt şi hornuri. Săritorile de pe parcurs (stîncoase) sînt uneori dificile, dar prezintă posibilităţi pentru a fi ocolite. În anumite porţiuni se cere asigurarea în coardă a unor participanţi.

2. Dificult. medie
A

B
Albişoara Crucii, Rîpa Zăpezii pe fir

Hornul Central, Hornul Coştilei
Caracter general: Trasee uşoare care cer cunoaşterea tehnicii de căţărare liberă. Coarda se întrebuinţează pentru asigurări, traversări sau rapeluri.

A. - Hornuri stîncoase şi ţancuri izolate. Hornurile sînt scurte şi prezintă asperităţi bune pentru ramonaj. Ţancurile sînt cu diferenţe de nivel mici.

B. - Văi şi creste. Trasee lungi, combinate cu brîne, hornuri şi creste. Diferenţa de nivel: 300-1000 m.

3. Dificil
A

B
Creasta Coştila – Gălbinele, Fisura Sudică a Mălinului

Umărul Gălbinele-MuchiaE;Creasta Vulturilor
Caracter general: Începe să se practice căţărarea prin aderenţă sau prin opoziţie ; se bat pitoane şi se practică escalada la coardă simplă.

A. - Pereţi şi creste cu porţiuni de căţărare pe stîncă, combinate cu pasaje uşoare, caracteristice gradului II. Unele obstacole mai înclinate se trec cu ajutorul pitoanelor.

B. - Pereţi, cresie sau hornuri cu mai mult de două lungimi de coardă; domină căţărarea liberă.

4. Accentuat dificil
A

B


Traseul Furcilor din P. Gălbinele ; Surplomba Mare din P. Gălbinele.

Fisura Santinelei Văii Verzi ; Fisura Şoimilor
Caracter general: Pentru pasajele dificile, escalada se face la coardă dublă.

A. - Pe traseu se bat pitoane, se folosesc scăriţe în loc de prize de picior; se trec surplombe. Traseele sînt în general scurte, dar dificile, sau lungi, uşoare şi uneori întrerupte de porţiuni greu de trecut.

B. - Trasee cu puncte de trecere dificile, fisuri deschise, traversări, trecerile de surplombe.

5. Foarte dificil
A

B
Traseul celor Trei Surplombe.

Fisura Roşie şi Tr. Soldat Erou Eftimie Croitoru
Caracter general: Trasee lungi şi foarte înclinate, pe care se foloseşte tehnica escaladei la coardă dublă.

A. - Trasee lungi (minimum 4 lungimi de coardă) cu treceri directe de surplombe; traversări expuse.

B. - Trasee lungi, foarte dificile, cu succesiuni de obstacole care cer un efort susţinut. Prizele sînt.mici şi rare; posibilităţi pentru baterea pitoanelor reduse.

6. Extrem de dificil
A

B


    Fisura Albastrft-Traseul 1

Fisura Albastră-Traseul 2


Caracter general: Obstacolele traseelor din această categorie au: succesiuni de surplombe, care cer o complicată manevră de corzi; hornuri spălate, situate la mare înalţime; feţe stîncoase, înclinate şi netede, platforme de regrupare in-mode sau inexisiente; rapeluri dirijate ; traversari Dulfer ; penduluri etc. Traseul trebuie să aibă cel puţin 300 m diferenţă de nivel.

PRIVIRE GENERALĂ

GEOGRAFIA

Masivul Bucegi se desfăşoară pe dreapta văii superioare a Prahovei, alcătuind, prin complexitatea formelor lui orografice şi frumuseţea inedită a peisajului, una dintre cele mai reprezentative individualităţi geografice şi turistice din lanţul Carpaţilor romaîneşti. El ocupă o suprafaţă de cca 300 kmp şi se delimitează: la est, cu V. Prahovei, al cărei culoar adînc îl desparte de spinările monotone ale Gîrbovei, munţi mărginaşi din ramura exterioară a Carpaţilor de curbură (grupa sudică a Carpaţilor răsăriteni); la nord, cu Depresiunea Bîrsei şi Coridorul Bran; la vest, cu V. Moeciului şi cu principalul său fir de obîrşie, V. Bîngălesei, iar din şaua Bucşa-Strunguliţa, spre sud, cu văile Brăteiului şi Ialomiţei, dincolo de care se înalţă culmile prelungi ale Leaotei; în sfîrşit, la sud, cu porţiunea inferioară a Văii Izvorul Dorului şi cu Valea Ialomicioarei, de la obîrşie la confluenţa cu V. Ialomiţei.

In cuprinsul acestor hotare masivul este constituit:

- Dintr-un ansamblu de spinări înalte, ce se desprind radiar din punctul culminant şi principalul nod alpin al Bucegilor, Vîrful Omul (2507 m), alcătuind CULMILE NORDICE, care aparţin, în cea mai mare parte, versantului transilvănean al masivului.

- Dintr-un arc de culmi în formă de U (CULMILE SUDICE), care coboară paralel şi de ambele părţi ale Văii Ialomiţa, formînd la est, dintre această vale şi V. Prahovei, Culmea principală a Bucegilor iar la vest, de-a lungul V. Ialomiţa, Culmea Strunga.

- Din CULMILE INTERIOARE, în alcătuirea cărora intră spinările scurte, însă masive ale Obîrşiei, Doamnelor şi Bătrînei, care se ramifică din partea superioară a arcului culmilor sudice şi către interiorul acestuia, despletindu-se spre 8, printre firele principalelor văi din bazinul superior al Ialomiţei.

Adăugăm că spinările nordice şi arcul culmilor sudice sînt legate între ele printr-o creastă înaltă şi scurtă, numită Culmea Bucurei -cumpănă de ape între V. Cerbului (E) şi V. Gaurei (V) - care se înalţă între Vf. Omul (N) şi Vf. Găvanele (S), situat deasupra obîrşiei V. Ialomiţa.

CULMILE SUDICE

A. Culmea principală a Bucegilor

Dat fiind însemnătatea sa geografică şi turistică, precum şi marea întindere ce ocupă (aproape ½ din suprafaţa totală a masivului), vom prezenta mai întîi Culmea principală a Bucegilor. Aceasta este cuprinsă între văile Prahovei (E), Cerbului (N) şi Ialomiţei (V) şi se caracterizează prin forme de relief puternic contrastante, constituite în principal din versantul prahovean şi platoul BUCEGILOR
. Versantul prahovean, stîncos şi abrupt şi cu poalele bogat împădurite, se ridică pe o înălţime ce variază între 1200-1600 m.

Pereţi brăzdaţi de văi şi hornuri adînci şi întretăiaţi de numeroase platforme; colţi şi ţancuri ascuţite; creste masive şi pe alocuri fierăstruite, ce se înalţă între făgaşele adînci ale văilor, toate alcătuiesc peisajul de o singulară măreţie a abruptului prahovean. Adăugăm că ceea ce dă acestui versant, ca şi Bucegilor în general, un caracter cu totul aparte, sînt numeroasele brîne
 ce înlănţuie pieptul masivului la diferite înălţimi şi care, pe alocuri, constituie unicele căi ce fac posibilă parcurgerea de-a coasta a zonelor abrupte. Formaţiuni tectonice proprii munţilor constituiţi din conglomerate (Bucegi, Ceahlău etc.), brînele prezintă o dezvoltare maximă pe versantul prahovean şi sînt mai rare pe ceilalţi versanţi ai masivului. în contrast izbitor cu decorul sever al versantului prahovean, în creştetul culmii principale se întinde, pe aproape toată suprafaţa sa, podişul înalt şi monoton al Bucegilor, în unele părţi acoperit cu imense pajişti alpine şi jnepenişuri, iar în altele, păstrînd un evident aspect de stepă.

In partea superioară, platoul este străbătut în lung de firul de obîrşie al V. Jepilor, iar de sub Coama Babelor, de V. Izvorul Dorului. Aceste văi, foarte puţin adînci, despart cele două şiruri paralele de munţi, care alcătuiesc, în ansamblu, Culmea principală a Bucegilor: la E., şirul prahovean iar la V., şirul ialomiţean. Ambele şiruri, cu profile disimetrice, se evidenţiază mai mult prin versanţii lor exteriori, respectiv către V. Prahovei şi V. Ialomiţei, cu pante pronunţate pînă la abrupte, în timp ce versanţii interiori, dinspre obîrşiile V. Jepilor şi V. Izvorul Dorului, sînt foarte uşor înclinaţi şi determină suprafaţa uşor ondulată iar pe alocuri plană a podişului Bucegilor.

1. Şirul prahorean
Şirul prahovean formează flancul estic al Culmii principale şi este constituit de la N la S din masivele Coştila, Caraiman, Jepii Mici, Jepii Mari iar, în continuare din munţii de deasupra Sinaiei, care alcătuiesc versantul sud-estic al Bucegilor.

Coştila
Imensa cetate de piatră a Masivului Coştila, situată în colţul de NE al culmii principale, reprezintă, prin varietatea formelor de teren şi bogăţia elementelor alpine, cea mai complexă zonă de stîncă din Bucegi şi una dintre cele mai importante din lanţul Carpaţilor romîneşti. Masivul se mărgineşte la N cu V. Cerbului care îl desparte de Morarul, iar la S, cu V. Albă, dincolo de care se înalţă imensul perete al Albişoarelor Caraimanului.

Abruptul Coştilei prezintă trei sectoare distincte şi anume: abruptul nordic, care se desfăşoară de-a lungul V. Cerbului, delimitat în zona de inflexiune, de firul V. Malinului; abruptul estic cuprins între această vale şi muchia ce se desprinde din Creasta Văii Albe, catre E (în dreptul Hornului Vulturilor); în sfîrşit, abruptul sudic, care se înalţă deasupra Văii Albe. Valea Cerbului îşi are obîrşia în căldarea glaciară situată sub flancurile Colţilor Obîrşiei, Culmii Bucura şi versantului sudic al Morarului. Valea coboară către E, trece într-o a doua căldare în care urmele glaciaţiunii sînt aproape şterse, formează marea ruptură de pantă a Priponului, Văii Cerbului, iar în aval de acesta, treapta mai scundă ce ia sfîrşit deasupra Poienii V. Ţapului. După ce parcurge o porţiune în care coastele munţilor se strîng, valea traversează Poiana V. Cerbului şi se îndreaptă spre NE, prin bolovănişul morenei frontale, iar după un curs accidentat, coboară în poienile de la Gura Dihamului.

Din acest punct făcînd un ocol brusc spre S, apele văii străbat o zonă de padini întinse şi se îndreaptă spre Buşteni unde se varsă în Valea Prahovei.

Fig. 007 Coştila. Abruptul prahovean

Pe toată întinderea sa, abruptul nordic al Coştilei este brăzdat de numeroase văi care descind fie din marginea platoului, fie de sub limita superioară a stîncii, spre V. Cerbului.

-Valea Căldărilor îşi are obîrşia în căldarea situată sub Pintenul Obîrşiei şi confluează cu V. Cerbului în a doua căldare a acestei văi.

Valea Priponului prezintă o căldare superioară aşezată în marginea nordică a platoului şi este despărţită de V. Căldărilor printr-o creastă stîncoasă şi sălbatică (Creasta Priponului). La baza căldării inferioare valea se strîmtează vizibil, trece peste cîteva săritori şi blocuri înalte şi confluează cu V. Cerbului în aval de ,,Priponul Văii Cerbului". Aceste două văi fac parte din bazinul superior glaciar al Văii Cerbului; următoarele sînt însă văi relativ recente, de eroziune torenţială.

- Valea Caprelor porneşte dintr-o coamă ce o desparte de căldarea superioară a Văii Priponului. Firul său îngust coboară în linia dreaptă şi ia sfîrşit deasupra Văii Cerbului printr-un uriaş horn surplombant, în marginea poienii ,,Piatra Pîrlită", la mică distanţă în aval de confluenţa V. Priponului;

- Valea Urzicii, una dintre cele mai sălbatice din abruptul Coştilei, ia naştere de la extremitatea nordică a platoului, se prăvăleşte prin hornuri adînci, întunecoase şi umede, mărginite de seninări înalte şi confluează cu V. Cerbului în Poiana Văii Ţapului.

Spre deosebire de văile menţionate pînă aici, V. Ţapului porneşte de sub platou, întretaie mai jos Brîna Mare a Coştilei, unde se formează un al doilea fir cu care se uneşte în dreptul Brînei cu Jnepeni şi confluează cu V. Cerbului în Poiana Văii Ţapului.

- Valea Seacă a Coştilei îşi are obîrşia la baza celor două mari hornuri care brăzdează faţa nordică a Colţului Mălinului: Hornul Central şi Hornul Ascuns. Valea coboară între maluri stîncoase şi cu jnepenişuri compacte şi conflueaza cu V. Cerbului la est de Poiana V. Ţapului.

- Valea Verde, cea mai scurtă dintre văile abruptului nordic al Coştilei, porneşte de sub larga platformă pe care Brîul cu Jnepeni o formează pe creasta cuprinsă între V. Mălinului (E) şi V. Seacă (V), după care, adîncindu-se pe nesimţite, coboară în Poiana Văii Cerbului unde se uneşte cu firul Văii Mălinului.

Creasta îngustă ce se ridică între V. Seacă şi V. Verde este întretăiată de Şaua Caprelor şi ia sfirşit deasupra Văii Cerbului, printr-un perete vertical ce scapă de sub vîrful denumit Santinela Văii Verzi.

- Valea Mălinului este una dintre cele mai însemnate din abruptul Coştilei, atît prin lungimea sa cît şi prin marea suprafaţă a bazinului său de recepţie. Firul ei porneşte din marginea platoului, se ascunde curînd într-un canion îngust, strecurîndu-se pe la baza pereţilor de sub Colţii Mălinului, şi ia sfîrşit prin cîteva săritori şi spălături înalte, în Poiana Văii Cerbului unde confluează cu această vale.

Valea Mălinului primeşte pe dreapta cîteva văi secundare şi anume: Vîlcelul Mălinului, V. Scoruţilor, V. Hornului şi V. Colţilor, ultimele două cu un accentuat caracter alpin. Intre V. Mălinului şi V. Albă se desfăşoară, pe un front larg, cea mai puternică regiune alpină a Coştilei (abrupturile estic şi sudic) întretăiată de cîteva mari văi stîncoase, între care Valea Gălbinelelor şi Valea Coştilei, care formează principalele artere de pătrundere în cuprinsul impresionantelor orînduiri de piatră ale acestui masiv.

Valea Gălbinelelor coboară din Strunga Gălbinelelor, primeşte la o mică distanţă în aval, pe dreapta, Hornul Coamei, despicătură stîncoasă, îngustă, şi puternic înclinată, de unde se strecoară pe la baza Peretelui Gălbinelelor, care formează flancul nordic al Crestei Coştila-Gălbinele. Pe stînga, valea lasă ,,Coama dintre Văi" delimitată către N de firul secundar al Gălbinelelor, dincolo de care se înalţă flancul sudic al colţului cu acelaşi nume.

- Valea Coştilei despică adînc faţa răsăriteană a abruptului Coştilei, începînd de sub platou, unde îşi resfiră într-un amfiteatru larg, bazinul superior. Ea prezintă două fire mai însemnate: Firul Hornurilor şi Vîlcelul de sub Perete. Valea trece în porţiunea mijlocie pe la baza peretelui ce formează flancul sudic al Crestei Coştila-Gălbinele, lasă în stînga Ţancul Ascuţit, sub care se află refugiul alpin ,,Coştila", şi confluează cu V. Gălbinelelor, firul comun luînd denumirea de Hoagele Urzicii.

La S de Valea Coştilei, principala formă de relief a abruptului este Creasta Vulturilor, al cărei flanc estic formează Peretele Padinei Vulturilor. 

In sfîrşit, abruptul sudic al masivului Coştila este constituit din Peretele Văii Albe, iar la vest de acesta şi deasupra Brînei Mari a Coştilei, din Peretele Brînei. 

Masivul Coştila este despărţit de Caraiman prin V. Albă. Aceasta coboară din marginea platoului, de la V la E, lăsînd, succesiv, în dreapta, Albişoarele Caraimanului, iar în stînga, uriaşele spălături ale Iadului Văii Albe, concavitatea adîncă şi cu pereţi stîncoşi a Blidului Uriaşilor, muchia frontală a Pintenului şi Peretele Văii Albe. În partea inferioară, firul văii se îndreaptă către SE după care, urmînd un curs întrerupt de numeroase săritori, coboară spre Buşteni şi confluează cu Valea Prahovei în dreptul acestei localităţi. Spre S, Valea Albă este dominată de abruptul nordic al Caraimanului. Masivul Coştila este întretăiat de numeroase brîne, la diferite înălţimi, unele fiind continue pe distanţe apreciabile.

Brîna Mare a Coştilei este cea mai întinsă dintre cingătorile ce întretaie abruptul Coştilei. Aceasta porneşte din firul Văii Albe, traversează abruptul sudic, estic şi nordic al Coştilei şi ia sfîrşit în V. Priponului. Brîna de Mijloc, situată deasupra Brînei Mari, începe să se definească pe faţa peretelui care formează malul stîng al Văii Mălinului. în Creasta Colţilor Mălinului brîna formează o şa largă, trece apoi pe abruptul nordic, pierzîndu-se repede în pereţii malului drept al Văii Urzicii. Brîna de Sus se formează pe nesimţite din marginea nordică a platoului şi încinge porţiunea superioară a întregului versant nordic al Coştilei, pînă în V. Căldărilor.

Brîna cu Jnepeni, caracterizată prin jnepenişurile ce o acoperă în mare parte, porneşte din Creasta Mălinului şi ia sfîrşit în V. Priponului. 

Caraimanul

Din mijlocul vastei cingători de păduri ce-i înveşmîntează poalele, Caraimanul se înalţă deasupra Buştenilor, oferind una dintre cele mai grandioase privelişti din abruptul prahovean al Bucegilor. Masivul prezintă trei flancuri stîncoase şi anume: versantul nordic, spre Valea Albă, versantul răsăritean sau ,,Faţa Caraimanului", de-a lungul Văii Prahova, şi versantul sudic, deasupra Văii Jepilor. Pe aproape întreaga sa desfăşurare, versantul nordic, denumit şi Peretele Albişoarelor, este brăzdat de o serie de vîlcele stîncoase, puternic înclinate, cu hornuri şi săritori mari, denumite Albişoarele Văii Albe. Linia somitală a Peretelui Albişoarelor formează Creasta Picăturii, care coboară prin cîteva trepte înalte din Şaua Caraimanului şi ia sfîrşit la E, cu piramida Vîrfului Picătura.

Versantul nordic este întretăiat de o singură cingătoare mai importantă, Brîna Văii Albe care porneşte din Şaua Caraimanului şi coboară uşor în firul Văii Albe unde ia sfîrşit mai sus de Brîna Mare a Coştilei. Versantul răsăritean sau ,,Faţa Caraimanului", cuprins între Creasta Picăturii (N) şi Creasta Brînelor (S), este brăzdat în diagonală de o singură vale mai însemnată, Valea Seacă a Caraimanului. Aceasta se formează din Şaua Caraimanului, de sub promontoriul pe care se ridică Monumentul Eroilor, şi confluează cu Valea Albă după un curs lung şi foarte accidentat, întrerupt de numeroase săritori. Pe dreapta, Valea Seacă primeşte afluenţii stîncoşi Vîlcelul Mortului şi Vîlcelul Uriaşului, iar mai jos, V. lui Zangur, care porneşte din Brîna Portiţei. În comparaţie cu celelalte flancuri, versantul sudic al Caraimanului este mai bogat în vegetaţie, iar pereţii întrerupţi de numeroase brîne.

Fig. 008 Caraimanul. Abruptul prahovean

Cea mai însemnată dintre văile acestui versant, Valea Spumoasă, se formează pe flancul sudic al Şeii Caraimanului, întretaie Brîna Portiţei şi sfîrşeşte în Valea Jepilor, deasupra căreia primeşte cîteva izvoare bogate, ale căror ape se despletesc în zeci de fire. Un aspect caracteristic al acestei feţe îl constituie brînele sudice ale Caraimanului, dintre care cea mai însemnală, Brîna Portiţei, porneşte din firul Văii Jepilor, pătrunde prin Portiţa Caraimanului şi coboară în Valea Seacă a Caraimanului. Mai sus de Brîna Portiţei, versantul este străbătut de numeroase brîne, dintre care cea mai importantă, Brîna Mare a Caraimanului, se strecoară însoţită de potecă pe sub pereţii Spinării Caraimanului, şi ia sfîrşit în Şaua Caraimanului.

Fig. 009 Jepii Mici. Claia şi Vf. Jepilor Mici

Caraimanul este despărţit de muntele vecin, dinspre S, Jepii Mici, prin Valea Jepilor (numită şi V. Caraimanului). Această vale îşi are obîrşia în platou, din marginea căruia scapă peste o mare ruptură de pantă, care formează Cascada Caraimanului. De la Brîna Portiţei în jos, V. Jepilor se adînceşte între maluri puternic înclinate, primeşte o serie de vîlcele, atît de pe flancul Caraimanului cît şi de pe cel al Jepilor Mici, şi confluează cu Valea Prahovei, la Buşteni.

Jepii Mici
În şirul prahovean al Culmii principale, Jepii Mici formează o treaptă inferioară evidentă faţă de masivele Caraiman şi Coştila. Versantul nordic se caracterizează printr-o vegetaţie lemnoasa abundentă cu jnepenişuri şi covoare de smirdar ce se aştern bogate, printre ţancuri şi muchii stîncoase, în timp ce faţa sudică se deschide luminoasă, cu pereţi golaşi de stîncă şi brîne înierbate, ceea ce face ca Jepii să fie consideraţi pe drept cuvînt, munţi ai contrastelor.

Jepii Mici se întind între Valea Jepilor şi Valea Urlătoarea Mare, care îi desparte la S, de Jepii Mari. Creştetul lor domină Valea Prahovei în dreptul localităţii Poiana Ţapului. Abruptul Jepilor Mici prezintă două zone distincte delimitate în porţiunea superioară de coama Vîrfului Jepilor Mici. De la înălţimea Brînei Mari a Jepilor se desprind către E coamele stîncoase ale Glăii Mari şi Clăiţei. Aceşti pinteni mărginesc Valea Seacă a Clăii (sau Valea Seacă a Jepilor). Muchia ascuţită şi stîncoasă a Clăiţei desparte această vale de bazinul Văii Jepilor. La N de Muchia Clăiţei se înalţă Creasta cu Zîmbri, acoperită cu rarişti de larice şi zîmbru (Pinus cembra), şi a cărei siluetă domină porţiunea inferioară a Văii Jepilor. Coama Clăii Mari constituie, prin poziţia şi aspectul său, un element specific al abruptului Jepilor Mici. Mult ieşită din pieptul muntelui, aceasta sfîrşeşte într-o faţă abruptă, care domină peisajul Văii Prahovei între Poiana Ţapului şi Buşteni, de unde prezintă înfăţişarea unei piramide uriaşe cu vîrful rotunjit. Flancul sudic al Clăii Mari formează un perete înalt, ce se ridică, întretăiat de două brîne (Brîna de Sus şi Brîna Subţire), din firul extrem nordic al Văii Comorilor.

La S de Claia Mare, abruptul Jepilor Mici este brăzdat de firele Văii Comorilor, care se unesc şi confluează cu Valea Urlătoarea Mică. Din malul drept al acestei văii, se înalţă Creasta Urlătorilor, care desparte V. Urlătoarea Mică de V. Urlătoarea Mare. Această creastă, ca şi cele mai multe din abruptul Jepilor Mici, ia sfîrşit spre E printr-un perete frontal.

Jepii Mici prezintă numeroage brîne, în special în partea superioară a abruptului. Una singură străbate prin mijloc întregul abrupt, şi anume, Brîna Mare a Jepilor (Brîul lui Răducu), care porneşte din V. Urlătoarea Mare şi ia sfîrşit în V. Jepilor.

Jepii Mari

Jepii Mari se înalţă între Jepii Mici şi Piatra Arsă, fiind delimitaţi prin V. Urlătoarea Mare (N) şi V. Babei (S). Flancul nordic este acoperit aproape în întregime cu o vegetaţie luxuriantă, pe cînd faţa dinspre S-E prezintă un perete înalt ce se desprinde de sub Vf. Jepilor Mari.

V. Babei, larg deschisă în partea superioară într-un găvan cu coaste înierbate, ia naştere din marginea platoului, de sub stîncile ,,Colţii Babei", se adînceşte repede, iar către mijlocul ei se prăvăleşte prin două mari rupturi de pantă. 0 singură brînă mai însemnată, Brîna Jepilor Mari, porneşte din găvanul superior al Văii Babei, întretaie poalele feţei de SE şi coboară apoi în firul Văii Urlătoarea Mare.

Versantul sud-estic (Munţii de deasupra Sinaiei)

La S de V. Babei şirul prahovean al Culmii principale se continuă cu munţii Piatra Arsă, Furnica, Colţii lui Barbeş şi Vînturişul, ai căror versanţi cad deasupra Sinaiei în pantă moderată şi sînt în cea mai mare parte acoperiţi cu întinse pajişti alpine. Din Pintenul Pietrei Arse se desprinde o creastă ce desparte iniţial bazinul Văii Babei de cel al Văii Peleşului. Mai jos, creasta se despleteşte în două ramuri dintre care, cea mai însemnată din punct de vedere turistic, Plaiul Pietrei Arse, este însoţit de o potecă largă. Din Plaiul Pietrei Arse şi pînă în munţii Vînturişul şi Păduchiosul apele ce brăzdează aceşti versanţi coboară în bazinele văilor Peleşului, Zgarburei şi Izvorul Dorului, toate afluente ale Văii Prahova, în dreptul Sinaiei.

Muntele Furnica este aşezat în centrul înălţimilor ce domină Sinaia, cu coastele lui domoale. Un picior larg de munte, Plaiul Furnicii, desparte bazinul Văii Peleşului de cel al Văii Zgarbura. Pe un bot al acestui plai, se întinde poiana ,,Sfîrşitul Lumii", în marginea căreia se înalţă Hotelul Alpin ,,Cota 1400". Valea Zgarburei îşi trage obîrşia din flancul sudic al Plaiului Furnicii şi desparte Colţii lui Barbeş de Furnica.

La S de Vf. Furnica, peisajul este dominat de piramida Vîrfului cu Dor (2006 m), care reprezintă vîrful estic al muntelui Colţii lui Barbeş. Incepînd din Vîrful cu Dor către SV, marginea platoului este formată dintr-o spinare ce coboară repede şi care este întretăiată de Valea Izvorul Dorului. 0 zonă de pereţi stîncoşi şi feţe puternic înclinate, scapă de sub această spinare; la baza lor se desfăşoară Poiana Colţilor lui Barbeş.

Muntele Colţii lui Barbeş este despărţit de Vînturişul şi de piciorul acestuia, Păduchiosul, prin firul adînc al Văii Izvorul Dorului, care, după ce formează ,,Cascada Vînturişului", primeşte pe dreapta V. Izvoraşului şi se îndreaptă prin zăvoaie, spre V. Prahovei.

Şirul munţilor de deasupra Sinaiei sfîrşeşte cu Păduchiosul, cumpănă de ape între bazinele Prahovei şi Ialomiţei. 

2. Şirul ialomiţean

Şirul ialomiţean formează latura vestică a Culmii principale şi se desfăşoară de la N la S, paralel cu V. Ialomiţei. Coastele ce coboară uşor către această vale sînt acoperite aproape în întregime cu pajişti şi păduri şi străbătute de o serie de văi largi printre care coboară numeroase picioare de munte prelungi şi uşor înclinate. Începînd de la N, se succed, de-a lungul şirului ialomiţean, munţii Babele, Cocora, Lăptici, Blana, Nucetul, Oboarele şi Dichiu ale căror vîrfuri marchează marginea vestică a Platoului Bucegilor. Versantul ce se lasă de sub Coama Babelor, cade, în cea mai mare parte, în V. Sugărilor, afluent extrem estic din bazinul superior glaciar al Văii Ialomiţa. Din dreptul stîncilor ,,Babele" se desprinde coama denumită ,,Piciorul Babelor", care, înaintînd către V, desparte V. Sugărilor de V. Cocorei.

Valea Cocorei prezintă un foarte larg bazin de colectare şi îşi adună apele din viroagele de pe versantul apusean al Babelor şi Vf. Cocora. Firul ei coboară repede îndreptîndu-se spre V. Ialomiţei, cu care confluează în Cheile Peşterii, după ce străbate o foarte îngustă diaclază în blocul de calcare din malul stîng al cheilpr (Cheiţa Cocorei). Versantul ialomiţean al Cocorei este alcătuit din două picioare de munte ce se înalţă între V. Cocorei şi V. Lăptici, şi anume: la N, Piciorul Vîrfurile Mari, iar la S, Piciorul Cocorei, al cărui flanc sudic cade în V. Lăptici.

Din dreptul Vîrfului Pietrosul-Lăptici se lasă Piciorul Lăptici; la S de acest picior se află V. Scîndurarilor care coboară de sub Curmătura Lăptici şi confluează cu Ialomiţa, puţin în amonte de Cheile Mici ale Tătarului. Urmează apoi V. Blanei, care porneşte de sub Vf. Lăptici şi desparte muntii Lăptici şi Blana. Muntele Blana este constituit dintr-o spinare ce se întinde între V. Blana şi V. Nucetului. Poalele acestui munte cad în V. Ialomiţei, începînd de la Cheile Mari ale Tătarului şi pînă în padinile de deasupra punctului “Bolboci".

La S de V. Nucetului, care îşi resfiră larg numeroasele sale fire, urmează Muntele Nucetul, cu întinse coaste înierbate, ale căror clinuri urmează cursul Ialomiţei, de-a lungul padinei dintre Plaiul Mircea şi V. Oboarelor.

Muntele Oboarele este cuprins între V. Oboarele şi V. Dichiului, ale căror fire, formate în platou, îmbrăţişează acest munte şi se unesc într-un fir unic (V. Dichiului). La S de V. Dichiului se află ultimul munte din şirul ialomiţear Dichiu. Din Şaua ,,Crucea Potecilor", acesta trimite spre vest Piciorui Dichiului, ale cărui coaste sfîrşesc în V. Ialomiţei printr-o zonă de pereţi stîncoşi, deasupra Cheilor Zănoagei.

B. Culmea Strunga

Desprinzîndu-se din Vf. Găvanele, (cca 600 m sud de Vf. Omul) Culmea Strunga coboară continuu, dominînd obîrşiile Văii Gaura (spre N) şi ale văilor din bazinul superior al Ialomiţei. Flancul nordic şi nord-vestic, dinspre V. Gaura, este stîncos şi abrupt, iar cel sudic, mai uşor înclinat şi în cea mai mare parte acoperit cu pajişti. Pe această porţiune iniţială Culmea Strunga este dominată de vîrfurile Doamnele şi Bătrîna. Din cel dintîi se desprinde către sud, Culmea Doanmelor, iar din cel de al doilea, şi către sud-est, coama înaltă şi largă a Muntelui Bătrîna. Culrnea Strunga se continuă către S, peste Colţii Ţapului, cu Muntele Strungile Mari, pînă la Şaua Strunga. Versantul vestic al Muntelui Strungile Mari, numit Grohotişul, formează în porţiunea superioară un abrupt stîncos, la baza căruia se întind largi grphotişuri mobile. Versantul estic al Strungilor Mari, relativ uşor înclinat, priveşte spre V. Horoabei.

Nu departe de Şaua Strunga, spre S, se desprinde către V, coama Bucşa - Dudele - Pietrele Albe, care formează o punte de legătură uşoară între Bucegi şi Masivul Leaota. Din Şaua Strungii, culmea se continuă spre S, lasă la dreapta, spre SE, piciorul Muntelui Coteanu, prelungindu-se apoi cu spinările întinse şi domoale ale munţilor Tătarul, Deleanu şi Lucăcilă. De remarcat că, începînd de la extremitatea sa nordică şi pînă în dreptul Vîrfului Tătarul, culmea constituită din conglomerate (Spinarea Doamnelor, Vf. Bătrîna) şi calcare (Grohotişul, Strungile Mari) prezintă - ca şi Culmea principală - un profil disimetric, avînd versanţii exteriori, nordici şi vestici, stîncoşi şi abrupţi, iar feţele interioare relativ uşor înclinate şi în cea mai mare parte acoperite cu întinse pajişti alpine. La S de Vf. Tătarul însă, schimbarea structurii geologice se reflectă şi în caracterul reliefului. Astfel, munţii Deleanu şi Lucăcilă, constituiţi din şisturi cristaline, prezintă coame largi, rotunjite şi ambele povîrnişuri moderat înclinate.

Din Vîrful Lucăcilă, culmea se îndreaptă către SE, şi coboară în Şaua Lucăcilă - Zănoaga. În partea opusă a şeii, se ridică cetatea de piatră a Muntelui Zănoaga, ca un pinten împins din culme către V. Ialomiţei, dominînd această vale la S de Bolboci, printr-un perete înalt de calcare ce cade în Cheile Zănoagei Mari. Sub creştetul lat al acestui munte, un pridvor înierbat, denumit ,,Podul cu Flori", înconjoară proeminenţa stîncoasă a Vîrfului Zănoaga. Din Şaua Lucăcilă-Zănoaga, culmea se continuă către S şi ia sfîrşit cu Muntele Lespezi, a cărui culme frămîntată de stîncării se ridică în unghiul format de confluenţa Văii Brăteiului cu V. Ialomiţei.

C. Culmile interioare
Culmile interioare sînt constituite din cele trei ramificaţii de aspectul unor cupole uriaşe ce se desprind din partea nordică a arcului format de Culmea principală şi Culmea Strunga şi se desfăşoară între principalele fire din bazinul superior glaciar al Ialomiţei.

Culmea Obîrşia porneşte din Vf. Colţii Obîrşiei (2488 m) şi înaintează către S, între V. Obîrşia Ialomiţei (V) şi V. Sugărilor (E). Creştetul său larg este caracterizat prin cele două vîrfuri de formă tabulară, Colţii Obîrşiei şi Obîrşia (2405 m). Cu excepţia unei zone stîncoase, care se întinde în porţiunea mijlocie a versantului dinspre V. Obîrşiei Ialomiţei, coastele acestei culmi sînt în general moderat înclinate şi în mare parte înierbate.

Culmea Doamnele este despărţită de cea a Obîrşiei, prin V. Obîrşia Ialomiţei iar de Culmea Bătrîna, prin V. Doamnele. Ea se desprinde din Vf. Doamnele şi formează o coamă uşor înclinată, care ia sfîrşit la extremitatea sudică prin coaste înierbate. Versantul vestic al acestei culmi este în cea mai mare parte acoperit cu pajişti şi covoare de smirdar; cel estic, însă, cade în abrupturi stîncoase, străbătute de brîne înguste. Caracteristic peisajului ce oferă acest versant, privit dinspre S, este ,,Colţul Doamnelor", turn stîncos, detaşat din creştetul larg al culmii şi despărţit de aceasta printr-o şa adîncă.

Culmea Bătrîna se desprinde din vîrful cu acelaşi nume (2177 m), situat în Culmea Strunga, arcuindu-se treptat către S, între văile Horoabei şi Doamnele. Versantul dinspre V. Doamnele prezintă către obîrşia acestei văi coaste largi, cu întinse covoare de smirdar; spre S devine însă puternic înclinat şi e străbătut de numeroase brîne înierbate, ce alternează cu zonele stîncoase.

Valea Ialomiţei

V. Ialomiţei formează principalul curs de apă ce străbate Masivul Bucegilor de la N la S, despărţind Ctilmea principală de Culmea Strunga. Valea îşi are obîrşia într-o căldare glaciară situată sub Vf. Găvanele, viroagele sale iniţiale coborînd din unghiul format de Spinarea Doamnelor şi Creasta Colţilor Obîrşiei. În fundul acestei căldări se remarcă un imens bloc de calcare, ,,Mecetul Turcesc" legat de pieptul muntelui printr-o coamă cu creştetul plan, aproape orizontal, care prezintă un perete frontal vertical şi şlefuit. Mai jos de “Mecet", valea (care în această porţiune superioară se numeşte V. Bisericii sau V. Căţunul Obîrşiei) prezintă o mare ruptură de pantă pe care se formează ,,Cascada Obîrşiei". La baza cascadei valea primeşte pe stînga Izvorul Obîrşiei şi ia de aici în jos numele de V. Obîrşia Ialomiţei.

Fig. 010 Valea Ialomiţei, Cheile Zănoagei

Cu profil transversal în formă de U, caracteristic văilor glaciare, V. Obîrşia Ialomiţei îşi deschide larg căldarea inftrioară, între coastele Doamnelor şi Obîrşiei. Firul ei se continuă intrînd în zona morenei frontale, ia numele de V. Ialomiţei şi pătrunde curînd în Cheile Urşilor, despicătură stîncoasă în masivul calcaros de la poalele Bătrînei, apoi în Cheile Peşterii (în continuarea Cheilor Urşilor), adîncite între pereţi verticali. În peretele Muntelui Bătrîna, pe flancul drept al văii, se află Peştera Ialomiţei (vezi descrierea peşterii la cap. Geologie).

La sud de Cheile Peşterii valea debuşează în larga deschidere a Padinei. Puţin mai jos, Ialomiţa străbate Cheile Coteanului, formate pe dreapta de peretele calcaros al Coteanului şi pe stînga dintr-un imens bloc stîncos. în aval de aceste chei, valea se lărgeşte din nou şi, nu departe, formează Cheile Tătarului, defileu relativ scurt, strîns între pereţii verticali ai Muntelui Blana (E) şi abruptul de sub Colţii Tătarului (V). La ieşirea din chei, valea se continuă, relativ îngustă, printre coastele împădurite ale munţilor Tătarul şi Blana, pînă la confluenţa cu V. Mircea. De aici, micşorîndu-şi mult înclinaţia, străbate o padină largă, pînă în punctul ,,Bolboci" (numele vechi, Bulboace). De la Bolboci în jos, firul Ialomiţei se îndreaptă către poalele cetăţii de piatră a Muntelui Zănoaga şi intră printr-o cotitură bruscă în Cheile Zănoagei Mici. în stînga apei, între chei şi piciorul Nucetului, se întinde o coamă largă şi uşoară cu pajişti ierboase, peste care drumul văii ocoleşte cheile. Mai jos, Ialomiţa se îndreaptă către Cheile Zănoagei Mari, a căror intrare este dominată de măreţul perete stîncos al Zănoagei. Gîtuite dintr-o dată între coastele abrupte ale Zănoagei (V) şi prăvălişurile stîncoase ale Dichiului (E), apele Ialomiţei coboară în cascade, în lungul defileului Cheilor Zănoagei Mari, care se continuă pînă în punctul ,,Scropoasa" unde valea formează un mare lac.

La capătul de jos al lacului firul văii pătrunde într-o diaclază adîncă, Cheile Orzei (sau Gangul Orzei), despicătură foarte îngustă între pereţii verticali ai Muntelui Lespezi (dreapta) şi Orzea-Brînduşele (stînga). La ieşirea din chei Ialomiţa se lărgeşte şi se aruncă în nenumărate cascade, iar după ce trece prin cheile ,,La Oale", iese din munţi şi confluează cu V. Ialomicioarei.

CULMILE NORDICE

Culmile nordice sînt constituite din complexul de spinări înalte şi în bună parte stîncoase. ce se ramifică radiar din platoul Vîrfului Omul (2507 m), şi anume: Creasta Morarului, spre E; Creasta Bucşoiului, denumită şi Bucşoiul Mare, spre N, NE (care lasă spre E, Creasta Bucşoiului Mic) şi Culmea Scara-Gaura, spre V. Din aceasta se ramifică spre N, culmea dantelată a Padinei Crucii (din vîrful cu acelaşi nume), iar din Vf. Scara şi în aceeaşi direcţie Culmea Ţigăneşti, din care se desprind succesiv, către V, culmile Ciubotea şi Clincea, iar din acesta din urmă şi către N, Piciorul Velicanului.

Fig. 011 Morarul. Abruptul nordic

Morarul
Muntele Morarul este constituit dintr-o singură culme cuprinsă între văile Morarului (N) şi Cerbului (S), coboară către E în trepte succesive şi formează în porţiunea centrală trei strungi adînci, care despart marile ţancuri ce străjuiesc linia de creasta. Ele se succed de la V la E, astfel: Acul de Sus, Degetul Prelungit (cu două vîrfuri distincte), Degetul Roşu, imensă coloană de conglomerate, şi Acul Mare. Versantul sudic al Morarului, care priveşte spre V. Cerbului, deşi de o înclinare generală pronunţată, este bogat înierbat şi străbătut de numeroase brîne, în parte confluente, dintre care se deosebesc: Brîna de Sus, Brîna de Mijloc şi Brîna Mare. Versantul este brăzdat de cîteva văi şi anume (de la V la E): Şiştoaca Crucii, Şiştoaca Acului de Sus, Şiştoaca Dracilor, confluentă cu Şiştoaca Acului de Sus, Şiştoaca Roşie, care ia naştere de sub creasta Colţului Mare, şi Şiştoaca Fîntîniţii.

Fig. 012

În contrast izbitor cu faţa sudică, versantul nordic al Morarului este în cea mai mare parte stîncos şi abrupt. în porţiunea centrală, el este întretăiat de patru mari văi care, pornind din creastă, confluează cu V. Morarului. Astfel, Valea Adîncă îşi are obîrşia în cîteva vîlcele formate sub creastă, la V de Acul de Sus al Morarului.

Valea Rîpa Zăpezii prezintă iniţial două fire, care iau naştere, respectiv, din strunga dintre Acul de Sus şi Degetul Prelungit şi aceea dintre Acul Roşu şi Acul Mare. Ele confluează în dreptul Brînei Mari a Morarului de unde firul unic, adîncit într-o serie de hornuri, răzbate printr-un con de dejecţie la baza abruptului, unde se uneşte cu Valea Adîncă, în marginea Poienii Morarului. 

Valea Poienii porneşte de la baza răsăriteană a Acului Mare. Puternic înclinată, valea se transformă în aval de Brîna Mare, într-o serie de hornuri, sfîrşind în marginea Poienii Morarului. V. Bujorilor, formată iniţial din două fire, porneşte de sub creastă, coboară printre pîlcuri de smirdar şi jnepenişuri şi confluează cu V. Morarului. Brînele de pe faţa sudică a Morarului (Brîna Mare, Brîna de Mijloc şi Brîna de Sus) se continuă pe versantul nordic, prima ajungînd pînă în V. Morarului, iar celelalte două pînă în V. Adîncă. 

Valea Morarului, care separă Morarul de Bucşoiul, este o vale de origine glaciară, cu trei căldări largi, despărţite prin trepte uşor accesibile. Căldarea superioară, semicirculară şi cu fundul aproape orizontal, este situată sub creasta ce leagă Vf. Omul de Vf. Bucşoi. Celelalte două căldări, din cauza eroziunii puternice, nu mai păstrează caracterul tipic glaciar.

Bucşoiul
Cuprins între V. Glăjăriei (E), V. Mălăeşti (V), şi V. Morarului (S), Bucşoiul constituie, prin marea varietate a reliefului şi întinsele perspective ce oferă, cel mai însemnat munte din grupul culmilor nordice. Străjuind colţul de NE al Bucegilor, imensa piramidă de piatră a vîrfului domină toate înălţimile înconjurătoare.

Vîrful Bucşoi (2492 m), situat la N de Vf. Omul, este legat de acesta printr-o creastă care marchează două denivelaţii adînci (Curmătura Morarului şi Curmătura Bucşoiului). Din vîrf se desprinde către N, Creasta Bucşoiului Mare, iar de la baza sudică a vîrfului, Creasta Bucşoiului Mic, paralelă cu Creasta Morarului de care este despărţită prin Valea Morarului.


Fig. 13 Bucşoiul. Abruptul vestic

Bucşoiul Mic formează cumpăna apelor dintre bazinele V. Prahovei şi V. Ghimbavului. Această cumpănă se continuă printr-o coamă ce coboară în Şaua Căpăţtnii Porcului (Pichetul Roşu). De sub flancul estic al Vîrfului Bucşoi se formează V. Bucşoiului. Aceasta trece în partea superioară printr-o serie de hornuri, primeşte pe dreapta două vîlcele cu caracter alpin - Vîlcelul Grohotişului şi Vîlcelul Portiţelor - iar după ce traversează Poiana Bucşoiului, coboară spre V. Glăjăriei cu care confluează. Creasta Bucşoiului Mare se desfăşoară către N şi ia sfîrşit deasupra confluenţei V. Glăjăriei cu V. Mălăeşti. Flancul ce scapă din Creasta Bucşoiului către V. Mălăeşti, formează o zonă stîncoasă şi abruptă, foarte frămîntată, acoperită în porţiunea inferioară cu întinse jnepenişuri întrerupte de ţancuri stîncoase. Flancurile sudice şi estice ale Bucşoiului sînt însă străbătute de numeroase brîne, care confluează pe Faţa Bucşoiului în pajişti largi. Cea mai însemnată este Brîna Mare a Bucşoiului care, pornind din V. Morarului, în prelungirea Brînei Mari a Morarului, traversează Creasta Bucşoiului Mic şi coboară subţiată în V. Bucşoiului, de unde se continuă pe malul opus şi intră pierzîndu-se pe Faţa Bucşoiului. Versantul nord-vestic şi vestic al Bucşoiului Mare este întretăiat de o singură brînă continuă, îngustă şi stîncoasa, Brîna Caprelor (urmată de o potecă marcată), care porneşte din creastă şi conduce în Valea Mălăeşti.

Scara- Gaura

Culmea Scara se desprinde din platoul Vîrfului Omul, spre NV, formează flancul drept al Văii Gaura şi se desfăşoară aproape paralel cu porţiunea iniţială a Culmii Strunga. Culmea, la început de forma unei spinări largi, coboară repede, lăsînd spre N abrupturile ce cad spre V. Mălăeşti, se încovoaie apoi uşor către V, îngustîndu-se, formează Şaua sau Curmătura Hornurilor, iar dincolo de aceasta urcă spre Vîrful Scara (2421 m). În continuare către V, se prelungeşte cu Muntele Gaura al cărui creştet uşor înclinat şi larg, denumit Podul Spintecăturilor, ia sfîrşit la extremitatea vestică cu Vf.Lancia (2295 m).

Padina Crucii

Padina Crucii se desprinde din Culmea Scara către N, despărţind căldările adînci ale văilor Mălăeşti (spre E) şi Ţigăneşti (spre V). Această culme, mai scundă decît cele vecine, ale Bucşoiului şi Ţigăneştilor, prezintă o zonă abruptă stîncoasă în porţiunea superioară Flancul estic, dinspre V. Mălăeşti, deşi puternic înclinat, este străbătut de numeroase brîne cu pajişti ierboase, iar cel vestic, acoperit aproape în întregime cu întinse tufărişuri de smirdar şi afinişuri.

Ţigăneşti
Culmea Ţigăneşti se ramifică din platoul Vîrfului Scara către N, paralel cu Padina Crucii, şi ia sfirşit în unghiul dintre văile Ţigăneşti şi Velicanul. Ambele sale flancuri sînt în mare parte înierbate şi acoperite cu tufărişuri întinse de smirdar. Din Culmea Ţigăneşti se desprinde, la N de Vf. Scara şi către V, o primă spinare de munte denumită Ciubotea, cuprinsă între V. Ciubotea (la S) şi V. Urlătoarea Clincei (la N).

Valea Ciubotea prezintă în porţiunea superioară două căldări glaciare. Căldarea superioară este aşezată sub abruptul ce scapă de sub Vf. Scara şi Culmea Ţigăneşti şi se caracterizează printr-un imens bloc de calcare prins în masa conglomeratelor. V. Ciubotea se uneşte cu V. Urlătoarea Mare, formează V. Poarta, iar după ce primeşte pe dreapta V. Urlătoarea Clincei, se îndreaptă spre comuna Bran-Poarta şi se varsă în Valea Turcului. Tot din Culmea Ţigăneşti, se desprinde la N de Ciubotea, Culmea Clincea.

Valea Gaura. Din complexul de văi ce coboară radiar de sub Vîrful Omul, V. Gaura este cea mai însemnată, atît prin proporţii, cît şi prin intensitatea fenomenelor de glaciaţiune, evidente în tot ansamblul său.  Căldarea superioară, de aspectul unui amfiteatru larg, se deschide imediat la V de Vf. Omul, între Culmea Doamnele (la S) şi Culmea Scara (la N). Valea traversează în continuare cîteva mari căldări, separate între ele prin uriaşele rupturi de pantă denumite ,,Fruntea Căţunaşului" şi ,,Moara Dracului", iar după ce se uneşte cu V. Guţanului (punct din care ia denumirea de V. Şimonului) se îndreaptă către NV, străbate în lung satul Şimon şi se varsă în Valea Turcului.

Fig.14  Scara şi căldările Mălăeşti-Ţigăneşti

Valea Mălăeşti este cea mai însemnată dintre văile glaciare de pe clinul nordic al Bucegilor. Căldarea superioară se deschide în amfiteatru, între Culmea Bucşoiului, Culmea Scara şi Padina Crucii. Peretele abrupt care mărgineşte această căldare la S, este brăzdat de o serie de hornuri stîncoase, dintre care cel mai important din punct de vedere turistic, Hornul Mare al Mălăeştilor, eate însoţit de un mic hăţaş. Valea traversează o serie de trepte şi căldări, intră în zona morenei frontale, unde firul apei se ascunde în masa bolovănişurilor, iar de aci coboară puternic şi confluează cu V. Glăjăriei.

GEOLOGIE

Masivul Bucegi reprezintă un larg sinclinal, de direcţie N-S, cuprinzînd depozite sedimentare mezozoice, aşezate în transgresiune peste un fundament de şisturi cristaline. Aceste depozite sînt formate, în cea mai mare parte, din calcare jurasice, conglomerate de Bucegi şi gresii micacee. Către marginea răsăriteană a masivului, în porţiunea inferioară a versantului prahovean, conglomeratele de Bucegi se reazemă pe formaţiile flişului cretacic inferior, cuprinzînd stratele de Sinaia, precum şi depozite marnoase şi gresoase aparţintnd etajelor Barremian şi Apţian.

I. Şisturile cristaline. Fundamentul cristalin al masivului, în general acoperit de depozitele sedimentare, este format din roci cunoscute sub numele de ,,seria cristalină a Leaotei" care alcătuiesc în întregime masivul vecin Leaota. Ele se întîlnesc la suprafaţă numai în porţiunea vestică a masivului, cu extindere mai mare în colţul de SV al acestuia, continuîndu-se apoi neîntrerupt către V. Astfel, cristalinul alcătuieşte aproape în intregime munţii Lucăcilă şi Deleanu şi o parte din Muntele Tătarul; apare apoi de-a lungul şi la baza versantului vestic abrupt, din Şaua Strunga pînă în Muntele Ciubotea, continuîndu-se de aici spre N, pe o fîşie de-a lungul Văii Poarta. Ca prelungiri extreme estice ale cristalinului Leaotei, şisturile cristaline mai apar la zi şi în V. Ialomiţei, între Cheile Tătarului şi Plaiul Mircea precum şi între Cheile Zănoagei şi Scropoasa. Insular, se mai întîlnesc pe o suprafaţă însemnată în jurul uzinei Dobreşti, pe ambele flancuri ale văii; de asemenea, pe V. Horoabei.

Fig 015. Babele

II. Depozitele sedimentare. Depozitele sedimentare mezozoice, care alcătuiesc marea masă a Bucegilor, cu excepţia zonei flişului cretacic inferior din V. Prahovei, aparţin perioadelor jurasic şi cretacic.

A. J ur a s i c u l este reprezentat în cea mai mare parte prin mase de calcare aparţinînd Malmului mediu şi superior (Kimeridgian-Tithonic). Aceste calcare sînt de regulă masive; ele apar însă şi stratificate, mai ales în zona inferioară a masivului (Cheile Zănoagei; Cheile Peşterii; Valea Zgarburei), iar cele de la baza depozitelor sînt fosilifere şi conţin în special amoniţi (Muntele Tătarul; între ,,Poiana dintre Văi" şi V. Gaura).

Calcarele jurasice sînt în deosebi bine reprezentate în Culmea Strunga şi pe V. Ialomiţei şi mai puţin pe versantul prahovean al masivului şi alcătuiesc aproape în întregime munţii Strungele Mari, Grohotişul, Tătarul, Zănoaga, Lespezi, poalele Muntelui Bătrîna, spre V. Ialomiţei, precum şi o mare parte din versanţii exteriori ai munţilor Ciubotea, Gaura şi Guţanul; pe malul stîng al Ialomiţei ele formează porţiunea inferioară a munţilor Dichiu şi Orzea şi se mai întîlnesc pe versantul vestic al Muntelui Priporul-Brînduşi, la S de Pîrăul Orzea. Pe versantul prahovean, aceste calcare constituie lentile de mari dimensiuni, imediat sub conglomeratele de Bucegi, şi anume, în V. Zgarburei (la Piatra Roşie), sub hotelul ,,Cota 1400", pe V. Sf. Ana şi V. Peleşului (cheile de sus). De menţionat că celelalte calcare de pe versantul prahovean, ca cele de pe Plaiul Furnica şi de pe Piatra Arsă, aparţin cretacicului inferior, şi anume, etajului Apţian. Insular, calcarele jurasice apar sub forma de blocuri mari (klippe), incluse în masa conglomeratelor de Bucegi, ca de exemplu pe Culmea Scara (Vf. Padina Crucii), Spinarea Doamnelor, în fundul Văii Obîrşiei (Vf. Găvanele, Mecetul Turcesc), pe Culmea Obîrşiei, Babele (Vf. Baba Mare), Platoul Caraimanului, Cocora etc. Calcarele jurasice dau o notă deosebită peisajului, prin fenomenele carstice, îndeosebi remarcabile pe valea superioară a Ialomiţei şi pe Culmea Strunga, unde întîlnim frecvent: stîncării abrupte cu pereţi netezi (abruptul Bătrînei, Grohotişului, Guţanului, Turnul Seciului), chei cu pereţi verticali înalţi (Cheile Urşilor, Cheile Peşterii, Cheile Tătarului, Cheile Zănoagei), uneori foarte înguste (V. Horoabei, Cheile Orzei, Cheile Cocorei), peşteri (Peştera Ialomiţei, Peştera Tătarului, Peştera Ursului), grohotişuri mobile întinse la baza pereţilor (V. Gaura, Muntele Grohotişul), şi izbucuri (izvoare vaucluziene), ca bunăoară cele şapte izvoare din V. Scropoasa, V. Văcăriei, V. Coteanului.

De-a lungul întregului versant vestic al masivului (Culmea Strunga, Muntele Gaura), între calcarele jurasice şi fundamentul cristalin, se interpun depozite silicioase de tipul jaspurilor cu radiolari, reprezentînd Malmul inferior (Callovian şi Oxfordian), precum şi gresii şi calcare nisipoase brune, apartinînd Doggerului.

Doggerul este reprezentat printr-o succesiune de orizonturi de gresii, calcare şi marne, avînd la bază, în contact cu cristalinul, un orizont subţire de conglomerate cuarţoase şi pe alocuri cu mici lentilc de cărbuni (Zănoaga). Depozitele acestui etaj sînt evidente îndeosebi în Şaua Strunga şi pe versantul vestic al Muntelui Tătarul, unde conţin o bogată faună fosilă. Se mai cunosc apariţii sporadice de Dogger şi pe versantul prahovean, ca pe V. Zgarburei, sub calcarele de la Piatra Roşie, precum şi pe V. Peleşului, sub jaspurile roşii din cheile superioare ale văii.

Fig. 016 Morarul. Conglomerate de Bucegi

Callovianul şi Oxfordianul sînt reprezentate deasupra depozitelor Doggerului, prin jaspuri roţfii şi verzui sau prin calcare silicioase în strate compacte. Local, jaspurile sînt înlocuite fie prin calcare compacte, gălbui, cu amoniţi (V. Horoabei), fie prin calcare nodulare verzui (Muntele Lespezi) sau, în fine, prin şisturi marnoase roşii şi calcare roşii în plăci, cu Crinoizi (Vîlcelul Ţapului, afluent al Văii Gaura).

B. Cretacicul eate reprezentat în primul rînd prin conglomeratele de Bucegi, aparţintnd etajului Albian şi, în parte, etajului Apţian superior (baza conglomeratelor), precum şi prin gresii micacee de aceeaşi vîrstă. Aceste roci formează cea mai mare parte a depozitelor sedimentare din cuprinsul masivului. Către marginea vestică a masivului, sub aceste conglomerate şi deasupra calcarelor jurasice, apar pe întinderi restrînse marne cenuşii, cu faună fosilă de cefalopode, aparţinînd etajului Neocomian (Hauterivian). Pe Muntele Lespezi, aceste marne stau discordant pe calcarele Malmului. Pe versantul estic se întîlnesc depozite cretacice inferioare din etajele Valanginian, Hauterivian, Barremian şi Apţian suportînd masa conglomeratelor de Bucegi. Aceste depozite sînt de facies fliş.

a) Conglomeratele de Bucegi constituie marea masă a sinclinalului acestui masiv. Către V, ele se reazimă pe calcarele jurasice din zona Tătarul-Strunga-Ciubotea şi se întind peste V. Poarta pînă în regiunea Bran, în această ultimă porţiune acoperind direct cristalinul. Către E, în zona de la poalele versantului prahovean, conglomeratele se mărginesc cu depozitele marnoase şi gresoase ale Flişului cretacic inferior (Barremian-Apţian).

Conglomeratele de Bucegi sînt calcaroase, poligene. Astfel, fragmentele de roci, legate printr-un ciment calcaros şi care alcătuiesc conglomeratul, sînt de natură foarte variată şi anume: calcare albe cenuşii, gresii, jaspuri, calcare roşii, şisturi cristaline, gneisse şi cuarţ sau cuarţite. În zona alpină a culmilor nordice (de ex. în jurul Vf. Omul), în conglomerate se mai găsesc incluse blocuri de granit gneissic. Fragmentele sînt rulate şi de dimensiuni foarte variate, de la pietriş pînă la blocuri de cîţiva metri în diametru. Îndeosebi pe versantul abrupt prahovean şi în lungul firului ialomiţean al culmii principale, în zona alpină, în succesiunea conglomeratelor se întîlnesc adesea intercalaţii de gresii conglomeratice.

Fig. 017
Peretele Bătrîna şi Turnuleţul

Pe crestele puternic vîntuite, aceste intercalaţii de gresie, mai uşor erodabilă, între stratele de conglomerate, au determinat pe alocuri modelarea stîncilor în forme de stîlpi, coloane sau ciuperci. Astfel, la stîncile Babele, stratul gros de gresie intercalată între două plăci de conglomerat, find supus unei mai intense eroziuni, s-a subţiat devenind ,,piciorul" ciupercii care susţine ,,pălăria" formată din placa de conglomerat de deasupra. De asemenea, pe muchiile stîncoase din abruptul prahovean, eroziunea totală a intercalaţiilor de gresie au determinat uneori formarea ,,portiţelor" sau ,,ferestrelor" (de ex. Portiţa Caraimanului, Fereastra Urzicii etc.).

b) Gresiile micacee. În partea centrală şi sudică a Platoului Bucegilor, precum şi pe versantul vestic al munţilor din şirul ialomiţean, apar pe suprafeţe însemnate, între conglomerate, gresii micacee în strate subţiri. Aceste formaţiuni se întîlnesc pe Platoul Jepilor Mari, în lungul cursului de pe platou al Văii Izvorului Dorului, pe flancul munţilor Cocora, Jepii Mici, Piatra Arsă, Lăptici, Furnica, Nucet, Vînturişul, pe versantul vestic al munţilor Lăptici, Blana şi Nucetul pînă în firul Văii Ialomiţa, precum şi pe platoul munţilor Oboarele şi Dichiu. Apoi pe o fîşie izolată şi subţire, la poalele piciorului Babelor şi Muntelui Cocora, între V. Sugărilor şi cabana Peştera. Gresiile micacee sînt evidente, de exemplu, în pădurea Lăptici, pe drumul dintre Peştera şi Vîrful cu Dor (vezi traseul 1B), pe drumul Peştera - Piatra Arsă, în punctul în care poteca traversează V. Lăptici, sau în V. Ialomiţei, la confluenţa cu V. Oboarelor. Spre extremitatea sudică a masivului gresiile micacee devin dominante), înlocuind prin variaţie de facies aproape întreaga masă a conglomeratelor de Bucegi, acestea din urmă fiind localizate numai la baza gresiilor (Priporul-Brînduşi, Orzea).

c) Flişul gresos şi marnos de pe versantul prahovean. În succesiunea flişului de la poalele versantului prahovean se deosebesc două mari complexe: Stratele de Sinaia (Valanginian-Hauterivian) şi un complex de gresii (în parte masive) şi marne, cu care se găsesc asociate calcare recifale masive (Barremian-Apţian). Stratele de Sinaia se întind neîntrerupt în zona de la poalele întregului versant prahovean, continuînd la E de V. Prahovei, în Masivul Gîrbova. Acest complex este cu totul distinct ca facies petrografic faţă de formaţiunea marnoasă de aceeaşi vîrstă care se găseşte pe versantul vestic al Bucegilor. El este constituit dintr-o alternanţă des repetată de gresii dure, calcaroase, negricioase şi cu vine albe de calcit, de şisturi marnoase şi calcare fine, albe cenuşii. Stratele sînt puternic dislocate, cutate şi rupte. La partea superioară a acestor strate se întîlnesc şi conglomerate cu blocuri de calcare tithonice, unele de dimensiuni foarte mari, ca de exemplu în partea de V a oraşului Sinaia, pe Cumpătul şi pe Plaiul Hoţilor, la poalele Muntelui Păduchiosul. Stratele de Sinaia sînt îndeosebi evidente în defileul Prahovei, pe traaeul căii ferate, între Posada şi Valea Largă.

Deasupra stratelor de Sinaia urmează un complex de marne şi gresii, reprezentînd Barremianul şi cea mai mare parte a Apţianului. Partea inferioară a acestui complex este constituită din marne şi gresii marnoase moi, în strate subţiri, albăstrui şi cu feţe ruginii. Aceste depozite sînt evidente în V, Izvorului şi Valea Seacă a Caraimanului. Partea superioară a complexului, de vîrstă apţiană, cuprinde gresii grosiere, în bancuri groase, deseori cu urme de plante şi care prin alterare iau o culoare brună-ruginie pe feţele expuse; Gresiile apţiene sînt evidente, de exemplu în porţiunea inferioară a Văii Jepilor, la fostele cariere care exploatau aceste gresii, sau pe marginea şoselei Sinaia-Poiana Stînei, între Podul Peleşului şi intrarea în Poiana Stînei. Cu aceste depozite se află asociate calcarele albe, recifale, masive, situate deasupra Căii Codrului la Sinaia, sau formînd stîncile Sf. Ana, stînca Clopoţel, stîncile ,,Franz losef", precum şi masivul calcaros de la poalele Muntelui Piatra Arsă.

III. Formaţiuni cuaternare. Cel mai însemnat factor geologic activ în Cuaternar, evident şi în zilele noastre, este eroziunea produsă de scurgerea apelor. Zonele abrupte ale masivului, afectate profund de eroziune sînt brăzdate de numeroase văi şi vîlcele cu caracter torenţial şi cu profil transversal caracteristic, în formă de V. În regiunile inferioare, văile se lărgesc în cîmpuri aluviale, acoperite cu prundişuri, pietrişuri şi nisipuri, bine dezvoltate în lungul cursurilor de apă mai importante, ca bunăoară V. Prahovei, V. Ialomiţei (padinile dintre V. Horoabei şi Cheile Tătarului şi dintre Plaiul Mircea şi Cheile Zănoagei) şi cursul inferior al Văii Cerbului, între Gura Dihamului şi Buşteni. Apoi, fenomenele carstice, datorite tot eroziunii, prezintă o mare dezvoltare în zonele ocupate de calcare jurasice.

O altă serie de fenomene geologice însemnate, din cuaternar, sînt fenomenele glaciare. Inăsprirea generală a climei la începutul Cuaternarului şi în acelaşi timp ridicarea accentuată a munţilor, ca urmare a mişcărilor scoarţei de la sftrşitul Terţiarului, au determinat instalarea, în regiunile înalte ale masivului, a gheţarilor de tip alpin. Mai tîrziu, în urma încălzirii climei, gheţarii au dispărut, lăsînd însă urmele puternicei lor acţiuni în aceste locuri, în primul rînd sub forma de văi glaciare. Aceste văi străbătute odinioară de gheţari, sînt: V. Mălăeşti, V. Morarului, V. Cerbului, V. Căldărilor, V. Sugărilor, V. Obîrşia Ialomiţei, V. Doamnelor, V. Gaura, V. Ciubotei, V. Ţigăneşti. Toate sînt situate în jurul Vîrfului Omul şi prezintă caractere care dau peisajului un aspect specific. Astfel, profilul lor longitudinal prezintă o serie de trepte (rupturi de pantă) succesive separate prin praguri (terase) sau căldări (căţunuri) mult mai uşor înclinate. Adeseori marginea superioară a treptelor este marcată de o ridicătură sub forma unui val transversal care închide în aval căldarea, determinind o scurtă contrapantă. Sînt aşa-numitele ,,zăvoare" ale văii. Căldările prezintă un profil transversal caracteristic, în formă de U, cele superioare fiind de regulă foarte larg deschise în amfiteatru. în partea inferioară a acestor văi, obişnuit în porţiunea în care se trece de la profilul în formă de U la cel în formă de V, talvegul este acoperit de mari depozite de blocuri şi bolovănişuri, transportate de gheţar şi depozitate în zona de topire a acestuia. Aceste depozite, uneori foarte voluminoase, constituie morena frontală sau terminală a văii. Asemenea morene sînt evidente, de exemplu, în V. Cerbului, mai jos de Poiana Văii Orbului, în V. Obîrşia Ialomiţei, între V. Sugărilor şi cabana Peştera, în V. Mălăeşti şi, pe o mare întindere, în partea inferioară a Văii Gaura.

Fig. 018 Valea Ialomiţei la Peştera

Peştera Ialomiţei este o mare excavaţie în peretele sudic al Muntelui Bătrîna, ce cade în V. Ialomiţei, la intrarea acesteia în cheile Peşterii. Adîncimea totală a porţiunii uşor accesibile este de 475 m, fundul fiind situat cu 60 m mai sus de gura peşterii. Din gura peşterii, pătrundem direct în prima sală spaţioasă, numită grota ,,Mihnea Vodă", în pragul căreia se afla micul schit ,,Peştera Ialomiţei". Din fundul acestei grote, drumul continuă printr-o galerie strîmtă. Aceasta conduce într-o sală în formă de cupolă, ,,Bolta lui Decebal", de unde pornesc cîteva galerii laterale, care se înfundă curînd. Drumul continuă în urcuş printr-o galerie la capătul căreia cursul de apă din peşteră formează o cascadă. Urcam pe o scară şi continuăm apoi printr-o nouă galerie, care conduce într-o grotă mai spaţioasă, în punctul ,,La Răspîntie". Din acest punct, o ramificaţie a drumului porneşte la dreapta, în coborîş printr-o galerie îngustă ieşind imediat în punctul ,,La Lacuri", unde se află două ochiuri de apă adînci despărţite printr-un gang de piatră. (Lacul cel mare seacă, de obicei, în timpul verii). Revenind la ,,Răspîntie” urcăm în continuare pe o scară de lemn, ajungînd în cea mai mare încăpere a peşterii, ,,Grota Urşilor". La capătul acesteia trecem un prag de piatră şi coborîm într-o sală mai mică, unde întîlnim cursul de apa ce alimentează lacurile. De aci continuăm printr-un culoar îngust (,,Galeria Apelor"), pînă în punctul ,,La Altar", care reprezintă, practic, fundul peşterii.

Deşi aceasta se continuă, ultima ei porţiune nu este accesibilă decît numai turiştilor încercaţi şi dotaţi cu echipament special. Între anii 1950-1956, cercetători ai Institutului de speologie ,,Emil Racoviţă" din Cluj, împreună cu alpinişti din asociaţiile sindicale şi echipele Casei Centrale a Armatei, au continuat explorarea Peşterii Ialomiţa, descoperind trei mari galerii dintre care două cu bogate concretiuni calcaroase. S-a putut stabili, totodată, că aceste excavaţii se continuă de-a lungul unor diaclaze barate de concreţiuni masive, care împiedică înaintarea.

CLIMA

Exceptînd unele particularităţi legate de aşezarea geografică şi configuraţia masivului, clima Bucegilor nu diferă, în general, de a celorlalte regiuni înalte din Carpaţi. Vom înfăţişa mai jos atît fenomenele comune cît şi cele specifice masivului, privind principalele elemente care determină clima unei regiuni, între care: presiunea atmosferică, temperatura aerului, vîntul, nebulozitatea şi precipitaţiile.

1. Presiunea atmosferică. Prin acţiunea sa, presiunea atmosferică diferenţiază climatul zonelor alpine de acela al regiunilor inferioare, influenţînd în mare măsură, direct şi indirect, asupra celorlalte elemente climatice. Este ştiut că presiunea atmosferică scade cu altitudinea în raporturi bine determinate. În tabloul de mai jos dăm cîteva date comparative asupra presiunii atmosferice medii anuale între staţiunea Bucureşti şi principalele staţiuni din Bucegi:

Staţiunea 
Altitudinea [m] 
Presiunea atm.[mm]
Bucureşti 
80 

752

Sinaia 

800 

690

Cabana Peştera 
1610 

625

Cabana Babele 
2200 

590

Vf. Omul 
2507 

560

Rarefierea aerului în zona alpină are mai întîi efecte asupra funcţiunilor vitale. Respiraţia şi circulaţia sîngelui fiind mai active procesul arderilor în organism este intensificat, în urma eforturilor oboseala se resimte însă mai repede. Totodată, rărirea şi transparenţa aerului favorizează pătrunderea pînă la sol a radiaţiilor solare. De aceea pe culmile înalte, solul se încălzeşte puternic în zilele cu soare. în nopţile senine, însă, pierderea căldurii prin radiaţie este mai accentuată, avînd ca efect răcirea repede a solului. Aşadar, rarefierea aerului determină o amplitudine diurnă relativ mare a temperaturilor solului şi deci un microclimat excesiv la suprafaţa acestuia.

2. Temperatura aerului. În mod normal, temperatura aerului scade cu altitudinea, şi anume cu cca ½ grad pentru fiecare sută de metri. De asemenea, temperaturile maxime şi minime absolute (rezultate din observaţii pe o perioadă de mai mulţi ani) ne arată acelaşi sens de variaţie, aşa după cum se vede în tabloul de mai jos:

Staţiunea 
Temp.medie 
Temp. maximă absolută
Temp. minimă anuală absolută 

Sinaia 

+ 6o

+33° 


-28°

Peştera 

+3° 

+28o 


-30°

Vf. Omul 
-3° 

-20° 


-38°

Menţionăm că pe Vf. Omul sînt în medie 220 zile pe an cu temperaturi sub 0°, pe cînd la Sinaia, numai 95 zile pe an. Variaţiile de temperatură, în cursul anului, se reduc simţitor cu altitudinea. Astfel, amplitudinea anuală a temperaturii (diferenţa de temperatură între cea mai călduroasă şi cea mai rece lună a anului), respectiv diferenţa între vară şi iarnă, este evident mai mică decît la cîmpie (vezi tabloul de mai jos).

Staţiunea    Amplitudinea anuală a temp.      Amplitudinea temp. între a temperaturii primăvară şi toamnă

Bucureşti 

27° 




0,3° 

Sinaia 


20o 




1,1° 

Peştera 


19° 




3,3O 

Vf. Omul 

17o 




   4 o
In regimul normal, local, al temperaturilor, rezultat din observaţii medii de lungă durată, se produc anual oscilaţii puternice şi neregulate, datorită invaziilor întîmplătoare de aer rece sau cald, ca urmare a deplasărilor maselor de aer, continentale şi oceanice. Astfel, uneori în plină vară, survin zile foarte reci sau chiar cu ninsoare şi viscol, iar iarna zile neobişnuit de călduroase. Distribuţia verticală a temperaturii aerului este influenţată nu numai de altitudine, ci şi de formele de relief. Într-adevăr, în zilele senine şi fără vînt, în special iarna, aerul mai rece de pe culmi coboară în fundul adăpostit al văilor. Se produc astfel inversiuni de temperatură, datorită cărora iarna, pe culmile Platoului Bucegilor, la altitudini de peste 2000 m, temperatura aerului este uneori cu 10-15° mai ridicată decît în valea superioară a Prahovei sau a Ialomiţei. În concluzie, variaţiile de temperatură diurne şi anuale sînt maxime în văile joase, periferice şi mai ales în zona văii superioare a Ialomiţei, unde au loc frecvent inversiuni de temperatură şi unde îngheţurile nocturne se pot produce pînă în iunie. Aceste bazine adăpostite, în care aerul se încălzeşte puternic în zilele cu soare din timpul verii, prezintă un climat cu caracter termic excesiv. Pe versanţii exteriori, puternic înclinaţi ai masivului, jocul temperaturilor fiind atenuat, se realizează un climat moderat. Pe culmile înalte din etajul alpin superior (de ex. pe Vf. Omul) oscilaţiile termice relativ mici se produc în jurul unei valori medii de -3°. Astfel, aceste culmi prezintă un climat rece, în care temperaturile sub 0° se pot produce oricînd în timpul anului.

3. Vîntul. Culmile înalte ale Bucegilor sînt supuse aproape în permanenţă acţiunii vînturilor. Numai în fundul văilor adînci frecvenţa şi intensitatea vînturilor este mai redusă. Intensitatea vîntului creşte cu altitudinea. Într-adevăr, pe crestele şi vîrfurile înalte ale Bucegilor se înregistrează frecvent vînturi violente, care întrec adesea viteza de 30 m/s, făcînd uneori imposibilă circulaţia turistică. Se cunosc cazuri cînd oameni, surprinşi de viscol pe culmile înalte ale Bucegilor, au fost smulşi şi aruncaţi în văi.

Fig 19. Cornişe de zăpadă pe Culmea Ţigăneşti

Fig 20. Mare de nori în Bucegi

Vitezele maxime ale vîntului sînt atinse obişnuit spre sfîrşitul iernii şi începutul primăverii, vara fiind anotimpul cel mai liniştit. Transportînd în acelaşi timp grăunţe de nisip sau ace de gheaţă, vîntul şlefuieşte necontenit stîncile, în special cele constituite din roci friabile (gresii), modelîndu-le în forme dintre cele mai variate (turnuri, coloane, ciuperci, ex. stîncile Babele), răscoleşte pămîntul îmbibat cu apă, îndeosebi primăvara, producînd acele ,,scurmături de vînt", rupe de asemenea, pe alocuri, covorul vegetal, iar în timpul iernii spulberă zăpada, depozitînd-o în cantităţi mari în zonele adăpostite şi expunînd la îngheţ solul dezgolit. Direcţia vînturilor dominante în zona alpină a Bucegilor, şi aproape constantă în tot timpul anului, este de la V-NV către S-SE. Numeroase efecte ale vîntului asupra vegetaţiei, solului şi zăpezilor dovedesc aceasta direcţie dominantă. Astfel, coastele cu expoziţie vestică de sub Vf. Omul şi creasta Bucura sînt brăzdate de scurmături rectilinii, care nu se întîlnesc pe versanţii opuşi. Către limita superioară a pădurii, ultimele exemplare izolate de molid sau larice prezintă coroana în ,,drapel", cu toate ramurile îndreptate unilateral, spre E-SE. Apoi, pe platou, trunchiurile tîrîtoare ale jnepenilor sînt obişnuit culcate spre SE.

In timpul iernii, deosebirile între grosimea, consistenţa şi aspectul stratului de zăpadă, se datoresc tot acţiunii vîntului dominant de V-NV. Astfel, pe versanţii vestici zăpada este în general viscolită şi tare; pe crestele puternic vîntuite este adesea spulberată şi nu se depune decît într-un strat subţire şi îngheţat, iar pe versanţii estici, în zona de adăpost, ea rămîne afînată şi troienită. Pe creste, zăpada formează cornişe (streşini), care atîrnă numai deasupra versanţilor estici sau sud-estici, ca de exemplu pe culmile Bucura, Ţigăneşti, Bucşoi, Doamnele şi în marginea platoului către abruptul prahovean. Dimpotrivă, pe versanţii dinspre Bran (vestici sau nord-vestici) expuşi direct vîntului, zăpada se acumulează în cantităţi mari numai la baza versanţilor, iar la creastă nu se formează cornişe. Aceste deosebiri în modul de depunere a zăpezii apar foarte clar primăvara, o dată cu încălzirea timpului, cînd, de exemplu, în V. Cerbului (pe versantul estic), au loc concursuri de schi pînă în luna mai şi iunie şi cornişa din Culmea Bucura este încă intactă, în timp ce spre V, în V. Gaura, stratul mai subţire de zăpadă s-a topit complet.

4. Nebulozitatea. Norii şi ceaţa sînt formaţi din aglomerări de picături de apă sau cristale de gheaţă foarte mici, în continuă agitaţie. Ceaţa (negura) nu se deosebeşte de nori dectî prin raportul faţă de sol. Astfel, ceaţa care învăluie frecvent culmile, nu este altceva decît un nor în contact cu solul. Regiunile înalte ale masivului sînt în general mai îrmorate decît împrejurimile depresionare. Aceasta se explică prin faptul că blocul Bucegilor stă relativ izolat şi este lovit de toate masele de aer în mişcare. Acestea, fiind nevoite să se înalţe pe coastele munţilor pentru a trece obstacolul, se răcesc şi astfel îşi condensează surplusul de umiditate sub formă de nori. Observaţiile comparative au arătat că iarna, nebulozitatea culmilor Bucegilor este mai redusă decît la cîmpie, iar primăvara şi vara, mai ridicată. În general, primăvara este foarte noroasă şi toamna foarte senină. Un fenomen impresionant ce se observă uneori, mai ales iarna, de pe culmile înalte, este ,,marea de nori", formată din nori de mică altitudine, de tip ,,stratus", care se întind în plafon continuu şi compact deasupra văilor, în timp ce piscurile rămîn ca nişte insule deasupra acestor mări învolburate.

Fig. 21  Negură pe Podul Sucegilor

Ceaţa reprezintă un fenomen foarte frecvent în zona alpină a Bucegilor, stînjenind adesea activitatea turistică. Vîrful Omul este în medie 260 zile pe an acoperit de neguri. În afară de ceaţa joasă din fundul văilor, produsă prin condensarea vaporilor de apă în aerul rece, ca urmare a inversiunilor de temperatură, în regiunile înalte ceaţa persistă uneori zile întregi şi se datoreşte înglobării culmilor în masa norilor. Dar cea mai frecventă ceaţă la munte este ceaţa orografică. Astfel, în zilele senine de vară, soarele, pe măsură ce se ridică, încălzeşte aerul de pe versanţi, care devenind mai uşor ia o mişcare ascendentă. Ajungînd la altitudini mai mari, datorită presiunii atmosferice mai reduse şi temperaturii mai scăzute, vaporii de apă din aceste mase de aer se condensează sub formă de ceaţă, care începe să învăluie crestele, fiind purtată de curenţi. Aşa se explică de ce ceaţa se formează adeseori ,,din senin". Ascensiunea bruscă a aerului cald şi umed pe coastele muntelui, sub acţiunea insolaţiei puternice şi a vîntului, determină frecvent formarea de nori de convecţie termică; aceştia provoacă averse de ploaie torenţială cu descărcări electrice.

5. Precipitaţiile. Masivul Bucegilor este situat într-o zonă în care se înregistrează anual, în medie, între 770-1370 mm precipitaţii totale (la Bucureşti, în medie 588 mm). Cantitativ, cele mai bogate precipitaţii în tot cuprinsul masivului, se realizează în luna iunie. Perioada cea mai săracă în precipitaţii este toamna, pe versanţii nordici şi vestici, şi prin februarie-martie, pe cei sudici şi estici. Cele mai multe precipitaţii de vară cad pe versanţii periferici ai masivului.

O mare parte din timpul anului zona alpină rămîne supusă temperaturilor sub 0°, primind deci precipitaţii solide sub formă de zăpadă. Aşa, de exemplu, pe Vf. Omul sînt în medie 100 zile pe an cu ninsoare, adică de 5 ori mai multe decît în regiunile inferioare. Cele mai frecvente ninsori cad aci în lunile ianuarie-februarie. Pe Platoul Bucegilor şi pe culmile înalte zăpada dăinuieşte neîntrerupt, Incepînd din luna noiembrie şi pînă către sfîrşitullunii mai, iar pe Vf. Omul acoperă solul în medie 210 zile pe an. Grosimea maximă a zăpezii căzute într-o singură zi variază, în medie, în intervalul decembrie-aprilie, între 22 cm la Sinaia şi 65 cm la Omul. De asemenea, grosimea totală maximă atinsă de stratul de zăpadă (vechi şi nou), variază în medie între 1 m la Sinaia şi 3,90 m la Omul.

Versanţii masivului sînt înzăpeziţi inegal, în raport cu orientarea lor faţă de vîntul dominant. în afară de aceasta, zăpada se mai depune inegal şi pe diferitele suprafeţe ale aceluiaşi versant. Astfel, pe stîncăriile şi pereţii abrupţi, zăpada nu se poate aşeza, fiind reţinută în cantităţi mai mari numai pe platformele brînelor. Zăpada căzută continuu de pe aceşti pereţi formează depozite groase în văi şi la baza abrupturilor.

Cantităţile mari de zăpadă, depuse pe coastele muntelui sau din cornişele formate la creastă, se dislocă şi se prăbuşesc, formînd adesea avalanşe, uneori periculoase pentru turişti şi cu efecte distructive asupra vegetaţiei. Locurile pe care se produc frecvent avalanşe sînt: coastele ierboase sau cu grohotişuri, puternic înclinate (de ex. Valea lui Carp de pe Muntele Furnica, versantul vestic al Muntelui Grohotişul); abrupturile de pe versanţii opuşi vîntului dominant (estici sau sud-estici) situate sub creste pe care se formează cornişe de zăpadă (de ex. căldarea superioară a Văii Cerbului, versanţii estici ai munţilor Bucşoi, Ţigăneşti, Doamnele etc.); văile larg deschise în porţiunea superioară şi puternic înclinate de pe versantul abrupt prahovean (de ex. Valea Albă, V. Coştilei etc.).

Văile de pe versanţii abrupţi colectează o mare cantitate de zăpadă, mai ales datorită prăbuşirilor de pe flancurile puternic înclinate şi stîncoase. Aceste zăpezi se presează prin propria lor greutate formînd primăvara ,,poduri" rezistente pe sub care se scurg apele provenite din topirea zăpezilor. Unele ,,poduri" de zăpadă dăinuiesc obişnuit pînă în mijlocul verii (de ex. În V. Jepilor, Valea Albă, V. Mălinului etc.), iar în verile reci, precedate de ierni cu zăpezi abundente, nu se topesc nici pînă în toamnă, fiind prinse de zăpezile iernii următoare.

In afară de ploaie sau zăpezi, precipitaţiile atmosferice se mai prezintă sub diverse alte forme, ca: burniţa, lapoviţa, chiciura, măzărichea, poleiul, roua, bruma. Dintre acestea chiciura, rar întîlnită la cîmpie, reprezintă un fenomen de iarnă specific muntelui şi care, pe culmile înalte, se poate produce oricînd în timpul anului. Chiciura se depune uneori în cantităţi mari la suprafaţa corpurilor solide, îmbrăcîndu-le într-un strat de gheaţă cristalin, alb, strălucitor, de aspect caracteristic.

FLORA ŞI VEGETAŢIA
In tot cuprinsul masivului, din fundul văilor şi pînă pe vîrfurile cele mai înalte, vegetaţia este deosebit de bogată şi variată. Intinse covoare de flori alpine, aşternute pe brînele şi seninările feţelor de munte, dau o notă mai caldă peisajului sever al stîncăriilor şi oferă minunate privelişti, care determină în bună măsură specificul masi-vului. Pe o suprafaţă de aproape 300 km2, Bucegii adăpostesc aproximativ 1000 specii de plante vasculare, ceea ce reprezintă aproape o treime din numărul total cunoscut în întreaga ţară. Îndeosebi remarcabilă este flora din zona alpină a Bucegilor. Se întîlnesc aci şi o serie de relicte carpato-balcanice, precum şi numeroase specii endemice ale Carpaţilor în general, sau ale Carpaţilor sudici. Specificul local îl dau însă endemismele Bucegilor şi ale munţilor care se ridică la limita sudică a depresiunii Btrsei: Bromus barcensis Simk, Thesium kernerianum Simk, Draba compacta Schotî, Draba haynaldii Stur, Hesperis oblongifolia Schur, Hesperis moniliformis Schur, Saxifraga demissa Schotî, Geraniwn coerulatum Schur. Apoi se mai întîlnesc cîteva unităţi care pînă astăzi se cunosc la noi numai din Bucegi, ca Bromua barcensis var, bucegiense Beldie (probabil endemism local), elementul mediteraneean Secale montanum Guss, şi planta altaică Cobresia caricina Willd. Condiţiile climatice, hidrografice şi geomorfologice ale Bucegilor determină o grupare a speciilor în asociaţii vegetale caracteristice masivului, sau asociaţii care prezintă o dezvoltare optimă. 

In orice masiv muntos vegetaţia se distribuie în plan vertical, potrivit unei zonalităţi determinate de variaţia în altitudine a ele-mentelor climatice, liotărîtoare pentru viaţa şi dezvoltarea plantelor. De la început se deosebesc cele două mari zone de vegetaţie în care este cuprins masivul, şi anume: la poale - o zonă păduroasă (zona forestieră), iar pe culmi - o zonă lipsită de păduri (zona alpină). In cuprinsul acestor zone, vegetaţia se prezintă într-o serie de formaţiuni, deosebite prin aspectul şi condiţiile lor generale de viaţă, cele mai însemnate fiind: pădurile, tufărişurile pitice, buruienişurile, pajiştile ierboase, tundrele alpine, vegetaţia stîncilor, vegetaţia bolovănişurilor şi grohotişurilor.

1. Pădurile se repartizează în două etaje de vegetaţie, speciile dominante fiind: fagul (Fagus silvatica), bradul (Abies alba), molidul (Picea excelsa) şi laricele sau zada (Laris europaea). Deasupra pădurilor se întinde obişnuit acea fîşie de tranziţie către golul alpin (subzona de limită), care pe versantul prahovean ia, pe alocuri, o mare întindere (Furnica, Jepi, Caraiman, Coştila, Morarul, Bucşoiul). Pîlcurile şi rariştile din această zonă sînt formate din molid sau din larice, printre care se instalează adeseori tufărişuri de jneapăn şi anin de munte. Îndeosebi remarcabile sînt pîlcurile curate de larice întîlnite pe Piatra Arsă, pe versanţii nordici ai Jepilor Mici sau pe flancurile sudice ale văilor Seaca Jepilor şi Seaca Caraimanului. În aceste locuri, frunzişul delicat şi de un verde fraged al laricelui, cel mai elegant arbore răşinos de la noi, dă peisajului o notă specifică şi de un pitoresc deosebit.

In abruptul Jepilor Mici, pe Creasta cu Zîmbri, între Claia Mare şi V. Jepilor, rariştea de larice cuprinde şi numeroase exemplare de zîmbru sau pin cembra (Pinus cembra), arbore rar în Bucegi şi care reprezintă la noi un relict glaciar. Tot în subzona de limită, zîmbrul se mai află sporadic pe V. Horoabei, V. Oarbelor, V. Suchelniţei din bazinul Ialomiţei, precum şi pe versantul nordic al Guţanului.

2. Tufărişurile. Cele mai răspîndite tufărişuri în Bucegi sînt alcătuite mai ales din jneapăn (Pinus montana), anin de munte (Alunus viridis) sau din amestecuri din aceste două şi mai puţin din ienupăr (Juniperus sibirica). Ele se întîlnesc în subzona de limită şi în etajul alpin inferior, ocupînd adesea mari suprafeţe. Jnepenişurile se întind aproape continuu pe platoul Piatra Araă (flancul dinspre Vîlcelul Jepilor Mari şi V. Izvorul Dorului) şi Platoul Jepilor Mari, constituind o caracteristică a acestei porţiuni din Platoul Bucegilor. În bazinul Văii Ialomiţa, cele mai mari jnepenişuri se află către obîrşiile Văii Gocora, în V. Obîrşia Ialomiţei, pe flancul nordic al Piciorului Babelor, către V. Sugărilor, pe versantul vestic al Bătrînei şi pe flancurile dinspre V. Horoabei ale Muntelui Strungile Mari. Pe abrupturile exterioare, jnepenişurile, adesea asociate cu tufărişurile de anin de munte, ocupă suprafeţe considerabile, mai ales pe versanţii nordici, nord-estici sau estici ai munţilor Jepii Mari, Jepii Mici, Coştila (Valea Seacă a Coştilei, V. Priponului), Bucşoi, Padina Crucii; de asemenea, pe versantul vestic al Ciubotei, în V. Steioarei şi la poalele Guţanului.

In jnepenişurile din văile interioarese se întîlnesc sporadic exemplare izolate de zîmbru (Pinus cembra), pe Piciorul Babelor (flancul Văii Sugărilor), pe Cocora şi în V. Obîrşia Ialomiţei. Tufărişurile de anin de munte (Alnus viridis) vegetează pe toată întinderea versanţilor exteriori, cît şi în văile interioare şi sînt cantonate cu predilecţie de-a lungul vîlcelelor şi jgheaburilor deschise, străbătute obişnuit de avalanşe. Tufărişurile de ienupăr (Juniperus sibirica), obişnuit în asociaţie cu afinele (Vaccinium myrtillus) şi merişorul (Vaccinium vitisidaea) sînt relativ puţin reprezentate în Bucegi, numai pe versanţii vestici ai munţilor Tătarul, Deleanu şi Lucăcilă (pe substrat de şisturi cristaline), iar pe versantul transilvănean - pe Clincea şi Velicanul; în rest, apar, ici-colo, în tufe izolate şi mici pîlcuri.

3. Tufărişurile pitice. Dintre tufărişurile pitice smirdarul sau rododendronul (Rhododendron kotschyi) constituie una dintre cele mai remarcabile asociaţii din Bucegi. Prin luna iunie, covoarele înflorite, de un roz purpuriu aprins, ale smirdarului, aşternute pe unele coaste de munte, oferă un tablou propriu peisajului alpin. Smirdarul formează tufărişuri întinse mai ales pe coastele cu expoziţie nordică şi vestică din zona alpină, pe platou, precum şi pe culmile interioare şi culmile nordice. Smirdarul se asociază şi cu alţi arbuşti scunzi, ca afinele (Vaccinium myrtillus) şi merişorul (Vaccinium vitisidaea). Tufărişurile pitice de azalee de munte (Loiseleuria, procumbens) formează covoare dese şi scunde, continue sau întrerupte de eroziuni de vînt, pe coastele şi şeile puternic vîntuite din zona alpină, unde zăpada se aşterne în strat subţire şi îngheţat, pe soluri sărace şi acide. Acestea se întîlnesc, de exemplu, în platou, pe creasta Babele-Jepi, între Babele şi Caraiman, în Şaua Cocorei şi pe flancul dinspre platou al Cocorei; de asemenea, pe alocuri, pe culmile nordice. Uneori, pîlcurile de azalee se amestecă printre cele de smirdar (de exemplu pe coastele estice de sub Vf. Furnica).

Tufărişurile de sălcii pitice reprezintă o vegetaţie specifică munţilor înalţi şi sînt constituite din sălcii pitice Salix reticulata sau Salix herbacea, de regulă dominante şi însoţite de alte specii nelemnoase. Salix reticulata vegetează abundent în zona alpină, în pîlcuri sau covoare întrerupte, pe versanţii din sectorul nordic sau vestic, pe soluri pietroase, superficiale, acoperite timp îndelungat de zăpezi şi în condiţiuni de umiditate atmosferică ridicată. Tufărişurile de Salix reticulata le întîlnim bunăoară la ,,Cerdacul Obîrşiei", pe Brîna Caprelor din Bucşoi, sub Culmea Scara, pe flancul Văii Mălăeşti, pe versantul nordic al Coştilei etc. Salix herbacea este ultimul reprezentant al vegetaţiei lemnoase pe culmile cele mai înalte ale munţilor şi, în acelaşi timp cea mai mică plantă lemnoasă de pe glob. Ea formează covoare sau pîlcuri mici şi se găseşte în Curmătura Văii Cerbului, pe Vf. Omul şi pe creasta Omul-Bucşoi.

4. Buruienişurile. Buruienişurile sînt frecvenle în zona forestieră, fiind instalate în lungul pîraielor, cheilor, văilor înguste şi hornurilor, dar şi pe flancurile înierbate ale văilor, în condiţii de umiditate atmosferică relativ ridicată.

In regiunile păduroase inferioare, buruienişurile din lungul pîraielor sînt remarcabile prin endemismul carpatic Telekia speciosa (ochiul boului, brustan). Îndeosebi, în cheile stîncoase din calcare (de exemplu, pe V. Peleşului), aceste buruienişuri sînt luxuriant dezvoltate şi mai cuprind obişnuit: brusturii cu frunze foarte mari (Petasites albus şi Petasites kablikianus), Lunaria rediviva, Aconitum toxicum, Doronicum austriacum, Chaerophylum hirsutum etc.

In etajul molidişurilor şi în subzona de limită, buruienişurile din lungul vîlcelelor şi jgheaburilor se caracterizează prin viguroasa umbeliferă Heracleum palmatum (talpa ursului), endemism al Carpaţilor. Buruienişurile de coastă sînt foarte răspîndite în tot cuprinsul masivului, pe flancurile văilor şi pe brînele inferioare ale versanţilor abrupţi din etajul molidişurilor şi la limita superioară a pădurii. Dominanţa aparţine obişnuit, aci, gramineei de talie înaltă, Calamagrostis arundinacea (trestioara de munte), însoţită de numeroase alte specii. In locurile fostelor tîrle sau bordeie ciobăneşti şi în condiţii de umiditate permanentă sînt instalate în sol buruienişuri alcătuite din colonii compacte de ştevie de munte (Rumex alpinus); pe lîngă ele apar relativ puţine alte specii, ca: Rumex arifolius, Chaerophyllum aromaticum, Veratrwn album (steregoaia), Geranium silvaticum şi nelipsitele pîlcuri de urzici. Întîlnim asemenea buruienişuri pe poteca Văii Jepilor, în dreptul Cascadei Caraimanului sau în poienile dintre poiana Morarului şi Pichetul Roşu. Locurile intens păşunate şi bătătorite de oi, în condiţii de adăpost şi de umiditate mai puţin ridicată, sînt adesea ocupate cu colonii întinse de urzici, ca urmare a degradării puternice a pajiştii.

5. Pajiştile sînt determinate de dominanţa, adesea exclusivă, a ierburilor (graminee, ciperacee, juncacee) şi reprezintă cea mai răspîndită formaţiune vegetală din zona alpină. După speciile dominante şi condiţiile de vegetaţie deosebim o serie de tipuri generale de pajişti mai însemnate, după cum urmează: Pajiştile de păiuş roşu (Festuca rubra) sînt caracteristice zonei forestiere, pătrunzînd însă frecvent în porţiunea inferioară a etajului alpin inferior. Un element sporadic însă remarcabil al pajiştilor din etajul alpin inferior şi zona forestieră, este Gentiana kochiana (cupele), cu o singură floare mare, în formă de cupă, de un albastru azuriu întunecat şi o rozetă de frunze alipite de sol.

Pajiştile de ţăpoşică sau părul porcului (Nardus stricta), numite ,,nardete", prezintă o vegetaţie scundă şi deasă, dominată de gra-linea Nardus stricta, specie prin excelenţă invadantă în locurile itens păşunate, cu soluri sărace, din etajul alpin inferior. i Aceste pajişti ocupă în Bucegi, suprafeţe însemnate, continue, pe coastele slab înclinate din porţiunea inferioară şi mijlocie a pla-toului. Astfel, pe podişul munţilor Dichiu, Oboarele, Nucet, Blana, Lăptici, Piatra Arsă, Cocora şi pînă către obîrşiile Văii Izvorul Do-rului, întinsele şi monotonele ,,nardete" caracteritează peisajul aces-tei regiuni.

Pe alocuri, în pajiştile de ţăpoşică, suprafaţa solului apare frămîntată de numeroase muşuroaie înierbate. Sînt aşa-numitele ,,mărghile", întîlnite în locurile cu spor de umiditate (zăpezi abundente, izvoare subterane) şi unde ţăpoşica este însoţită de specii de muşchi. Pajiştile de păruşcă (Festuca supina) reprezintă cel mai răspîndit tip de pajişte din zona alpină a Bucegilor. In locurile puternic vîntuite de pe platou, pajiştea de Festuca supina prezintă întreruperi din cauza eroziunii vîntului. În aceste goluri apar o serie de plante ,,în perniţe", ca Minuartia sedoides, Minuartie, gerardii, Minuartia recurva, Scleranthua neglectus sau pîlcuri de Loiseleuria procwnbens, printre care pe alocuri aflăm raritatea carpato-balcanică Hicracium alpicola, tap. ullepischii, localizată pe Platoul Jepilor Mici, Cocora, Babele şi în Şaua Caraimanului.

Pe culmile Caraimanului şi Coştilei, la altitudini de peste 2300 m, pajiştea de Festuca supina este, pe anumite suprafeţe, înlocuită de pajişti dominate de Carex curvula. Acestea sînt relativ slab reprezentate în Bucegi, fiind proprii rocilor silicioase, şi se întîlnesc pe suprafeţe mari, bunăoară în Munţii Făgăraşului. Pajiştile de pe versanţii abrupţi reprezintă cele mai interesante unităţi de vegetaţie din Bucegi. Aci sînt întrunite majoritatea elementelor specifice masivului, precum şi cele mai multe endemisme şi rarităţi floristice. Îndeosebi remarcabilă este flora brînelor ce înlănţuie abrupturile stîncoase însorite. Sumedenia de flori de un colorit viu şi variat, care împestriţează covoarele de ierburi, alcătuiesc podoaba cea mai de preţ a Bucegilor şi oferă unul dintre cele mai încîntătoare aspecte din munţii noştri.

Vegetaţia specifică brînelor de pe versanţii însoriţi se caracterizează prin dominanţa ierburilor: Seskria haynaldiana, Carex sempervirens, Festuca saxatilis, Festuca amethystina, Festuca versicolor şi Poa violacea. De obicei predomină Sesleria haynaldiana şi Carex sempervirens, dar adesea şi celelalte, schimbarea dominantelor făcîndu-se uneori de la pas la pas, în funcţie de condiţiile de microrelief şi de sol, ceea ce dă un vădit caracter de ,,mozaic" vegetaţiei acestor brîne. Ierburile de mai sus sînt însoţite de o mulţime de specii, majoritatea cu flori viu colorate, dintre care menţionăm: Gymnadenia conopea, Allium montanum, Allium pseudochroleucum (endemism carpatic), Iris caespitosa (stînjenelul mic de munte), Cerastium arvense, Dianthus tenuifolius (garofiţa roşie de munte, endemism carpatic), Biscutella laevigata, Allyssum repens (endemism al Carpaţilor sudici), Potentilla thuringiaca, Trifolium montanum, Anthyllis alpestris, Onobrychis transsilvanica (endemism carpatic), Astragalus frigidus, Hedysarum obscurum, Geranium coerulatum (raritate, se găseşte numai în Bucegi şi Piatra Craiului) etc.

Brînele constituie staţiunea de predilecţie a celei mai căutate podoabe din lumea florilor de munte, floarea de colţi (Leontopodium alpinum), ocrotită prin lege, ca monument al naturii. Cu totul sporadic mai apar aci orchideele, de asemenea ocrotite, Nigritella rubra şi Nigritella nigra (sîngele voinicului), cu mănunchiuri de flori mici, roze-purpurii pînă la negre-purpurii şi care răspîndesc un puternic miros de vanilie. Tot pe brînele însorite întîlnim rarităţile: Festuca porcii (cunoscută numai în munţii Rodnei şi Bucegi), Bromus barcensis var bucegiense (cunoscută numai în Bucegi), Gentiana phlogifolia (endemism carpatic) şi Thesium kernerianum (numai în Bucegi şi Piatra Craiului).

6. Tundrele alpine. Crestele şi vîrfurile înalte din etajul alpin superior prezintă o vegetaţie adaptată condiţiilor speciale climatice ale acestor ţinuturi, determinate în primul rînd de temperaturi scăzute, vînturi puternice şi uscăciune. Covorul vegetal, discontinuu şi neomogen, adesea destrămat de eroziuni eoliene, se caracterizează prin lipsa sau prezenţa subordonată a ierburilor, fiind alcătuit din plante foarte scunde, în cea mai mare parte formînd ,,perniţe", sau cu rozete de frunze alipite de sol. Tundrele alpine le găsim bunăoară pe Vf. Omul, Creasta Colţilor Obîrşiei, Creasta Morarului, Culmea Scara, Vf. Bucşoiul.

7. Vegetaţia stîncariilor. Stîncile prezintă o floră variată după altitudine şi grad de iluminare, alcătuită din specii cantonate în crăpăturile şi pe pragurile blocurilor stîncoase. In zona forestieră, pe stîncile umbrite din păduri, întîlnim mai adesea: Valeriana sambucifolia, Campanula carpatica (clopoţelul mare de stînci, endemism carpatic), Poa nemoralis, Saxifraga cuneifolia, Sedum fabaria, Veronica urticifolia, Moehringia muscosa, ferigile Polypodium vulgare, Cystopterisfragilis, Asplenium trichomanes, diferite specii de muşchi şi adesea arbustul Spiraea ulmifolia (cununiţa) şi liana Clematis alpina (curpenul de munte, cu flori mari, violete). Pe stîncile din lungul văilor şi cheilor mai aflăm rara şi eleganta umbeliferă, Conioselinum tataricum, iar în bazinul Ialomiţei, pe stîncile umbrite, din calcare jurasice, pîlcurile lăstarilor gramineei rare la noi, Trisetum macrotrichum. 

Tot în zona forestieră, stîncăriile însorite, mai ales cele din calcare, adăpostesc o floră foarte bogată, remarcabilă prin: Erysimum transsilvanicum (micşuneaua de munte, endemism carpatic), Dianthus spiculifolius (garofiţa albă de stînci, plăcut mirositoare, endemism al Carpaţilor sudici), Minuartia setacea, Festuca saxatilis, Anthemis tinctoria (romaniţa galbenă), Asperula capitata (endemism al Carpaţilor sudici) şi umbeliferele Peucedanum austriacum, Cnidium silaifolium, Lasepitium latifolium. Stîncăriile însorite din zona alpină sînt de asemenea împestriţate cu numeroase elemente specifice masivului şi de un deosebit efect decorativ, ca: Festuca versicolor, Poa gelida, Trisetwn alpestre, Koeleria transsilvanica, Minuartia verna, Gypsophila petraea (endemism pentru Carpaţii sudici), Cerastium lanatum, Draba compacta şi Draba haynaldii (endemisme pentru Bucegi şi munţii Bîrsei), Draba carinthiaca (raritate) etc.

Pe versanţii umbriţi, cu expoziţii în sectorul nordic, vegetaţia stîncilor deschise este însă mai săracă şi mai monotonă. Aci găsim de regulă: Festuca violacea, Hutchinsia alpina, Draba kotschyi, Lloydia aerotina, Ranunculua alpestrie, Saxifraga oppositifolia, Achillea tchurii (endemism carpatic). Tot aci şi în special pe pereţii hornurilor întunecoase se întîlneşte sporadic Saxifraga demissa, remarcabilă prin rozetele mari şi elegante de frunze alipite de stîncă şi piramidele de flori galbene-verzui. Este unul dintre cele mai frumoase şi mai rare endemisme ale munţilor Bîrsei şi Bucegilor.

In etajul alpin superior, la speciile de mai sus se mai adaugă raritatea Eritrichium nanwn, element arctic-alpin, de un deosebit efect decorativ prin florile sale albastre azurii, asemănătoare cu cele de ,,nu-mă-uita" şi rozele dese de frunze cenuşiu lînoase.

8. Vegetaţia bolovănlşurilor şi grohotişurilor. Flora sfărîmăturilor de stînci este de asemenea foarte variată, după altitudine, iluminare, umiditate, natura rocii, dimensiunea fragmentelor şi gradul lor de fixare. De aci, marele număr al asociaţiilor vegetale din această formaţiune. Pe bolovănişurile fixate de pe versanţii însoriţi din zona alpină întîlnim mai frecvent: Cerastium arvense, Calamintha baumgartenii (endemism pentru Carpaţii sudici), Anthemis pyrethriformis (endemism al Bucegilor), Armeria alpina Saxifraga aizoon, Minuartia gerardii, pe lîngă alte specii de stîncării şi de pajişti. Bolovănişurile de conglomerate de pe versanţii nordici sau de pe fundul văilor largi din abrupt prezintă: Oxyria digyna Geum reptans, Seduan rosewn, Senecio rupestris, Arabis alpina, Saxifraga androsacea etc.

Pe firul bolovănos al văilor, vîlcelelor şi hornurilor umbrite, nota dominantă o dă Doronicum carpaticum (gălbinele de munte, cu capitule mari de flori galbene), obişnuit în pîlcuri, lîngă care se alătură pe alocuri Cortusa mathiolii (ciuboţica ursului, cu flori roşii-purpurii), într-o remarcabilă îmbinare de culori. Pe lîngă acestea mai cresc: Poa minor, Oxyria digyna, Achillea schurii, Hutchinsia alpina, Ranunculus alpestris, Saxyfraga androsacea, Arabis alpina, Heliosperma-quadrifida etc. 

În cele de mai sus am arătat cîteva din principalele componente ale florei Bucegilor, ce se pot identifica în plin sezon de vegetaţie (iunie-septembrie). Primăvara, însă, vegetaţia prezintă aspecte deosebite, determinate de prezenţa speciilor ,,vernale", cu durată relativ scurtă de viaţă. Astfel, pajiştile din zona forestieră şi din etajul alpin inferior, de abia dezvelite de zăpadă, se acoperă cu covoare şi pîlcuri dese de brînduşe (Crocus heuffelianus), care nu mai aşteaptă completa dezăpezire, ci îşi scot cupele de flori liliachii prin stratul subţire al zăpezilor peticite. La fel degetăruţii (Soldanella hungarica), cu flori albastre, şi bine cunoscuţii ghiocei (Galanthus nivalis). Urmează apoi faza marcată de ciuboţica cucului (Primula elaiior), care, cu mănunchiurile sale de flori galbene deschis, acoperă poienile şi rariştile de pe crestele muntelui.

FAUNA

Fauna Bucegilor este, în comparaţie cu aceea a altor masive, destul de bine cunoscută, ca rezultat al numeroaselor cercetări întreprinse în aceşti munţi. 

Mamiferele sînt bine reprezentate mai ales în pădurile de la poalele masivului, precum şi în etajul subalpin, începînd cu cerbul, căprioara, mistreţul şi terminînd cu mamiferele carnivore: rîsul, lupul, vulpea. În afară de acestea, ursul este destul de frecvent, mai ales în pădurile de pe versanţii abrupţi transilvăneni ai masivului. În zona alpină cuprinsă între Jepii Mici şi Muntele Gaura, capra neagră, animal rar şi specific ţinuturilor alpine abrupte, se află într-un număr de aproximativ 150 capete. Dintre rozătoare, veveriţa (Sciurus vulgaris) este frecventă prin pădurile de fag cu brad sau brădete. Se mai întîlnesc, pîrşul comun (Glis glis), destul de frecvent şi mai rar pîrşul mic (Dryomis nitidula), precum şi cîteva specii de şoareci, ca Microtus arvalis, Apodemus silvaticus etc.
Păsările sînt reprezentate prin numeroase specii. Astfel, în molidişuri, se întîlneşte adesea cocoşul de munte (Tetrao urogallus), cu un efectiv de cca 200 exemplare. În golurile alpine, atît pe platouri, cît şi pe versanţii abrupţi, trăiesc aproximativ 50 de specii şi subspecii de păsări. Dintre acestea, cele mai reprezentative sînt: vulturul pleşuv sur (Gyps fulvus fulvus), vulturul pleşuv brun (Aegypius monachus), acvilele (Aquila chrysaetos şi Aquila heliaca), şorecarul comun (Buteo buteo), corbul (Corvus corax), mierla de stîncării (Monticola saxatilis) şi mierla gulerată alpină (Turdus torquatus alpestris). Pe pereţii stîncoşi ai abruptelor, deosebit de remarcabilă este cojoaica roşie de stîncă (Tichodroma muraria); de-a lungul pîraielor apare mierla de pîrău (Cinclus cinclus aquaticus), iar prin jnepenişuri, forfecuţa gălbuie (Loxis curvirostra) şi brunăriţa de munte (Prunella collaris subalpinus).
Reptilele mai des întîlnite sînt şopîrlele Lacerta agilis, Lacerta muralis şi Lacerta vivipara. Primele două specii trăiesc în zona forestieră, iar ultima în golurile alpine, pe platou. Dintre şerpi, în general puţin reprezentaţi, menţionăm vipera comună (Vipera berus), destul de frecventă mai ales în locurile stîncoase, calde. Dintre amfibieni amintim salamandra (Salamandra salamandra), tritonii Triturus cristatus, Triturus alpestris, Tritums montadoni şi broaştele Bufo bufo, Bufo viridis, Rana temporaria fi Rana dalmatina. Dintre acestea, Triturus montadoni, specia endemică a Carpaţilor, atinge în Bucegi limita vestică a răspîndirii sale.

Peştii sînt reprezentaţi numai prin păstrăvul de munte (Salmo trutîa fario). Acesta trăieşte în apele Ialomiţei şi ale afluenţilor săi, începînd de la cca 1500 m alt. În jos, pînă aproape de Moroeni.

Dintre nevertebrate, grupele cele mai însemnate sînt coleopterele şi lepidopterele. Coleopterele (gîndacii), numără peste 2000 specii, majoritatea acestora fiind elemente cu răspîndire largă în tot teritoriul euro-siberian. În afară de acestea, în Bucegi mai trăiesc numeroase specii interesante cu areal mai redus sau circumscris numai la Carpaţi. Astfel se găsesc specii alpino-carpatice sau alpino-carpato-carstice, ca: Dyschirius reicheoides alpicola, Cephermium carnicum, C. carpaticum Anthophagus sudeticus, A. alpestris, Stenus phyllobates, Quedius cincticollis etc.; specii carpato-balcanice sau alpino-carpato-balca-nice: Helpophorus conjrater, Geodromicus puncticollis, Pythinus reitîeri, Pedilophorus auratus, Atomaria deubeli, Laena reitîerif Xylosteus spinolae; specii sau rase geografice endemice, carpatice: Carabus ibscletus carpatitus, Carabus arvensis carpathus, C. planicollis ssp. carpatica, Aebia transsilvanica, Trechus carpathicus, Trechus marginalis, Duvaliopsis tranfsilvanicus. În afară de acestea, se mai întîlnesc în Bucegi specii boreo-alpine, relicte glaciare, ca: Nebria gyllenhali, Bemlidien fellmarmi deubeli, Amara erratica, Amara quenseli, Pterostichus kokcili, Hypnoidus rivularius, Otiorrhynehus morio.
Lepidopterele (fluturii) sînt reprezentate prin peste 800 specii şi forme, aparţinînd la 34 familii şi 301 genuri, răspîndite pe valea superioară a Prahovei şi în tot cuprinsul masivului. Marea majoritate zboară începînd din regiunile inferioare pînă la limita superioară a pădurilor. Cele mai numeroase sînt microlepidopterele, după care urmează noctuidele şi geometridele. Masivul adăposteşte un mare număr de specii de origine alpină, care găsesc aici condiţii prielnice de dezvoltare. De remarcat că Bucegii constituie una dintre cele mai bogate regiuni din Europa, în specii din genul Erebia (în total 14 specii). Majoritatea sînt rase caracteristice lanţului carpatic sau chiar exclusiv Bucegilor, ca de exemplu Erebia pharte romaniae şi Erebia pronoe. Se mai întîlnesc şi alte specii endemice pentru Carpaţi, ca: Psodos dioszeghy şi Tortrix wassiana, precum şi numeroase specii de origine sudică, pontic-mediteraneană, dintre care menţionăm: Zerinthia hypermenstra, Melanargia galathea, Argyrmis pandora, Synthomis phegea. Printre speciile alpine propriu-zise, se află şi cîteva elemente alpino-boreale, adevărate relicte glaciare, care apar la noi numai în Bucegi. Dintre acestea menţionăm: Argyrmis pales arsilacke, Pyrgus andromedae, P. cacaliae, Zygaena exulans, Orodemnias quenseli, Rhyacia grisescens, Orenaia alpestralis.
MONUMENTE ALE NATURII ŞI REZERVAŢII NATURALE

In ţara noastră fiinţează unele specii de plante şi animale care, pentru raritatea şi însemnătatea lor ştiinţifică, sînt ocrotite prin lege ca monumente ale naturii. De asemenea, zonele care cuprind aceste monumente şi reprezintă complexe naturale preţioase pentru cercetările ştiinţifice sau oferă peisaje specifice sînt ocrotite ca rezervaţii naturale, în raza lor exploatările de orice fel fiind supuse unor anumite restricţii sau fiind interzise; în unele dintre ele chiar circulaţia turistică este îngrădită. Monumentele naturii şi rezervaţiile naturale sînt instituite la noi de către Comisia pentru ocrotirea monumentelor naturii, din Academia R.P.R.

Astfel, în cuprinsul Bucegilor sînt ocrotite ca monumente ale naturii următoarele specii de plante: Leontopodium alpinum (Floarea de colţi), Nigritella rubra şi Nigritella nigra (Sîngele voinicului), Gentiana lutea (Ghinţura galbenă), Daphne blagayana (Blagaiana), Taxits baccata (Tisa), Pinus cembra (Pinul cembra sau zîmbrul) şi Saliy myrtilloides (Salcia pitică de turbărie). Recoltarea acestor plante în orice cantitate este interzisă. Dintre animalele ce trăiesc în Bucegi sînt de asemenea ocrotite: Rupicapra rupicapra (Capra neagră), Lynx lynx (Rîsul), Gyps fulvus fulvus (Vulturul pleşuv sur) şi Tetrao urogallus (Cocoşul de munte).

Rezervaţiile naturale din Bucegi sînt situate după cum urmează:

- Rezervaţia principală formează o fîşie continuă de-a lungul versanţilor exteriori ai masivului, începînd de la Sinaia pînă la Şaua Strunga, cuprinzînd întregul versant prahovean cu pădurile de la poale, versanţii culmilor nordice pînă în V. Ţigăneşti, Muntele Gaura, bazinul superior al Văii Gaura şi Muntele Grohotişul. Rezervaţia include şi jnepenişurile de pe platoul munţilor Piatra Arsă, Jepii Mari şi Jepii Mici. În cadrul rezervaţiei se află zona ştiinţifică ,,Caraiman", care cuprinde abruptul sudic al acestui munte şi V. Jepilor.

- Rezervaţia Peştera Ialomiţei este situată pe munţii Cocora şi Bătrîna şi cuprinde pădurea Cocora, Peştera Ialomiţei şi împrejurimile cu Cheile Urşilor şi Cheile Peşterii, V. Horoabei şi o parte din regiunea subalpină a Muntelui Bătrîna.

- Rezervaţia Zănoaga se află pe Muntele Zănoaga, cuprinzînd abruptul sudic şi estic al acestui munte. 

In cadrul rezervaţiilor sau în afara limitelor acestora, s-au mai înfiinţat o serie de rezervaţii botanice, locale, pe suprafeţe mici şi împrejmuite, cu scopul de a ocroti anumite asociaţii vegetale specifice. Acestea se află în următoarele puncte: Vf. Omul, Creasta Babele lîngă cabana Babele, Poiana Crucii lîngă cabana Peştera şi Turbăria Lăptici, pe malul stîng al Ialomiţei.

COMPLETĂRI LA TOPONIMIA BUCEGELOR

Completările de mai jos se referă, în special, la toponimia abruptului răsăritean al Bucegilor şi privesc:

- formele orografice, care, deşi identificate sau cercetate direct în ultimii ani (traseele cu caracter tehnic), nu purtau nici o denumire;

- denumirile care, cu foarte puţine excepţii, n-au fost răspîndite pînă astăzi, pe calea scrisului.

Menţionăm, totodată, că la stabilirea acestei nomenclaturi, ca şi a denumirilor, în număr de 135, introduse de autorii lucrării de faţă în cursul cercetării zonelor cu caracter alpin din Bucegi, s-a ţinut seamă în permanenţă de aspectul sau poziţia geografică a locurilor, precum şi de specificul vecbii toponimii a munţilor noştri.

1. Denumiri noi: Vîlcelul Mare al Brîului (versantul nordic al Jepilor Mici); Spintecătura Văii Seci (între Hornurile Văii Seci şi Vîlc. Mortului); Poiana de sub Brîu (deasupra Vîlc. Picăturii); Vîlc. Picăturii (fost Vîlcelul Spălat); Peretele Albişoarelor (Peretele Caraimanului); Peretele Brînei (de-a lungul Brîului Coştilei, între Valea Albă şi Stînca lui Gelepeanu); Vîlc. Brîului (primul vîlcel care întretaie Brîul Coştilei, începînd din Valea Albă); Blidul de sub Streaşină, Găvanul Mare, Găvanul de Sus (sau Găvanul Mic), toate trei, concavităţi evidente deasupra Brîului Mare al Coştilei, între Valea Albă şi Stînca lui Gelepeanu; Colţul din Brîul Coştilei (deasupra Brîului Coştilei, V. Ţapului); Lespezile Urzicii (primul fir al Văii Urzica, în spre Creasta Văii Ţapului); Creasta Colţului Crăpat (linia de cumpăna dintre V. Urzicii şi V. Caprelor); Traseul Lespezilor, Fisura Albastră (ambele în Peretele Văii Albe); Creasta Vulturilor (fostă Creasta Uriaşului), porţiune din Creasta Văii Albe (între Hornul  Vulturilor şi Vîlcelul Pietros); Peretele Vulturilor (abruptul pe care Creasta Vulturilor îl formează spre E; Padina Vulturilor sau Padina înaltă (poiana pietroasă de la baza Peretelui Vulturilor); Vîlcelul Pietros (între extremitatea nordică a Crestei Vulturilor şi Peretele Ţancului Mic); Pintenul Coştilei (la extremitatea estică a Crestei Coştila-Gălbinele); Pintenul Gălbinelelor (deasupra conflueniei Văii Gălbinelelor cu firul secundar); Strunga de Sus (între Coama şi Colţul Oălbinelelor); Poiana Urşilor (la limita superioară a pădurii, pe Valea Seacă a Coştilei); Puntea Urzicii (platforma stîncoasă a Brîului Coştilei la trecerea Văii Urzicii); Rîpa Mică (în porţiunea inferioară a Văii Rîpa Zapezii) Colţii Văii Adînci (desupra Văii Adînci) Strunga Turnurilor (între Turnul Seciului şi Turnuleţul, regiunea Horoaba-Ialomiţa); Gangul Bătrlna (între Turnuri şi peretele sudic al Muntelui Bătrîna); Curmătura Hornurilor (şaua dintre vîrfurile Omul şi Scara, în dreptul Hornurilor Mălăeşti).

2. Asupra denumirilor greşit atribuite, oral sau prin diferite publicaţii, altor puncte decît celor reale sau care au suferit, cu trecerea timpului, deformări, facem precizările următoare:

Hornul lui Gelepeanu este situat imediat sub Stînca lui Gelepeanu iar Hornul Mare, care este confundat uneori cu cel dintîi, se află la cca 80 m N de acesta. Fisura Răsucită, Traseul Flamura Roşie, Traseul Veveriţei sînt situate în Peretele Ţancului Mic, iar nu în Peretele Vulturilor. Hornul Negru (Valea Seaca a Coştilei) nu are nimic comun cu Hornul de Sus al Ţapului, situat sub Strunga Hornului Negru (V. Ţapului). Podul Spintecăturilor, cuprins între Vf. Scara şi Vf.Lancia (Gaura),este confundat uneori cu şaua denumită Curmătura Hornurilor, Vf. Bucura (Colţul Ocolit, primul vîrf la S de Vf. Omul este confundat cu Vf. Găvanele, situat la cca. 600 m S de Vf. Omul, deasupra Obîrşiei Vaii Ialomiţa. Denumirea exactă a Hornului (Stîncii) lui ,,Jilipeanu" este Hornul (Stînca) lui Gelepeanu; Muntele Goga: denumirea exacta, Gogu Noaghiei; punctul ,,La Poliţe" -V. Gaura (care nu are nimic comun cu aspectul locului), denumirea nouă, ,,Poiana dintre Văi" (V. Poarta-V. Gaura).

3. Denumirile, foarte puţine la număr, stabilite fără a se fi ţinut seama de criteriile enunţate mai sus (caracteristica locului, poziţia geografică), au fost înlocuite sau completate după cum urmează: Vîlcelul Spălat (Picătura), înlocuit cu Vîlc. Picăturii; Traseul Dinamo completat: Fisura din Santinela Blidului - Traseul Dinamo; Traseul Locomotiva, completat: Fisura Ascunsă - Traseul Locomotiva; Traseul Progresul, completat: Hornul din Blidul Uriaşilor – Traseul Progresul.

4. În sfîrşit, această ultimă categorie se referă la denumirile aproape identice atribuite mai multor forme orografice din aceeaşi zonă şi care, pentru prevenirea confuziilor, au fost schimbate astfel: Creasta Uriaşului (porţiunea din Creasta Văii Albe, între Hornul Vulturilor şi Vîlcelul Pietros) putînd fi confundată cu Ţancul Uriaşului (Valea Seacă a Caraimanului) sau cu Muchia Blidului Uriaşilor (Valea Albă, Peretele Brînei) a fost înlocuită cu denumirea Creasta Vulturilor.

Fig. 022  Cabana Caraiman

CABANELE DIN BUGEGI

Cabana Babele. Creasta Babele, 2200 m alt.; 120 locuri; cantină; gaz metan; telefon. (Traseele 3, 4, 5).

Cabana Bolboci. Muntele Bolboci, 1460 m alt.; 36 locuri; bufet; lumină electrică. (Traseele 1, 17)

Căminul Alpin Buşteni. Buşteni, 925 m alt.; 100 locuri; cantină; lumină electrică; apă curentă; telefon. (Traseele 6, 7, 8, 9).

Cabana ,,Cota 1500". Muntele Furnica, 1510 m alt.; 82 locuri; cantină; gaz metan; lumină electrică; apă curentă; telefon. (Traseul 1).

Cabana Caraiman. V. Jepilor, 2025 m alt.; 77 locuri; bufet; gaz metan; telefon; iarna închisă. (Traseul 5; indirect, prin traseele 3, 4).

Cabana Diham. Muntele Diham pe Măgura Cenuşie, 1320 m alt.; 104 locuri; cantină; lumină electrică; apă curentă. (Traseele 9, 10, 11). 

Cabana Furnica. Sinaia, 930 m alt.; 30 locuri; bufet; gaz metan;lumină electrică; apă. curentă. (Traseele 1, 2 ,3). 

Cabana Gura Dihamului. V. Cerbului, la confluenţa cu V. Baiului, 987 m alt.; 112 locuri; bufet; lumină electrica; apă curentă. (Traseele 8, 9).

Cabana Piatra Arsă. Platoul Jepilor Mari, 1950 m alt.; 62 locuri; cantină; gaz metan; apă curentă; telefon. (Traseele 2, 3, 4; indirect, prin traseele 1, 5).

Cabana Peştera. Muntele Cocora, 1610 m alt.; 119 locuri; cantină;lumină electrică; apă curentă; telefon. (Traseele 1, 2, 4, 5,16,17)

Cabana Poiana Izvoarelor. Muntele Diham, 1455 m alt.; 56 locuri;bufet; lumină electrică; apă curentă. (Traseele 8, 10; indirect prin traseele 9, 11).

Cabana Poiana Stînei. Muntele Piatra Arsă, în Poiana Stînei, 1270 m alt.; 80 locuri; bufet; lumina electrică; apă curentă. (Traseele 2,3).

Cabana Padina. Muntele Colţi, 1525 m alt.; 167 locuri; cantină; lumină electrică; apă curentă. (Traseele 1, 2, 4, 5, 16, 17).

Cabana ,,Schiori". Sinaia, 1000 m alt.; 15 locuri; bufet; lumină electrică; apă curentă. (Traseul 2).

Cabana Scropoasa. V. Ialomiţei, 1205 malt.; 34 locuri; bufet; lumină electrică. (Traseul 17).

Cabana Mălăeşti. V. Mălăeşti, 1720 m alt. 112 locuri; bufet. (Traseele 6, 12; indirect prin traseele 8, 10, 11).

Cabana ,,Vîrful cu Dor". Muntele Furnica, 1885 m alt.; 83 locuri; cantină; gaz metan; lumină electrică; apă curentă; telefon. (Traseul 1; indirect prin traseele 2, 3).

Cabana Vf. Omului. Vf. Omul, 2507 m alt. (Traseele 3, 7, 8, 12, 13, 14, 15, 16, 17; indirect, prin traseele 10, 11).

Refugiul Coştila. Valea Coştilei, 1610 m alt.; 30 locuri; rezervat pentru alpinişti. (Traseul 6 pînă la ramific. a 2-a).

Fig 023  Cabana Babele

Fig 024  Cabana Omul

TURISM

Fig. 025

SINAIA - VÎRFUL CU DOR – PEŞTERA

Secţiuni componente: indici 1, 1A Timp: 5-6 ore

1. SINAIA - VÎRFUL CU DOR
Marcaj: bandă roşie Timp: 2-3 ore Variantă: de la Sinaia la Hotelul Alpin ,,Cota 1400" pe şosea, marcaj punct roşu, 1½ oră.
Traseul porneşte de la capătul str. Furnica (cca 40 min de la gară, 5 min. de la cabana Furnica), urmează în continuare strada Victoriei după care urcă, la început printr-o poiană largă, apoi prin pădure, pe ,,Plaiul Vacilor", trece printr-o succesiune neîntreruptă de poieni şi ajunge, după cca 45 minute, deasupra Hotelului Alpin ,,Cota 1400", în poiana ,,La Sfîrşitul Lumii". Din poiană poteca urcă de-a lungul crestei pe care se află cabana ,,Cota 1500" şi atinge curînd un prag orizontal (punctul ,,La Lac") de unde se desprinde varianta de iarnă a drumuri.

Varianta de iarnă urmează traseul indicat de stîlpii de marcaj, spre stînga, de-a coasta, conduce în firul Văii Zgarbura, urcă apoi pe malul opus, paralel cu valea, şi întîlneşte drumul de vară pe coama dintre V. Zgarburei şi V. Stînei. Din punctul ,,La Lac", poteca iese deasupra unui pinten stîncos (Piatra Turcului), iar după ce urcă faţa Văii cu Brazi, conduce pe un doilea prag. Drumul urmează apoi de-a coasta, în urcuş uşor, flancul sudic al Furnicii, traversează, după cca 15 minute de mers pe această porţiune monotonă, firul superior al Văii Zgarbura şi iese pe o platformă largă unde întîlneşte varianta de iarnă ce vine din stînga. În faţă distingem silueta de formă triunghiulară a Virfului cu Dor (2006 m).

Poteca, cu multe viituri şi variante, continuă în urcuş, paralel cu firul superior al Văii Stînei (stînga), trece pe sub stîncile ,,La Cetate" (dreapta), şi după ce lasă în stînga coastele ce coboară spre SV din Vîrful cu Dor, ajunge după un ultim urcuş pieptiş, la cabana cu acelaşi nume (1885 m).

Legături de la cab. Vîrful cu Dor spre: Peştera, indice 1 A, (vara) şi 1 E (iarna); Bolboci, 1 E; Piatra Arsă 1 D; Sinaia 1 C

1 A. VÎRFUL CU DOR - PEŞTERA
Marcaj: bandă roşic. Timp: 2½-3 ore.

De la cabană poteca urcă spre V şi iese în Curmătura Vîrfului cu Dor, de unde se deschide o perspectivă largă asupra Platoului Bucegilor, munţilor din şirul ialomiţean şi Culmii Strunga. Din curmătură drumul coboară spre V urmînd Vîlcelul Vîrfului cu Dor, (denumit şi Vîlcelul Dorului), către Valea Izvorul Dorului, de-a lungul variantei de iarnă (marcaj bandă roşie), comun pe o scurtă porţiune cu poteca spre Bolboci (marcaj cruce galbenă). 

De la confluenţă, urcînd V. Izvorul Dorului spre dreapta, traseul nostru întîlneşte drumul de vară. Acesta se abate din Curmătura Vf. cu Dor ½ la dreapta, coboară clinul sud-vestic al Furnicii, lăsînd în stînga Vîlcelul Vîrfului cu Dor şi apoi V. Izvorul Dorului, de care se apropie continuu. Printr-un intrînd adînc poteca trece peste V. Călugărului, ajunge curînd sub linia funicularului pe care o însoţeşte spre stînga şi, după cca 45 minute de la cabană, traversează firul Văii Izvorul Dorului, unde întîlneşte varianta de iarnă, care vine din stînga, în lungul văii. Traseul continuă urcînd uşor prin pajişti întinse, pe malul drept ai Izvorului Dorului, şi ajunge în Curmătura Lăptici din marginea vestică a platoului. Din curmătură, drumul coboară pe versantul ialomiţean, în lungul plaiului ce formează Piciorul Lăptici, traversează o serie de viroage după care, urmînd coama plaiului, iese curînd pe un prag, de unde continuă coborîşul în lungul unei viroage largi, podită cu lespezi de gresie. Drumul se abate curînd la dreapta, în coborîş, conduce în zona largă de poieni ce se întind între poalele pădurii Lăptici şi firul Văii Ialomiţa, iar după ce lasă în stînga poteca spre cabana Padina (marcată cu cruce roşie), întretaie cîteva poieni, şi traversează firul Văii Lăptici; în continuare străbate pajiştile unui prag larg, după care, în urcuş uşor, conduce curînd în dreptul mănăstirii Peştera.

Aici întîlneşte, venind din stînga, drumul dinspre Bolboci-Padina, ocoleşte pe margine luminişul ,,Poienii Crucii" (rezervaţia naturală a Academiei R.P.R.), şi, după un ultim urcuş scurt, ajunge la cabana Peştera (1610 m).

Legături de la cabana Peştera spre: Vf. Omul prin V. Obîrşia Ialomiţei, indice 17 B; Babele, 5 C; Bolboci (şi Scropoasa, Dobreşti, Pietroşiţa), 17 D; mănăstirea Peştera, Peştera Ialomiţei, cabana Padina, 16 B; Şaua Strunga (şi Bran sau Vf. Omul prin Colţii Ţapului), 16 B; Piatra Arsă (şi Sinaia sau Buşteni), 2 B; Vîrful cu Dor (şi Sinaia), 1 B.

PEŞTERA - VÎRFUL CU DOR - SINAIA

Secţiuni componente: indici 1B, 1C, Timp: 4-6 ore Derivaţii pe traseu: indici 1D, 1E

1 B. PEŞTERA - VÎRFUL CU DOR
Marcaj: bandă roşie. Timp: 2½-3½ ore.

De la cabana Peştera (1610 m) drumul coboară către V pe lîngă ,,Poiana Crucii", apoi se îndreaptă către S, de-a coasta, lasă în dreapta aşezările mănăstirii Peştera şi drumul spre Padina-Bolboci iar după 10 - 15 min iese din pădure şi, în coborîş uşor prin pajiştile unui prag larg, traversează V. Lăptici.

Drumul întîlneşte curînd, venind din dreapta, poteca (marcată cu cruce roşie) de la cabana Padina, trece pe deasupra poienilor şi padinilor largi din lungul Ialomiţei, iar după ce urcă de-a lungul unei viroage podite cu lespezi de gresie, iese pe un prag aproape orizontal al coamei ce desparte V. Lăptici (stînga) de V. Scîndurarilor (dreapta). În lungul plaiului ,,Piciorul Lăptici", poteca traversează o serie de viroage şi iese în marginea platoului, în Curmătura Lăptici; din curmătură coboară uşor către centrul platoului, spre SV, şi atinge firul Văii Izvorul Dorului, unde lasă în dreapta varianta de iarnă. Aceasta urmează traseul indicat de stîlpii de marcaj, spre S, în lungul Vîlcelului Vîrfului cu Dor, întîlneşte drumul ce vine de la Bolboci şi urmează către stînga, în urcuş direct, pînă în Curmătura Vîrfului cu Dor, unde reîntîlneşte drumul de vară.

Traseul de vară traversează firul văii, îndreptîndu-se către primul stîlp al funicularului, printr-un intrînd adîac, traversează V. Călugărului şi urcă de-a coasta prin pajiştile monotone ce acoperă coastele Furnicii. Drumul lasă în dreapta, jos, V. Izvorului Dorului, apoi, mai departe, afluentul acesteia, Vîlcelul Vîrfului cu Dor, trece peste o viroagă mai adîncă şi conduce în Curmătura Vîrfului cu Dor situată în marginea răsăriteană a platoului. Din curmătură, continuînd spre E, drumul deschide curînd o perspectivă largă asupra Sinaiei şi Văii Prahova, dincolo de care se înalţă spinările monotone ale Gîrbovei, şi după 5 minute de coborîş, ajunge la cabana Vîrful cu Dor (1885 m.)

Legături de la cabana Virful cu Dor spre: Sinaia, indice 1 C; Piatra Arsă, 1 D; Bolboci, 1 E; Peştera, 1 A.

1 C. VÎRFUL CU DOR - SINAIA

Marcaj: bandă roşie. Timp: 1½-2 ore (pînă la gară 2-2½ ore)
De la cabana Vîrful cu Dor (1885 m) drumul coboară repede, trece pe sub stîncile ,,La Cetate" (stînga) şi se continuă paralel cu vîlcelul de obîrşie al Văii Stînei, lăsînd în urmă piramida Vîrfului cu Dor (2006 m); după cca 10 min. de la cabană ajunge pe o platformă situată pe coama dintre V. Stînei şi V. Zgarburei, de unde se desparte varianta de iarnă. Aceasta urmează traseul indicat de stîlpii de marcaj, spre E, în coborîş direct pe malul drept al Văii Zgarbura, după traversarea căreia întîlneşte drumul de vară în punctul “La Lac".

Drumul de vară se îndreaptă către stînga, traversează imediat firul superior al Văii Zgarbura şi continuă pe o bună porţiune prin pajiştile ce acoperă coastele sudice ale Furnicii; după 10-15 min ajunge pe pragul unui pinten de unde în coborîş repede pe flancul său estic conduce pe un tăpşan situat pe creasta dintre V. Zgarburei (dreapta) şi Valea cu Brazi (stînga). Printr-un coborîş scurt, poteca ocoleşte pintenul stîncos “Piatra Turcului" şi ajunge pe un alt prag, în punctul “La Lac", unde întîlneşte venind din dreapta, varianta de iarnă; continuînd în lungul coamei, trece curînd prin faţa cabanei “Cota 1500" iar prin pajiştile poienii “La Sfîrşitul Lumii" iese lîngă Hotelul Alpin “Cota 1400".

Variantă: De la Hotelul Alpin la Sinaia, pe şosea, marcaj punct roşu; durata cca o oră.

Din dreptul Hotelului Alpin (care rămîne jos, în stînga), drumul continuă de-a coasta spre dreapta, apoi în coborîş repede intră pe “Plaiul Vacilor", de unde printr-o succesiune neîntreruptă de poieni ajunge după 30- 40 min de la hotel, la Sinaia (ramificaţia din capătul străzii Furnica). De aici la gara Sinaia cca 30 min; la cabana Furnica, 100 paşi mai jos pe str. Furnica, apoi la stînga, perpendicular pe stradă (3 min).

Fig.026
 Hotelul Alpin “Cota 1400"

1 D. VÎRFUL CU DOR - PIATRA ARSĂ.

Marcaj: bandă galbenă pe stîlpii liniei telefonice Timp: 1½-1¾ oră
De la cabana Vîrful cu Dor (1885 m), traseul se îndreaptă către NE, urcînd de-a coasta, iar după ce trece un tăpşan, urmează aproape orizontal coastele estice ale Furnicii, pe la obîrşia V. cu Brazi
 (punct periculos iarna, din cauza avalanşelor) şi iese pe faţa de NE a Furnicii. Drumul ocoleşte pe la N poalele Vîrfului Furnica, trece pe deasupra obîrşiei Văii cu Genune şi iese, după 40-45 min de la cabană, în Şaua Călugărului, situată în marginea platoului.

De-a lungul acestuia, drumul urcă uşor către N, lasă în dreapta obîrşia Văii Peleşului iar după cca 20 min din curmătură, ajunge în Culmea Pietrelor Arse (2020 m) de unde apare în fund, către N, cabana Piatra Arsă.

Din culme, coborînd uşor printre pîlcuri de jnepeni, traseul nostru întîlneşte curînd, venind din dreapta, poteca de la Sinaia prin Piatra Arsă, de-a lungul căreia continuă coborîşul însoţind Vîlcelul Jepilor Mari şi ajunge la cabana ,,Piatra Arsă" (1950 m).

Legături de la cabana Piatra Arsă spre: Peştera, indice 2 A; Babele (şi Caraiman sau Vf. Omul) 3A; Cantonul Jepi (şi Buşteni) 4 B; Sinaia 2 C; Vîrful cu Dor, 2 D.

1 E. VÎRFUL CU DOR - BOLBOCI

Marcaj: cruce galbenă. Timp: 2 - 2¼ ore.

De la cabana Vîrful cu Dor, poteca urcă spre V, iar după 5 min iese în Curmătura Vîrfului cu Dor, de unde orizontul se deschide larg peste întinderile vaste şi monotone ale platoului. Din curmătură, lăsînd în dreapta drumul de vară spre Peştera, coborîm repede spre V în lungul Vîlcelului Vîrfului cu Dor (greşit numit V. Scîndurarilor), pe malul drept al acestuia. Avînd mereu în stînga clinul nordic al Colţilor lui Barbeş şi în dreapta coastele largi şi înierbate ale Furnicii, ajungem după cca 20 min de coborîş la confluenţa Văii Izvorul Dorului cu Vîlcelul Vîrfului cu Dor, de unde se desprinde la dreapta, varianta de iarnă, marcată cu bandă roşie. Traseul nostru continuă, în urcuş pe malul opus al văii. După 10-15 min din vale, urcuşul încetează şi poteca, descriind o curbă largă către stînga, traversează curînd Vîlcelul Clinului.

Drumul continuă pe platou în urcuş uşor, apoi, ocolind obîrşiile Văii Oboarele (stînga), se îndreaptă către S, aproape orizontal, pe coastele de sub Vf. Nucetul (dreapta), iar după o curbă spre dreapta, conduce pe coama acestui munte. Distingem de aici spre VSV, cetatea de piatră a Muntelui Zănoaga, Lespezile, iar departe, în fund, vîrful singuratic al Leaotei. Din coamă, în coborîş uşor, apoi repede, pe coastele versantului vestic al Nucetului, poteca ajunge la poalele acestuia; în continuare, traversează o poiană întinsă, după care, trecînd pe muchia ce se lasă către V. Îalomiţei, coboară prin poieni şi traversează linia funicularului. Curînd apar în stînga, în vale, aşezările Bolbocilor. Drumul continuă în coborîş repede şi ajunge în V. Ialomiţei, la Bolboci, în dreptul unui stîlp indicator, unde întîlneşte drumul din lungul Văii Ialomiţa, marcat cu cruce albastră.

Pentru cabana Bolboci (10 min), urmăm poteca spre 3 prin pajişte, apoi imediat în urcuş.

Legături de la Bolboci spre: Scropoasa-Dobreşti-Pietroşiţa, indice 17 B; Peştera 17 A; Vîrful cu Dor, 17 F.

SINAIA - PIATRA ARSĂ - PEŞTERA

Secţiuni componente: indici 2, 2 A Timp: 4½ - 5½ ore

2. SINAIA - PIATRA ARSĂ.
Marcaj: bandă albastră şi bandă galbenă. Timp: 3 - 3½ ore. Variantă: De la Sinaia la Poiana Stînei pe şosea, marcaj triunghi albastru, 5 km.
Traseul începe de la capătul de sus al străzii Furnica şi urmează strada Sportului, ce se continuă cu şoseaua spre Hotelul Alpin,,Cota 1400" şi Poiana Stînei. După ce lasă în stînga ,,Cabana Schiorilor" şi trece de ultimele clădiri ale Sinaiei, şoseaua face, nu departe, o cotitură bruscă spre stînga, de unde o părăsim, prinzînd spre dreapta poteca marcată care, după un scurt coborîş, traversează V. Peleşului. Urcînd în continuare, prin pădure, lăsăm în stînga luminişul cu stîncării ,,Poiana Caprei" şi de-a lungul versantului Văii Peleşului, ieşim în marginea Poienii Stînei (1265 m), unde întîlnim şoseaua ce vine de la Sinaia (din stînga) şi care se îndreaptă spre cabana ,,Poiana Stînii", aşezată nu departe, în marginea de răsărit a poienii (5 min). 

De aici se desfăşoară o privelişte întinsă asupra versantului prahovean al Bucegilor, începînd (din stînga) cu Muntele Furnica; deasupra poienii, în primul plan, Piatra Arsă Mică, cu creştetul şi coastele îmbrăcate în rarişti de larice şi marginea Platoului Piatra Arsă cu Pintenul Pietrei Arse (2007 m); apoi, din acest vîrf către N, abrupturile Jepilor Mari, Jepilor Mici, Şaua Caraimanului cu Crucea Eroilor, uriaşul abrupt al Coştilei şi pe ultimul plan, Creasta Morarului.

Fig.027 Cabana Peştera

Din marginea poienii urmăm pe o mică porţiune şoseaua; prindem apoi spre dreapta poteca ce urcă uşor către extremitatea de sus a poienii, de unde continuăm spre stînga, iar după ce trecem peste o coastă puternic înclinată, ieşim în marginea inferioară a Poienii Piatra Arsă. Din acest punct reintrăm curînd în pădure, urcăm în serpentine flancul Văii Piatra Arsă şi ieşim în marginea de sus a Poienii Pietrei Arse, de unde trecem curînd pe versantul dinspre V. Peleşului. În continuare, poteca urmează alternativ flancurile Plaiului Pietrei Arse şi conduce (după 1 - 1½ oră din Poiana Stînei) într-o mică şa, în spatele ,,Stîncii lui Varsanufie".

Este locul de unde apar în fund, către N, spinările prelungi ale Postăvarului şi Pietrei Mari iar în vale, risipite de-a lungul V. Prahovei, aşezările Poienii Ţapului şi Buştenilor. Intrînd în zona alpină, poteca urmează coama Pietrei Arse, urcă apoi pe faţa Văii Peleşului, iar după ce lasă în urmă un prim pinten stîncos, iese deasupra obîrşiei Văii Piatra Arsă; de aici, revenind pe faţa Văii Peleşului, trece un al doilea pinten stîncos după care conduce pe un tăpşan situat pe coama dintre această vale şi V. Babei. Urmînd de-a coasta pe faţa Văii Peleşului, pe sub peretele stîncos ce formează ,,Colţii lui Nică", drumul iese în apropierea firului de obîrşie al Văii Peleşului, în lungul căruia urcă uşor spre creştetul Platoului Pietrei Arse. În stînga, peste vale, se ridică Vf. Călugărul, cu coastele învesmîntate în tufărişuri de smirdar. După cca. 10 min de la ieşirea în Platoul Pietrei Arse urcuşul încetează într-o mică şa, de unde apare deodată, întinderea vastă a Platoului Bucegilor.

In continuare, poteca se îndreaptă aproape orizontal pe deasupra obîşiei Văii Babei, coboară uşor lăsînd în dreapta Vf. Jepii Mari, după care trece curînd pe sub linia funicularului unde întîlneşte drumul ce vine din stînga, dinspre Vîrful cu Dor. Drumul coboară de aci mai accentuat, în lungul unui fir al Vîlcelului Jepilor Mari şi apoi, suind pe malul drept al aceştuia, conduce la cabana Piatra Arsă (1950 m).

Legături de la cabana Piatra Arsă spre: Peştera, indice 2 A; Babele (sau Caraiman şi Vf. Omul), 3 A; canton Jepi (şi Buşteni), 4 B; Vîrful cu Dor, 2 D; Sinaia, 2C.

2 A. PIATRA ARSĂ - PEŞTERA.
Marcaj: bandă albastrd Timp: 1½ - 1¾ ore
De la cabana Piatra Arsă (1950 m) poteca se îndreaptă către V, coborînd uşor de-a coasta, pe platou, paralel cu Vîlcelul Jepilor Mari (stînga); după 10-15 min de la cabană, traversează V. Izvorul Dorului şi urcă apoi uşor prin pajiştile vălurite de muşuroaie ale ,,Plaiului lui Păcală". După o uşoară curbă spre dreapta, poteca ne conduce de-a coasta, în Şaua Cocora-Lăptici, situată în marginea vestică a platoului.

Inainte se deschide albia largă a Văii Ialomiţa, dincolo de care se înalţă, dintr-un noian de spinări joase, Vîrful Leaota; spre V. zărim Şaua Strungii, şi Strungile Mari, în continuare, spre N, Spinarea Doamnelor, iar mai la dreapta vîrfurile tabulare ale Obîrşiei. Din şa, poteca începe să coboare uşor, de-a coasta, iar după cu traversează viroagele V. Trăsnetului, ajunge după 15-20 min de coborîş în V. Lăptici. Urcînd pe malul opus, peste un strat de gresie înclinat, drumul continuă de-a coasta, aproape orizontal, lăsînd în stînga plaiul înierbat al Piciorului Cocorei, iar în dreapta sub stîncăriile de calcare de sub creasta Cocorei. După 10-15 min din V. Lăptici poteca traversează Vîlcelul Cocorei de unde printr-o cotitură bruscă la stînga, străbate către V, Creasta Vîrfurilor Mari iar după cca 20 min din Vîlcelul Cocorei, ajunge în poieniţa Vîrful cu Brădet. De aici, drumul coteşte brusc spre dreapta şi coboară repede prin pădure la cabana Peştera (1610 m).

Legături de la cabana Peştera spre: Vf. Omul prin V. Obîrşia Ialomiţei, indice 17 B; Babele (şi Caraiman sau Buşteni), 5 C; Bolboci (şi Scropoasa, Dobreşti, Pietroşiţa) 17 D; Mănăstirea Peştera, Peştera Ialomiţei, cabana Padina, 16 B; Şaua Strunga (şi Bran sau Vf. Omul prin Colţii Ţapului), 16 B; Piatra Arsă (şi Buşteni sau Sinaia), 2 B; Vîrful cu Dor (Sinaia) 1 B.

PEŞTERA - PIATRA ARSĂ - SINAIA

Secţiuni componente: indici 2 B, 2 C Timp: 4½ - 5½ ore Derivaţie pe traseu: indice 2 D

2 B. PEŞTERA - PIATBA ARSĂ
Marcaj: bandă albastră Timp: 2 - 2½ ore
Poteca porneşte prin pădurea din spatele cabanei, iar după un urcuş pieptiş de cca 15 min, iese în poieniţa Vîrful cu Brădet. De aici, se orientează brusc către stînga, continuînd în lungul crestei Vîrfurile Mari, pe flancul sudic al acesteia, iar după 15-20 min, ajunge în creastă. Continuînd spre B, pe sub coamă, poteca se abate curînd la dreapta, părăseşte creasta şi traversează Vîlcelul Cocorei, după care urmează aproape orizontal pe sub coaatele vestice ale Cocorei; de aci, lasa în dreapta plaiul înierbat al Piciorului Cocorei, şi după 10- 15min din vîlcel, coboară peste un banc înclinat de gresie, în firul Văii Lăptici pe care îl traversează. Poteca trece mai departe viroagele V. Trăsnetului şi iese curînd în marginea platoului, în Şaua Cocora-Lăptici, unde urcuşul încetează. În faţă apar: Vf. Pietrei Arse, iar spre E, cabana Piatra Arsă. Din şa, drumul coboară uşor pe platou, spre E, prin pajiştile vălurite de muşuroaie ale ,,Plaiului lui Păcală", iar după 10-15 min traversează V. Izvorul Dorului, de unde, în urcuş uşor, paralel cu Vîlcelul Jepilor Mari, ajunge curînd la cabana ,,Piatra Arsă" (1950 m).

Fig.028  Intrarea în Peştera Ialomiţei

Legături de la cabana Piatra Arsă spre: cantunul Jepi (şi Buşleni), indice 4B; Sinaia prin Piatra Arsă, 2 C; Vîrful cu Dor (şi Sinaia), 2 D; Babele (sau Caraiman şi Vf. Omul), 3 A; Peştera, 2 A.

2 C. PIATRA ARSĂ - SINAIA
Marcaj: bandă galbenă Timp: 2½ - 3 ore (pînă la gară - 3 - 3½ ore)

De la cabana Piatra Arsă (1905 m) poteca se îndreaptă către S, coborînd la început spre firul Vîlcelului Jepilor Mari, apoi urcînd paralel cu acesta, iar după cca 10 min ajunge sub linia funicularului, ia o ramifiraţie de drumuri. La dreapta, se desprinde drumul spre Vîrful cu Dor. Traseul nostru urmează înainte, în urcuş uşor, şi iese curînd în largile pajişti de pe Platoul Pietrei Arse. Lăsînd în stînga Vf. Jepii Mari, potera trece (aproape orizontal pe deasupra obîrşiei Văii Babei (stînga) şi conduce într-o mică şa, de unde începe să coboare uşor în partea opusă, paralel cu firul obîrşiei Văii Peleşului, lăsînd în dreapta, peste vale, Vf. Călugărul, cu coastele îmbrăcale în tufărişuri de smirdar. După 5 - 6 min ajungem în marginea Platoului Pietrei Arse de unde se deschide o privelişte largă asupra Sinaiei şi Văii Prahovei. De aci, poteca urmînd faţa Pietrei Arse, pe deasupra Văii Peleşului, coboară la început puternic apoi de-a coasta, pe sub peretele stîncos ce formează ,,Colţii lui Nică" şi iese curînd pe un tapşan situat în coama de unde ajunge, în coborîş repede, dupa 15 - 20 min. într-o mică şa, în spatele ,,Stîncii lui Varsanufie".

In continuare, urmează alternativ flancurile Plaiului Pietrei Arse, iar după ce trece pe versantul Văii Peleşului, coboară prin pajişti bogate o faţă puternic înclinată şi conduce de-a coasta, în Poiana Stînei, în marginea căreia se afla cabana Poiana Stînei.

Urmînd poteca în coborîş, aceasta iese curînd în şoseaua ce leagă Poiana Stînei cu Sinaia (o oră, marcaj triunghi albastru). Continuăm pe o mică porţiune şoseaua spre cabană, pînă în punctul din care se desprinde la dreapta potera noastră. Aceasta coboară de-a coasta, lasă mai departe, în dreapta luminişul cu stîncării, Poiana Caprei, iar după ce părăseşte Plaiul Pietrei Arse, traversează V. Peleşului şi întîlneşte şoseaua ce vine de la ,,Cota 1400" şi Poiana Stînei; de-a lungul acesteia, trece curînd pe lînga Cabana Schiorilor şi după cîteva minute ia sfirşit în Sinaia, la capătul străzii Furnica.

De aici, la gara Sinaia, cca 30 min; la cabana Furnica (3 min).

2 D. PIATRA ARSĂ - VÎRFUL CU DOR
Marcaj: bandă galbenă pe stîlpii liniei telefonice Timp: 1¼ - 1½ oră
De la cabana Piatra Arsă (1950 rn) poteca se îndreapta către S. coborînd la început spre firul Vîlcelului Jepilor Mari după care, urcînd paralel cu acesta, ajunge după cca 10 min la o ramificaţie de drumuri (înainte urmează drumul spre Sinaia prin Piatra Arsă). Traseul nostru continuă spre dreapta, urcînd uşor printre pîlcuri de jnepeni, iar după 5-10 min de la ramificatie, ajunge în Culmea Pietrei Arse (2020 m). Din culme, drumul coboară uşor către S, în lungul Platoului Pietrei Arse, avînd în faţă coasta întinsa a versantului nordic al Furnicii, lasă în stînga obîrşia din platou a Văii Peleşului şi ajunge curînd în Şaua Călugărului.

De aci, continuă aproape orizontal pe deasupra Văii cu Genune, ocolind printre pîlcuri de smirdar poalele Vîrfului Furnica, iar după ce traversează pe la obîrşie Valea cu Brazi, denumită şi Valea lui Carp (loc periculos iarna, din cauza avalanşelor) conduce pe un tăpşan, de unde apare spre SV piramida Vîrfului cu Dor (2006 m). După un ultim coborîş de-a coasta, pe clinul înierbat de deasupra stîncilor ,,La Cetate", drumul ajunge curînd la cabana Vîrful cu Dor (1885 m).

Legături de la cabana Vîrful cu Dor spre: Peştera indice 1 A; Bolboci 1 E; Sinaia 1 C; Piatra Arsa 1 D.

SINAIA - PIATRA ARSĂ - BABELE - Vf. OMUL

Secţiuni componente: indici 3,3 A, 3B Timp: 6 - 7  ½  ore

3. SINAIA - PIATRA ARSĂ
Marcaj: bandă galbenă şi bandă albastră. Timp: 3-3½ ore Variante: de la Sinaia la Poiana Stînii. pe şosea (marcaj triunghi albastru 1-1½ oră).

Vezi descrierea acestei secţiuni la traseul 2. 

3 A. PIATRA ARSĂ -  BABELE

Marcaj: bandă galbenă Timp: 1-1½ ore

Din spatele cabanei Piatra Arsă (1950 m) poteca se îndreaptă spre N. urcînd uşor de-a lungul Platoului Jepilor Mari. După circa 15 min de la cabană, ajungem la o răscruce de drumuri de unde se desprinde potera marcată cu triunghi roşu) spre cantonul Jepi pe care-l zărim spre SE în marginea platoului. Drumul urmează de-a coasta pe sub Vf. Ciocîrlia, pe deasupra porţiunii din platou a Văii Urlătoarea Mare (dreapta), apoi trece curînd pe la obîrşia acestui fir şi se continuă pe întinsul monoton al Platoului Jepilor Mici, urcînd uşor spre N. După 40-45 min de la cabană, ajungem într-o mică şa, în marginea platoului, la o bifurcaţie de drumuri, de unde apare în faţă adîncitura Văii Jepilor, iar dincolo de vale, Caraimanul.

Spre cabana Caraiman (marcaj punct albastru, 10-15 min). Urmăm înainte poteca, în coborîş uşor de-a coasta, apoi repede, către V. Jepilor. Traversăm firul acestei văi şi după un urcuş scurt pe malul opus, ajungem la cabana Caraiman (2025 m).

De la bifurcaţia de mai sus, urmăm la stînga, în urcuş de-a coasta, drumul de căruţă, ieşind curînd pe coama Babele-Jepi. Drumul se îndreaptă către N, descrie o curbă largă spre stînga, ajunge pe un prag lat al coamei, iar după ce urcă pieptul următor, iese pe un al doilea prag, unde întîlneşte venind din dreapta poteca de la Caraiman; de aci, după un ultim urcuş, conduce la cabana Babele (2200 m).

Legături de la cabana Babele spre: Vf. Omul, indice 3 B; Peştera, 5 B; Caraiman (şi Buşteni prin V. Jepilor), 5 D; Piatra Arsă (şi Sinaia )sau canton ,,Jepi" (şi Buşteni) 3 D.

3 B. BABELE - VÎRFUL OMUL
Marcaj: bandă galbenă Timp: 2 - 2½ ore

De la cabana Babele (2200 m) poteca porneşte către N, pe flancul estic al crestei Babele, coboară uşor de-a coasta, după care, de-a lungul unei platforme întinse, trece pe la baza blocului de calcare ce formeaza Vf. Baba Mare (2292 m). După 5 - 10 min de urcuş pe coasta opusă, ajungem pe un prag larg, unde lăsăm în stînga Vf. Baba Mare.

Fig 029.   De la Babele spre munţii Bătrîna şi Leaota

Poteca trece în urcuş uşor, pe deasupra obîrşiei Văii Jepilor (dreapta), traversează coama slab definită a Babelor şi se lasă pe flancul dinspre V. Sugărilor. In stînga, jos, zărim V. Sugărilor şi căldarea sa superioară; dincolo de această vale, muntele Obîrşia cu vîrfurile plane ale Obîrşiei şi Colţilor Obîrşiei, despărţite printr-o şa largă, iar în fund, spre RME, Vf. Omul. Drumul continuă de-a coasta, traverseaza cîteva viroage şi după 20-30 min ajunge în Curmătura Sugărilor de unde urcă în creasta Colţilor Obîrşiei, iar de aci, în cca 10 min, conduce pe platforma Pintenului Obîrşiei. Înainte se deschide adînc Valea Cerbului, dincolo de care se înalţă creasta şi Colţii Morarului, iar către NV, Vf. Omul.

De la Pintenul Obîrşiei către stînga, în urcuş pe creastă, se desprinde varianta de iarnă a drumului. Trasonul de vară se abate la dreapta pe flancul nordic al crestei, străbătînd în lung o brînă cu bolovănişuri, pe sub ,,Cerdacul Obîrşiei", ai cărui pereţi stîncoşi încing, ca un zid dc cetate, coastele nordice ale Colţilor Obîrşiei. După cca 20 min de mers pe această brînă, la capătul ,,cerdacului" întîlnim varianta de iarnă, ce vine din stînga. Un scurt coborîş ne conduce în Curmătura Văii Curbului, şa largă situată în creasta care desparte căldarea superioară a Văii Cerbului (spre E) de cea a Văii Obîrşia Ialomiţei (spre V). Din curmătură, poteca urcă pe flancul vestic al crestei, ocolind blocul stîncos ce forrnează Vf. Văii Cerbului, iar după ce întîlneşte drumul care urcă din stînga, dinspre Peştera, iese din nou în creastă. Prin cîteva serpentine urcuşul continuă pieptiş pînă sub blocul de calcare albe al Vf. Găvanele, unde întîlneşte poteca ce vine din stînga dinspre Strunga.

Druniul trece mai departe pe faţa V. Cerbului, lasă în stînga varianta de iarnă (cu cabluri), după care continuă de-a coasta pe sub Vf. Bucura şi ajunge curînd la cabana Omul (2507 m). Vîrful Omul şi platforma ce-l îneonjoară, prezintă un aspect oarecum rece; în schirnb, orizontul ce deschide pînă la mari depărtări, este tot ce poate înfăţişa mai impresionant vreun vîrf din lanţul Carpaţilor noştri.

Spre NE, Munţii Moldovei se profilează la orizont pe un front larg; la capătul de jos al cotului Carpaţilor, se înalţă, din noianul de spinări joase, vîrful stîncos al Ciucaşului, iar pe un plan mai apropiat, dincolo de culoarul V. Prahova, spinările rotunde şi pleşuve ale Gîrbovei se revarsă către sud în ondulări uşoare. In faţă, străjuită de Vf. Postăvarul şi coama plană a Pietrei Mari, Cîmpia Bîrsei se desfăşoară pînă în Olt, dincolo de care se întinde vastul Podiş al Transilvaniei întretăiat, departe, de la est la vest, de apele Mureşului; spre nord-vest, coama de calcare a Pietrei Craiului precede spinările înalte ale Masivului Făgăraş, iar spre sud, de-o parte, Culmea Strungii, iar de alta, Culmea principală a Bucegilor, coboară prelung, pierzîndu-se în puzderia de dealuri împădurite ale Ialomiţei şi Prahovei, dincolo de care întrezărim, prin pulberea străvezie a depărtărilor, Cîmpia Munteniei.

Legături de la Vf, Omul spre: Peştera prin V. Obîrşia Ialomiţei, indice 17 C; Şaua Strunga (şi Peştera) prin Colţii Ţapului, 16 E; Mălăeşti prin V. Mălăeşti, 12 B; Mălăeşti prin Bucşoi - Brîna Caprelor, 8 D; Pichetul Roşu (şi Diham, Poiana Izvoarelor, Predeal, Buşteni) prin Bucşoi, 80; Buşteni prin V. Cerbului, 7 B; Babele, 3 C; Bran prin V. Gaura, 15 A; Bran prin Ciubotea, 14 A; Bran prin Clincea, 13 A.

Fig. 030   Colţul Ocolit (Vf. Bucura)

VÎRFUL OMUL - BABELE - PIATRA ARSĂ - SINAIA

Secţiuni componente: indici 3C, 3D, 2C     Timp: 5-6 ore

3 C. VÎRFUL OMUL - BABELE
Marcaj: bandă galbenă Timp: 1 ½ - 2 ore
De la cabana Omul (2507 m) urmăm poteca spre S, în coborîş de-a coasta pe sub Vf. Bucura
 şi pe deasupra căldării superioare a Văii Cerbului (stînga), apoi pe sub blocul de calcare albe ce formează Vf. Găvanele (2479 m), de unde un coborîş repede ne conduce în cca 15 min, de la cabană, într-o şa situată lîngă Vf. Vaii Cerbului, pe coama ce desparte căldarea superioară a Văii Cerbului (spre E) de cea a Văii Obîrşia Ialomiţei (spre V.). Continuînd coborîşul pe flancul vestic al coamei, lăsăm în dreapta poteca spre Peştera (marcată cu bandă albastră) şi ne îndreptăm de-a coasta, pe sub stîncăriile vîrfului Văii Cerbului şi pe deasupra căldării superioare a Văii Obîrşia Ialomiţei, spre Curmătura Văii Cerbului. Din acest punct urmăm creasta şi ajungem pe un prag, de unde se desparte spre dreapta, varianta de iarnă a drumului. Traseul de vară continuă către stînga, de-a coasta, pe o brînă ce trece pe sub ,,Cerdacul Obîrşiei", ai cărui pereţi stîncoşi încing, pe toată desfăşurarea sa, versantul nordic al Colţilor Obîrşiei. Timp de 15-20 min cît durează parcurgerea acestei brîne, în stînga noastră se deschide afund, căldarea superioară a Văii Cerbului, dincolo de care se înalţă Creasta Morarului.

La capătul ,,Cerdacului" ieşim în creasta Colţilor Obîrşiei, pe o platformă cu bolovăniş situată în creştetul Pintenului Obîrşiei. Aici întîlnim varianta de iarnă, care coboară din dreapta. După un coborîş de cca 5 min spre S, ajungem în Curmătura Sugărilor.

Ramificatie. spre Vf. Caraiman - Crucea Eroilor (l oră) şi cabana Caraiman (1½ ora). De la extremitatea sudică a acestei şei către stînga se desparte o potecă îngustă care conduce într-o mică şa, situată la obîrşia Văii Albe de unde urcă uşor pe Spinarea Caramanului, pînă în Vf. Caraiman (2384 m) şi coboara repede către E, în Şaua Caraimanului, la Crucea Eroilor (2325 m). De aci, poteca ce însoţeşte Brîna Mare a Caraimanului, sprc SV, coboară pe sub pereţii Spinării Caraimanului la cabana Caraiman (2025 m).

Fig.031 Caraimanul (versantul sudic)

Din Curmătura Sugărilor poteca urcă foarte uşor de-a coasta, traversează o serie de viroage afluente ale Văii Sugărilor şi după cca 20 min iese în platou, pe coama Babelor. După un coborîş uşor, lăsăm în dreapta blocul de calcare ce formoază Vf. Baba Mare (2292 m) şi ajungem foarte curînd la cabana Babele (2200 m).

Legături de la cabana Babele, spre: Piatra Arsa (şi Sinaia sau Buşteni), indici; 3 D; Caraiman şi Buşteni prin V. Jepilor), 5 D; Peştera, 5 B; Vf. Omul, 3 B.

3 D.   BABELE - PIATRA ARSĂ

Marcaj: bandă galbenă pe stîlpii liniei telefonice Timp: 1 - 1¼  ore.
De la cabana Babele (2200 m) poteca se îndreaptă către E şi coboară pe un prag orizontal, unde lasă în stînga drumul spre Caraiman. De aci continuă coborîşul ajungînd pe un al doilea prag de unde descrie o curbă largă către dreapta şi coboară de-a coasta în marginea Platoului Jepilor, unde întîlneşte poteca ce vine din stînga, dinspre cabana Caraiman. Drumul urmează spre S, străbătînd întinsul platou al Jepilor Mici; după 15 - 20 min trece pe la obîrşia Văii Urlătoarea Mare (stînga) continuă de-a coasta pe sub Vf. Ciorîrlia şi iese curînd pe un tăpşan, la o ramificaţie de drumuri, de unde se zăreşte spre stînga, în marginea platoului, cantonul Jepi.

Ramificaţie spre cantonul Jepi: Marcaj triunghi roşu. Urmăm ½ la stînga poteca, la început în coborîş, apoi în urcuş uşor şi dupa cca. 10 min ajungem la cantonul Jepi (1960 m). De aci, spre Buşteni, prin V. Urlătorilor, vezi traseul 4 C.

De la ramificaţia sus-amintită părăsim drumul carosabil care se continuă înainte, şi urmăm ½ la dreapta potera ne conduce, după cca. 10 min de coborîş uşor prin jnepeniş, la cabana ,.Piatra Arsa" (1950 m).

Legături de la cabana Piatra Arsă spre: Sinaia, prin Piatra Arsă, indice 2 C; Vîrful cu Dor (şi Sinaia), 2 D; cantonul Jepi (şi Buşteni), 4 B; Peştera, 2 A.

BUŞTENI - V. URLĂTORILOR - CANTON JEPI -PIATRA ARSĂ

Secţiuni componente: indici 4, 4A Timp: 4 4 ½ ore

4. BUŞTENI - CANTON JEPI
Marcaj: triunghi albastru Timp: 3 ½ - 4 ore

De la gara Buşteni (883 m), urmăm bd. Libertăţii (şoseaua naţională) spre stînga, pînă în dreptul str. Industriei (10 min de la gară). De aci continuăm la dreapta pe aceasta stradă, avînd în faţa decorul abruptului prahovean al Bucegilor, dominat de Vîrful Claia Mare şi pieptul puternic al Caraimanului. 

Fig.032  De la cantonul Jepi spre Creasta Urlătorilor şi V. Prahovei.

Dupa 20-25 min din bulevard ajungem lînga firul Văii Jepilor (dreapta), în punctul de ramificaţie a drumurilor. Drumul carosabil (marcaj cruce albastră) şi îndreaptă spre fostele cariere Caraiman, prin V. Jepilor. Un al doilea drum, marcat cu semn punct roşu, se îndreaptă către stînga, prin pădure, spre Cascada Urlătoarea (15 min). Traseul nostru (marcaj triunghi albastru) continuă la stînga, de-a coasta, prin pădure urcă apoi pieptiş şi după 10 - 15 min de la ramificaţie ajunge în punctul ,,La Grătar". Aici, lasă în stînga drumul spre Cascada Urlătoarea (15 min), traversează curînd Valea Seacă a Jepilor iar în urcuş, prin pădure, iese în punctul ,,La Vinclu", pe carc îl ocoleşte pe deasupra, printr-o serpentină scurtă. (,,La Vinclu" se ramifică o potecă, marcată cu semn punct albastru, care coboară spre Cascada Urlătoarea, iar de aci, la Poiana Ţapului).

După circa 10 minute poteca traversează firul Văii Comorilor şi atinge curînd coama dintre V. Comorilor şi Valea Urlătoarea Mică, trece peste acest fir, iar în continuare peste Vîlcelul Urlătorii Mici, după care de-a coasta şi apoi în coborîş uşor, traversează Vîlcelul Crestei Urlătorilor şi ajunge în punctul ,,La Mese". Spre nord, dincolo de Valea Urlătoarea Mici, se conturează coama Clăii Mari cu uriaşul perete ce cade către sud, în V. Comorilor, iar deasupra, vîrful stîncos şi în trepte al Jepilor Mici. Din punctul ,,La Mese", drumul pătrunde în urcuş de-a coasta precum şi prin numeroase serpentine, într-una dintre cele mai frămîntate şi sălbatice zone din abruptul răsăritean, traversînd la intervale scurte coame, văi şi torente, între care V. Urlătoarea Mică, Vîlcelul Urlătorilor şi Vîlcelul Crestei Urlătorilor, lasă în dreapta (alt. 1660 m) hăţaşul ce însoţeşte Brîul Mare al Jepilor, şi ajunge în urcuş, pe pragul întins şi plan al Crestei Urlătorilor dincolo de care se înalţă, covîrşit de o vegetaţie luxuriantă, Muntele Jepii Mari. În continuare, poteca intră pe porţiunea numită ,,La Scări", urcînd pieptiş, mai întîi pe o scară de lemn, apoi săpată în stîncă şi prevăzută cu cabluri de asigurare, iar după o serie dc serpentine, atinge firul Văii Urlătoarea Mare, în marginea platoului. Poteca se abate spre stînga, de-a coasta, şi iese la cantonul Jepi (1960 m).

Legături de la cantonul Jepi spre: cabana Piatra Arsă (şi Peştera) indice 4 A; Babele (şi Caraiman), 4 D; Buşteni, 4 C.

4 A. CANTON JEPI - PIATRA ARSi
Marcaj: triunghi albastru  Timp: 20 - 25 min
De la canlonu) Jopi (1960 m) poteca urcă uşor cătrc SV, iar după cca. 10 min iese în culme (2005 m), de unde se deschide perspectiva întregului platou al Jepilor. De aci, coborînd uşor sprc V, printre pîlcuri de jnepeni, conduce curînd la cabana Piatra Arsă (1950 m).

Legături de la cabana Piatra Arsă spre: Peştera, indice 2 A; Babele (sau Caraiman), 3A; Vîrful cu Dor (şi Sinaia), 2 D; Sinaia prin Piatra Arsă, 2 C; canton Jepi (şi Buşteni), 4. B.

PIATRA ARSĂ - CANTON JEPI - V. URLĂTORILOR - BUŞTENI

Secţiuni componente: indice 4 B, 4 C    Timp 3-3½ ore.     Derivaţie pe traseu: indice 4 D

4 B.   PIATRA ARSĂ - CANTON JEPI
Marcaj: triunghi albastru Timp: 15 - 20 min
De la cabana Piatra Arsă (1950 m), urmăm poteca spre E, în urcuş uşor, prin jnepenişul Platoului Jepilor Mari şi ajungem, după 10-15 min, pe coama acestui munte (2005 m). De aici, lăsînd în dreapta Vf. Jepii Mari (2075 m), coborîm spre NE, prin jnepeniş, pînă la cantonul Jepi, în marginea platoului (1960 m). In vale, spre NE, apare oraşul Buşteni, iar spre ENE, localitatea Poiana Ţapului.

Legături de la cantonul Jepi spre: Buşteni, prin V. Urlătorilor, 4 C; Babele (sau Caraiman), 4 D; Cabana Piatra Arsă, 4 A.

4 C. CANTON JEPI - BUŞTENI
Marcaj: triunghi albastru Timp: 2½ - 3 ore
De la cantonul Jepi drumul coboară imediat sub platou iar după ce descrie cîteva serpentine, lasă în dreapta varianta ,,Drumul Cailor" şi traversează curînd firul Văii Urlătorii Mari, în marginea platoului. Din acest punct poteca prevăzută mai jos cu cabluri de asigurare, urmează flancul sudic, puternic înclinat, al crestei, trece în porţiunea ,,La Scări", peste cîteva praguri de piatră şi după cca 15-20 min ajunge în Creasta Urlătorilor, dincolo de care se înalţă către sud, acoperit de o vegetaţie bogată, Muntele Jepii Mari. Din Creasta Urlătorilor drumul traversează în coborîş, prin numeroase serpentine şi de-a coasta, una dintre cele mai frămtntate zone din abrupt, întretăiată de coame şi muchii precum şi de numeroase văi şi torente, acoperite cu o vegetaţie sălbatică, între care Vîlcelul Urlătorii Mari, Vîlcelul Crestei Urlătorilor şi Valea Urlătoarea Mică.

După circa o oră din Creasta Urlătorilor, ieşim în punctul ,,La Mese" unde peisajul este dominat de impunătoarea coamă a Clăii Mari cu uriaşul perete ce lasă către sud, spre Valea Comorilor, iar deasupra, de vîrful întretăiat de trepte stîncoase, al Jepilor Mici. De la ,,Mese" drumul, în coborîş prin pădure, traversează Vîlcelul Crestei Urlăturilor şi Vîlcelul Urlătoarea Mică, după care trecînd peste Valea Urlătoarea Mică şi Valea Comorilor, ajunge în dreptul punctului ,,La Vinclu" pe care-1 ocoleşte pe deasupra. (De aci se desprinde spre dreapta, în coborîş, o potecă marcată cu semn punct albastru, care conduce, pe la Cascada Urlătoarea, la Poiana Ţapului.)

In continuare, direct prin pădure, apoi către stînga, de-a coasta, traversăm Valea Seacă a Jepilor, trecem prin punctul ,,La Grătar" de unde printr-un coborîş repede ieşim lîngă firul Văii Jepilor în drumul carosabil. Acesta se continuă cu str. Industriei care conduce, după cca 15 min, în bd. Libertăţii (şoseaua naţională); de aci spre stînga, la gara Buşteni, 10 min.

4 D. CANTON JEPI - CARAIMAN
Marcaj: triunghi roşu, apoi succesiv, bandă galbenă, punct albastru Timp: la Caraiman, 1-1¼ oră; la Babele, 1¼ - 1½ oră
De la cantonul Jepi (1960 m) poteca se îndreaptă către VNV, coborînd uşor, după care urcă de-a coasta şi iese pe un tăpşan, unde întîlneşte drumul ce vine din stînga, dinspre Piatra Arsă (timp de la canton, 10-15 min.). Din acest punct spre dreapta, (marcaj bandă galbenă) pe sub Vf. Ciocîrlia (2056 m), drumul trece curînd pe la obîrşia Văii Urlătoarea Mare, apoi continuă spre N, în urcuş uşor, peste Platoul Jepilor Mici. După cca 20 min de mers pe acest podiş înalt şi monoton, ajungem într-o şa largă, la o ramificaţie de drumuri (2120 m), de unde apar în faţă, Valea Jepilor, iar dincolo de vale, Caraimanul şi Crucea Eroilor.

Ramificaţie spre Babele. Urmăm la stînga drumul de căruţă în urcuş de-a coasta şi ieşim repede pe coama Babele-Jepi, care desparte bazinul Văii Izvorul Dorului de cel al Văii Jepilor. Drumul se îndreaptă către N, întretaie această coamă şi descrie apoi o curbă largă spre stînga, orientîndu-se către V. După cca 10 min de la ramificaţie, întîlnim venind din dreapta poteca de la Caraiman. De aci, un ultim urcuş de cca 5 min ne conduce în creastă, la cabana Babele (2200 m).

Traseul nostru (spre Caraiman) continuă înainte (marcaj punct albastru), în coborîş uşor de-a coasta, apoi repede şi direct către V. Jepilor. După 10-15 min, poteca traversează firul văii, şi după un scurt urcuş pe malul opus, ajunge la cabana Caraiman (2025 m).

Legături de la cabana Caraiman spre: Crucea Eroilor (şi Vf. Omul), indice 5 F; Buşteni, prin V. Jepilor, 5 E; Babele, 5 A.

BUŞTENI - V. JEPILOR - CARAIMAN - BABELE -PEŞTERA

Secţiuni componente: indici 5, 6A, 5B Timp: 5-6 ore
5. BUŞTENl - V. JEPILOR - CARAIMAN
Marcaj: cruce albastră Timp: 3-3½ ore
Acest traseu traversează o zonă ştiinţifică a rezervaţiei naturale ,,Bucegi"; temporar accesul turiştilor nu este permis aici. De la gara Buşteni (883 m), urmăm bd. Libertăţii (şoseaua naţională) spre stînga, pînă în dreptul str. Industriei (10 min de la gară). De aici, continuăm la dreapta pe această stradă, avînd în faţă peisajul abruptului prahovean al Bucegilor dominat de Vîrful Claia Mare, şi pieptul puternic al Caraimanului. După 20-25 min ajungem lîngă firul Văii Jepilor (dreapta), în punctul de ramificaţie a drumurilor.

La stînga se desparte poteca spre cantonul Jepi prin V. Urlătorilor (traseul 4, marcaj triunghi albastru). Traseul nostru continuă înainte, în lungul drumului carosabil, care conduce după 20-25 min la fostele cariere de piatră. De aici prindem poteca spre stînga, în urcuş pieptiş, apoi de-a coasta pe malul drept al Văii Jepilor (stînga cum urcăm). După un parcurs scurt apar, pe malul opus al văii, marile cascade ale Văii Spumoase. Străbătînd în continuare o porţiune în care poteca, prevăzută cu cablu de asigurare, este săpată în stîncă, începem curînd urcuşul, pe versantul nordic al Jepilor Mici. După 1 - 1½ oră de la Buşteni urcuşul pieptiş încetează şi, îndreptîndu-ne de-a coasta, atingem firul Văii Jepilor. Poteca traversează firul trecînd pe faţa Caraimanului, urcă în serpentine, după care iese pe o faţă puternic înclinată, acoperită cu pajişti bogate. Spre stînga şi înapoi, pe partea opusă a văii, se profilează ,,Creasta cu Zîmbri", în creştetul căreia se află o importantă staţiune de zîmbru sau pin cembra.

Continuînd urcuşul de-a coasta, drumul traversează din nou firul văii, trecînd pe versantul Jepilor Mici, iar după ce se strecoară pe sub stînci şi urcă direct printr-un horn stîncos, revine pe faţa Caraimanului. 

Fig. 033

Pe creasta acoperită cu pajişti, poleca descrie cîteva serpentine, apoi urcînd pieptiş pe sub pereţii din dreapta, pe o porţiune surpată de eroziuni, conduce la baza unei scări de piatră cu cabluri de asigurare. Inainte, în firul văii, se ridică o treaptă stîncoasă înaltă peste care apele Văii Jepilor formează Cascada Caraimanului (sau Vînturişul Caraimanului), impresionantă mai ales primavara şi la începutul verii, cînd valea are debit mare de apă. În stînga, peste vale, versantul Jepilnr Mici este acoperit cu o vegetaţie bogată întreruptă de ţancuri, pereţi şi vîlcele stîncoase. În contrast cu acest versant sălbatic şi întunecat, în dreapta şi deasupra noastră se deschid feţele luminoase ale Caraimanului, cu abrupturi înlănţuite de brîne bogat înierbate şi presărate cu sumedenie de flori. Nu departe, poteca traversează firul bolovănos al Vîlcelului Brînei Portiţei, după care continuă urcuşul şi iese la baza treptei stîncoase a Cascadei Caraimanului, în punctul în care, spre dreapta, porneşte largul pridvor înierbat al Brînei Portiţei. În continuare, poteca ne conduce curînd în firul Vîlcelul Zăpezilor (păstrează multă vreme zăpada), de unde urmează o faţă stîncoasă, urcă pieptiş printr-un mic horn şi răzbate deasupra zonei de stîncării; de aci, iese din nou pe o coastă puternic înclinată, reintră curînd în Vîlcelul Zăpezilor iar după un urcuş scurt, ajunge la cabana Caraiman (2025 m).

Legături de la cabana Caraiman spre: Babele (şi Peştera) indice 5 A; Crucea Eroilor (şi Vf. Ornul), 5F; canton Jepi (sau Piatra Arsă), 5G; Buşteni prin V. Jepilor, 5E.

5 A.  CARAIMAN - BABELE
Marcaj: cruce albastră Timp: 20-30 min

De la cabana Caraiman (2025 m) urmăm către V, poteca în urcuş, pe malul stîng (dreapta cum urcăm) al Văii Jepilor. Trecem prin pajiştile de la poalele feţei sudice a Caraimanului şi urcăm apoi pieptiş o treaptă a văii, la baza căreia lăsăm în dreapta poteca ce urcă de-a lungul Brînei Mari a Caraimanului, spre Crucea Eroilor. După o scurtă porţiune aproape orizontală, poteca se apropie de firul superior al Văii Jepilor, în punctul de confluenţă cu Viroaga Babelor ce vine dinspre V de sub creasta Babele. De aici ne îndreptăm către stînga, traversăm firul şi continuăm în urcuş, paralel cu viroaga, pe malul drept al acesteia (stînga cum urcăm). Ieşind pe pragul orizontal al coamei Babele-Jepi întîlnim, venind din stînga, drumul dinspre Piatra Arsă. Un ultim urcuş de cca 5 min ne conduce în creastă, la cabana Babele (2200 m).

Legături de la cabana Babele spre: Peştera, 5B; Vîrful Omul, 3B; Piatra Arsă (şi Sinaia sau Buşteni), 3D; canton Jepi (şi Buşteni), 3D; Caraiman 5D.

5 B.   BABELE - PEŞTERA
Marcaj: cruce albastră Timp: 1¼ - 1½ oră
De la cabana Babele (2200 m) coborîm spre V, traversăm ctîeva viroage şi după 10-15 min ajungem deasupra unei zone stîncoase, de unde poteca se strecoară către dreapta, printr-un mic culoar, şi conduce pe Piciorul Babelor, de-a lungul căruia traversează o zonă de bolovănişuri şi ajunge curînd într-o şa largă. Poteca trece pe flancul dinspre V. Cocorei (spre stînga), coboară repede de-a lungul Piciorului Babelor la baza căruia întîlneşte venind din dreapta, drumul de la Vf. Omul prin V. Obîrşia Ialomiţei, iar după ce străbate spre S, pajiştile unui platou larg şi uşor înclinat, traversează Valea Cocorei şi se îndreaptă spre cabana Peştera (1610 m).

Legături de la cabana Peştera spre: Bolboci (Scropoasa, Dobreşti, Pieţroşiţa), indice 7D; Mănăstirea Peştera, Peştera Ialomiţei şi cabana Padina, 16 B; Şaua Strunga (şi Bran sau Vf. Omul) 16 B; Piatra Arsă (şi Sinaia sau Buşteni), 2 B; Vîrful cu Dor (şi Sinaia) 1 B; Vf. Omul, 17 B.

PEŞTERA - BABELE - CARAIMAN - V. JEPILOR - BUŞTENI

Secţiuni componente (indici 5C, 5D, 5E    Timp:4½  - 5 ore    Derivaţii pe traseu: indici 6F, 5G

5 C.   PEŞTERA - BABELE
Marcaj: cruce albastră Timp: 1¾ - 2 ore
Din poiana cabanei Peştera (1610 m) poteca porneşte către N, traversează V. Cocorei, iar prin pajiştile unui platou larg şi uşor înclinat, ajunge, după 10-15 min, la ramificaţia drumurilor. Înainte, drumul continuă spre Vf. Omul prin V. Obîrşiei (marcaj bandă albastră). Traseul nostru se abate la dreapta, în urcuş direct, iar dupa 15 - 20 min iese pe un prag al Piciorului Babelor, de unde continuă în urcuş uşor de-a coasta şi conduce curînd în creastă, pe cumpăna dintre V. Cocorei şi V. Sugărilor. Poteca trece mai departe printre bolovanişuri pe la baza unei zone de stîncării, se strecoară curînd printr-un mic culoar, iar după ce traverseaza prin pajiştile de sub creasta Babelor, cîteva viroage, urcă la cabana Babele (2200 m).

Legătura de la cabana Babele spre: Caraiman (şi Crucea Eroilor), indice 5D; Vf. Omul, 3B; Piatra Arsă (şi Sinaia), 3D; canton Jepi (şi Buşteni), 3D; Peştefa, 5B.

5 D. BABELE - CARAIMAN
Marcaj: cruce albastră Timp: 20 min
De la cabana Babele (2200 m) poteca se îndreaptă catre E, coboară pe coama Babele-Jepi, iar după ce lasă în dreapta drumul spre Piatra Arsă continuă coborîşul paralel cu Viroaga Babelor, pînă la confluenţa cu firul superior al V. Jepilor. Paralel cu acesta, coborîm o scurtă ruptură de pantă, de la baza căreia se desparte la stînga poteca spre Crucea Eroilor prin Brîna Mare a Caraimanului, şi ajungem curînd la cabana Caraiman (2025 m).

Legături de la cabana Caraiman spre: Buşteni prin V. Jepilor, 5E; cantonul Jepi (şi Buşteni prin V. Urlătorilor), 5G; Crucea Eroilor (şi Vf. Omul), 5F; Piatra Arsă (şi Sinaia), 5G; Babele, 5A.

5 E. CARAIMAN - V. JEPILOR - BUŞTENI
Marcaj: cruce albastră Timp: 2½ - 3 ore
Acest traseu străbate o zonă ştiinţifică a rezervaţiei naturale ,,Bucegi" şi, temporar, accesul turiştilor nu este permis aici. De la cabana Caraiman (2025 m) drumul coboară repede de-a lungul Vîlcelului Zăpezilor (afluent pe stînga Văii Jepilor) trece apoi curînd pe coastele înierbate de pe faţa sudică a Caraimanului, la capătul cărora, întîlneşte din nou firul vîlcelului. Ieşind de aci pe faţa din stînga, poteca ajunge deasupra unei mari rupturi de pantă, trece printr-un mic horn şi se abate brusc către dreapta, reintrînd în firul stîncos şi umed al Vîlcelului Zăpezilor. De la baza rupturii de pantă, lîngă Cascada Caraimanului (dreapta), impresionantă mai ales primăvara şi la începutul verii, cînd valea are debit mare de apă, se desprinde, către stînga, pe faţa Caraimanului, largul pridvor înierbat al Brînei Portiţei.

Continuînd coborîşul, poteca traversează firul bolovănos al Vîlcelului Brînei, după care străbate o zonă abruptă, mai întîi printr-o serpentină tăiată în stîncă, apoi pe o scara de piatră şi ajunge în firul Văii Jepilor. Traversăm firul, trecînd astfel de pe Caraiman pe Jepii Mici, şi continuăm coborîşul, mai întîi printr-un horn stîncos, apoi de-a coasta pe sub stînci, trecem din nou pe faţa Caraimanului iar după un coborîş lung revenim pe versantul nordic al Jepilor Mici. După ce străbatem o porţiune săpată în stîncă, lăsăm în stînga, peste vale, bogaţele cascade ale Văii Spumoase, trecem după un coborîş repede printr-o fostă carieră de piatră şi ajungem în drumul carosabil. Acesta urmat la dreapta coboară spre Buşteni unde se continuă cu str. Industriei, care ne conduce în bd. Libertăţii (şoseaua naţională). De aci la stînga, pe bulevard, spre gara Buşteni (10 min).

Fig. 034   Valea Jepilor şi Brîul Portiţei

Fig. 035  Abruptul Sudic al Caraimanului

5 F. CARAIMAN - CRUCEA EROILOR - VF. OMUL.
Timp: pînă la Crucea Eroilor, 40-50 min; pînă la Vf. Omul, 2½ - 3 ore
De la cabana Caraiman (20-25 m), urmăm spre NV, în urcuş pieptiş, poteca ce iese în Brîna Mare a Caraimanului, cingătoare în cea mai mare parte înierbată, care se strecoară pe sub abruptul sudic al acestui masiv. Continuăm spre dreapta, de-a lungul potecii, în urcuş de-a coasta, traversînd firul stîncos al Şiştoacei Dracilor, după care, în urcuş continuu trecem pe sub ţancul ascuţit ,,Omuşorul" şi ajungem curînd în Şaua Caraimanului, platformă largă la capătul căreia, în marginea abruptului, se înalţă Crucea Eroilor
. 

De la Crucea Eroilor continuăm spre V, în urcuş direct, şi ieşim în platoul de pe Vf. Caraimanului. De aici, coborînd pe Spinarea Caraimanului, ajungem curînd în şaua de la obîrşia Văii Albe, apoi continuăm către NV, în urcuş uşor, prin pajişti întinse şi domoale. Lăsăm în stînga viroagele ce formeaza obîrşiile din platou ale Văii Jepilor, după care poteca se îndreaptă către VNV, trece o zonă de stîncării şi întîlneşte după ½ oră din şa, drumul marcat Babele -Vf. Omul (Spre Vf. Omul, traseul 3B; spre Babele, 3C).

5 G.  CARAIMAN - CANTON JEPI
Marcaj: punct albastru, apoi succesiv bandă galbenă, triunghi roşu   Timp: 1 - 1¼ oră
De la cabana Caraiman (2025 m) poteca se îndreaptă către S, traversează curînd firul Văii Jepilor şi urcă pieptiş coasta din dreapta văii. După 5 - 10 min ajunge pe un prag larg, de unde continuă, în urcuş uşor de-a coasta şi iese în marginea Platoului Jepilor Mici, într-o şa, unde întîlneşte venind din dreapta drumul dinspre Babele. Din şa continuăm către S, în coborîş uşor, de-a lungul Platoului Jepilor Mici. După 15-20 min de mers pe acest podiş înalt şi liniştit, trecem pe la obîrşia Văii Urlătoarea Mare (stînga) şi continuăm de-a coasta, pe sub Vf. Ciocîrlia (2056 m), iar după trecerea unui tăpşan, ajungem la o ramificaţie de drumuri. 

Ramificaţie spre cabana Piatra Arsă. Urmăm poteca ½ la dreapta, care, după ce traversează un coridor deschis în jnepeniş, ajunge după cca 10 min, în coboriş uşor, la cabana Piatra Arsă (1950 m).

Traseul nostru (marcaj triunghi roşu), continuă ½ la stînga pe potecă, la început în coborîş, apoi în urcuş uşor printr-un coridor tăiat în jnepeniş, de unde ajunge în 10 min la cantonul Jepi, în marginea platoului (1960 m).

Legături de la canton Jepi spre: Buşteni, prin V. Urlătorilor, 4C; Cabana Piatra Arsă (şi Peştera), 4A; Babele (sau Caraiman), 4D.

BUŞTENI - POIANA COŞTILEI - PICHETUL MĂLAEŞTI

Secţiuni componente : indici 6, 6A, 6B Timp: 5 - 6 ore

6. BUŞTENI - MUNTICEL POIANA COŞTILEI
Marcaj : triunghi roşu Timp: 2 - 2¼ ore
De la gara Buşteni (883 m), urmăm bd. Libertăţii (şoseaua naţională) spre dreapta, continuăm imediat la stînga pe str. Valea Alba, iar în cca 15 min ajungem la Căminul Alpin de unde intrăm foarte curînd pe poteca Munticelului. Urcînd continuu prin pădure, trecem prin cîteva mici poieni şi după ¾ - 1 oră de la Căminul Alpin, ajungem în punctul ,,La Măsuratoarea Urşilor" (1310 m) ; de aci se desprinde către stînga poteca spre Valea Albă. Traseul nostru continuă la dreapta, de-a coasta şi, după cîteva minute lasă la stînga poteca spre refugiul alpin ,,Coştila" (marcaj bandă albastră). Drumul spre Poiana Coştilei continuă înainte, aproape orizontal, coboară curînd o coastă repede, traversează V. Coştilei, apoi nu departe, V. Gălbinelelor şi după 25-30 min de la ,,Măsurătoarea Urşilor" iese în largul luminiş al poienii. În stînga deasupra pădurii se înalţă Vf. Santinela Văii Cerbului, iar în fund, abruptul răsăritean al Coştilei cu colţii Mălinului, Gălbinelelor şi marele perete al Gălbinelelor. Apropiindu-ne de marginea nordică a poienii, se defineşte tot mai bine, spre stînga, marele intrînd al Văii Cerbului. Poteca încalecă curînd o coamă scundă, dincolo de care se întinde Poiana Văii Cerbului. După un scurt coborîş în partea opusă a coamei, ajungem la răscrucea de drumuri ,,Poiana Văii Cerbului" (1310 m).

Legături spre: Pichetul Roşu, 6A ; Vf . Omul prin V. Cerbului, 7A; Buştani prin Gîlma - V. Cerbului, 7C; Buşteni prin Munticel, 6E.

6 A.  POIANA COŞTILEI - PICHETUL ROŞU 

Marcaj : triunghi roşu. Timp: 1 - 1¼ oră

De la răscrucea de drumuri ,,Poiana Văii Cerbului" (1310 m), urmăm către N poteca în coborîş uşor prin Poiana Văii Cerbului, unde traversăm curînd firul sec al Văii Mălinului şi apoi firul Văii Cerbului, (uneori cu apă), trecînd astfel de pe Muntele Coştila pe Muntele Morarul. Urcînd prin pădure, pe malul opus, traversăm V. Comorilor şi continuăm apoi în urcuş de-a creasta, pe la poalele Morarului. După cea. 30 min de la răscruce trecem peste V. Bujorilor. De aci, după un urcuş pieptiş şi scurt, ieşim în Poiana Morarului. În faţă, către V, se deschide V. Morarului, iar în stînga perspectiva abruptului nordic al Morarului, cu făgaşele stîncoase ale văilor Rîpa Zăpezii şi Adînca şi uriaşele ace care ornamentează Creasta Morarului. Traversînd firul văii, poteca trece pe Muntele Bucşoi şi continuă de-a coasta, aproape orizontal, coboară apoi repede prin pădure, după care urcînd uşor, iese prin poieni largi şi rarişti, în Şaua Căpăţînii Porcului, la răscrucea de drumuri ,,Pichetul Roşu" (1445 m).

Legături spre: Mălăcşti, 6B; Vf. Omul prin Bucşoi, 8C; Cabana Diham (şi Predeal sau Rîşnov), 11 B; Poiana Izvoarelor (şi Predeal sau Buşteni), 8E; Poiana Coştilei (şi Buşteni), 6D.

6 B.  PICHETUL ROŞU - MĂLĂEŞTI

Marcaj: triunghi roşu Timp: 2 - 2½ ore

De la răscrucea de drumuri ,,Pichetul Roşu" urmăm poteca spre V şi în urcuş continuu de-a coasta, ieşim după 20-30 min în Poiana Bucşoiului, de unde se deschide o perspectivă covîrşitoare asupra Văii Bucşoiului şi a crestelor stîncoase ce o mărginesc. Poteca traversează firul văii, după care, descriind o curbă largă către dreapta, traversează Vîlceaua Bucşoaia şi pătrunde în poiana întinsă de la poalele Crestei Văii Rele.

Din marginea poienii urcăm uşor şi atingem curînd o creastă acoperită cu un covor de iarbă fragedă şi muşchi, ,,La Bătaia Cocoşilor de rnunte", de unde, coborînd de partea cealaltă, traversăm, nu departe, Valea Rea. De aici, drumul continuă urcînd şi coborînd de-a coasta, traversează Vîlcelul Îndrăcit şi apoi urcă pieptiş conducînd, după cca 1 ¼ oră de la Pichetul Roşu, în punctul ,,La Prepeleac", deasupra căruia se desfăşoară faţa NE a Bucşoiului.

Fig.036   In drum spre cabana Mălăeşti

Lăsînd în dreapta poteca veche spre Mălăeşti, ajungem imediat la ramificaţia drumurilor (stîlp indicator), de unde se desprinde la stînga, în urcuş, poteca spre Vf. Omul prin Bucşoi (marcaj bandă roşie). Traseul nostru continuă înainte, pe poteca ce se strecoară prin tufărişuri. Curînd coborîm uşor pe sub stîncării şi traversăm (pe o punte de lemn) o şiştoacă abruptă, continuăm coborîşul de-a coasta şi, după cca 10 min de la ramificaţie, ajungem în Vîlcelul Prepeleacului, unde întîlnim poteca veche. Urmăm în sus această potecă iar dupa cîteva serpentine scurte ieşim în Şaua Mălăeştilor, la baza unui turn stîncos ce se ridică în dreapta, de unde apare albia pietroasă a Văii Mălăeşti. De partea cealaltă a văii se înalţă Padina Crucii, în fund Culmea Ţiganeştilor şi ½ la stînga, maiestoasa culme a Muntelui Scara. Din şa, coborîm versantul vestic al Bucşoiului şi ajungem curînd la cabana Malăeşti (1720 m).

Legături de la cabana Mălăeşti spre: Vf. Omul prin V. Mălăeşti, indice 12 A; Bran prin Clincea, 12 D; Rîşnov (sau Cabana Diham prin V. Glăjăriei), 12C; Pichetul Roşu, 6 C.

PICHETUL ROŞU - POIANA - BUŞTENI

Secţiuni componente : Indici 6C, 6D, 6E     Timp: 4 – 5 ore

6 C.   MĂLĂEŞTI - PICHETUL ROŞU
Marcaj : triunghi roşu Timp: 1 ¾ - 2 ore
De la cabana Mălăeşti (1720 m) poteca traversează firul văii şi se îndreaptă către E, urcînd pieptiş pe versantul de V al Bucşoiului. După cca 15 min ajungem pe o muchie, dincolo de care drumul se strecoară printre ţancuri stîncoase, iar după un scurt urcuş pieptiş, iese în Şaua Mălăeştilor, la baza unui turn stîncos. Dincolo de şa zărim: înainte, jos, culmea Măgurii Cenuşii, cu cabana Diham; pe planul următor, Culmea Forbanul, apoi mai în fund, Predealul şi deasupra acestuia, Piatra Mare, iar la dreapta, spinarea prelunga a Gîrbovei.

În continuare, drumul coboară pe versantul opus, în lungul Vîlcelului Prepeleacului după care părăsind vîlcelul prinde către dreapta potecuţa ce urca uşor de-a coasta pe sub pereţi stîncoşi; de aci traversează o şiştoacă abruptă, continuă de-a coasta şi după cca 15 min din Şaua Malăeştilor, ajunge în punctul ,,La Prepeleac" unde întîlneşte venind din dreapta, poteca (marcată cu bandă roşie) dinspre Vf. Omul, pe Creasta Bucşoiului.

Din acest punct drumul coboară repede pe flancul sudic al pintenului, traverseaza Vîlcelul Îndrăcit şi continuă apoi, urcînd şi coborînd uşor de-a coasta; dupa cca 15-20 min de la Prepeleac traversează Valea Rea şi ajunge curînd pe creasta acoperită cu un covor de iarbă fragedă şi muşchi, ,,La Bătaia Cocoşilor de munte". Coborînd de partea cealalta, ieşim într-o poiană la poalele Crestei Văii Rele, de unde apare în faţă versantul nordic al Bucşoiului Mic. Curînd intrăm în Poiana Bucşoiului, unde poteca traversează N Vîlceaua Bucşoaia şi apoi, nu departe, firul Văii Bucşoiului, iar în cca 15 min, după un coborîş de-a coasta, ieşim în larga poiană de sub Şaua Căpăţînii Porcului, la răscrucea de drumuri ,,Pichetul Roşu".

Legături de la Pichetul Roşu spre:Buşteni prin Poiana Coştilei, între 6 D; Poiana Izvoarelor (şi Buşteni sau Predeal) 8E, Cabana Diham (şi Predeal), 11 B.

6 D.  PICHETUL ROŞU – POIANA COŞTILEI

Marcaj: triunghi roşu  Timp: ¾ - 1 oră

De la răscrucea de drumuri ,,Pichetul Roşu" coborîm uşor către S prin poiană, în marginea căreia prindem poteca în urcuş pronunţat prin pădure. Continuăm apoi de-a coasta aproape orizonlal şi după cca 20 min intrăm în Poiana Morarului, din care se desfăşoară către V o privelişte impresionantă asupra Crestei Morarului, cu silueta caracteristică a colţilor săi. Distingem, astfel, de la V la E, piramida Acului de Sus, Degetul Prelungit, cu două vîrfuri distincte, coloana Degetului Roşu şi în sfîrşit, Acul Mare a cărui siluetă prezintă aspectul unui trapez uriaş. În poiană, trecem peste firul sec al văii şi curînd, după un coborîş repede, traversăm V. Bujorilor. Drumul continua în coborîş de-a coasta şi după cca 20 min traversează V. Comorilor, iar după trecerea unei coame scunde, coboară în firul Văii Cerbului. După un urcuş uşor, ajungem la răscrucea de drumuri ,,Poiana Văii Cerbului".

Legături din Poiana Coştilei spre: Buşteni prin Plaiul Munticel, indice 6E; Buşteni prin Gîlma - V. Cerbului, 7C; Vf. Omul, prin V. Cerbului, 7A; Pichetul Roşu, 6A.

6 E.  POIANA COŞTILEI - MUNTICEL - BUŞTENI
Marcaj: triunghi roşu Timp: 1½ - 1¾ oră
De la răscrucea de drumuri ,,Poiana Văii Cerbului" urmăm poteca spre S, şi traversăm o coamă scundă, dincolo de care se întinde Poiana Coştilei. Coborîm de partea cealaltă a coamei şi străbatem poiana în urcuş uşor, lăsînd în stînga Vîrful Gîlma Mare (1428 m). Din marginea sudică a poienii urcuşul încetează; intrînd pe plaiul Munticelului, traversăm, curînd firul Văii Gălbinelelor şi nu departe, pe acela al Coştilei, după care întîlnim coborînd din dreapta, poteca (marcată cu bandă albastră) dinspre refugiul alpin Coştila. După cîteva minute, drumul ne conduce în poeniţa ,,La Măsurătoarea Urşilor" (1310 m), unde vine din dreapta, poteca dinspre Valea Albă. Din acest punct drumul coboară continuu în lungul plaiului, prin mici luminişuri şi după cca 30 min iese în marginea Buştenilor, lîngă Căminul Alpin. De aici, la gara Buşteni, cca 15 min.

BUŞTENI - POIANA COŞTILEI - VF. OMUL

Secţiuni componente: Indici 7, 7A Timp: 5 ½  - 6 ore

7.  BUŞTENI -  GÎLMA - POIANA COŞTILEI

Marcaj : bandă galbenă Timp 1¾ - 2 ore
Pentru intrarea pe acest traseu putem urma:

a) De la gara Buşteni (883 m) bd. Libertăţii (şoseaua naţională) spre dreapta, pînă în colţul bd. Nestor Urechia. De aici continuăm la stînga iar din marginea oraşului, traversăm V. Cerbului şi urmăm şoseaua Dihamului.

b) De la Căminul Alpin Buşteni, pe poteca marcată cu semnele bandă galbenă, bandă roşie şi triunghi albastru, care urcă uşor prin pădurc şi coboară, după cca 15 min în şoseaua V. Cerbului (spre Gura Dihamului).

Din punctul de întîlnire al celor două variante continuăm pe şosea, iar în cca 30-40 min de la Buşteni şi după ce traversăm pe un mic pod Pîraul Hoagelor, ajungem la ramificaţia drumurilor spre Plaiul Fînului-Poiana Coştilei, iar înainte, pe şosea, spre Gura Dihamului (marcaje, bandă roşie şi triunghi albastru). Traseul nostru (bandă galbenă), continuă spre stînga, printr-o poiană largă, urcă ocolind prin dreapta şi de-a coasta Vîrful Gîlma Mare şi răzbate în Poiana Coştilei, unde peisajul e dominat de perspectiva Abruptului Coştilei. La intrarea în poiană poteca se îndreaptă brusc la dreapta şi suie o coamă scundă, de unde apare în faţă V.Cerbului, apoi coboară de partea cealaltă a coamei şi ajunge curînd la răscrucea de drumuri ,,Poiana Văii Cerbului" (1310 m).

Legături spre: Vf. Omul prin V. Cerbului, indice 7A; Pichetul Roşu, 6A ; Buşteni prin Plaiul Munticelului, 6E; Buşteni prin Gîlma, 7C.

7 A.  POIANA COŞTILEI - VF. OMUL
Marcaj : bandă galbenă Timp: 3½ - 4 ore
De la răscrucea de drumuri ,,Poiana Văii Cerbului" urmăm poteca spre V în lungul Poienii Văii Cerbului (în apropiere, către stînga, Vîlc. Ascuns, descris la indice 27), traversăm firul sec al Văii Mălinului, iar după ce lăsăm în stînga, V. Verde, deasupra căreia se înalţă piramida zveltă a Santinelei Văii Verzi (descrisă la indice 27 B), continuăm în urcuş uşor, printre rarişti şi blocuri stîncoase, şi atingem curînd firul Văii Cerbului. Poteca traversează acest fir şi urmează flancul Muntelui Morarul urcînd de-a coasta, paralel cu firul văii. După cca 10 min de mers, apare în stînga Valea Seacă a Coştilei (descrisă la indice 28). Sus, la obîrşia văii, se conturează Colţul Mălinului, brăzdat prin mijloc de Hornul Central. Trecem apoi prin faţa peretelui frontal al Colţului Ţapului şi după cca 10 min traversăm din nou firul Văii Cerbului, trecînd pe Muntele Coştila în Poiana Văii Ţapului, unde ia sfîrşit Valea Ţapului (descrisă la indice 29); în aceeaşi poiană coboară dinspre SV, V. Urzicii (descrisă la indice 30), care debuşează într-o zonă de bolovănişuri. Înainte, spre V, se profilează Creasta Priponului, cu peretele estic, şi pe ultimul plan, coastele înierbate ale Muntelui Colţii Obîrşiei.

Deasupra pragului format de Poiana Văii Ţapului urmează o treaptă a văii, pe care o urcăm printre blocuri de stîncă acoperite de vegetaţie subalpină. După cca 15 min din V. Ţapului, trecem prin punctul ,,La Numărătoarea Oilor", unde poteca, descriind o scurtă serpentină, se strecoară printre doi pereţi de stîncă apropiaţi. Aici urcuşul încetează în marginea unui prag larg, într-o poiană invadată de urzici. Înainte se deschide perspectiva căldării superioare a Văii Cerbului, cu Vf. Văii Cerbului, iar în dreapta faţa sudică a Morarului, întretăiată de brîne bogat înierbate şi de stîncării.

Puţin mai departe, lăsăm în stînga potecii, ,,Piatra Pîrlită", vechi loc de adăpost sub un bloc de stîncă, afumat de focuri ciobăneşti. In faţă, zărim gura Văii Priponului şi Creasta Priponului, iar în stînga, despicătura Văii Caprelor, care sfîrşeşte deasupra poienii printr-un horn vertical, cu un imens bloc în surplombă. La capătul de sus al poienii se ridică pintenul ,,Priponul Văii Cerbului", care formează o însemnată ruptură de pantă a văii.

Poteca se apropie mult de gura stîncoasă a Văii Priponului, continuă pe coasta Priponului Văii Cerbului, urcînd repede, prin cîteva serpentine, pe lespezi de piatră şi pătrunde între pereţii unui horn. Ieşind deasupra hornului, înclinarea scade simţitor, şi după 15 - 20 min de la ,,Piatra Pîrlită" ajungem în marginea unui prag, de unde porneşte spre stînga o brînă lată, însoţită de o potecă ce conduce în V. Priponului (descrisă la indice 31). De aci continuăm pe sub coastă, trecem curînd pe faţa Morarului, de unde se desprinde către dreapta Brîna Mare a Morarului (descrisă la indice 32). 

Lăsînd în urmă ultimii arborii răzleţi, intrăm în zona alpină. După 20- 25min de la traversarea văii trecem din nou pe Coştila. Urmează un piept plin de bolovănişuri, de-a lungul căruia poteca brăzdată de ,,scurtături" urcă în serpentine, conducîndu-ne pe un alt prag, după care traversam pentru ultima oară firul văii, trecem pe Morarul şi ajungem curînd în marginea căldarii superioare a Văii Cerbului. Distingem, din acest punct, spre stînga, Muntele Colţii Obîrşiei, remarcabil printr-o zonă de pereţi stîncoşi (Ceardacul Obîrşiei); în faţă, deasupra caldării, blocul proeminent al Vf. Văii Cerbului şi blocul de calcare albe al Vf. Găvanele (2479 m), iar în dreapta spinarea prelungă a Morarului.

Din marginea căldării poteca urmeaza spre dreapta coastele de sub Vf. Bucura, acoperite cu pîlcuri dese de smirdar şi traversează de cîteva ori Siştoaca Bucurei. Urcuşul continuă pe faţa Morarului, după care poteca se îndreaptă către V urcînd de-a coasta în Culmea Bucurei, unde întîlneşte poteca ce vine din stînga, dinspre Peştera şi Babele, iar de aici ajunge în cîteva minute la Vf. Omul (2507 m).

Legături de la Vf. Omul spre: Bran prin V. Gaura, indice 15 A; Bran prin Ciubotea, 14 A; Bran, prin Clincea, 13 A; Mălăeşti prin V. Mălăieşti, 12 B; Mălăeşti prin Bucşoi - Brîna Caprelor, 8 D; Pichetul Roşu prin Bucşoi, 8 D; Peştera prin V. Obîrşia Ialomiţei, 17 C; Şaua Strunga (şi Peştera) prin Colţii Ţapului, 16 E; Babele (sau Crucea Eroilor şi Caraiman), 3 C; Buşteni prin V. Cerbului, 7 B.

VF. OMUL - POIANA COŞTILEI - BUŞTENI

Secţiuni componente: indici 7 B, 7 C   Timp: 4-5 ore

7 B.   VF. OMUL - POIANA COŞTILEI
Marcaj: bandă galbenă   Timp: 2½ - 3 ore

De la cabana Omul (2507 m) coborîm direct spre SE, în căldarea superioară a Văii Cerbului. Urmînd coborîşul de-a lungul firului, trecem curînd pe flancul Muntelui Coştila. După cîteva serpentine poteca iese pe un prag al văii de unde continuă coborîşul repede pe o coastă cu bolovănişuri alunecătoare, trece din nou pe Morarul, iar de la baza unei zone de stîncării, revine pe flancul nordic al Coştilei, în punctul de confluenţă cu V. Căldărilor, de unde se desprinde către ENE Brîna Mare a Morarului (descrisă la indice 32). Drumul continuă pe malul drept al văii, lasă în dreapta poteca spre V. Priponului (descrisă la indice 31) şi ajunge curînd deasupra Priponului Văii Cerbului. După o cotitură spre dreapta, poteca pătrunde într-un horn stîncos, apoi coboară repede, pe lespezi de piatră pînă la baza rupturii de pantă, aproape de gura stîncoasă a Văii Priponului (dreapta) în marginea poienii ,,La Piatra Pîrlită". În dreapta, V. Caprelor, sfîrşeşte deasupra poienii printr-un horn vertical, cu un imens bloc în surplombă. Continuînd în coborîş uşor, trecem pe lîngă ,,Piatra Pîrlită", iar mai jos, prin punctul ,,La Numărătoarea Oilor", unde poteca se strecoară printre doi pereţi de stîncă apropiaţi, după care în coborîş repede ieşim în Poiana Văii Ţapului. În dreapta, V. Urzicii (descrisă la indice 30) spintecă abruptul Coştilei şi debuşează în poiană printr-o zonă de bolovănişuri. Puţin mai jos traversăm firul văii Cerbului în punctul de confluenţă cu V. Ţapului (descrisă la indice 29), de unde poteca trece pe faţa sudică a Morarului, de-a lungul căreia coboară continuu, de-a coasta. În dreapta, dincolo de vale, se înalţă peretele frontal al Vîrfului Ţapului, iar mai departe apare Valea Seacă a Coştilei, (descrisă la indice 28) la obîrşia căreia distingem Colţul Mălinului. Lăsînd în dreapta piramida Santinelei Văii Verzi (descrisă la indice 27 B), coborîm, după cca 15 min din Poiana Văii Ţapului, în firul Văii Cerbului, traversăm această vale şi bolovănişul V. Mălinului (la mică distanţă în aval, Vîlc. Ascuns, descris la indice 27), iar după un urcuş scurt şi uşor întîlnim răscrucea de drumuri ,,Poiana Văii Cerbului".

Legături din Poiana Coştilei spre: Buşteni prin Gîlma, indice 7 C; Buşteni prin Munticel, 6 E; Pichetul Roşu, 6 A.

7 C.  POIANA COŞTELEI - GÎLMA - BUŞTENI
Marcaj: bandă galbenă Timp : 1½ - 1¾ oră
De la răscrucea de drumuri urmăm poteca spre E şi după un urcuş scurt pe o coamă scundă, coborîm în Poiana Coştilei. Din marginea poienii, poteca se îndreaptă brusc către stînga, ocoleşte Vîrful Gîlma Mare pe la nord şi est, după care coboară Plaiul Fînului şi iese după cca ½ oră din Poiana Coştilei, în şoseaua Văii Cerbului. Urmînd şoseaua spre dreapta, aceasta traversează imediat Pîrăul Hoagelor şi se continuă printr-o padină largă iar după 10-15 min, lasă la dreapta ramificaţia spre Căminul Alpin Buşteni. Spre gara Buşteni, urmăm şoseaua, iar de la intrarea în Buşteni, prin bd. Nestor Urechia, ieşim în bd. Libertăţii; de aici, la dreapta pe bulevard, spre gara Buşteni, 7 - 8 minute.

BUŞTENI - GURA DIHAMULUI -POIANA IZVOARELOR - PICHETUL ROŞU - VF. OMUL

Componente: indici 8, 8 A, 8 B, 8 C Timp: 6-7 ore

8. BUŞTENI - GURA DIHAMULUI
Marcaj: bandă roşie Timp : 1-1¼ oră
Pentru intrarea pe acest traseu putem urma:

a) De la gara Buşteni (883 m) bd. Libertăţii (şoseaua naţională) spre dreapta, pînă în colţul bulevardului Nestor Urechia. De aci continuăm la stînga pe această stradă, iar din marginea oraşului, şoseaua spre Gura Dihamului.

b) De la Căminul Alpin Buşteni pe poteca (marcată cu bandă galbenă, bandă roşie şi triunghi albastru), care urcă uşor, apoi coboară şi după cca 15 min iese în şoseaua din lungul Văii Cerbului, spre Gura Dihamului.

Din punctul de întîlnire al celor dpuă variante continuăm pe şosea şi după 30-40 min de la Buşteni, ajungem la ramificaţia drumului spre Plaiul Fînului- Poiana Coştila pe care-l lăsăm la stînga (marcaj bandă galbenă). Traseul nostru urmează şoseaua şi după cca ½ oră ajunge la cabana Gura Dihamului (987 m).

Legături de la cabana Gura Dihamului spre : Poiana Izvoarelor, indice 8 A; Cabana Diham prin Şaua Baiului, 9 A.

8 A.  GURA DIHAMULUI-POIANA IZVOARELOR
Marcaj : bandă roşie   Timp : 1-1¼ oră
De la cabana Gura Dihamului poteca se îndreaptă spre RMV, urcînd pieptiş şi apoi de-a coasta, prin pădurea întreruptă de poteni de pe coama largă ce desparte V. Cerbului (stînga) de V. Baiului (dreapta). Înainte de intrarea în pădure, observăm spre stînga: abruptul Coştilei, V. Cerbului şi faţa răsăriteană a Morarului, cu ţancurile stîncoase caracteristice, care formează ,,Mănuşa Morarului". După cca 15 min de urcuş ajungem într-o poiană, la o ramificaţie de drumuri. Poteca ce se abate la dreapta, urcă spre cabana Diham, prin Şaua Baiului (marcaj triunghi albastru). Traseul nostru continuă la stînga în urcuş direct, de-a lungul unei muchii şi conduce, după cca 15 min de la ramificaţie, pe coama ce desparte V. Baiului (la dreapta) de V. Morarului (la stînga). Din acest punct, poteca largă urmează flancul vestic al Piciorului Dihamului, urcînd uşor şi continuu de-a coasta. trece printr-o mică poiană din marginea căreia se deschide perspectiva Colţilor Morarului şi abruptului răsăritean, iar după ce traversează cîteva izvoare, iese la poalele întinselor păşuni ale Dihamului. De aici, în cîteva minute, ajungem la cabana Poiana Izvoarelor (1455 m).

Legături de la cabana Poiana Izvoarelor spre: Pichetul Roşu (şi Vf. Omul sau Mălăeşti) indice 8 B; Cabana Diham, 10 B; Predeal prin Şaua Baiului, 10 A; Gura Dihamului (şi Buşteni), 8 F.

8 B.  POIANA IZVOARELOR-PICHETUL ROŞU
Marcaj: bandă roşie Timp : 15 min
De la cabana Poiana Izvoarelor (1455 m) poteca se îndreaptă spre S şi după cca 5 min iese într-o mică poiană situată pe coama ce desparte V. Şipotului (spre V) de afluentul acesteia, Vîlc. Poienii Izvoarelor (Vîlc. Porcului). Din acest punct se deschide o privelişte largă, din Bucşoi, peste creasta şi Colţii Morarului şi pînă departe, către sud. de-a lungul abrupturilor Coştilei, Caraimanului, Jepilor. Trecînd în continuare prin rariştile de la poalele sudire ale Vîrfului Căpăţîna Porcului, drumul iese curînd în Şaua Capaţinii Porcului, la răscrucea de drumuri ,,PichetuI Roşu".

Legături spre: Vf. Omul prin Bucşoi, indice 8 C; Mălăeşti, 6 B; Buşteni prin Poiana Coştilei, 6 D; Cabana Diham, 11 B; Poiana Izvoarelor, 8 E.

8 C. PICHETUL ROŞU-VF. BUCŞOI-VF. OMUL
Marcaj: bandă roşie Timp : 3½-4 ore
De la răscrucea de drumuri ,,Pichetul Roşu" urmăm poteca spre V, de-a lungul coamei, iar după un urcuş de-a coasta ieşim în 20 - 30 min în Poiana Bucşoiului, de unde se desfăşoară un peisaj de o rară măreţie asupra Văii Bucşoiului şi a coastelor stîncoase ce o mărginesc. Poteca traversează firul văii, descrie apoi o curbă largă către dreapta, după care pătrunde în poiana de la poalele Crestei Văii Rele. Din marginea poienii urcăm uşor şi atingem curînd creasta podită cu un covor de iarbă fragedă şi muşchi, ,,La Bătaia Cocoşilor de munte," de unde, coborînd în partea opusă, traversăm nu departe, Valea Rea. Drumul continuă urcînd şi coborînd de-a coasta, iar după cca 1 ¼ oră de la Pichetul Roşu, ajunge în punctul ,,La Prepeleac".

Fig. 037 Pe sub abruptul Bucşoiului spre Mălăeşti

Lăsăm în dreapta poteca veche spre Mălaeşti şi întîlnim imediat stîlpul ce indică ramificaţia drumurilor. Înainte, de-a coasta, se ajunge la Mălăeşti (marcaj triunghi roşu). Traseul nostru continuă ½ la stînga, în urcuş pronunţat, pe o potecă îngustă ce se strecoară printre pîlcuri bogate de jnepeni şi anini de munte, traversează o brînă largă şi continuă urcuşul accentuat pe o faţă stîncoasă, ajungînd după ¾ - 1 oră de la Prepeleac, pe muchia denumită ,,La Cununa Bucşoiului". 

Către nord se deschide un orizont larg peste Cîmpia Bîrsei pînă dincolo de Olt, de-a lungul vastului podiş al Transilvaniei. Poteca urcă mai departe pe o muchie ce separă obîrşiile Văii Rele (stînga) de flancul puternic accidentat al Văii Mălăeşti (dreapta), ocoleşte o ruptură de pantă a crestei, trecînd pe flancul nordic al acesteia, şi iese într-o şa stîncoasă, de unde se desprinde spre dreapta poteca ce coboară ,.Brîna Caprelor" spre Mălăeşti (marcaj triunghi albastru, vezi descrierea la traseul 8 D.) 

Spre stînga porneşte Brîna Mare a Bucşoiului, care se continuă peste creasta vecină, pînă în V. Bucşoiului. Poteca noastră trece în urcuş pieptiş peste feţe stîncoase, devine mai puţin vizibilă (atenţie la marcaj, în special pe vreme de ceaţă!), iar după 15 - 20 min de la Brîna Caprelor, atinge o şa de unde se profilează înainte vîrful mamelonar al Bucşoiului. Covoare scunde, formate din plante lemnoase pitice, ca arginţica şi azalea înlocuiesc ierburile ce alcătuiau pînă acum pajiştile muntelui. Nu departe, mai sus de această şa, creasta se orientează către S, spre Vf. Bucşoiului. Spre V apare spinarea masivă a Muntelui Scara, care se prelungeşte către N cu coama Muntelui Ţigăneşti, iar jos se deschide căldarea superioară a Văii Mălăeşti. Continuăm urcuşul pe coamă spre S şi curînd ajungem în Vf. Bucşoiului (2492 m), de unde distingem cu uşurinţă: spre SSV, Vf. Omul şi spre S, Creasta Morarului.

Din acest punct coborîm repede pe coama stîncoasă, sudică, a vîrfului, lăsînd în stînga obîrşiile abrupte ale Văii Bucşoiului, dincolo de care se conturează Creasta Bucşoiului Mic. Drumul continuă spre S şi după cca 10 min din vîrf, ajunge într-o primă şa, Curmătura Bucşoiului, iar după ce traversează un prag orizontal şi lasă în stînga obîrşia Văii Morarului, coboară uşor în Curmătura Morarului. După 10 min de urcuş spre SV, pe coama largă ce se lasă din platoul Vîrfului Omul, atingem extremitatea nordică a acestui platou, de unde după 5 min ajungem la cabana Omul.

Legături de la Vf. Omul spre: Peştera prin V. Obîrşiei, indice 17 C; Şaua Strunga (şi Peştera) prin Colţii Ţapului, 16 E; Babele (sau Crucea Eroilor şi cabana Caraiman), 3 C; Poiana Coştilei (şi Buşteni) prin V. Cerbului, 7 B; Mălăeşti, 12 B; Bran prin Clincea, 13 A; prin Ciubotea, 14 A; Bran prin V. Gaura, 15 A; Pichetul Roşu (sau Mălăeşti prin Brîna Caprelor) 8 D.

VF. OMUL - PICHETUL ROŞU -PUIANA IZVOARELOR - GURA DIHAMULUI - BUŞTENI

Secţiuni componente: indici 8 D, 8 E, 8 F, 8 G. Timp: 4½ - 5½ ore

8 D.   VF. OMUL - VF. BUCŞOI  - PICHETUL ROŞU
Marcaj: bandă roşie Timp : 2½-3 ore

De la cabăna Ornul (2507 m) poteca se îndreaptă către RMV şi apoi către N, pe platforma vîrfului, lăsînd în stînga drumul spre Scara - Bran şi Mălăeşti. De la extremitatea nordică a platformei coborîm repede spre NE, pe o coamă care conduce în Curmătura Morarului, şa situată la obîrşia Văii Morarului, iar după ce trecem un prag aproape orizontal, coborîm în Curmătura Bucşoiului. Urcînd de aici în lungul crestei nordice lăsăm în dreapta Creasta Bucşoiului Mic, trecem în continuare pe deasupra obîrşiilor abrupte ale Văii Bucşoiului (dreapta) şi ne îndreptam în urcuş pieptiş spre Vf. Bucşoi (2492m).

Din vîrf, drumul continua în lungul crestei, coboara pe alocuri în pantă pronunţată, peste feţe acoperite cu seninări (atenţie la marcaj, în special pe ceaţa!), şi după 15 - 20 min ajunge într-o şa stîncoasă, de unde se desprinde către stînga poteca ce însoţeşte Brîna Caprelor spre V. Mălăeşti.

Ramificaţie spre Mălăeşti, pe Brîna Caprelor. Marcaj triunghi albastru. Urmăm poteca spre stîngă, în coborîş de-a coasta, pe o brînă stîncoasă care şerpuieşte pe versantul nordic al Bucşoiului, pe sub pereţi şi ţancuri stîncoase. Traversînd cîteva vîlcele şi hornuri, brîna ne conduce, după cca 20 min, pe versantul vestic, deasupra unor feţe înierbate. Coborîm apoi în pantă pronunţată pînă în fundul Văii Mălăeşti, unde întîlnim poteca Vf. Omul - Mălăeşti (tra-seu 12 B).

La mică distanţa de ramificaţia Brîului Caprelor, traseul nostru evită o ruptură de pantă, trecînd pe flancul nordic, după care revine pe linia de creastă şi ajunge după 15 min în punctul ,,La Cununa Bucşoiului". De aici drumul părăseşte creasta coborînd repede către dreapta. În lungul unei şiştoace, traversează o brînă largă (Brîna lui Stănilă), de unde, în pantă pronunţata peste trepte de stîncă şi printre covoare de smirdar, ajunge în punctul ,,La Prepeleac"; aci întîlneşte poteca ce vine din stînga, dinspre Mălăeşti. 

De la Prepeleac drumul coboară repede către dreapta, traversează Vîlcelul Îndrăcit, iar dupa 15-20 min, Valea Rea, şi ajunge pe creasta denumita ,,La Bătaia Cocoşilor de munte". În continuare, poteca străbate o poiană aşternută la poalele Crestei Văii Rele, după care iese curînd în Poiana Bucşoiului. Din marginea poienii, în coborîş de-a coasta, ajunge în cca 15 min în poiana de sub Şaua Căpăţînii Porcului, la răscrucea de drumuri, ,,Pichetul Roşu" (1445 m).

Legături de la Pichetul Roşu spre: Poiana Izvoarelor indice 8E; Cabana Diham (şi Predeal), 11 B; Poiana Coştilei (şi Buşteni), 6 D.

8 E. PICHETUL ROŞU - POIANA IZVOARELOR
Marcaj: bandă roşie Timp : 15 min
De la răscrucea de drumuri ,,Pichetul Roşu" urmăm poteca către E. Printre rariştile de la poalele sudice ale Vîrfului Capăţîna Porcului, drumul ajunge curînd într-o poiană situată pe botul de munte care desparte V. Şipotului (spreV) de afluentul acesteia V. Porcului (spre E), iar după 5 min conduce în Poiana Izvoarelor, (1455 m) la cabana cu acelaşi nume. De pe acest parcurs se deschide în urmă, o impresionantă perspectivă asupra Crestei Bucşoiului, Colţilor Morarului, şi abruptului nordic al Coştilei, cu văile şi crestele sale deosebit de clar conturate.

Legături de la Poiana Izvoarelor spre: Gura Dihamului şi Buşteni, 8 F; Cabana Diham, 10 B; Predeal prin V. Iadului, 10 A; Pichetul Roşu, 8 B.

8 F.  POIANA IZVOARELOR - GURA DIHAMULUI
Marcaj: bandă roşie   Timp ; ¾-1 oră
De la cabana Poiana Izvoarelor (1445 m) poteca se îndreaptă către E, traversează Vîlc. Poienii Izvoarelor (Vîlc. Porcului), coboară de-a coasta pe flancul vestic al Piciorului Dihamului, iar după cca 15 min ajunge într-o mică poiană din care se desfăşoară peste vale, perspectiva Colţilor Morarului. De aici, poteca în coborîş de-a coasta, conduce pe coama dintre V. Morarului (la V) şi V. Baiului, de unde se îndreaptă către stînga; descriind apoi o serpentină largă, iese pe o muchie, în lungul căreia coboară direct şi, nu departe, întîlneşte poteca ce vine din stînga (marcată cu triunghi albastru), dinspre cabana Diham, de unde, printr-un coborîş repede, ajunge în 10 min la cabana Gura Dihamului.

Legături de la cabana Gura Dihamului spre: Buşteni, 8 G; Cabana Diham (şi Predeal), 9 A.

8 G.  GURA DIHAMULUI - BUŞTENI
Marcaj: bandă roşie şi triunghi albastru   Timp : 1-1¼ oră

De la cabana Gura Dihamului (987 m), urmăm şoseaua în lungul Văii Cerbului. După 20-25 min ajungem în punctul de ramificaţie ,,Plaiul Fînului", unde întîlnim venind din dreapta poteca (marcată cu bandă galbenă) dinspre Poiana Coştilei, prin Gîlma Mare. De aici, şoseaua traversează Pîrăul Hoagelor, apoi continuă printr-o padină largă şi după cca 15 min, în dreptul unei cotituri spre stînga, lasă la dreapta poteca spre Căminul Alpin Buşteni (cca 25 min din şosea, pe marcajele bandă galbenă, bandă roşie şi triunghi albastru). Spre gara Buşteni, urmăm şoseaua iar de la intrarea în Buşteni, bd. Nestor Urechia, care iese în bd. Libertăţii. De aici, la dreapta pe bulevard, ne îndreptăm spre gara Buşteni (10 min).

BUŞTENI - GURA DIHAMULUI - CABANA DIHAM

Secţiuni componente: Indici 9, 9A Timp: 2 ½ - 3 ore

9. BUŞTENI - GURA DIHAMULUI
Marcaj: triunghi albastru Timp: 1 - 1¼ oră

Vezi descrierea acestei secţiuni la traseul 8.

9 A. GURA DIHAMULUI - CABANA DIHAM
Marcaj: triunghi albastru Timp: 1½ - 1¾ oră

De la cabana Gura Dihamului (987 m), poteca se îndreaptă către RMV, urcînd de-a lungul coamei ce desparte V. Cerbului (stînga) de V. Baiului (dreapta). După cca 15 min de urcuş ajungem la o ramificaţie de drumuri (la stînga poteca marcată cu bandă roşie urcă spre Poiana Izvoarelor). Traseul nostru continuă spre dreapta urcînd uşor de-a coasta, apoi prin cîteva poieniţe şi peste numeroase izvoare. Lăsăm în dreapta, jos, V. Baiului şi dincolo de vale, Culmea Clăbucetul Baiului. Urcînd continuu, poteca iese după cca 1 oră de la Gura Dihamului, în golul Culmii Dihamului (Şaua Baiului), la o răscruce de drumuri. La stînga se desprinde drumul spre Poiana Izvoarelor (marcaj cruce albastră), la dreapta, pe creastă, spre Predeal.

Fig. 038   De pe Diham spre Coştila şi Caraiman

Traseul nostru continuă înainte, spre N şi după un uşor şi scurt coboriş prin poiană, întîlneşte venind din dreapla drumul dinspre Predeal. Urmăm spre stînga drumul lat, de-a coasta prin poiană, apoi prin rariştile versantului de NE al Dihamului. Curînd apare cabana Diham iar în spatele acesteia, Vf. Măgura Cenuşie. Drumul continuă orizontal şi apoi, în urcuş foarte uşor, iese în pajiştile largi de pe coama ce desparte V. Beuca de V. Glăjăriei. Aci întîlnim drumul (marcat cu punct roşu) ce vine din stînga, dinspre Pichetul Roţu şi Poiana Izvoarelor. După un coborîş uşor pe Şaua Măgurii Cenuşii, ajungem în cîteva minute la cabana Diham (1320 m).

Legături de la cabana Diham spre: Mălăeşti (sau Rîşnov) prin V. Glăjăriei, 11 D; Pichetul Roşu (şi Mălăeşti sau vf. Omul) 11 A; Poiana Izvoarelor, .11 A; Predeal prin Şipote - V. Rîşnoavei, 11 C; Predeal prin V. Iadului, 9 B; Buşteni prin Şaua Baiului, 9 B.

CABANA DIHAM - GURA DIHAMULUI - BUŞTENI

Secţiuni componente: indici 9 B, 8 G    Timp: 2 ¼ - 2 ¾ ore

9 B. CABANA DIHAM - GURA DIHAMULUI
(sau Predeal prin V. ladului)

Marcaj: triunghi albastru. Timp: 1¼ - 1½  oră
De la cabana Diham (1320 m) urmăm poteca spre SSE, în urcuş uşor, prin poiana largă din Şaua Măgurii Cenuşii, şi după 5 min ajungem la o ramificaţie de drumuri. La dreapta drumul duce spre Pichetul Roşu sau Poiana Izvoarelor (marcaj punct roşu). Traseul nostru continuă spre stînga de-a coasta, în coborîş uşor, apoi aproape orizontal, pe un drum larg, prin rariştile Dihamului. După cca 20 min de la cabană, drumul iese în poiana largă din Şaua Baiului, la o nouă ramificaţie de drumuri. Înainte, drumul duce spre Predeal, prin V. ladului (marcaj triunghi roşu; vezi traseu 10 A).

Continuăm la dreapta, în urcuş uşor, prin poiană şi curînd ajungem în Şaua Baiului de unde se desprinde la dreapta poteca spre Poiana Izvoarelor (marcaj cruce albastră). Poteca noastră continuă înainte, traversează în coborîş o serie de izvoare şi cîteva poieniţe, iar după cca ½ oră din Şaua Baiului, ajunge într-o mică poiană unde întîlneşte, venind din dreapta, drumul dinspre Poiana Izvoarelor. De aici, după un coborîş repede prin rarişti, ajungem în 10 min la cabana Gura Dihamului.

Legături de la cabana Gura Dihamului spre: Buşteni, indice 8G; Poiana Izvoarelor, 8A; Cabana Diham (şi Predeal) 9 A.

10. PREDEAL - ŞAUA BAIULUI - POIANA IZVOARELOR

Marcaj: triunghi roşu pînă în Şaua Baiului, apoi cruce albastră Timp: 3 - 3½ ore
De la gara Predeal (1035 m) urmăm şoseaua naţională spre 8 iar după ½ oră o părăsim şi continuăm drumul pe şoseaua Rîşnoavei, care trece imediat Prahova şi intră spre dreapta, în lungul Văii Rîşnoavei. După un parcurs de cca 5 min părăsim această şosea şi prindem drumul carosabil la stînga, (perpendicular pe şosea). Acesta traversează imediat V. Rîşnoavei şi se continuă în lungul Văii Leuca, prin poieni cu zăvoaie de anin. După cea ½ oră din şoseaua Rîşnoavei, trecem de confluenţa cu V. Stînei Mici ce vine din stînga după care, în urcuş uşor, ajungem la confluenţa Văii Leuca cu V. Iadului. De aici continuăm înainte pe poteca ce însoţeşte firul Văii Iadului. Curînd poteca părăseşte firul, se abate pe coasta din stînga, la început în urcuş uşor, apoi pieptiş, şi după cca 40 min din V. Leucei, iese în poiana din Şaua Clăbucetul Baiului. Către stînga se desprinde coama lungă a Clăbucetului Baiului.


De aici urmăm spre dreapta, prin poiană, drumul lat pe lîngă cabană şi Monumentul Eroilor, de-a coasta pe la poalele vîrfului ,,La Cleşte" şi curînd ieşim pe coamă, în Şaua Baiului, la o ramificaţie de drumuri. La dreapta către RMV se desprinde drumul spre Predeal prin Forbanul (marcaj bandă albastră); ½ la dreapta către V, spre cabana Diham (marcaj triunghi roşu, 25 - 30 min.).

Traseul nostru urmează înainte linia de creastă, coborînd uşor şi întîlneşte o nouă răscruce de drumuri. La stînga, către SSE spre Buşteni, prin Gura Dihamului, marcaj triunghi albastru; la dreapta spre cabana Diham, acelaşi marcaj (vezi traseu 9A). Continuînd spre S, pe marcajul cruce albastră, care porneşte din acest punct, poteca urcă de-a coasta prin poiană, pe flancul estic al Dihamului. După 10-15 min de la ramificaţie, trecem pe lîngă un şipot, ieşim imediat în rarişti şi continuăm drumul prin pajiştile întinse ce acoperă versantul sudic al Dihamului. De pe o mică muchie (10 min de la şipot) drumul coteşte la dreapta, urmează de-a coasta, străbătînd cîteva poieniţe şi iese ,,la gol", în păşunile întinse ale Dihamului, unde curînd întîlneşte poteca (marcată cu cruce albastră) ce vine din dreapta, dinspre cabana Diham. Urmăm această potecă spre stînga, în coborîş şi după 5 min ajungem la cabana Poiana Izvoarelor (1455 m).

Legături de la Poiana Izvoarelor spre: Pichetul Roşu (si Mălăeşti sau Vf. Omul), indice 8B; Buşteni, 8F; cabana Diham, 10 B.

10. A.  POIANA IZVOARELOR - ŞAUA BAIULUI - PREDEAL

Marcaj: cruce albastră pînă în Şaua Baiului, apoi triunghi roşu Timp: 2½ - 3 ore
De la cabana Poiana Izvoarelor (1455 m) poteca se îndreptă către N, în urcuş, prin pajiştea largă de pe versantul sudic al Dihamului. De la al doilea stîlp de marcaj prindem drumul la dreapta, care străbate poiana de-a coasta, aproape orizontal. Drumul trece prin cîteva poieniţe şi iese ,,la gol", în pajiştile largi ce se întind pînă în Creasta Dihamului. Continuînd de-a coasta, trecem pe lîngă un şipot, şi de aci, după un coborîş de-a coasta, ieşim în poiana largă din Şaua Baiului. Aci întîlnim o cruce de drumuri: la stînga, drumul spre cabana Diham (marcaj triunghi albastru); la dreapta, spre Buşteni prin Gura Dihamului (acelaşi marcaj). Continuînd înainte prin poiană, pe linia de creastă, ajungem la o nouă ramificaţie de drumuri: la stînga şi înapoi către V spre cabana Diham (marcaj triunghi roşu); la stînga către RMV, pe drumul lat de-a coasta, spre Predeal prin Forban (marcaj bandă albastră).

Traseul nostru (începînd de aci, marcat cu triunghi roşu) continuă ½ la dreapta, pe la poalele vîrfului ,,La Cleşte". Trecem pe lîngă Monumentul Eroilor şi curînd ajungem în dreptul cabanei, în Şaua Clăbucetului Baiului, la obîrşia Văii ladului, de unde se desprinde către SE coama lungă a Clăbucetului Baiului. Din acest punct continuăm spre stînga, către E, de-a lungul Văii ladului, în coborîş pe malul drept al văii. Intrăm apoi pe firul acesteia şi ajungem la confuenţa cu V. Leuca ce vine din dreapta. De aci, în coborîş uşor pe drumul carosabil din lungul văii, ieşim în V. Rîşnoavei, în şoseaua Predeal-Rîşnov. Urmăm către dreapta această şosea, care după cîteva minute intră în şoseaua naţională şi în cca 30 min ajungem la gara Predeal (1035 m).

10 B.  POIANA IZVOARELOR - CABANA DIHAM
Marcaj: cruce albastră   Timp: 40 - 50 min
De la cabana Poiana Izvoarelor (1455 m) poteca porneşte către N, în urcuş prin pajiştile largi de pe versantul sudic al Dihamului. Lăsăm în dreapta drumul (marcat tot cu cruce albastră) care se îndreaptă de-a coasta spre Şaua Baiului (şi Predeal) continuăm urcuşul direct şi după cca 10 min de la cabană, ajungem pe Creasta Dihamului (1515 m). Coborînd în partea opusă a coamei, prin rarişti, întîlnim curînd, venind din stînga, drumul de la Pichetul Roşu (marcaj punct roşu) pe care îl urmăm în dreapta şi ieşim imediat în poiana largă din ,,Curmătura Armăsarilor".

Din curmătură, după un coborîş uşor de-a coasta, prin păşunile de pe coastele nordice ale Dihamului, ieşim pe coama largă a Măgurii Cenuşii, unde întîlnim drumul ce vine din dreapta, dinspre Şaua Baiului de-a lungul căruia ajungem foare curînd la cabana Diham (1320 m).

Legături de la cabana Diham spre: Mălaeşti (sau Rîşnov) prin V. Glăjăriei, indice 11 D; Predeal prin Şipote. 11 C; Predeal prin Şaua Baiului şi V. Iadului, 9B; Gura Dihamului (şi Buşteni), 9B; Pichetul Roşu (şi Mălăeşti sau Vf. Omul), 11 A; Poiana Izvoarelor (şi Buşteni), 11 A.

PREDEAL - CABANA DIHAM - PICHETUL ROŞU

Secţiuni componente: indici 11, 11A Timp: 4 - 4½ ore

11. PREDEAL -  ŞIPOTE - CABANA DIHAM
Marcaj: punct roşu (începe din V. Rîşnoavei)    Timp: 3 - 3 ½ ore
De la gara Predeal (1035 m) urmăm spre S şoseaua naţională iar dupa cca 30 min, la dreapta, şoseaua Văii Rîşnoavei, pînă în punctul ,,Şipote" (,,La Crăcanel"). Durata de la gara: 1 ½ oră. 

Variantă. În acest punct se poate ajunge şi pe poteca marcată cu bandă albastră, care pornind din Predeal, traversează pe sub Gîlma Mare şi intra în şoseaua V. Rîşnoavei.

Urmînd şoseaua spre V lăsăm în stînga un prim drum carosabil şi după cca 5 min (după prima cotitură spre stînga) părăsim şoseaua spre stînga, de-a lungul unui al doilea drum marcat cu semnele punct roşu şi banda albastră. Dupa cca 20 min de la ,,Şipote" ajungem într-o poiană, pe coama ce desparte bazinul Văii Rîşnoavei (spre E) de cel al Văii Ghimbavului (spre V).

Din acest punct părăsim drumul carosabil (marcat cu bandă albastră) ce se dirijeaza spre stînga, urmăm creasta în urcuş şi prindem ½ la dreapta, poteca podită cu bîrne de lemn, care se îndreaptă de-a coasta pe sub  coamă (marcaj punct roşu). Drumul urcă pe o coamă secundară, de unde apar: în faţă, în primul plan, peste vale, vîrful împădurit Măgura Cenuşie şi la poalele acestuia, Poiana Frăsinetului; în fund, la dreapta acestui vîrf, Vf. Bucşoi (2492 m), iar în stînga, Colţii Morarului.

Drumul continuă în urcuş uşor de-a coasta, traversează un pîrău, iar după ce coboară în firul Văii Beuca, urcă pe o mică porţiune în lungul acestei văi. Părăsind apoi drumul podit, traveresăm firul văii şi prindem pe malul opus poteca în urcuş, care ne conduce curînd în Poiana Frăsinetului. După intrarea în poiana părăsim drumul continuînd spre stînga în sus prin pajişte, către V (atenţie la stîlpii de marcaj!), pînă ce întîlnim un alt drum, pe care îl urmăm la stînga, către S. Urcăm uşor de-a coasta în lungul poienii întinse la poalele Vîrfului Măgura Cenuşie, avînd în faţă culmea Dihamului, iar în stînga, dincolo de vale, coama muntelui Forbanul. Între Forban şi Diham observăm pe culme, adîncitura largă, semicirculara ce furmează Şaua Baiului. Continuînd urcuşul ajungem, după cca 30 min din V. Beuca, în coama Măgurii Cenuşii, la cabana Diham (1320 m).

Legături de la cabana Diham spre: Pichetul Roşu (şi Mălăeşti sau Vf. Omul), indice 11 A; Mălăeşti (sau Rîşnov) prin V. Glăjăriei, 11 D; Buşteni (sau Predeal), prin Şaua Baiului, 9B; Poiana Izvoarelor (şi Buşteni), 11 A; Predeal prin Şipote, 11C.

11 A. CABANA DIHAM - PICHETUL ROŞU
Marcaj: punct roşu   Timp: 45 - 50 min
De la cabana Diham (1320 m) urrnăm poteca spre SSE, în urcuş uşor prin poiana largă din Şaua Măgurii Cenuşii şi după cca 5 min lăsăm la stînga drumul spre Predeal sau Buşteni, prin Şaua Baiului (marcaj triunghi roşu şi triunghi albastru). Traseul nostru continuă spre dreapta, în urcuş uşor de-a coasta, şi după 10-15 min iese în poiana ,,Curmătura Armăsarilor", după care ajunge la o nouă ramificaţie de drumuri. 

Ramificaţie spre Poiana Izvoarelor. Marcaj: cruce albastră. Urcăm uşor prin pădure şi apoi prin rarişti şi după cca 15 min ieşim la gol, pe spinarea Dihamului (1515 m). De aici coborîm prin pajiştile largi de pe versantul sudic al Dihamului şi în 5 - 10 min ajungem la cabana Poiana Izvoarelor (1455 m).

De la ramificaţie, poteca noastră urmează înainte prin pădure, urcînd şi coborînd uşor, ocoleşte pe la N Vf. Căpăţîna Porcului şi lasă în dreapta obîrşia Văii Glăjăriei după care se îndreaptă către S şi conduce în Şaua Căpăţînii Porcului, la ,,Pichetul Roşu".

Legături de la Pichetul Roşu spre: Mălăieşti, indice 5B; Vf. Omul prin Bucşoi 8C; Poiana Coştilei (si Buşteni), 6D; Poiana Izvoarelor, 8E; Cabana Diham, 11 B.

PICHETUL ROŞU - CABANA DIHAM - PREDEAL

Secţiuni componente: Indici 11 B, 11 C. Timp. 3 - 4 ore Derivaţie pe traseu: Indice 11 D

11 B.  PICHETUL ROŞU - CABANA DIHAM
Marcaj: punct roşu Timp: 30 - 40 min
De la răscrucea de drumuri ,,Pichetul Roşu" urmăm poteca spre N. Lăsînd în stînga obîrşia Văii Glăjăriei, drumul ocoleşte de-a coasta şi pe la N, Vf. Căpăţîna Porcului, trecînd apoi pe coastele nordice ale Dihamului. După cca 20 min întîlnim poteca (marcată cu cruce albastră) care coboară din dreapta, dinspre Poiana Izvoarelor. Ieşim imediat în poiana din ,,Curmătura Armăsarilor", de unde în coborîş uşor de-a coasta, prin păşunile şi rariştile clinului nordic al Dihamului, ajungem pe coama largă a Măgurei Cenuşii, care desparte V. Glăjăriei (stînga) de V. Beuca (dreapta). Aci întîlnim drumul ce vine din dreapta, dinspre Şaua Baiului, trecem prin poiana din lungul coamei şi coborîm la cabana Diham (1320 m).

Legături de la cabana Diham spre: Predeal prin Şipote, indice 11 C; Buşteni (sau Predeal) prin Şaua Baiului, 9B; Mălăeşti (sau Rîşnov) prin V. Glăjăriei, 11 D.

11 C.  CABANA DIHAM - ŞIPOTE - PREDEAL
Marcaj: punct roşu Timp: 2½ - 3 ore
De la cabana Diham (1320 m) urmăm poteca spre N, în coborîş uşor de-a coasta, prin marginea Poienii Frăsinetului. După cca 15 min de la cabană părăsim drumul, care se continuă către N şi coborîm la dreapta prin poiană (atenţie la stîlpii de marcaj!) la capătul căreia întîlnim un alt drum. Continuăm la dreapta pe acest drum, şi printr-o serpentină scurtă coborîm în firul Văii Beuca (1130 m). Traversăm firul şi pe malul opus urmăm la stînga un drum podit cu bîrne de lemn. Acesta coboară uşor, la început paralel cu firul văii, apoi se îndepărtează de vale, urcă pe o mică porţiune, continuă în coborîş uşor de-a coasta pe flancul muntelui Forbanul, şi după cca 20 min din V. Beuca, iese într-o poiană, pe coama care desparte bazinul Văii Rîşnoavei (la E) de cel al Văii Ghimbavului (la V). Aici întîlnim drumul carosabil (marcat cu bandă albastră) ce vine din dreapta, dinspre Şaua Baiului. Urmăm la stînga acest drum care, părăsind coama, continuă în urcuş uşor, apoi aproape orizontal, şi după cca 12 min ne conduce în şoseaua Predeal-Rîşnov. Continuînd la dreapta pe şosea, ajungem foarte curînd în punctul ,,Şipote". 

Do aici urmăm şoseaua în lungul Văii Rîşnoavei şi apoi şoseaua naţională, pînă la Predeal. (Durata pînă la gara Predeal: 1 ½  oră).

Variantă: de la Şipote, după 15 min pe şoseaua Rîşnoavei în jos, prindem către stînga poteca (marcată cu bandă albastră) care ne conduce în Predeal, pe sub Gîlma Mare.

11 D. CABANA DIHAM - V. GLĂJĂRIEI - RÎŞNOV (SAU MĂLĂEŞTI)

Marcaj: cruce albastră, apoi bandă albastră  Timp: la Rîşnov, 4 - 5 ore; la Mălăeşti: 2½ - 3 ore
De la cabana Diham (1320 m) poteca se îndreaptă către NV, apoi către N, coborînd de-a coasta pe sub Măgura Cenuşie. După cca 5 min de la cabană părăsim drumul care continuă de-a coasta şi coborîm direct şi repede spre stînga, către fundul Văii Glăjăriei. După cca ½ oră de coborîş atingem firul văii în punctul de confluenţă cu Vîlcelul Dihamului. De aici traversăm valea şi continuăm pe o mica porţiune în sus, pe lîngă fir. Intrînd curînd în Poiana Glăjăriei, părăsim acest drum şi urcăm prin poiană spre VSV, pînă în punctul unde prindem marcajul. După un scurt urcuş pieptiş, poteca ne conduce (după cca 1 oră de la cabană), pe o coamă, în marginea poienii ,,Mălaeşti-Izvor", unde întîlnim drumul marcat cu bandă albastră, dintre Rîşnov şi Mălăeşti. Spre Rîşnov, înainte, în coborîş prin poiană (vezi traseul indice 12C); spre Mălăeşti, la stînga, în urcuş (vezi traseul indice 12).

RÎŞNOV - MĂLĂEŞTI - VF. OMUL

Secţiuni componente: indici 12, 12A Timp: 7-8 ore

12. RÎŞNOV – MĂLĂIEŞTI

Marcaj: bandă albastră Timp: 4½  - 5 ½ ore.
De la Rîşnov (675 m) urmăm şoseaua spre S, în lungul Văii Ghimbavului (sau Rîul Mare), mai întîi printre lanuri, apoi prin fîneţe bogate şi pe lîngă zavoaiele din lungul văii. Peste fruntea padurilor, în fund, se profilează imensa piramida a Bucşoiului. De-a lungul apei Ghirnbavului, şoseaua ajunge (2 1^2 - 3 ore pe jos) la uzina Rîşnovului.

Fig. 039   Valea Mălăeşti

De aici urmăm către S, în urcuş uşor, drumul carosabil şi după cca 15-20 min traversăm V. Ţigăneşti. În dreapta se înalţă munţii Velicanului şi Ţigăneştilor. Străbatem o poiană şi la reintrarea în pădure, către stînga, traversăm firul Văii Mălăeşti, apropiindu-ne mult de V. Glăjăriei (stînga). Curînd, părăsim drumul carosabil ce se continuă în lungul Văii Glăjăria, şi prindem poteca spre dreapta. Strecurîndu-se printre numeroşii bolovani, drumul încalecă pieziş coama dintre V. Glăjăriei şi V. Mălăeşti, trece pe malul stîng al acesteia din urmă (pe dreapta, cum urcăm) şi se continuă în lungul văii. După a doua traversare urcăm pieptiş o mică porţiune, pe malul opus, apoi urmăm în urcuş uşor coama dintre V. Mălăeşti şi pîrăul din stînga.

După cca 1 oră de la uzină, ajungem lîngă ,,Izvorul Mălăeştilor” , ce ţîşneşte în dreapta, de sub o coamă împădurită. De aici poteca se orientează brusc la stînga, ieşind repede în Poiana Mălăeşti-Izvor, pe care o traversează în lung; la capătul poienii, pe o coamă scundă, se ramifică la stînga drumul spre cabana Diham.

Ramificaţie spre cabana Diham prin V. Glăjăriei. Marcaj: cruce albastră. Coborîm repede pe partea opusă a coamei şi în cca 5 min ajungem în Poiana Glăjăriei. Din marginea poienii ne îndreptăm către ENE, şi întîlnim drumul din lungul Văii Glăjăriei, pe care-1 urmăm în jos, iar după 5 min traversăm firul văii (atenţie la stîlpul indicator!), în punctul de confluenţă cu Vîlcelul Dihamului. De aici continuăm spre SE, traversăm imediat Vîlcelul lui Timen şi începem urcuşul pieptiş spre E. După cca 40-45 min din fundul văii, ieşim pe coama largă şi înierbată de sub Măgura Cenuşie, la cabana Diham (1320 m). 

Legături de la cabana Diham spre: Poiana Izvparelor, 11 A; Pichetul Roşu, 11A; Buşteni sau Predeal prin Şaua Baiului, 9B; Predeal prm Şipote, 11 C.

Traseul nostru continuă la dreapta, urmînd în urcuş pieptiş coama dintre văile Glăjăriei şi Mălăeşti. După 30-40 min de la ramificaţie poteca începe să urce uşor, în lungul unei platforme situate între abruptul Bucşoiului (stînga) şi firul Văii Mălăeşti (dreapta), adîncit aici mult în masa de bolovănişuri ce formează morena frontală a văii. În partea opusă a văii se conturează linia de creastă a Padinei Crucii.

La capătul de sus al platformei, deasupra unui piept scurt, ieşim în marginea unei poieni, pe flancul vestic al Bucşoiului. După încă o treaptă a văii traversăm o poiană largă, loc al vechii cabane Mălăeşti, de unde se deschide dintr-odată, perspectiva porţiunii alpine a văii. De la capătul de sus al poienii, urcînd o ultimă ruptură de pantă, poteca ajunge în marginea căldării inferioare a văii, la cabana Mălăeşti (1720 m).

Legături de la cabana Mălăeşti spre: Vf. Omul, 12A; Pichetul Roşu (şi Buşteni sau Predeal), 6C; Bran prin Clincea, 12 D; Rîşnov, 12 C.

12 A. MĂLĂEŞTI - VF. OMUL
Marcaj bandă albastră   Timp: 2 - 2½ ore
De la cabana Mălăeşti (1720 m) poteca se îndreaptă către S, prin fundul căldării inferioare a văii, se abate curînd la dreapta şi urcă pieptiş treapta care formează extremitatea de sus a căldării. După 25 - 30 min ajungem în marginea căldării mijlocii, marcată evident de valul transversal ce formează ,,zăvorul" căldării. În stînga se desfăşoară abruptul sălbatic al Bucşoiului, întretăiat la mare înălţime de Brîna Caprelor; spre S, distingem Turnul Mălăeştilor, cu imensul său perete frontal, iar în fund, peretele de la obîrşia văii brăzdat de Hornurile Mălăeştilor.

Drumul continuă pe fundul uşor înclinat al căldării, şi lasă curînd la stînga ramificaţia spre Brîna Caprelor – Bucşoi.

Ramificaţie spre Vf. Bucşoi - Vf. Omul prin Brîna Caprelor. De la stîlpul indicator urmăm poteca spre stînga. Din marginea căldării, aceasta urcă pieptiş pe versantul vestic al Bucşoiului, prinzînd apoi, către stînga, Brîna Caprelor. Brîna, în cea mai mare parte stîncoasă, încinge abruptul Bucşoiului, strecurîndu-se pe sub pereţi şi ţancuri şi după cca 1 oră din V. Mălăeşti, iese în Creasta Bucşoiului Mare, unde întîlneşte poteca Pichetul Roşu - Vf Omul traseu 8 C.

Fig. 40 Spre Hornurile Mălăeştilor

De la ramificaţie drumul continuă pe sub peretele Turnului Mălăeştilor, urcă încă o treaptă a văii şi conduce pe un al doilea prag. Urcuşul continuă la început prin bolovăniş, apoi mai pronunţat, pe o treaptă sccundară, deasupra căreia se întinde circul glaciar superior al văii, cu fundul înclinat şi acoperit de blocuri stîncoase şi mari bolovănişuri. Intrînd în acest circ, poteca urcă de-a coasta pe flancul Padinii Crucii şi după 1¼ - 1½ oră de la cabană, ajunge sub Hornul Mare al Mălăeştilor, la o ramificaţie de drumuri, între blocuri mari de stîncă.

Ramificaţie prin Hornul Mare al Mălăeştilor. Urcăm prin hornul din dreapta, înclinat şi cu fundul acoperit de bolovănişuri, şi după cca ½ oră ieşim în Curmătura Hornurilor, de unde urmînd spre stînga linia de creastă, ajungem după cca ½ oră la Vf. Omul.

De la baza Hornului Mare poteca se strecoară de-a coasta în urcuş uşor prin bolovăniş, trece pe sub alte trei hornuri şi conduce către stînga, pe o brînă, afară din căldare. După un urcuş pronunţat de-a lungul acestei cingători, ajungem pe un mic prag de unde urmăm coasta înierbată de pe flancul nordic al culmii (,,Plaiul Arvaţilor"). În continuare, după un urcuş lung în serpentină, pe coasta acoperită cu pajişti scunde, poteca ajunge în creastă. Aici întîlnim, venind din dreapta, drumul dinspre Bran. Urmăm poteca spre stînga, în urcuş uşor, şi după cca 15 min ajungem la cabana Omul (2507 m).

Legături de la Vf. Omul spre: Pichetul Roşu (şi Buşteni sau Predeal) prin Bucşoi, 8D; Poiana Coştilei şi Buşteni prin V. Cerbului, 7B; Babele (sau Crucea Eroilor şi Caraiman), 3C; Peştera prin V. Obîrşia Ialomiţei, 17C; Şaua Strunga (şi Peştera) prin Colţii Ţapului, 16E; Bran prin Clincea, 13 A; Bran prin Ciubotea, 14 A; Bran prin V. Gaura, 15A; Mălăeşti prin Bucşoi - Brîna Caprelor, 8D; Mălăeşti prin V. Mălăeşti, 12B.

VF. OMUL - MĂLĂEŞTI - RÎŞNOV

Secţiuni componente: indici 12B, 12C  Timp: 6 - 7 ore    Derivaţie pe traseu: Indice 12 D

12 B. VF. OMUL - MĂLĂEŞTI
Marcaj: bandă albastră Timp: 1½ - 2 ore

De la cabana Omul (2507 m) poteca se îndreaptă către RMV şi ajunge curînd pe platoul vîrfului, la prima ramificaţie de drumuri. Înainte, pe creastă, drumul se îndreaptă spre Bucşoi. Traseul nostru continuă ½ la stînga, în coborîş uşor pe sub creastă şi pe deasupra circului superior al Văii Gaura (stînga). După cca 10 min de coborîş ajungem pe un prag, la o a doua ramificaţie de drumuri. (Înainte pe creastă spre Bran). Traseul nostru se abate la dreapta, intrînd în coboriş pe versantul nordic, la început de-a coasta, apoi în serpentine şi ajunge pe un mic prag; de aci, urmează o brînă ce se strecoară pe la baza a trei hornuri abrupte şi conduce în fundul căldării superioare a Văii Mălăeşti, printre blocuri mari de stîncă şi bolovănişuri. Sub cel de al patrulea horn (extrem vestic), Hornul Mare al Mălăeştilor, întîlnim varianta care coboară din creastă prin acest horn. Drumul coboară apoi uşor, în lungul văii, pe flancul dinspre Padina Crucii, iar după o treaptă secundară, continuă prin bolovănişul firului şi iese curînd în marginea unui prag al văii. Coborîm o a doua treaptă a văii, trecînd pe sub peretele Turnului Mălăeştilor şi ajungem în căldarea mijlocie, unde întîlnim poteca ce vine din dreapta, din Brîna Caprelor. Nu departe, atingem marginea inferioară a căldării de unde coborîm repede treapta înaltă, la baza căreia se întinde căldarea inferioară a văii. Drumul continuă pe fundul uşor înclinat al acestei căldări şi ajunge la cabana Mălăeşti (1720 m).

Legături de la cabana Mălăeşti spre: Rîşnov, indice 12 C; Pichetul Roşu (şi Buşteni sau Predeal), 6C; V. Ţigăneşti -Clincea - Bran 12 D; Vf. Omul 12 A.

12 C.   MĂLĂEŞTI - RÎŞNOV
Marcaj: bandă albastru Timp: 4 - 4½ ore
De la cabana Mălăeşti (1720 m) poteca se îndreaptă către N, coboară repede, iar după ce traversează firul văii, ajunge într-o primă poiană. De la capătul de jos al poienii urmează o treaptă a văii, de sub care traversăm o a doua poiană; din marginea acesteia, un coborîş repede şi scurt ne conduce pe o platformă situată deasupra firului adîncit mult în masa de bolovănişuri ce formează morena frontală a văii. În continuare, poteca se angajează într-un coborîş foarte repede prin pădure, pe plaiul larg dintre V. Mălăeşti şi V. Glăjăriei, şi după cca 1 - 1½ oră de la cabană ajunge pe o coamă scundă, la o ramificaţie de drumuri. La dreapta se desprinde drumul spre cabana Diham prin V. Glăjăriei (marcaj cruce albastră; vezi traseul 12). 

Traseul nostru continuă la stînga, în coborîş prin Poiana Mălăeşti-Izvor, iar la ieşirea din poiană, trece pe la ,,Izvorul Mălăeşti", care ţîşneşte din stînga, de sub coamă. De aici, coborînd uşor, poteca traversează de două ori firul văii, după care încalecă pieziş coama scundă dintre V. Mălăeşti şi V. Glăjăriei şi întîlneşte curînd drumul ce vine din dreapta, din lungul Văii Glăjăriei. Urmăm acest drum spre stînga, traversam firul V. Mălăeşti şi apoi V. Ţigăneşti şi ieşim curînd lîngă uzină. De aici continuăm pe şosea, de-a lungul Văii Ghimbavului, pînă la Rîşnov (3 ore pe jos).

12 D.  MĂLĂEŞTI - V. ŢIGĂNEŞTI - CLINCEA - BRAN
Marcaj: bandă galbenă Timp: 4 ½ - 5 ore
De la cabana Mălăeşti (1720 m) poteca se îndreaptă către V, în urcuş pieptiş pe flancul estic al crestei Padina Crucii, printre jnepeni şi anini de munte, pînă în creastă, de unde coboară de-a coasta pe versantul dinspre V. Ţigăneşti, acoperit cu întinse covoare de smirdar, şi ajunge în firul Văii Ţigăneşti. După ce traversează acest fir pe lîngă un mic lac format din acumularea apelor din ploi, drumul trece pe versantul răsăritean al Culmii Ţigăneşti, în urcuş de-a coasta, şi după cca 1 ½ oră de la Mălăeşti, iese pe această culme. Aci întîlneşte drumul (marcat cu bandă roşie) ce vine pe creastă din stînga, dinspre Vf. Omul şi se îndreaptă, în coborîş, spre Bran (vezi indice 13 A).

13. BRAN - CLINCEA - VF. OMUL

Marcaj bandă roşie  Timp: 5½ - 6½ ore
Pornind din Bran pe şoseaua comunală ce străbate satul Poarta, ajungem după ½ oră în punctul denumit ,,La Podul Oprişului" unde lăsăm în dreapta drumul care urcă spre Vf. Omul prin Ciubotea sau prin Valea Gaura.

De la ramificaţie continuăm spre stînga avînd în faţă vastul decor al versantului nordic al Bucegilor, şi ieşim curînd pe Muchia Buricii. De-a lungul ei, în urcuş uşor, lăsăm în urmă o şa largă iar din marginea de sus a unei poieni părăsim muchia şi coborîm de-a coasta, la obîrşia unui pîrîu. Drumul se abate brusc la stînga, iar după ce traversează pîrîul V. Seci, iese după un urcuş, la început foarte înclinat, în Muchia Pănicerului. În continuare, urmînd clinul estic al muchiei, drumul conduce în Poiana Pănicerului, iar în lungul coamei şi după un ocol spre dreapta, în Poiana Zănoaga. Din poiană ieşim, după un urcuş pe alocuri pronunţat, în coamă, de-a lungul căreia, prin rarişti, ajungem în Poiana Clincii. Poteca şerpuieşte pe ambele flancuri, trece o porţiune de creastă străjuită de turnuleţe de piatră (punctul ,,La Stînci"), după care, în urcuş de-a coasta, pe flancul sudic, lasă jos, în dreapta, Turnul Clincii. 

Fig. 41  Padina Clincii şi Culmea Ţigăneşti

Ieşind din nou în culme, drumul păstrează linia de creastă iar după cca ¼ oră, o părăseşte definitiv, trecînd de-a coasta prin pajişti largi şi înierbate, pe faţa sudică a Culmii Clincea. Curînd poteca traversează un vîlcel cu bolovăniş din obîrşia Văii Urlătoarea Clincii; urmînd apoi versantul vestic al Muntelui Tigăneşti, urcă de-a coasta, trece peste cîteva şiştoace şi pe sub o zonă de stîncării, după care, printre pîlcuri de smirdar, ajunge în Culmea Ţigăneştilor.

Din acest punct privirea cuprinde spre E, dincolo de V. Ţigăneşti, Creasta Padina Crucii; pe planul următor, coama arcuită a Bucşoiului, la dreapta, în creastă, Vf. Padina Crucii, bloc imens de calcare albe, iar în fund, spinările Postăvarului şi Pietrei Mari. Continuînd drumul spre dreapta, în urcuş uşor, pe creastă, ajungem într-o şa, din care se desprinde la stînga poteca spre Mălăeşti.

Ramificaţie spre cabana Mălăeşti prin V. Ţigăneşti. Marcaj bandă galbenă. Părăsind creasta urmăm spre stînga poteca ce coboară pe flancul dinspre V. Ţigăneşti. Din fundul văii drumul urcă de-a coasta clinul Padinii Crucii, traversează creasta şi apoi coboară repede, printre stîncării şi jnepenişuri, în V. Mălăeşti, la cabana ,,Mălăeşti" (1720 m).

De la ramificaţie urcînd înainte către S, revenim pe culme (stîlp de marcaj) de unde apare, spre est, Vf. Omul. Poteca străbate în continuare, zona frămîntată a Ţigăneştilor, ocoleşte pe la bază Turnul Ţigăneşti, intră în hornul ,,La Scară", iar de aici, printr-un urcuş pieptiş şi scurt, iese din nou pe culme şi ajunge curînd pe platoul Vîrfului Scara (stîlp de marcaj). Este locul de unde se deschide un orizont larg peste întinderile Bîrsei şi Coridorul Branului cu mii de aşezări risipite pe coaste şi văi, deasupra cărora străjuieşte arcul de calcare al Pietrei Craiului; departe, zărim către vest, spinările Făgăraşului; către est, coamele Postăvarului şi Pietrei Mari, iar pe un plan mai îndepărtat, cupola albă a Ciucaşului.

Din Vîrful Scara (2421 m) poteca începe să coboare spre E pe sub creastă şi conduce curînd deasupra Hornului Mare al Ţigăneştilor, prin care zărim la mare adîncime, fundul Văii Ţigăneşti. Continuăm uşor pe flancul sudic al crestei, care culminează cu două blocuri de calcare albe (cel dinspre E, Vf. Padina Crucii) şi după cca.10 min, ajungem în Curmătura Hornurilor, la obîrşia Hornului Mare al Mălăeştilor (accesibil), deasupra căldării superioare a Văii Mălăeşti, unde întîlnim venind din dreapta drumul (marcat cu cruce roşie) de la Bran prin V. Gaura. Curînd, trecem pe la obîrşia Hornului Mic (inaccesibil) prin care se zăreşte în vale cabana Mălăeşti. Urcăm uşor pe flancul sudic şi ieşim din nou pe creastă, unde întîlnim curînd drumul ce vine din stînga, din V. Mălăeşti. De aci, în urcuş uşor şi continuu, ajungem la cabana Omul (2507 m).

Legături de la Vf. Omul spre: Pichetul Roşu (şi Buşteni sau Predeal), indice 8 D; Poiana Coştilei (şi Buşteni) prin V. Cerbului, 7 B; Babele (sau Crucea Eroilor şi Caraiman), 3 C; Peştera prin V. Obîrşia Ialomiţei, 17 C; Şaua Strunga (şi Peştera) prin Colţii Ţapului, 16 E; Mălăeşti (şi Rîşnov), 12 B; Bran prin V. Gaura, 15 A; Bran prin Ciubotea, 14 A; Bran prin Clincea, 13 A.

13 A. VF. OMUL - CLINCEA - BRAN

Marcaj: bandă roşie Timp: 4 ½ - 5 ore
De la cabana Omul urmăm poteca ce se îndreaptă spre RMV iar de pe platforma vîrfului (unde drumul spre Bucşoi - marcaj bandă roşie - continuă înainte), ne orientăm ½ la stînga, coborînd pe sub culme şi pe deasupra V. Gaura, de-a lungul Curmăturii Hornurilor. După cca 10 min ieşim pe un prag al culmii unde lăsăm în dreapta poteca spre Mălăeşti (marcaj bandă albastră), trecem pe deasupra Hornului Mic al Mălăeştilor (inaccesibil) şi ajungem foarte curînd în dreptul Hornului Mare, la o răscruce de drumuri. Una din poteci coboară spre dreapta, prin fundul hornului, în căldarea superioară Văii Mălăeşti; la stînga se desprinde poteca spre V. Gaura-Bran (marcaj cruce roşie) iar drumul nostru continuă înainte, în urcuş, pe sub stîncării de calcare dezagregate şi iese în marginea Platoului Scara (stîlp de marcaj) unde urcuşul ia sfîrşit.

De la stîlpul de marcaj poteca se îndreaptă către VNV, coborînd uşor pe Platoul Scara şi ajunge curînd în dreptul unui al doilea stîlp indicator de unde se desprinde spre stînga, drumul care coboară prin Ciubotea la Bran (marcaj triunghi galben). Din acest punct urmăm la dreapta, spre nord, clinul vestic al coamei Muntelui Ţiganeşti. Din dreptul unui nou stîlp de marcaj poteca se abate brusc la dreapta, coborînd repede în hornul ,,La Scară", după care revine în creasta. De aci, trece curînd pe sub un turn din calcare, lasă în urmă ţancurile de forme ciudate ale Colţilor Ţigăneştilor şi răzbate pe creastă, coborînd uşor prin pajiştea scundă presărată cu bolovănişuri.

După 30-35 min de la ramificaţia de drumuri de sub Vf. Scara poteca ajunge la un stîlp de marcaj de unde continuînd către N., întîlneşte, venind din dreapta, poteca ce urcă de la Mălăeşti prin V. Ţiganeşti. După un parcurs uşor ne abatem la stînga, în coborîş direct şi prindem curînd poteca slab definită la început, care urmează de-a coasta, flancul ce priveşte spre V. Urlătoarea Clincei (în stînga). Printre pajişti de smirdar şi apoi pe sub stîncării, trecem peste o serie de şiştoace, continuăm apoi aproape orizontal pe clinul sudic al Clincii, iar după cca 20 min din Culmea Ţigăneştilor, ocolim un ţanc stîncos şi ieşim repede pe coamă. Poteca se lasă curînd spre stînga, pe sub creasta cu stîncării, se strecoară apoi printr-o strungă stîncoasă, de unde apare jos, în stînga, Turnul Clincii. După un coborîş scurt, de-a coasta, ieşim din nou în creasta străjuită de ţancuri şi turnuleţe de stîncă (punctul ,,La Stînci"). Curînd părăsim drumul de creasta (Atenţie! înainte pe o stîncă, doua semne de marcaj false) şi prindem spre stînga, în jos, o altă potecă la început, slab definită, care conduce la baza unui ţanc stîncos.

In continuare şi dupa ce trecem printr-un mic defileu de stînci, coborîm, urmînd alternativ flancurile muntelui, şi ieşim în Poiana Clincii iar după un coborîş repede, în Poiana Zanoaga. Continuînd pe poteca ce coboară, ajungem curînd în Poiana Pănicerului. De la capătul poienii, urmăm clinul din dreapta coamei care ne conduce în poiana din Muchia Pănicerului. Urmăm aceasta muchie iar din punctul în care drumul se frînge brusc către stînga, coborîm repede, traversăm un pîrîu (Valea Seacă) şi continuăm pe malul opus, aproape orizontal, după care, urcînd uşor de-a coasta, ieşim pe Muchia Buricii. Drumul devine apoi carosabil, coboară printre livezi şi fîneţe şi iese în şoseaua comunală, la răscrucea de la ,,Podul Oprişului", iar de aci, în lungul Văii Poarta, şi după cca ½ oră, ia sfîrşit în centrul comunei Bran.

14. BRAN - CIUBOTEA - VF. OMUL

Marcaj: triunghi galben Timp: 6 - 7 ore
Traseul porneşte din şoseaua naţională Braşov - Cîmpulung, de la ramificaţia şoselei comunale spre satul Poarta-Bran. Urmăm aceasta şosea spre SE prin sat şi după cca ½ oră ajungem în punctul ,,Podul Oprişului", unde lăsăm la stînga drumul spre Vf. Omul prin Clincea. Traseul nostru continuă spre dreapta, în lungul Văii Poarta pe drumul carosabil, printre case şi fîneţe. Peisajul e dominat de culmile versantului transilvănean al Bucegilor.

Drumul iese curînd din sat urmînd firul Văii Poarta, trece prin rarişti iar după 45 - 50 min de la Podul Oprişului, ajunge în dreptul unui stîlp indicator, unde se desparte poteca spre Vf. Omul prin V. Gaura (marcaj cruce roşie). Traseul nostru urmează drurnul carosabil la stînga, în lungul apei, şi după 20 - 25 min de la rarnificaţie, traversează V. Urlătoarea Clinicii. De aici părăsim valea prinzînd spre stînga poteca ce urcă pieptiş, pe o coamă largă, şi ieşim în Poiana Ciubotei. Din marginea de sus a poienii urmăm poteca ce urcă de-a coasta, pe faţa dinspre V. Urlătoarea Mică. Trecînd printr-o zonă de stîncării, poteca urcă pronunţat şi după 45 - 50 min din Poiana Ciubotei ajunge în Poiana Ciubotei de Sus, de unde V. Urlătoarea Mică ia numele de V. Ciubotei sau Căţunul Ciubotei. Dincolo de vale, în dreapta, se ridică sălbatic peretele şi Colţii Ciubotei. Trecem pe sub o zonă de stîncării cu jnepeni iar după cca ½ oră din poiană, ieşim într-o mică şa, în marginea de jos a căldării mijlocii a văii. În fund, deasupra obîrşiilor văii, se înalţă culmea ferăstruită de ţancuri stîncoase, a Colţilor Ţigăneşti, străjuită de silueta Turnului Ţigăneştilor.

Urmînd fundul căldării, urcăm de-a coasta pe malul drept al văii (stînga cum urcăm). Poteca traversează apoi firul văii, urcă pieptiş coasta care formează treapta dintre căldarea mijlocie şi superioară şi iese pe pragul acesteia din urmă, în Căţunul Ciubotei. Înainte în pereţii ce închid căldarea, se observă un imens bloc de calcare. prins în masa conglomeratelor. Continuăm în urcuş uşor pe platforma căldării, ţinînd aproape de marginea din dreapta şi după 15 min de la intrarea în caldare, ne apropiem mult de peretele din fund, de unde traseul se orientează brusc către dreapta şi înapoi, spre V (atenţie la marcaj!), ieşind din căldare pe o muchie, în dreptul unui stîlp de marcaj. 

Drumul trece mai departe, în urcuş direct de-a lungul muchiei, avînd mereu în dreapta ,,Faţa Frumoasă", coastă largă podită cu întinse covoare de smirdar, iar după cca o oră de la ieşirea din căldare ajunge în Culmea Scara, pe platforma largă a Podului Spintecăturilor. Spre E, nu departe, se înalţă Vf. Scara (2421 m). Din Culmea Scara continuăm în urcuş foarte uşor de-a coasta, şi întîlnim venind din stînga drumul de la Bran prin Clincea (stîlp indicator). Urcuşul încetează în marginea platoului Vîrfului Scara.

Urmînd Culmea Scara, drumul coboară pe sub creastă, trece curînd pe deasupra Hornului Mare al Ţigăneştilor, prin care se zăreşte fundul Văii Ţigăneşti, şi în coborîş uşor pe flancul sudic al crestei, ajunge în Curmătura Hornurilor, la obîrşia Hornului Mare al Mălăeştilor (accesibil) unde întîlneşte venind din dreapta poteca (rnarcată cu cruce roşie) de la Bran prin V. Gaura. Drumul urcă de aci uşor, lasă în stînga Hornul Mic (inaccesibil) iar mai departe şi în aceeaşi direcţie, poteca spre Mălăeşti (marcaj bandă albastră), după care ajunge curînd la cabana Omul (2507 m).

Legături de la Vf. Omul spre: Pichetul Roşu (şi Buşteni sau Predeal), 8 D; Poiana Coştilei (şi Buşteni) prin V. Cerbului, 7 B; Babele (sau Crucea Eroilor şi Caraiman), 3 C; Peştera prin V. Obirşia Ialomiţei, 17 C; Şaua Strunga (şi Peştera) prin Colţii Ţapului, 16 E; Mălăeşti (şi Rlşnov), 12 B; Bran prin V. Gaura, 15 A; Bran prin Clincea, 13 A; Bran prin Ciubotea, 14 A.

14 A. VF. OMUL - CIUBOTEA - BRAN

Marcaj: triunghi galben Timp: 4½ - 5 ore
De la cabana Omul urmăm poteca ce se îndreaptă spre RMV iar de pe platforma vîrfului (de unde drumul spre Bucşoi - marcaj bandă roşie - continuă înainte) ne abatem ½  la stînga, coborînd pe sub culme şi pe deasupra V. Gaura, de-a lungul Curmăturii Hornurilor. După cca 10 min ieşim pe un prag al culmii unde lăsăm în dreapta poteca spre Mălăeşti (marcaj bandă albastră), trecem pe deasupra Hornului Mic (inaccesibil) şi ajungem foarte curînd în dreptul Hornului Mare, la o răspîntie de drumuri. Una din poteci coboară spre dreapta, prin fundul hornului, în căldarea superioara a Văii Mălăeşti; la stînga se desprinde poteca spre V. Gaura - Bran (marcaj cruce roşie) iar drumul nostru continuă înainte, în urcuş, pe sub stîncării de calcare dezagregate, şi iese în marginea Platoului Scara (stîlp de marcaj) unde urcuşul ia sfîrşit.

Indreptîndu-ne către VNV, coborîm uşor pe Platoul Scara; nu departe apare platforma largă a Podului Spintecăturilor. Curînd ajungem în coborîş foarte uşor la ramificaţia drumurilor (stîlp indicator) de unde se desprinde la dreapta drumul spre Bran, prin Clincea. Traseul nostru continuă către V, în coborîş foarte uşor, de-a coasta, şi ajunge în marginea Podului Spintecăturilor, deasupra unei coaste largi, acoperită cu smirdar, numită ,,Faţa Frumoasă". Din acest punct coborîm repede spre NV, în lungul unei muchii ce mărgineşte către N ,,Faţa Frumoasă". Lăsînd în stînga Brîna de Sus a Gaurei, ajungem după un coborîş direct pe un prag înierbat (stîlp de marcaj), de unde distingem înainte, jos, Colţii Ciubotei.

Din dreptul stîlpului de marcaj poteca părăseşte muchia şi se abate brusc la dreapta, coborînd în fundul Văii Ciubotea. De aici continuăm spre stînga, de-a lungul firului, pînă la marginea inferioară a primei căldări, de unde, printr-un coborîş repede ajungem în căldarea mijlocie. Traversăm firul văii şi apoi prin pajiştea cu bolovăniş şi pîlcuri de urzici de pe malul drept, continuăm în coborîş de-a coasta, pînă într-o mică şa, în marginea inferioară a căldării mijlocii. Din şa, drumul coboară repede, mai întîi pe sub o zonă de stîncării, apoi prin poiana de pe flancul sudic al Piciorului Ciubotei şi iese în Poiana Ciubotei de Sus, la baza Peretelui Ciuboiei. După un scurt urcuş prin poiană spre dreapta, urmăm malul drept al văii, după care coborînd în pantă pronunţată, ieşim în Poiana Ciubotei. 

Traversînd poiana, prindem poteca în coborîş repede, care ne conduce curînd în drumul Văii Poarta. De-a lungul acestei văi întîlnim drumul ce vine din stînga, dinspre Vf. Omul, prin V. Gaura după care pe şoseaua comunală ajungem, străbătînd satul Poarta, în centrul localităţii Bran.

15. BRAN - V. GAURA - VF. OMUL

Marcaj: cruce roşie Timp: 6 - 7 ore
Pornind din Bran pe şoseaua comunală ce strabate satul Poarta, ajungem după ½ oră în punctul ,,Podul Oprişului", unde lăsăm în stînga drumul spre Vf. Omul prin Clincea. De la ramificaţie continuăm spre dreapta, în lungul Văii Poarta, pe drumul carosabil, printre case şi fîneţe. Peisajul e dominat de culmile versantului transilvănean al Bucegilor. După 45-50 min de la Podul Oprişului, ajungem într-o poiană, la o nouă răspîntie de drumuri (stîlp indicator). La stînga, în lungul văii, continuă drumul spre Vf. Omul prin Ciubotea. 

Traseul nostru urmează înainte, iar de la capătul poienii urcă în pantă pronunţată, timp de cca 20 min; după o oră de la răspîntie, trece pe lîngă un şipot de unde continuă de-a coasta apoi în urcuş pieptiş, timp de 30 min, după care se îndreaptă către stînga şi ajunge urcînd uşor în şaua din punctul denumit ,,Poiana dintre Văi"
.

Din poiană coborîm spre sud, ne abatem apoi brusc la stînga şi întîlnim foarte curînd drumul ce vine din dreapta, dinspre comuna Şimon. Urmăm către stînga acest drum şi după un urcuş de-a coasta ajungem într-o şa de unde coborînd în partea opusă ieşim curînd pe faţa Văii Gaura. Drumul continuă aproape orizontal, apoi în coborîş uşor şi, după cca ½ oră de la ,,Poiana dintre Văi", intră pe firul văii în caldarea inferioară, denumită ,,Căţunul de Jos".

Curînd apar în stînga marile grohotişuri mobile de sub pereţii înalţi ai Gălbinărilor Gaurei; înainte se ridică prima treaptă înaltă a văii, denumită ,,Moara Dracului". Apropiindu-se de această treaptă, poteca părăseşte firul urcînd către dreapta, lasă în stînga cascada ,,Moara Dracului" (prin care apa Văii Gaura se arunca în căldarea inferioară, intrînd repede în curs subteran) şi continuă, la început de-a coasta, apoi pieptiş, pe coastele de sub pereţii Guţanului.

După cca ½ oră din căldarea inferioară, revenim în firul văii pe un prag stîncos. Continuînd urcuşul traversăm Vîlcelul Gălbinărilor, care coboară din abruptul sudic al Muntelui Gaura, şi ieşim repede în marginea ,,Căţunului Mic", căldare închisă în amunte de treapta înaltă a ,,Frunţii Căţunaşului". Continuăm pe fundul căldării, avînd mereu deasupra silueta impresionantă a Colţilor Gaurei, apoi, lăsînd în dreapta haotica îngrămădire de blocuri stîncoase de la baza ,,Frunţii Căţunaşului", urcăm prin pajişti, în lungul muchiei dintre firul văii (care rămîne în dreapta) şi Vîlcelul Căţunaşului, apoi printr-o şiştoacă stîncoasă, iar după cca 15 min din marginea căldării, intrăm în zona abrupta a Frunţii Caţunaşului. Escaladăm o săritoare deasupra căreia se deschid două şiştoace abrupte. Urmăm pe cea din dreapta şi curînd, înainte ca aceasta să se transforrne într-un canion cu pereţi verticali, o părăsim, orientîndu-ne brusc la dreapta, iar printr-o strungă îngustă şi de-a lungul unei brîne, reintrăm în firul văii, deasupra Frunţii Căţunaşului.

Traversînd firul, urcăm direct pe malul din dreapta (cum urcăm), printre stîncării, şi după 5 min ajungem pe o brînă pe care o urmăm la stînga în urcuş de-a coasta; după trecerea unui prag pronunţat înclinat, urcuşul încetează în firul văii, de-a lungul căruia ieşim în căldarea denumită ,,Căţunul de Sus".

Continuăm spre NE (atenţie la marcaj), traversînd terasa căldării pînă la marginea acesteia (lîngă un perete de stîncă). Urcăm apoi în aceeaşi direcţie de-a coasta, în pantă pronunţată, iar după ce traversăm firul unui vîlcel stîncos, urcăm paralel cu acesta şi atingem repede o platformă (cu stîlp de marcaj) pe care o urmăm spre NE. După cca 15 min de la stîlpul de marcaj, ieşim pe o altă platformă. Ne îndreptăm spre nord, iar din marginea ei, în urcuş pieptiş, pe coasta sudică a Culmii Scara, atingem Curmătura Hornurilor, la obîrşia Hornului Mare al Mălăeştilor, unde întîlnim drumul ce vine din stînga, pe culme, dinspre Bran, prin Ciubotea (traseul 14) şi Culmea Clincea (traseul 13).

Urmînd poteca spre dreapta, în lungul culmii, întîlnim curînd drumul ce vine din stînga, din V. Mălăeşti, iar de aci, în urcuş uşor, ajungem la cabana Ornul (2507 m).

Legături de la Vf. Omul spre: Pichetul Roşu (şi Buşteni sau Predeal), indice 8 D; Poiana Coştilei (şi Buşteni) prin V. Cerbului, 7 B; Babele (sau Crucea Eroilor şi Caraiman), 3 C; Peştera prin V. Obîrşia Ialomiţei, 17 C; Şaua Strunga (şi Peştera) prin Colţii Ţapului, 16 E; Mălăeşti (şi Rîşnov), 12 B; Bran prin Ciubotea, 14 A; Bran prin Clincea, 13 A; Bran prin V. Gaura, 15 A.

15 A. VF. OMUL - V. GAURA - BRAN

Marcaj: cruce roşie Timp: 5-6 orc
De la cabana Omul (2507 m) poteca se îndreaptă către RMV iar de pe platforma vîrfului (unde drumul spre Bucşoi - marcaj bandă roşie - continuă înainte) ne orientăm ½ la stînga în coborîş uşor, pe sub creastă şi pe deasupra circului superior al Văii Gaura (stînga). Dupa cca 10 min ajungem la un prag al culmii, unde lăsăm la dreapta drumul spre cabana Mălăeşti, continuăm înainte pe creastă, trecem pe deasupra Hornului Mic (inaccesibil) şi ajungem în dreptul Hornului Mare al Mălăeştilor, la o răscruce de drumuri. Una din poteci coboară spre dreapta, prin fundul hornului, în căldarea superioară a V. Mălăeşti; înainte pe creastă, urmează poteca spre Bran prin Ciubotea sau Clincea, iar traseul nostru se desprinde la stînga, pe coasta sudica a Culmii Scara. După un coborîş repede prin pajişti, ne îndreptăm spre SV (atenţie la marcaj!) şi ajungem în fundul căldării ,,Căţunul de Sus" (căldarea a 2-a a văii), pe o terasă plană şi aproape circulară. Traversăm această terasă şi urmăm firul văii după care trecem pe malul său stîng şi ajungem pe un prag secundar; de aici, de-a lungul unei brîne înclinate şi apoi în coborîş direct pe o şiştoacă stîncoasă, reintrăm în fir deasupra ,,Frunţii Căţunaşului". Din acest punct revenim pe malul drept şi prindem o brînă pe care o părăsim curînd, strecurîndu-ne către dreapta printr-o strungă îngustă ce ne conduce într-o şiştoacă puternic înclinată. Coborînd-o direct, trecem o săritoare iar printre stîncării, ajungem la baza zonei stîncoase abrupte; în continuare, prin pajişti foarte înclinate şi apoi de-a lungul unei muchii, lăsăm în stînga haotica îngrămădire de blocuri de la baza Frunţii Căţunaşului, şi coborîm în fundul uşor înclinat al căldării ,,Căţunul Mic". Continuînd pe dreapta firului, poteca ne conduce curînd în marginea inferioară a căldării, deasupra ultimei trepte înalte a văii. 

De aci, urmăm la stînga de-a coasta şi curînd, traversăm Izvorul Gaurei. Apa, care izvorăşte nu departe, din marginea ,,Căţunului Mic", străbate o cheie foarte îngustă în care formează o cascadă şi apoi, sub potecă, pătrunde într-un horn adînc şi îngust unde formează mai jos cascada ,,Moara Dracului". Drumul continuă aproape orizontal, strecurîndu-se pe sub pereţii Guţanului (pe stînga văii) prin grohotişuri de calcare şi printre rarişti. În dreapta, pe malul opus, se observă marile grohotişuri mobile de sub Gălbinările Gaurei. Hăţaşul coboară apoi repede şi, lăsînd în dreapta cascada ,,Moara Dracului", conduce în căldarea inferioară a văii. Urmăm firul sec şi acoperit cu bolovănişuri, iar nu departe în aval, îl părăsim, continuînd drumul pe coasta din dreapta, în urcuş uşor, şi ajungem într-o mică şa stîncoasă. Coborînd în partea opusă, traversăm un vîlcel şi după cca 8-10 min din şa, părăsim drumul, care se îndreaptă de-a coasta (spre comuna Şimon), şi ne abatem brusc la dreapta, în urcuş direct (atenţie la marcaj!) iar după 10 min de la bifurcaţie, ieşim în şaua din punctul denumit ,,Poiana dintre Văi" (1623 m).

Fig.042  Valea Gaura şi Abruptul Doamnele

Din poiană, în coborîş către stînga, pe coastele munţilor Pintece şi Gogu Noaghiei, dinspre V. Poarta, ajungem, după un parcurs lung însă uşor, în poiana unde întîlnim venind din dreapta drumul de la Vf. Omul prin Ciubotea. De aci, pe drumul de căruţă şi în continuare pe şoseaua ce străbate satul Poarta, ieşim în centrul localităţii Bran.

BRAN - ŞAUA STRUNGA - PEŞTERA

Secţiuni componente: indici 16, 16 A     Timp: 7 - 8 ore

16. BRAN - ŞAUA STRUNGA
Marcaj: punct roşu,  Timp: 5-6 ore
De la Bran (castel) urmăm şoseaua naţională spre Giuvala pînă în dreptul V. Şimonului de unde o părăsim, îndreptîndu-ne la stînga, spre S, pe drumul ce străbate satul Şimon, de-a lungul Văii Şimonului. După o oră ajungem la capătul de sus al satului, la confluenţa acestei văi cu V. lui Lambă. De aci, părăsind V. Şimonului, prindem la dreapta drumul larg ce urmează, în urcuş uşor, Plaiul lui Lom, iar în continuare, şi după cca 45 min, Plaiul Pleaşa, unde se uneşte cu drumul ce vine din dreapta, dinspre comunele Moeciul de Sus şi Moeciul de Jos. După un urcuş lung însă uşor, prin pădure, ieşim la gol în Poiana Guţanului, punct din care se deschide o privelişte de o covîrşitoare măreţie, asupra căldărilor Văii Gaura, Culmii Scara, şi întinsului abrupt al Strungii, care ia sfîrşit la sud, în curmătura semicirculară a Pasului Strunga.

Din Poiana Guţanului drumul continuă în urcuş direct, traversează Vîlcelul Ţapului, după care urmează de-a coasta, pe sub abruptul muntelui cu acelaşi nume, la poalele căruia se întind mari grohotişuri mobile. Drumul se apropie treptat de baza abruptului şi după cca 1½ oră din Poiana Guţanului, conduce printre bolovănişuri, în Şaua Strunga, unde urcuşul ia sfîrşit. Şaua Strunga constituie din punct de vedere geologic una dintre cele mai interesante zone din Bucegi.

Legături de la Strunga spre: Cabana Padina şi Peştera, 16 A; Vf. Omul prin Colţii Ţapului, 16 D; Bran, 16 C.

16 A.  ŞAUA STRUNGA - PEŞTERA
Marcaj: punct roşu Timp: 1½ -2 ore
Din Şaua Strunga drumul coboară spre SE prin pajişti largi, în lungul unei ravene, apoi se îndreaptă curînd către stînga, de-a coasta, pe sub stîncării de calcare albe dezagregate de eroziuni. După cca 15 min lăsăm în stînga o variantă care urmează flancul sudic al muntelui Colţi şi continuăm coborîşul spre dreapta, în lungul unei padini întinse. După o oră din Şaua Strunga, drumul se abate brusc către dreapta, iese pe faţa Văii Coteanului, şi continuă pe sub stîncării de conglomerate, după care se îndreaptă spre N. şi ajunge curînd în spatele cabanei Padina. 

De la cabana Padina drumul continuă spre N, în coborîş uşor, prin marginea de sus a Padinei ce se întinde în lungul Văii Ialomiţa; după cca 5 min, întîlnim drumul (marcat cu cruce albastră) ce vine din dreapta, dinspre Bolboci. Curînd traversăm V. Horoabei şi ieşim în Poiana Colţi, de unde, paralel cu firul Ialomiţei urmăm drumul spre N, lăsăm în stînga poteca ce se îndreaptă în urcuş uşor către Peştera Ialomiţei (5 min) şi traversăm imediat firul văii (spre dreapta). În continuare, urcăm pe trepte de piatră printr-o cheiţă şi ajungem curînd în dreptul aşezărilor mănăstirii ,,Peştera". Poteca ocoleşte incinta mănăstirii, întîlneşte venind din dreapta drumul dinspre Sinaia prin Vîrful cu Dor şi iese în Poiana Crucii (rezervaţie naturală a Academiei R.P.R.), iar după cca 30 min de la Padina, ajunge la cabana Peştera (1610 m).

Legături de la cabana Peştera spre: Vf. Omul, 17 B; Babele (şi Caraiman), 5 C; Piatra Arsă (şi Buşteni sau Sinaia), 2 B; Vîrful cu Dor (şi Sinaia), 1 B; Bolboci (Scropoasa, Dobreşti, Pietroşiţa), 17 D; Şaua Strunga (şi Bran), 16 B.

PEŞTERA - ŞAUA STRUNGA - BRAN

Secţiuni componente: indici 16 B, 16 C    Timp: 6 - 7 ore   Derivaţii pe traseu: indici 16 D, 16E

16 B.  PEŞTERA - ŞAUA STRUNGA
Marcaj: cruce albastră, apoi punct roşu Timp: 2-2½ ore
De la cabana Peştera (1610 m) urmăm spre V poteca în coborîş, ocolind rezervaţia naturală a Academiei R.P.R. din Poiana Crucii, iar de la ramificaţia drumului ce urcă spre Vîrful cu Dor, care continuă înainte (marcaj bandă roşie), ne abatem ½ la dreapta şi trecem în coborîş uşor, pe lîngă aşezările mănăstirii Peştera. Din marginea de V a incintei pătrundem pe trepte de piatră, printr-o cheiţă stîncoasă, traversăm apoi V. Ialomiţei, la ieşirea acesteia din Cheile Peşterii. Către dreapta se ramifică o potecuţă care conduce în 5 min la Peştera Ialomiţei (vezi descrierea Peşterii la partea generală, cap. Geologie). Continuăm în jos de-a lungul firului Ialomiţei, şi ieşim curînd în Poiana Colţi.

Drumul se îndreaptă către S, traversează V. Horoabei, iese în padina largă ce se întinde în lungul văii, la o ramificaţie de drumuri (înainte spre S drumul către Bolboci, marcaj cruce albastră), de unde continuă ½ la dreapta, în urcuş uşor prin pajişti şi ajunge în dreptul cabanei Padina. Curînd drumul se îndreaptă către stînga, urmează de-a coasta pe sub stîncării, iese la gol pe coama Padinii Strungii, iar după ce lasă în stînga varianta de iarnă a traseului, continuă în urcuş uşor pe flancul sudic al Muntelui Colţi, prin pajişti largi, cu stîncării albe, puternic dezagregate de eroziuni. După cca 30 min de la ramificaţie, drumul ne conduce în urcuş direct, de-a lungul unei ravene, în Şaua Strungii, poartă semicirculară deschisă în creasta Muntelui Strungile Mari de unde se deschide o largă privelişte asupra Pietrei Craiului şi Masivului lezer-Păpuşa.

Legături de la Strunga spre: Bran, indice 16 C; Vf. Omul prin Colţii Ţapului, 16 D; Peştera, 16 A.

16 C.  ŞAUA STRUNGA - BRAN
Marcaj: punct roşu Timp: 4 - 5 ore
Din Şaua Strungii drumul se îndreaptă către RMV, în coborîş de-a coasta pe la poalale abruptului vestic al Muntelui Grohotişul (dreapta), remarcabil prin marile grohotişuri mobile ce se întind la baza pereţilor. După ¾ -1 oră de mers traversăm Vîlc. Ţapului după care drumul se îndreaptă către V şi, în coborîş direct, ajunge curînd în Poiana Guţanului. 

Din poiană drumul urmează Plaiul Pleaşa iar după un coborîş lung însă uşor, îl părăseşte şi continuă la dreapta de-a lungul Plaiului lui Lom, pînă în firul Văii Şimonului. De aici, pe drumul ce străbate satul Şimon în întregime, ieşim după 1-1½ oră în şoseaua naţională Cîmpulung-Braşov, pe care urmînd-o la dreapta ajungem după 15 min, în centrul localităţii Bran.

Fig.043  Bivuac pe Culmea Doamnele

16 D. ŞAUA STRUNGA - COLŢH ŢAPULUI - Vf. OMUL
Marcaj: bandă roşie Timp: 3½ - 4 ore

Din Şaua Strunga lăsăm în dreapta poteca spre Peştera, ne îndreptăm către NE de-a coasta, pe flancul Muntelui Strungile Mari şi prindem curînd drumul care urcă în creastă. Drumul se strecoară printre stîncării de calcare albe şi prin bolovănişuri şi urcă în culme, pe Colţii Leşniţei, lăsînd în dreapta, jos, pajişti largi, întinse între stîncării şi jnepenişuri, iar în stînga, abruptul Muntelui Grohotişul (denumirea versantului vestic al Mantelui Strungile Mari). 

Din culme coborîm pe sub creastă, printre stîncării, trecem o vîlcea largă şi continuăm coborîşul prin pajişti presărate cu calcare puternic dezagregate de eroziuni. Şerpuind pe sub creastă, poteca ne conduce, după un ocol larg spre dreapta, la obîrşia Văii Bătrîna (care, în porţiunea inferioară, ia numele de V. Horoabei), în punctul unde creasta e străjuită de ţancurile ce formează Colţii Ţapului. Continuăm aproape orizontal pe sub creastă, trecem pe la baza unei zone de stîncării de calcare şi ieşim în Culmea Bătrîna din vîrful căreia - situat imediat la NV - se desfăşoară asupra regiunilor înconjurătoare una dintre cele mai impresionante privelişti din Bucegi. Printr-o curbă largă spre dreapta şi în coborîş uşor, drumul iese într-o şa întinsă (deasupra obîrşiei Văii Doamnele) de unde, trece pe Culmea Doamnele; în continuare, prin pajiştile unei coaste acoperite cu smirdar, urcă de-a lungul Spinării Doamnele pînă în coama lată dintre firele Văii Spinării, iar după ce traversează o şa, ajunge în urcuş, imediat la sud de Vf. Doamnele (2401 m). De partea cealaltă a culmii se deschide căldarea superioară a Văii Obîrşia Ialomiţei, cu imensul bloc de calcare ,,Mecetul Turcesc", iar dincolo de vale, spre E, Curmătura Văii Cerbului, şi Vf. Văii Cerbului.

Fig.044  Culmea Strunga

Din Culmea Doamnelor coborîm pe sub creastă printre pîlcuri de smirdar, pînă sub o zonă de stîncării de calcare, de unde poteca începe să urce de-a coasta, apoi, trecînd pe deasupra platformei înierbate din creştetul ,,Mecetul Turcesc", descrie o serpentină largă şi continuă urcuşul uşor spre E, pe sub Creasta Doamnelor. Ieşind pe faţa Văii Cerbului, sub blocul de calcare albe ce formează Vf. Găvanele, întîlnim poteca marcată ce vine din dreapta, dinspre Babele şi Peştera. De aici continuăm de-a coasta, spre N, pe sub Culmea Bucura, trecînd pe deasupra căldării superioarea Văii Cerbului, şi în cca 15 min ajungem la cabana Omul (2507 m). 

Legături de la Vf. Omul spre: Pichetul Roşu (şi Predeal sau Buşteni) indice 8 D; Poiana Coştilei (şi Buşteni) prin V. Cerbului, 7 B; Babele (sau Crucea Eroilor şi Caraiman), 3 C; Peştera prin V. Obîrşia Ialomiţei, 17 C; Bran prin V. Gaura, 15 A; Bran prin Ciubotea, 14 A; Bran prin Clincea 13 A; Mălăeşti (şi Rîşnov), 12 B; Şaua Strunga (şi Peştera), 16 E.

16 E.  VF. OMUL - COLŢII ŢAPULUI - ŞAUA STRUNGA
Marcaj: bandă roşie Timp: 3-3 ½ ore
De la cabana Omul (2507 m) urmăm spre S poteca marcată (bandă albastră şi bandă galbenă) spre Peştera (sau Babele), în coborîş pe sub Culmea Bucura şi pe deasupra căldării superioare a Văii Cerbului care se deschide în stînga noastră. După cca 10 min ajungem sub blocul de calcare albe ce formează Vf. Găvanele, unde, în dreptul unui stîlp de marcaj, părăsim drumul ce coboară spre Peştera (Babele) şi prindem ½ la dreapta o potecuţă care se îndreaptă, la început aproape orizontal, apoi în coborîş repede, spre V, pe sub Creasta Doamnelor. Trecînd pe deasupra imensului bloc de calcare ,,Mecetul Turcesc", poteca descrie o serpentină largă, lasă în stînga căldarea superioară a Văii Obîrşia Ialomiţei şi începe să urce pe sub creastă, printre pîlcuri de smirdar, iar după cca ½ oră de la Vf. Omul, iese în Culmea Doamnele, imediat la S de Vf. Doamnele (2401 m). Continuînd pe spinarea acestui munte în urcuş uşor, apoi în coborîş, trecem pe deasupra peretelui abrupt al Doamnelor după care, coborînd prin pajişti acoperite cu pîlcuri de smirdar, ajungem în şaua largă de la obîrşia Văii Doamnele. 

Din acest punct, trecînd pe Muntele Bătrtna, drumul continuă printre pîlcuri de jnepeni, în urcuş uşor, apoi orizontal, iar după un ocol larg spre stînga iese în Culmea Bătrîna, imediat la est de Vf. Bătrîna. Drumul coboară apoi în lungul coamei, iar în continuare, pe faţa dinspre V. Bătrînei, urmînd de-a coasta şi aproape orizontal pe la baza unei zone de stîncării de calcare, şi conduce după cca 15 min din culme la obîrşia Văii Bătrîna, unde creasta este străjuită de ţancurile ce formează Colţii Ţapului. 

De aici descriind o curbă largă spre stînga, se îndreaptă către S aproape orizontal, pe faţa estică a Strungilor Mari (versantul vestic abrupt al acestui munte, poartă numele de Grohotişul). Mai departe, drumul şerpuieşte pe sub creastă, urcînd şi coborînd prin pajişti din care răsar la tot pasul stîncării de calcare albe, traversează o vîlcea largă, apoi continuă urcuşul pe deasupra jnepenişului şi peste grohotişuri, iar după cca ½ oră de la Colţii Ţapului, conduce în creasta Strungilor Mari, pe Colţii Leşniţei. La stînga jos, se văd pajiştile bogat înierbate de deasupra canionului Văii Horoaba. Din dreptul colţilor drumul continuă pe sub creastă, coboară repede prin cîteva serpentine scurte, după care se îndreaptă de-a coasta spre Şaua Strunga, curmătură adîncă în Creasta Strungilor Mari.

Legături din Şaua Strunga spre: Cabana Padina şi Peştera, 16 A, Bran 16 C.

PIETROŞIŢA - DOBREŞTI - SCROPOASA -BOLBOCI - PEŞTERA - VF. OMUL

Secţiuni componente: indici 17, 17A, 17B  Timp: de la Dobreşti 8-9 ore

17. PIETBOŞIŢA - DOBREŞTI - SCROPOASA - BOLBOCI
Marcaj: între Dobreşti şi Bolboci, cruce albastră Timp: de la Pietroşiţa (gară) pînă la Dobreşti pe şosea (20 km), cca 5 ore; de la Dobreşti pînă la Bolboci 2½ - 3 ore.
De la Pietroşiţa, traseul urmează şoseaua spre Sinaia, prin com. Moroeni, apoi în lungul Văii Ialomicioara. Dincolo de Pucheni se desparte către stînga şoseaua care urcă pe coama Plaiului Domnesc, trece pe lîngă sanatoriul ,,Moroeni" şi coboară apoi pe flancul vestic al Muntelui Priporul, în punctul Dobreşti. Poteca se îndreaptă în urcuş, de-a lungul Văii Ialomiţa (pe stînga cum urcăm), părăseşte apoi firul văii, şi în urcuş pronunţat pe stînga, urmează coastele Muntelui Lespezi, coborînd după cca 2 oro de la Dobreşti, la cabana Scropoasa, situată pe malul lacului cu acelaşi nume. De la Scropoasa continuînd pe stînga văii, intrăm curînd în Cheile Zănoagei Mari, despicătură adîncă şi de o sălbatică măreţie între zidurile de calcare ale munţilor Zănoaga (stînga) şi Dichiu (dreapta). Poteca se strecoară în urcuş printre stîncării şi trece pe malul opus (pe dreapta văii), de unde se profilează înainte marele perete sudic al Zănoagei. Traversăm din nou Ialomiţa, urcăm pe sub grohotişurile Zănoagei şi curînd, printr-un coborîş uşor, ajungem la capătul de sus al cheilor.

Fig. 045  Lacul Scropoasa

Drumul străbate apoi albia nisipoasă a Ialomiţei, şi, în continuare din dreptul Văii Dichiu, întinse pajişti înierbate, iar după ce apele văii trec prin Cheile Zănoagei Mici (stînga), revine lîngă fir de-a lungul căruia ajunge la ramificaţia de drumuri din punctul ,,Bolboci" (stîlp indicator). Spre cabana ,,Bolbori", la stînga spre S în urcuş, 10 min.

Legături de la Bolboci spre: Peştera, indice 17A;Vîrful cu Dor (şi Sinaia), 17F.

17 A. BOLBOCI - PEŞTERA
Marcaj: cruce albastră Timp: 2 – 2¼ ore
Traseul porneşte din punctul de ramificaţie Bolboci (stîlp indicator). De la cabana Bolboci (1460 m) se ajunge aci în cca 5 min, urmînd poteca la vale. Traversînd V. Fîrdaleşului străbatem lunca largă a Ialomiţei; după 30-45 min de la Bolboci, drumul pătrunde alături de firul apei, în Cheile Tătarului, defileu impunător însă relativ scurt, strecurîndu-se pe sub peretele din dreapta iar la capătul de sus al cheilor, traverseaza Ialomiţa cu puţin mai jos de confluenţa cu V. Blana.

Continuăm apoi către N prin padină, lăsăm în stînga păstrăvăria ,,Izvorul Tătarului", după care intrăm curînd în Cheile Coteanului (impropriu denumite Cheile Mici ale Tătarului), adîncite între peretele de calcare al Coteanului şi un imens bloc stîncos, în spatele căruia se întind pajiştile domoale de la poalele Muntelui Lăptici. Curînd, poteca traversează poiana de la confluenţa Pîrîului Coteanu cu Ialomiţa, de unde valea se lărgeşte, iar drumul străbate în lung marea padină care deschide o întinsă privelişte de ansamblu asupra întregului bazin superior al Văii Ialomiţa. Lăsînd în stînga cabana Padina, ajungem curînd în marginea nordică a padinei, unde întîlnim, venind din stînga, drumul (marcat cu banda roşie) dinspre Şaua Strungii şi după ce traversăm V. Horoaba, ieşim în Poiana Colţi. Spre NV distingem stîncăriile uriaşei coloane de calcare a ,,Turnului Seciului", profilat pe abruptul Bătrînei.

Drumul însoţeşte mai departe firul văii, lasă în stînga poteca ce urcă uşor pe sub stîncării spre Peştera Ialomiţei (5 min) şi traversează imediat V. Ialomiţei, după care urcă pe trepte de piatră printr-o cheiţă şi ajunge curînd în dreptul aşezărilor mănăstirii Peştera. Poteca ocoleşte prin dreapta incinta mănăstirii, întîlneşte venind din dreapta drumul dinspre Sinaia prin Vîrful cu Dor, iar după ce ocoleşte în Poiana Crucii, rezervaţia naturală a Academiei R.P.R., ajunge la cabana Peştera (1610 m).

Legături de la cabana Peştera spre: Vf. Omul prin V. Obîrşia Ialomiţei, 17B; Babele (şi Caraiman) 5C; Piatra Arsă (şi Buşteni sau Sinaia), 2B; Vîrful cu Dor (şi Sinaia), 1B; Şaua Strunga (şi Bran sau Vf. Omul prin Colţii Ţapului), 14B; Bolboci (Scropoasa, Dobreşti, Pietroşiţa), 17D.

17 B. PEŞTERA - VF. OMUL
Marcaj: bandă albastră Timp: 3-3½ ore
De la cabana Peştera (1610 m) poteca porneşte către N, traversează V. Cocorei, trece prin pajiştile unui platou larg şi uşor înclinat, iar după 10-15 min ajunge la o ramificaţie de drumuri. La dreapta, în urcuş direct, drumul conduce spre Babele (marcaj cruce albastră). Traseul nostru continuă înainte, în urcuş de-a coasta, urcă pe flancul vestic al Piciorului Babelor, în lungul unui vîlcel ce cade în stînga. La obîrşia acestuia ajungem pe ridicătura care formează morena frontală a Văii Obîrşia Ialomiţei, de unde coborîm uşor de partea cealaltă, şi traversăm curînd V. Sugărilor. Continuăm în urcuş uşor către N, pe o coamă lungă, la capătul căreia poteca trece prin pajiştile de sub coastele Obîrşiei, traversînd o serie de izvoare. În stînga, dincolo de vale, se înalţă Culmea Doamnele, iar în dreapta, sus, apare abruptul Obîrşiei. După cca 1½ - 2 ore de la Peştera, ajungem la baza treptei înalte dintre căldarea inferioară şi superioară a văii peste care se prăvălesc apele Ialomiţei formînd Cascada Obîrşiei. Poteca traversează pîrăul ,,Izvorul Obîrşiei" şi apoi, urcă pieptiş coasta puternic înclinată a treptei, prin cîteva serpentine stricate de viituri, ieşind pe pragul căldării superioare. Continuăm în urcuş uşor, paralel cu firul văii (care de la cascadă în sus poartă numele de V. Bisericii), urcăm apoi o treaptă secundară scundă, traversăm prima viroagă din obîrşiile văii şi ajungem pe platforma din fundul căldării superioare. Spre stînga, către mijlocul căldării, se ridică imensul bloc de calcare, cu peretele frontal vertical şi şlefuit, ,,Mecetul Turcesc"; Inainte, deasupra căldării, blocul de calcare albe al Vf. Găvanele (2479 m). 

Lăsînd în stînga ,,Mecetul Turcesc", urcăm la început pieptiş, apoi prin cîteva serpentine, pe coasta repede de sub Spinarea Doamnele şi Vf. Găvanele şi după cca 20 min din fundul văii, întîlnim drumul (marcat cu bandă galbenă) ce vine dinspre Babele. Imediat poteca ne conduce într-o şa situată lîngă Vf. Văii Cerbului, pe creasta despărţitoare dintre V. Obîrşia Ialomiţei şi V. Cerbului. Prin cîteva serpentine scurte continuam urcuşul pieptiş de-a luugul coamei, pînă sub Vf. Găvanele. Poteca trece pe faţa dinspre V. Cerbului, lasă în stînga varianta de iarnă (cu cabluri), apoi continuă de-a coasta pe sub V .Bucura şi ajunge curînd la cabana Omul (2507 m).

Legături de la Vf. Omul spre: Pichetul Roşu (şi Buşteni sau Predeal), 8D; Poiana Coştilei (şi Buşteni) prin V. Cerbului, 7B; Babele (sau Crucea Eroilor şi Caraiman) 3C; Şaua Strunga (şi Peştera) prin Colţii Ţapului, 16E; Bran prin V. Gaura, 15A; Bran prin Ciubotea, 14A; Bran prin Clincea, 13A; Peştera prin V. Obîrşiei, 17C.

VF. OMUL - PEŞTERA - BOLBOCI - SCROPOASA -DOBREŞTI - PIETROŞIŢA

Secţiuni componente: indici 170, 17D, 17E Timp: pînă la Dobreşti, 6 - 7 ore Derivaţie pe traseu: indice 17 F

17 C.  VF. OMUL - PEŞTERA
Marcaj: bandă albastră  Timp: 2-2½ ore
De la cabana Omul (2507 m) urmăm către S poteca în coborîş de-a coasta, pe sub Vf. Bucura şi pe deasupra căldării superioare a Văii Cerbului, pînă sub blocul de calcare albe ce formează Vf. Găvanele (2479 m). De aci, un coborîş repede ne conduce după 15 min de la cabană, pe creasta despărţitoare a bazinelor Prahovei şi lalomiţei, respectiv între V. Cerbului şi V. Obîrşia Ialomiţei. Coborîm prin dreapta crestei, lăsăm imediat în stînga poteca (marcată cu bandă galbenă) spre Babele, după care continuînd coborîşul, ajungem în căldarea superioară a Văii Obîrşia Ialomiţei, lăsînd în dreapta imensul bloc de calcare ,,Mecetul Turcesc". După cca 10 min din creastă, ieşim pe platforma înierbată din fundul căldării, iar de aci urmăm malul stîng al văii (care în această porţiune poartă numele de V. Bisericii). Deasupra noastră se înalţă Colţii Obîrşiei, iar peste vale, Culmea Doamnele. Drumul coboară o treaptă scundă a caldării, apoi paralel cu firul văii, prin pajişti întinse, conduce deasupra uriaşei trepte a ,,Cascadei Obîrşia". Prin cîteva serpentine coborîm coasta puternic înclinată din stînga cascadei, iar de la baza ei, continuăm pe malul stîng al văii, în coborîş uşor, printre blocuri de stînci şi bolovănişuri risipite în pajişti.

Drumul urmează flancul Obîrşiei, apoi trece curînd în coborîş de-a lungul unei coame scunde, la capatul căreia traversează V. Sugărilor. Din punctul de traversare urcăm uşor pe coama formată de morena terminală a văii şi apoi coborîm prin pajişti, pe clinul vestic al Piciorului Babelor, unde întîlnim curînd, venind din stînga, drumul de la Babele. In sfîrşit, prin pajiştile unui platou larg, la capătul căruia traversează V. Cocorei, şi după un urcuş scurt pe malul opus, poteca ajunge la cabana Peştera (1610 m).

Legături de la cabana Peştera spre: Bolboci (Scropoasa, Dobreşti, Pietroşiţa), indice 17D; Piatra Arsă (şi Sinaia sau Buşteni), 2B; Vîrful cu Dor (şi Sinaia), 1B; Babele, 5C; Şaua Strunga (şi Bran sau Vf. Omul prin Colţii Ţapului), 16B; Vf. Omul prin V. Obîrşia Ialomiţei, 17B.

17 D. PEŞTERA - BOLBOCI
Marcaj: cruce albastră Timp: 1¾-2 ore.
De la cabana Peştera (1610 m) urmăm spre V poteca în coborîş, ocolind Poiana Crucii (rezervaţie naturală a Academiei R.P.R.); de la ramificaţia drumului spre Vîrful cu Dor - Sinaia (marcaj bandă roşie), traseul nostru continuă ½ la dreapta pe lîngă aşezările mănăstirii Peştera, coboară repede treptele de piatră ale unei cheiţe stîncoase şi traversează imediat V. Ialomiţei. La dreapta se desprinde o potecuţă, care urcă uşor spre Peştera Ialomiţei (5 min). 

Insoţind în jos firul Ialomiţei, ieşim curînd în Poiana Colţi. Spre NV zărim zona de stîncării abrupte de calcare, de deasupra Văii Horoaba cu Turnul Seciului. Drumul se îndreaptă către S, traversează curînd V. Horoabei şi ajunge în padina largă ce se întinde în lungul văii, unde lasă la dreapta drumul spre cabana Padina şi Şaua Strunga (marcaj bandă roşie). Traseul nostru continuă înainte, în coborîş uşor, prin pajiştile întinse ale padinei, paralel cu firul Ialomiţei. Lăsăm la dreapta sus, cabana Padina, intersectăm traseul (marcat cu cruce roşie), ce leagă această cabană cu drumul Peştera-Vîrful cu Dor şi după cca 20 min de la bifurcaţie, ajungem în marginea sudică a padinei. De aici valea se îngustează, iar poteca, după ce descrie o curbă spre dreapta, intră în Cheile Coteanului (Cheile Mici ale Tătarului), adîncite între peretele calcaros al Coteanului (dreapta) şi un imens bloc stîncos. După traversarea cheilor ieşim într-o padină întinsă între coastele munţilor Lăptici (stînga) şi Tătarul (dreapta). Lăsînd apoi în dreapta păstrăvăria ,,Izvorul Tătarului", pătrundem curînd în Cheile Tătarului, defileu relativ scurt însă impunător, prin care poteca se strecoară pe sub peretele din stînga. Drumul continuă spre S, printr-o padină întinsă iar după ce traversează V. Fîrdaleşului, ajunge la ramificaţia de drumuri din punctul Bolboci (stîlp indicator). De aici ½ la dreapta spre S prin poiană, o potecă urcă la cabana Bolboci (10 min).

Legături de la Bolboci spre: Scropoasa (Dobreşti -Pietroşita) 17E; Vîrful cu Dor (şi Sinaia), 17F; Peştera 17A.

17 E. BOLBOCI - SCROPOASA - DOBREŞTI - PIETROŞIŢA
Marcaj: cruce albastră pină la Dobreşti  Timp: pînă la Dobreşti 2-2½ ore; de la Dobreşti la gara Pietroşiţa pe şosea 20 km (cca 5 ore)

Traseul porneşte din punctul de ramificaţie Bolboci. Urmăm drumul spre SE, şi curînd trecem pe malul stîng al Ialomiţei. După un parcurs scurt, paralel cu albia văii, drumul se îndreaptă către stînga prin pajişti, părăsind Ialomiţa, al cărei fir străbate Cheile Mici ale Zănoagei. Trecem din nou firul văii mai jos de ieşirea din chei şi continuăm pe malul drept, prin rarişti. Drumul traversează curînd albia nisipoasă a Ialomiţei şi se îndreaptă spre Cheile Mari ale Zănoagei, despicătură adîncă şi de o măreţie sălbatică, între pereţii Zănoagei (dreapta) şi cei ai Muntelui Dichiu (stînga). Intrăm în chei la început în urcuş uşor, apoi coborînd, traversăm Ialomiţa, trecînd pe coastele Dichiului. Poteca urmează malul stîng al văii peste bolovănişuri şi stîncării, traversează din nou Ialomiţa şi continuă prin pădurea cu stîncării de pe malul drept, după care coborîşul încetează la cabana de pe malul lacului Scropoasa. De la cabană drumul ocoleşte Cheile Orzei, urcînd coastele Muntelui Lespezi, după care coboară pe versantul opus, în V. Ialomiţei; de aci continuă în lungul văii, pe malul drept şi după cca 1½ oră de la Scropoasa, ajunge în punctul Dobreşti. Spre Pietroşiţa, urmăm şoseaua care coboară în V. Ialomicioarei (în şoseaua naţională Sinaia - Tîrgovişte) de unde, continuînd la dreapta, prin com. Pucheni şi Moroeni, ajungem la Pietroşiţa (4 - 5 ore de la Dobreşti).

17 F. BOLBOCI - VÎRFUL CU DOR
Marcaj: cruce galbenă   Timp: 2½ - 2¾  ore
Traseul porneşte de la Bolboci (stîlp indicator). După ce traversăm apa Ialomiţei urcăm pieptiş clinul vestic al Muntelui Nucetul, iar după 15 - 20 min din vale, ajungem pe coama dintre V. Ialomiţei şi firul extrem sudic al Văii Nucetului. Continuînd în lungul coamei, ieşim într-o poiană, pe culmea dintre V. Nucetului (stînga) şi V. Oboarelor (dreapta), de unde, părăsind drumul carosabil, urmăm poteca, la început în urcuş pieptiş, care ne conduce în platou, pe coama Nucetului. 

Drumul continuă aproape orizontal, se îndreaptă către N, ocoleşte obîrşia Văii Oboarele, după care în coborîş uşor traversează Vîlcelul Clinului; descriind apoi o curbă largă spre dreapta, urcă în culme, de unde coboară în firul Văii Izvorul Dorului, la confluenţa cu Vîlcelului Vîrfului cu Dor. De aci se desprinde la stînga, în lungul văii, drumul spre Peştera, prin Lăptici (varianta de iarnă a drumului Sinaia - Vîrful cu Dor - Peştera, marcată cu bandă roşie).

Traseul nostru continuă înainte, spre E, în urcuş, de-a lungul Vîlcelului Vîrfului cu Dor (greşit numit V. Scîndurarilor), avînd mereu în dreapta, clinul nordic al Colţilor lui Barbeş, cu întinse pajişti de smirdar, iar în stînga, coastele largi şi înierbale ale Furnicii. După cca ½ oră de la ramificaţie, ajungem în Curmătura Vîrfului cu Dor, de unde se desfăşoară o privelişte întinsă, de-a lungul Văii Prahova şi peste culmile prelungi şi monotone ale Gîrbovei. Din curmătură drumul coboară şi după 5 min ajunge la cabanu Vîrful cu Dor (1885 m).

Legături de la cabana Vîrful cu Dor spre: Sinaia, 1C; Piatra Arsă, 1D; Peştera, 1A; Bolboci, IE.

CARACTERISTICA TRASEELOR TURISTICE ÎN TIMPUL IERNII

Condiţiile în care se prezintă traseele turistice în aceasta perioadă, depind de aşezarea şi calitatea zăpezilor precum şi de starea timpului.

- în general, sînt indicate pentru schi, în ambele sensuri, următoarele trasee, de regulă uşor accesibile: Sinaia - Vîrful cu Dor -Peştera; Vîrful cu Dor - Bolboci; Piatra Arsă - Babele (sau Caraiman); Canton Jepi - Babele (sau Caraiman); Babele - Caraiman; Peştera - Bolboci; Peştera Şaua Strunga; Buşteni - Poiana Coştilei - Pichetul Roşu; Buşteni - Gura Dihamului Poiana Izvoarelor (sau Diham); Poiana Izvoarelor - Pichetul Roşu; Predeal - cabana Diham.

- De asemenea, este uşor accesibil, însă expus pericolului avalanşelor, traseul Vîrful cu Dor - Piatra Arsă.

- Trasee indicate pentru schiori antrenaţi: Rîşnov - Mălăeşti; Babele - Vf. Omul; Poiana Coştilei - Vf. Omul prin V. Cerbului; Peştera - Vf. Omul; cabana Mălăeşti - Vf. Omul; Bran - Şaua Strunga - Peştera. Aceste trasee, în anumite condiţii ale zăpezii, prezintă puncte periculoase, expuse avalanşelor. Pe zăpada mică, întărită, şi pe timp favorabil, pot fi parcurse cu piciorul, în condiţii aproape similare cu cele din timpul verii.

- Trasee neindicate pentru schi, accesibile iarna şi primăvara, cu piciorul (pe zăpezi mari şi proaspete sînt uneori aproape inaccesibile): Sinaia - Piatra Arsă; Buşteni - canton Jepi; Buşteni -V. Jepilor - cabana Caraiman; Bran - Ciubotea - Vf. Omul; Pichetul Roşu - Mălăeşti.

- Trasee periculoase în timpul iernii şi primăverii, accesibile numai turiştilor încercaţi şi în condiţii atmosferice favorabila şi pe zăpadă întărită (pioletul şi colţarii necesari în echipament): Pichetul Roşu - Vf. Omul prin Bucşoi; cabana Caraiman - Crucea Caraiman Bran - V. Gaura - Vf. Omul; Bran - Ciubotea - Vf. Omul.

Fig . 046   De pe Bucşoi spre Scara

18. VALEA SEACĂ A JEPILOR

Ramificaţii pe arteră: 18 A. Brîul Mare al Jepilor; Muchia înaltă din Jepii Mici; Vf. Clăii Mari (Traseele fără indici sînt menţionate în textul arterei).
Generalităţi. Ascensiunea Văii Seci a Jepilor (denumită şi Valea Seacă a Clăii sau Valea Seacă dintre Clăi), începînd dintr-un punct situat în plină zonă forestieră, se desfăşoară pe o diferenţa de nivel egală cu porţiunea de stîncă a unora dintre marile văi de abrupt, între care: V. Coştilei, V. Gălbinelelor, Hornul Coamei, V. Mălinului etc).

Privit în ansainblu, traseul Văii Seci prezintă un caracter alpin mai puţin accentuat decît al văilor din masivele Caraiman şi Coştila, obstacolele de pe parcurs - deşi numeroase - fiind, în general, lipsite de dificultăţi, iar regiunea acoperită cu o vegetaţie subalpină abundentă, caracteristieă versanţilor nordic şi răsăritean ai Jepilor Mici.

Grad de dificultate: 1B; traseul fiind uşor, este accesibil alpiniştilor începători. Materiale: o coardă pentru coechipieri. Durata pînă la Brîul Jepilor: 2 - 3 ore.

Itinerar pînă la baza traseului. Urmînd din Buşteni str. Industriei ajungem după cca 20 min la ramificaţia următoarelor drumuri: spre stînga, Drumul Urlătorilor, marcaj triunghi albastru (indice 4); înainte, drumul carosabil V. Jepilor - fostele cariere Caraiman, marcaj cruce albastra (indice 5). De-a lungul ,,Drumului Urlătorilor", care urcă iniţial o coastă înclinată, trecem după 15 min pe la cantonul ,,La Grătar", iar de aici, după un parcurs orizontal, întîlnim foarte curînd Valea Seacă a Clăii, a cărei intrare, covîrşită de o vegetaţie sălbatică, prezintă un aspect cu totul inospitalier.

Descrierea traseului. Valea este întreruptă de o primă săritoare, înaltă de cca 25 m, care poate fi escaladată direct sau ocolită prin dreapta, printr-un horn pămîntos. In continuare, trecem peste o înlănţuire de săritori de mică înălţime, după care vegetaţia din fir dispare cu totul, iar coastele din dreapta văii (cum urcăm) devin mai accesibile. Sîntem în acest punct, pe flancul sudic al Clăiţei, a cărei muchie singuratică începe să se profileze în dreapta noastră. 

De la limita inferioară a stîncii, valea oferă un orizont mai larg şi descrie o curbă uşoară spre SV. Firul văii este întrerupt curînd de o săritoare surplombată de un mare bloc, pe care o escaladăm prin interiorul unei grote ce sfredeleşte acest obstacol. După depăşirea acestei săritori, ajungem curînd în dreptul Brîului Subţire - pridvor înierbat şi îngust ce încinge pieptul Clăii Mari, a cărei coamă se conturează în stînga noastră - iar după ce escaladăm, în continuare, alte trei săritori, trecem pe la confluenţa unui vîlcel stîncos ce coboară din dreapta (cum urcăm). De aici urmăm mai departe firul principal, iar după un parcurs scurt, urcăm pantele uşor înclinate de sub şaua ce desparte Brîul Jepilor de coama Clăii Mari (spre E) unde ascensiunea Văii Seci ia sfîrşit. 

Din Brîul Jepilor itinerarul poate fi continuat de-a lungul acestei cingători, spre N, pe un traseu care traversează versantele E şi N ale masivului, pînă în V. Jepilor.

Pentru Brîul Mare al Jepilor - vezi indice 18 A.

Un al 2-lea itinerar, cu mult mai dificil şi de un accentuat caracter tehnic (Muchia înaltă din Jepii Mici; grad de dificult: 4B) urmează linia uriaşului contrafort ce scapă vertical de sub Vf. Jepii Mici şi ia sfîrşit în Brîul Mare al Jepilor, la N de obîrşia V. Seci.

In sfîrîjit, un traseu mai scurt, însă deosebit de interesant atît prin parcursul sau cît şi prin perspectiva ce deschide asupra V. Prahova, este acela care conduce în Vf. Claii Mari.

Brîul Mare al Jepilor - Vf. Clăii Mari. Din Brîul Jepilor, urmăm spre E coama la început înierbată, ce face legătura cu Vf. Clăii Mari, ocolind pe feţele nordice (prin stînga cum înaintăm spre E) cele două vîrfuri care preced punctul culminant al Clăii; în continuare, traversăm o porţiune de creastă foarte îngustă, mărginită de abisele adînci ale V. Comorilor
 (în dreapta spre S) şi Văii Seci a Clăii (în stînga spre N), pînă în punctul unde aceasta devine inaccesibilă. De aici, părăsind creasta coborîm către stînga, pe faţa corespunzatoare Văii Seci, după care urcăm spre dreapta în Vf. Clăii Mari (1863 m). Menţionăm că pasajele mai expuse de pe parcursul final, sînt prevăzute cu cabluri.

Traseele de legătură

A. Şaua Brîului Mare al Jepilor - Platoul Jepilor Mici. Urmăm la dreapta (N) Brîul Mare al Jepilor, pînă în dreptul primei creste ce coboară din Jepii Mici spre E (Muchia înalta). Aici distingem o fisură ce brăzdează peretele stîncos situat deasupra brînei, şi care se continuă prin două hornuri largi şi înierbate, perfect vizibile.

Urcînd fisura şi apoi hornul din stînga, ajungem sub muchia Vîrfului Jepilor Mici. Continuăm spre V, în lungul acestei creste, pînă în Brîul de Sus al Jepilor. De aici, parcurgînd o porţiune din brînă spre stînga ieşim curînd în platou (Spre Piatra Arsă, indice 3D; spre Babele - Caraiman, indice 3A).

B. Brîul Mare al Jepilor - Drumul Urlătorilor. Urmînd brîul la stînga, spre SV, trecem peste cele trei fire de obîrşie ale Comorilor. Din creasta imediat următoare celui de al 3-lea fir, brîul iese pe faţa Văii Urlătoarea Mică. Urmăm pe sub pereţi şi pe o mică porţiune, hăţaşul Brîului, coborîm apoi direct feţele înierbate de pe malul stîng al văii (cum coborîm) după care, trecînd pe malul opus, prindem un hăţaş ce urcă printre jnepeni în drumul Buşteni - canton Jepi (spre cantonul Jepi, traseu indice 4; spre Buşteni, indice 4C).

Caracteristica traseului iarna. În epoca marilor zăpezi obstacolele fiind complet acoperite, Valea Seacă poate fi urcată în condiţiuni uşoare; continuarea itinerarului la platou prezintă în schimb, puncte de trecere dificile.

18 A. BRÎUL MARE AL JEPILOR
Generalităţi. Brîul Mare al Jepilor, denumit şi Brîul lui Răducu, întretaie versantul estic al Jepilor Mici şi o parte din versantul nordic al acestui masiv, prezentînd, pe un parcurs foarte sinuos, numeroase denivelaţii şi cîteva discontinuitaţi. Grad de dificultate: 1 A; traseul uşor, este accesibil alpiniştilor începători sub conducerea unui cunoscător al locurilor. Materiale: o coardă pentru coechipieri. Durata din Drumul Urlătorilor în V. Jepilor: 3 - 4 ore.

Itinerarii pînă la intrarea pe traseu: Artera indice 18, pînă la semnalarea în text a Brîului Mare al Jepilor sau Drumul Urlătorilor (indice 4).

Descrierea traseului: 1. Porţiunea Brîului Mare al Jepilor, între Drumul Urlătorilor şi Şaua Clăii Mari. Urcăm din Buşteni pe Drumul Urlătorilor, pe care-1 părăsim la cota 1660, urmînd spre dreapta un hăţaş, printre rarişti de larice şi jnepeni, care ne conduce curînd în Brîul Mare al Jepilor. Din dreptul V. Urlătoarea Mică, punct în care brîul prezintă o mare discontinuitate, urcăm direct coastele înierbate din dreapta firului pînă la baza unor pereţi, unde brîul apare din nou. Urmîndu-1 spre dreapta traversăm succesiv cele trei fire ale Comorilor, după care brîul ajunge, după un parcurs scurt şi uşor în Şaua Clăii Mari.

2. Porţiunea Şaua Clăii Mari - V. Jepilor. Din dreptul Clăii Mari brîul trece pe deasupra firelor de obîrşie ale V. Seci a Clăii, lasă în stînga Muchia înaltă, contrafort uriaş ce scapă de sub Vf. Jepii Mici, iar în dreapta Muchia Clăiţei, pe care o traversează printr-un pîlc des de jnepeni. Din dreptul acestei a doua coame frontale, coborîm în firul Vîlcelului Clăiţei, după care urcăm pe malul opus, în Creasta cu Zîmbri (importantă staţiune de Pinus cembra), a cărei coamă delimitează versantele estic şi nordic ale masivului. Din acest punct urmăm cu atenţie accidentaţiile foarte capricioase ale parcursului, în care zonele stîncoase alternează cu cele acoperite cu o vegetaţie luxuriantă.

Trecînd în partea opusă a Crestei cu Zîmbri, urmăm brîna către V şi traversăm curînd un prim vîlcel cu buruienişuri. Hăţaşul brînei se strecoară apoi pe sub un perete stîncos şi traversează un al doilea vîlcel, la confluenţa celor două braţe din care este format. Urcînd pe coasta opusă ne strecurăm pe sub peretele ce cade din stînga, după care coborînd o pantă uşoară, ajungem în firul celui de al treilea vîlcel (afluent al Vîlc. Mare al Brînei). După traversarea unui al patrulea vîlcel, orientarea devine mai grea, această porţiune avînd un relief foarte frămîntat. Nu mult după traversarea vîlcelului coborîm direct printr-o rarişte, căutînd să nu pierdem hăţaşul. Trecem de-a coasta o porţiune foarte îngustă a brîului, iar în continuare o muchie stîncoasă, de unde brîul tot mai larg intersectează ultimul vîlcel şi coboară în firul Văii Jepilor, unde poteca văii trece de pe flancul Jepilor Mici pe acela al Caraimanului.

Trasee de legătură. Poteca Văii Jepilor, urmată în sus conduce la cabana Caraiman, după cca 1 ½ oră (indice 5), iar în jos, la Buşteni, după 1 oră (indice 5E).

Fig 049. Brîul Mare al Jepilor

Fig. 050.

Fig. 051.

19. VALEA SEACĂ A CARAIMANULUI

Ramificaţii pe arteră: 19 A. Fisura Galbenă; Valea lui Zangur; 19 B. Ţancul Uriaşului (Traseul Frontal); Brîul Portiţei; 19 C Spălătura Văii Seci a Caraimanului. 

(Traseele fără indici sînt menţionate în textul arterei).
Generalităţi. Varietatea şi frecvenţa obstacolelor ce se desfăşoară pe un parcurs relativ lung, fac din Valea Seacă a Caraimanului unul dintre cele mai indicate itinerarii de tranziţie de la ascensiunea văilor cu caracter alpin la aceea a vîrfurilor, crestelor şi micilor pereţi de abrupt. Acelaşi traseu constituie, pentru căţărătorii pregătiţi, o arteră de pătrundere directă şi uşoară la baza itinerariilor din Ţancul Uriaşului şi Peretele Sudic al Picăturii. Valea prezintă între punctul de intersecţie cu Drumul Fîntînii şi Şaua Mare a Caraimanului (alt. 2325 m), trei porţiuni de aspecte cu totul distincte şi în parte contrastante, şi anume: porţiunea inferioară, avînd o înclinaţie moderată şi un mic număr de obstacole; amfiteatrul larg şi uşor înclinat al Poienii Mari, acoperit pe întinderi vaste cu bogate tufărişuri de jnepeni, şi în sfîrşit, hornurile stîncoase, înguste şi puternic înclinate din treimea superioară a parcursului.

Fig. 052  Portiţa Caraimanului

Menţionăm, în încheiere, că ascensiunea Văii Seci era considerată cu trei decenii în urmă (1927 - 1929) ca una dintre cele mai temerare încercări. Grad de dificultate: 1B; traseul este accesibil alpiniştilor pregătiţi. Materiale: o coardă pentru coechipieri. Durata: 3-5 ore.

Itinerar pînă la baza arterei. Pornind din Buşteni, urmăm, de la capătul de sus al str. Fîntînii, poteca de pădure marcată cu semnul cruce roşie (denumită şi Drumul V. Seci), traversăm după cca 30 min, firul foarte slab definit al Vîlcelului de sub Portiţă, acoperit cu o vegetaţie bogată, iar după un parcurs aproape orizontal, coborîm curînd în albia adîncă a Văii Seci.

Descrierea arterei. Primele săritori sînt mici şi lipsite de dificultăţi. Firul văii pătrunde curînd într-un prim canion cu pereţi foarte apropiaţi şi verticali, la capătul căruia o săritoare de aspectul unui scoc, înalt de cca 15 m, poate fi trecută direct sau ocolită cu uşurinţa de-a lungul unei platforme înguste ce urcă prin stînga şi paralel cu firul văii. La mică distanţă în amonte, şi anume în punctul unde coastele din dreapta (cum urcăm) se îndepărtează, un vîlcel ce coboară de sub versantul sudic al Picăturii (Vîlcelul Strungii Mari) marchează traseul care conduce la baza Fisurii Galbene.

Pentru Fisura Galbenă - vezi indice 19 A.

După trecerea directă sau ocolirea unei a doua săritori mari, denumită ,,Săritoarea lui Zangur", ajungem la confluenţa cu V. lui Zangur (grad de dificult. 1A), al cărei traseu urcînd în prelungirea V. Seci este confundat uneori cu aceasta din urmă.

Valea lui Zangur - Brîul Portiţei (Portiţa Caraimanului). Valea lui Zangur prezintă un parcurs lipsit de obstacole, cu excepţia a două mici săritori situate în apropierea confluenţei cu Valea Seacă; hăţaşul, care urmează firul şi coastele văii, în parte acoperite de vegetaţie, urcă pe alocuri pieptiş în Brîul Portiţei, în imediata apropiere a Portiţei Caraimanului, mică fereastră săpată într-o muchie îngustă de conglomerate. Brîul Portiţei urmat la stînga, spre SV, conduce în V. Jepilor (în traseul indice 5), după cca 2 ore din Valea Seacă, iar la dreapta, spre N la baza hornurilor finale ale Văii Seci.

Curînd după ce depăşim confluenţa cu Valea lui Zangur, o săritoare verticală de cca 10 m înălţime (Săritoare din Cotitură) poate fi escaladată direct - în cazul cînd fereastra ce o formează în partea superioară nu este blocată - sau ocolită prin stînga văii. Firul prezintă în continuare şi pe o scurtă porţiune, un curs sinuos, pătrunde într-un mic canion, iar cîteva zeci de metri mai sus primeşte din stînga Vîlcelul Uriaşului, al cărui fir, urmat pe o mică porţiune, în sus, conduce la baza peretelui ce cade către N, din Creasta Ţancului Uriaşului.

Pentru Ţancul Uriaşului (Traseul Frontal) - vezi indice 19 B. 

Începînd de la confluenţa sus-amintită, Valea Seacă este întreruptă de Săritoarea Prelucie, formată dintr-o înlănţuire de lespezi puternic erodate de ape şi alunecarea lentă a zăpezilor. Acest obstacol poate fi escaladat direct, urmînd scocurile şi micile fisuri ce-1 brăzdează frontal sau ocolit prin coastele înierbate şi pe lîngă jnepenişul din dreapta văii (cum urcăm). 

Traseul ajunge curînd în imensul amfiteatru al Poienii Mari, care deschide o perspectivă largă şi dă o singulară măreţie asupra acestui vast cuprins de piatră, dominat în dreapta - cum privim spre Crucea Eroilor - de marile piramide ale Picăturii şi Colţului Strungii Mari, iar în stînga, de creasta fierăstruită a Ţancului Uriaşului. În centru, Hornurile Văii Seci, întunecoase şi umede, se prăvălesc aproape vertical din ţărmura răsăriteană a platformei Caraimanului, formînd la ieşirea în poiană un mic con de dejecţie; în stînga hornurilor, Spintecătura V. Seci şi Vîlcelul Mortului brăzdează aproape liniar faţa Caraimanului, iar în dreapta, strecurîndu-se pe sub peretele sudic al Crestei Picătura, Spălătura Văii Seci ia sfîrşit deasupra aceleiaşi poieni, printr-o ruptură de pantă de proporţii neobişnuite.

Pentru Spălătura Văi Seci - vezi indice 19 C. 

Poiana Mare a Văii Seci - Creasta Picăturii (Strunga Mare). Din Poiana Mare, către NE, un brîu larg, acoperit în parte cu jnepeni, urcă în strunga dintre Turnurile Albişoarelor (spre E) şi Faţa Înaltă (spre V) din Creasta Picăturii. Acelaşi brîu, pe alocuri discontinuu, urmat spre dreapta (NE) conduce la baza Vîlcelului Strungii Mari a cărui ascensiune ia sfîrşit în strunga de o formă foarte caracteristică dintre Vf. Picătura şi Colţul Strungii Mari, după un parcurs întrerupt în treimea superioara de obstacole foarte dificile.

Din marea poiană a văii şi după o traversare în urcuş uşor spre stînga, pătrundem în Hornurile Văii Seci, în dreptul Brîului Portiţei a cărui cingătoare, pe alocuri acoperită cu jnepeni şi însoţită de un mic, hăţaş, traversează către S Spintecătura Văii Seci şi Vîlcelul Mortului îndreptîndu-se, prin fereastra denumită ,,Portiţa Caraimanului" şi peste Valea Spumoasă, spre V. Jepilor (în traseul indice 5).

De la Brîul Portiţei în sus, firul Văii Seci este întrerupt de o primă săritoare (Săritoarea Portiţei), aproape verticală, însă de o înălţime ce nu depăşeşte 5 m; după ce o urcăm cu uşurinţă prin fisura din stînga, ajungem curînd în faţa celei de a doua săritori, denumită, Săritoarea Neagră, a cărei escalada este lipsită de dificultaţi. Urmează imediat Săritoarea Crucii (cca 15 m), care poate fi urcată direct sau ocolită prin dreapta. Cîteva zeci de metri mai sus, Hornul Adînc, mai dificil decît obstacolele precedente, poate fi escaladat pe un prag îngust, prin dreapta şi paralel cu scocul frontal. Nu ne vom angaja în nici un caz pe feţele aparent accesibile din stînga văii (dreapta cum urcăm), care ascund pericole nebănuite din cauza pantei excesive şi a micilor platforme şi trepte de iarbă ce se rup cu uşurinţă. Curînd ajungem la baza celui mai dificil obstacol de pe parcurs (Săritoarea Mare, înălţirne 25 m), care avînd aspectul unui horn îngust şi aproape vertical, se escaladează pe cîteva mici porţiuni, prin ramonaj.

In continuare, ,,Săritoarea de sub Streaşină" este ultimul obstacol al văii; graţie numeroaselor prize, aceasta poate fi escaladată direct dupa care, urcînd cu uşurinţă prin bolovanişul şi micile scocuri ale firului, ajungem în Brîul de Sus (sau ,,Brîul de sub Streaşină"), prispă largă şi odihnitoare în faţa unei grote adînci, surplombată, pe toată desfrişurarea ei, de o uriaşa boltă de piatră. Din Brîul de Sus, unde ascensiunea Văii Seci este virtual terminată, orientîndu-ne spre S şi apoi brusc la dreapta, spre V, ajungem 15 min în Şaua Mare a Caraimanului.

Variantă. Din dreptul Brîului de Sus putem continua ascensiunea ultimei porţiuni din partea superioară a Văii Seci, printr-un mic canion acoperit de grohotiş şi peste o săritoare înaltă de forma unui diedru, această varianta ieşind direct la Crucea Caraimanului, după cca 20 min.

Trasee de legătură. 1. De la Crucea Caraiman poteca ce însoţeşte Brîul Mare al Caraimanului către SV conduce după 15-25 min, la cabana Caraiman, iar de aici fie la Buşteni (indice 5 E) fie la Babele-Peştera, (indice 5 A.).

2. Din Şaua Caraimanului, urcînd la creastă şi apoi de-a lungul Platoului Coştilei spre N şi NV, ajungem după cca 25 min în drumul Sinaia-Omul, care urmat la dreapta, spre N, conduce la cabana Omul (indice 3 B), iar la stînga spre S, la cabana Babele (indice 3 C).

Caracteristica traseului iarna. Pe porţiunea inferioară, cuprinsă între Poteca Fîntînii şi Vîlcelul Uriaşului, valea prezintă o pantă mijlocie, iar zăpada este solid ancorată în pereţii apropiaţi ai canionului. În zona de mare deschidere a văii (amfiteatrul Poienii Mari), linia ascensională urmează coastele din dreapta firului (cum urcăm), după care, printr-o traversare lungă şi aproape orizontală spre stînga, intrăm în hornuri. Pe această porţiune zăpada este fixată puternic în pereţii laterali; totuşi, din cauza accentuatei înclinaţii a parcursului, stratul se dizlocă pe unele porţiuni cu uşurinţă. În faţa grotei Brîului de Sus zăpada, depozitată obişnuit în mari cantităţi, formează o creastă falsă al cărei flanc exterior scapă vertical şi pe o mare adîncime către abis. Asiguraţi în coardă, traversăm flancul exterior al acestei coame (spre S), după care, orientîndu-ne brusc la dreapta, urcăm cu uşurinţă coastele ce ne despart de Şaua Caraimanului.

Ascensiunea Văii Seci, care durează după consistenţa zăpezii, între 3-5 ore, este accesibilă numai alpiniştilor bine antrenaţi.

19 A. FISURA GALBENĂ
Generalităţi. Traseul conduce pe desfăşurarea a cinci lungimi de coardă, de-a lungul unor obstacole dificile, în deosebi pe porţiunea centrală, iar în continuare, peste cîteva pasaje expuse şi aeriene. Roca, foarte friabilă pe unele porţiuni, impune o cît mai atentă alegere a prizelor. Grad de dificultate: 4 A; traseul, de dificultate accentuată, este accesibil alpiniştilor cu o pregătire avansată. Materiale: 2 corzi a 40 m, 15 carabiniere, 4 - 5 pitoane. Durata pentru2-3 echipieri: 1 - 2 ore. De la Buşteni la baza traseului: cca 2 ore.

Itinerar pînă la baza traseului: vezi artera indice 19, pînă la semnalarea în text a Fisurii Galbene.

Descrierea traseului. Urmînd către obîrşie, Vîlcelul Strungii Mari, al cărui fir, pe alocuri slab definit, brăzdează flancul sudic al Crestei Picătura, ajungem după traversarea cîtorva obstacole elementare în dreptul unei mici grote, care marchează intrarea pe traseul Fisurii Galbene. În cursul primei L.C.
 escaladăm un horn uşor înclinat către stînga, după care ne regrupăm curînd pe o platformă largă. De aici efectuăm o traversare spre dreapta (a 2-a L.C.), de-a lungul unui prag acoperit cu vegetaţie. Urcînd un al doilea horn (a 3-a L.C.), întîlnim după cca 12 m o surplombă, a cărei escaladă impune o foarte atentă manevrare a corzilor. În continuare, traseul urmează o fisură cu roca friabilă, de cca 25 m înălţime, care ia sfîrşit într-o grotă, unde ne regrupăm din nou. Pasajul următor (a 4-a L.C.), de cca 20 cm, constituie punctul-cheie al parcursului.

După escalada unei surplombe, la coardă dublă, pătrundem într-un al treilea horn, complet lipsit de prize şi fisuri. Pentru trecerea acestui obstacol au fost întrebuinţate, în cursul primei escalade, şase tendoare (dispozitive tubulare ce se fixează prin extensiune laterală în pereţii unei fisuri, şi care pot fi întrebuinţate ca trepte, în punctele unde fixarea pitoanelor şi utilizarea scăriţelor este grea). Dupa regrupare, urmăm spre stînga un brîu cu jnepeni, ce ne conduce, după un foarte scurt parcurs, pe platforma în care ia sărşit cel de al doilea rapel din Vf. Picătura. Adăugăm că, din punctul de traversare, Fisura Galbenă poate fi continuată pe un parcurs lipsit de dificultăţi, pînă la creastă, în apropierea Hornului cu Zade, de unde putem urca în Vf. Picătura (vezi artera indice 20).

Trasee de legătură. Din Vf. Picătura sau de pe platforma celui de al doilea rapel, coborîm spre SV, în Strunga Mare. De aici, traversînd creasta ce se desprinde din Vf. Strungii Mari, către N, atingem, după un rapel de cca 30 m, firul Albişoarei Turnurilor, care conduce în Valea Albă (Poiana ,,La Verdeaţa"). Pe poteca marcată cu semnul triunghi galben, iar în continuare, pe Drumul Munticelului, în jos (marcaj triunghi roşu), ajungem la Buşteni după cca 2 ore din Strunga Mare, sau 30-40 min din Poiana,,La Verdeaţă".

19 B. ŢANCUL URIAŞULUI (TRASEUL FRONTAL)
Generalităţi. La mică distanţă în amonte de confluenţa cu Valea lui Zangur, Valea Seacă a Caraimanului primeşte din stînga (cum urcăm) firul uşor înclinat al Vîlcelului Uriaşului, deasupra căruia se conturează coama îngustă şi dantelată a Ţancului Uriaşului (în stînga). Aceasta lasă către vîlcel un perete vertical, a cărui escaladă frontală trece peste o serie de fisuri întrerupte de numeroase surplombe şi cu roca foarte friabilă şi ia sfîrşit în punctul culminant al ţancului. Grad de dificultate: 4 A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 15 carabiniere, pitoane. Durata pentru 3 echipieri: 1 - 2 ore. De la Buşteni la baza traseului: 2 - 3 ore.

Itinerar pînă la baza traseului: vezi artera indice 19, pînă la semnalarea în text a Ţancului Uriaşului (Traseul Frontal).

Descrierea traseului. Urmînd de la confluenţa cu Valea Seacă fie coastele, fie făgaşul pietros al Vîlcelului Uriaşului, ajungem curînd în dreptul Strungii Mici, şa îngustă la baza contrafortului ce cade către E, din coama de o formă cu totul particulară a ţancului. Din aceasta şa efectuăm o traversare de 10 m spre dreapta, pe faţa corespunzătoare Vîlcelului Uriaşului, trecem de-a lungul unei platforme cu zade şi ocolim pe o faţă foarte înclinată şi prin dreapta, un mare bloc stîncos.

Escaladînd din acest punct o fisură de 8 m, ajungem sub linia frontală a peretelui; de aici, după o traversare de cca 4 m către stînga, pătrundem într-un horn, în interiorul căruia ne regrupăm. In cursul celei de-a 2-a L.C. urcăm o fisură de cca 10 m, care, luînd în partea finală aspectul unui horn îngust, permite un ramonaj uşor. După trecerea porţiunii centrale a hornului, întreruptă de un bloc. Încastrat între pereţi, escalada devine mai dificilă şi ia sfîrşit pe un pinten stîncos acoperit cu un mic pîlc de jnepeni. Pasajul următor măsoară 40 m. Pe prima porţiune ne orientăm spre stînga, pe un parcurs dc cca 10 m, după care urcăm, în diagonală şi spre dreapta, o succesiune de obstacole întrerupte de mici pasaje înierbate. In partea finală a traseului escalada continuă de-a lungul unei fisuri surplombante, ce nu poate fi depăşită decît cu ajutorul cîtorva pitoane, după care ascensiunea ia sfîrşit pe mica platformă care marchează punctul culminant al ţancului. 

Pentru coborîre urmăm linia de creasta pînă la capăt, după care efectuăm, pe faţa dinspre V. lui Zangur, două rapeluri a 40 m, continuate printr-o coborîre liberă. Primul rapel conduce pe o platformă cu zade, iar cel de al doilea, pe o faţă acoperită cu o vegetaţie scundă. După recuperarea frînghiilor, urmînd un brîu ce încinge partea inferioară a ţancului, revenim curînd în punctul de plecare.

Traseu de legătură. De la baza ţancului, coborîm firul Vîlcelului Uriaşului, iar în continuare Valea Seacă a Caraimanului, pînă la Drumul Fîntînii; de aici la dreapta (spre E) ajungem la Muşteni, după cca 1½ - 2 ore de la ieşirea din traseul escaladat.

19 C.  SPĂLĂTURA VĂII SECI A CARAIMANULUI
Generalităţi. Firul văii, foarte înclinat şi întrerupt de cîteva săritori înalte, îşi are obîrşia sub Şaua Mare a Caraimanului, formează un horn aproape neîntrerupt şi ia sfîrşit deasupra uriaşei rupturi de pantă ce se prăvăleşte în amfiteatrul Văii Seci. Grad de dificultate: traseul peste marea spălătură a văii, fiind accentuat dificil (4 A), nu poate fi întreprins decît de alpiniştii cu o pregătire tehnică avansată; ascensiunea vaii (traseul parţial) cu intrarea indirectă pe fir (grad de dificultate: 2A) este accesibilă alpiniştilor pregătiţi. Materiale: o coardă, carabiniere, 3-5 pitoane elc. Durata din Valea Seacă în Şaua Caraimanului: 2 - 3 ore. De la Buşteni la baza traseului: 2 - 3 ore.

Itinerar pînă la baza traseului: vezi artera indice 19, pînă la semnalarea în text a ,,Spălăturii Văii Seci"

Descrierea traseului. Intrarea indirectă urmează coastele, pe alocuri puternic înclinate dintre Hornurile Văii Seci şi firul Spălăturii, care rămîne în dreapta noastră. Din acest punct şi după o traversare lungă spre dreapta, peste o serie de praguri şi brîne foarte expuse, iar în parte discontinue, intrăm pe fir, pe care îl urmăm cu mici deviaţii, pînă în Şaua Caraimanului. Valea prezintă o serie de trepte şi blocuri stîncoase, de înălţimi şi aspecte variate. În partea inferioară, primele obstacole pot fi ocolite pe un parcurs de cca 40 m prin dreapta, pe faţa ce cade spre S, din Peretele Picăturii, după care, cel mai dificil dintre ele, denumit Săritoarea Bolovanului, de cca 25 m înălţime şi de aspectul unui horn vertical şi cu pereţii umezi, surplombat în partea superioară de un mare bloc, se escaladează prin ramonaj, iar în punctul surplombant, printr-o traversare dificilă peste un prag de piatră, care iese deasupra acestui obstacol puternic.

După trecerea Săritorii Bolovanului, valea se deschide şi traversează curînd două brîne bogat înierbate, ce fac legătura cu Hornurile Văii Seci, pe care le distingem în stînga noastră. Cîţiva zeci de metri mai sus, ascensiunea văii ia sfîrşit în Şaua Mare a Caraimanului.

Trasee de legătură. De la Crucea Caraiman, urmînd către stînga, spre SV, poteca ce însoţeşte Brîul Mare al Caraimanului, coborîm în V. Jepilor, la cabana Caraiman. De aici putem urca la platou (indice 5 A) spre Babele-Peştera, sau coborî la Buşteni, pe firul Văii Jepilor (indice 5 E).

Caracteristica traseului iarna. Firul Spălăturii prezintă, de la limita superioară a marii rupturi de pantă în sus, aspecte aproape identice cu ale Hornurilor Văii Seci, zăpada fiind bine ancorată între pereţii foarte apropiaţi ai văii. În schimb, intrarea pe traseu, prin traversarea coastelor foarte expuse şi înclinate dintre Hornurile Văii Seci şi firul Spălăturii, este, în epoca zăpezilor, foarte grea şi periculoasă. Astfel fiind, escalada nu poate fi întreprinsă decît numai de alpiniştii bine antrenaţi.

20. VÎRFUL ŞI CREASTA PICĂTURII


Fig. 053

Fig. 053 bis

Generalităţi. Traseul, cuprins între Vf. Picătura (alt. 1905 m) - colţ de forma unui imens trunchi de piramidă, situat la extremitatea răsăriteană a crestei - şi Şaua Mare a Caraimanului (alt. 2325 m) urmează, cu mici deviaţii, linia de cumpănă dintre Valea Albă (N) şi Valea Seacă a Caraimanului (3), trecînd peste vîrfurile: Picătura, Strunga Mare şi Turnurile Albişoarelor, iar în continuare, peste marile rupturi de pantă ale Feţei Înalte şi Feţei Hornurilor, situate în porţiunea centrală şi superioară a crestei.

Ascensiunea completă a crestei se efectuează, în general, prin escaladă liberă, iar pe porţiunea iniţială, şi numai pe cîteva scurte pasaje, la coardă simplă, parcursul ei fiind lipsit în ansamblu de probleme tehnice mai deosebite. Grad de dificultate: Vf. Picătura, 2 B; Creasta Picăturii, 3 A. Ambele trasee sînt accesibile alpiniştilor cu o bună pregătire tehnică. Materiale: 2 corzi a 40 m, 3-5 pitoane etc. Durata pînă în Vf. Picătura: 3 - 4 ore; traseul de creastă complet: 5-7 ore.

Itinerar pînă la baza traseului, Urmînd din marginea localităţii Buşteni, Drumul Fîntînii, denumit şi ,,Poteca Văii Seci” (marcaj cruce roşie), pătrundem curînd în pădurea ce acoperă pe întinderi vaste poalele versantului răsăritean al Caraimanului, trecem după cca 30 min firul aproape imperceptibil al Vîlcelului de sub Portiţă, după care traversăm curînd albia adîncă a Văii Seci. Din acest punct, drumul aproape orizontal, conduce după 10 min în Vîlcelul Picăturii. O intrare covîrşită de o vegetaţie sălbatică şi de blocuri şi arbori prăbuşiţi, caracterizează porţiunea inferioară a acestei văi, atît de impropriu denumită în trecut ,,Vîlcelul Spălat". Pentru a evita săritorile, în parte surplombante şi umede, care întrerup în cîteva puncte parcursul direct, urmăm iniţial coastele împădurite din stînga vîlcelului (dreapta cum urcăm), pe al cărui fir reintrăm, după cca 1 oră, în zona unde aceasta se transformă într-un scoc stîncos şi îngust. La mică distanţă în aval de obîrşie, distingem în dreapta, o terasă largă şi înierbată, denumită “Poiana de sub Brîu", la care urmăm părăsind definitiv firul văii.

Din Poiana de sub Brîu, peretele care se înalţă în faţa noastră este întretăiat de o cingătoare îngustă (Brîul Subţire), punctată din loc în loc de mici zade. Părăsind poiana, ne abatem la stînga (cum privim spre perete) de-a lungul brîului, traversăm două mici porţiuni, în dreptul cărora acesta este surpat, şi ajungem curînd în dreptul Grotei Picăturii, firidă săpată adînc în peretele ce scapă vertical în Vîlcelul Picăturii. În această zonă brîul întrerupîndu-se brusc, escaladăm în dreapta şi pe o înălţime de 4 m o treaptă stîncoasă, iar după o traversare orizontală spre stînga, peste un prag îngust şi foarte expus, constituit dintr-o rocă friabilă, intrăm în Hornul cu Zade; urmat la dreapta şi în sus, acesta conduce la înălţimea Brîului de Sus al Picăturii, care subliniază pe la bază peretele ce se prăvăleşte vertical din vîrf. Parcurgînd acest brîu la dreapta (către N), ajungem în punctul unde o treaptă verticală, de cca 10 m înălţime, formată din conglomerate foarte sfărîmicioase, iar în partea superioară uşor surplombantă, se prelungeşte în sus printr-un horn îngust, ce ia sfîrşit sub Fereastra Picăturii, pe o terasă largă şi aproape orizontală.

De aici şi pînă la vîrf
 nu ne mai separă dectî o serie de trepte în parte înierbate, a căror escaladă este elementară. Este locul să adăugăm că ceea ce imprimă acestei ascensiuni un caracter cu totul particular, este marea diferenţă de nivel ce o urcăm pe un parcurs relativ scurt şi printr-un ţinut care, cel puţin pentru porţiunea inferioară, nu cere decît o mare doză de perseverenţă pentru a străbate sălbatecul desiş ce precede stînca. În schimb, în zona superioară a Picăturii, unde vegetaţia înaltă dispare, peisajul ce se desfăşoară în jurul nostru este unul dintre cele mai impresionante din versantul răsăritean al Bucegilor. De o parte, către SV hornurile finale ale Văii Seci apar, printr-un ciudat efect de perspectivă, aproape verticale; către N, putem descifra cu uşurinţă toate detaliile marelui perete al Văii Albe, iar înspre funduri, la 1000 m sub noi, aşezările Buştenilor şi Poienii Ţapului par nişte miniaturi risipite de-a. lungul V. Prahovei.

Faţa SV a Vf. Picătura este întreruptă de două platforme largi, pînă la care coborîm prin două rapeluri de cîte 20 şi 15 m; pentru primul, utilizăm pitoanele fixate în peretele din dreapta (cum privim spre Strunga), iar în cel de al 2-lea, coborîm un horn foarte îngust, situat în stînga platformei, spre Valea Seacă. Al 3-lea rapel, şi cel mai scurt, ia sfîrşit în Strunga Mare (Strunga Marelui V), la baza Vf. Strunga Mare.

Traseu de coborîre în V. Albă. Coborîm cca 50 m Albişoara Strungii (din Strunga Mare spre N), după care, urmînd de-a coasta şi către stînga, un brîneag stîncos, ajungem deasupra Albişoarei Turnurilor în firul căreia coborîm printr-un rapel de 30 m. Traseul Albişoarei, întrerupt de cîteva obstacole, conduce în V. Albă (Poiana ,,La Verdeaţă") De aci, pe poteca marcată cu triunghi galben, iar, în continuare, pe Drumul Munticelului (triunghi roşu) ajungem la Buşteni (2-3 ore din Strunga Mare).

Traseul urcă la acest vîrf peste o serie de mici praguri. Roca fiind foarte friabilă, vom utiliza, pentru mai multă siguranţă, 1 - 2 pitoane. Din Vf. Strungii Mari coborîm faţa opusă, către V, fie prin două rapeluri de cîte 20 m, fie prin coborîre liberă, după gradul nostru de pregătire, urmînd o serie de hornuri discontinui, care conduc la baza primului turn al Albişoarelor. De aici, ocolind pe faţa Văii Albe sau escaladînd micile ţancuri eşalonate pe creastă, ajungem în Strunga Turnurilor de unde traseul trece, în continuare, peste marea ruptură de pantă a Feţei Înalte. Din Strunga Turnurilor către V-SV, Faţa Înaltă poate fi escaladată fie pe linia ce urmează muchia dinspre Valea Seacă, fie pe un parcurs mai puţin dificil, prin dreapta peste o serie de platforme şi mici trepte înierbate, ce urcă pe alocuri cîteva pasaje accentuat înclinate şi care conduc pe terasa largă şi aproape plană, podită cu întinse covoare de smirdar, ce încinge pe la bază, Faţa Hornurilor, cu mult mai aspră şi sălbatică decît Faţa Înaltă.

Hornul situat la extremitatea stîngă a peretelui (spre Valea Seacă) deşi accesibil, este întrerupt de cîteva obstacole dificile. Hornul central mai puţin adînc se pierde în zona superioară, pe o faţă foarte expusă şi cu prizele nesigure, a cărei escaladă necesită utilizarea a 2-3 pitoane. In sfîrşit, hornul din dreapta (dinspre Valea Albă), de sub care scapă către funduri Albişoara Hornurilor, este cel mai clar dintre traseele de traversare a acestei feţe. Ocolind prin stînga blocul în surplombă care barează intrarea directă, ne orientăm după cîţiva metri la dreapta şi în sus. De aici, printr-o scurtă traversare orizontală către dreapta, intrăm pe linia hornului, a cărui escaladă este destul de periculoasă din cauza treptelor de pămînt ce se dizlocă foarte uşor. Acest obstacol o dată trecut, ajungem deasupra unui pridvor cu jnepeni, de unde, pe un hăţaş ce se orientează uşor către stînga, pătrundem în zona Gemenelor, între cele două vîrfuri de aspecte aproape identice. De aici, urmînd creasta, care din acest punct pierde din asperitate, trecem curînd printr-un culoar înierbat şi de o înclinaţie uşoară (în dreapta liniei de creastă a Picăturii), după care, reintrînd pe creastă ajungem curînd în Şaua Mare a Caraimanului (1½  oră de la baza Feţei Hornurilor), în imediata apropiere a Monumentului Eroilor de sub care scapă, într-o înlănţuire nesfîrşită de hornuri şi săritori, Valea Seacă a Caraimanului (firul denumit ,,Hornurile Văii Seci"). De pe platforma monumentului distingem spre răsărit, culmile domoale ale Munţilor Baiului, cupola de calcare a Vf. Ciucaş şi spinările întinse ale Siriului, Penteleului şi Vrancei; spre sud. Valea Prahovei, pînă departe în cîmpie, iar spre nord, curmătura Predealului dincolo de care se înalţă, deoparte şi de alta a Văii Timişului, coastele împădurite ale Pietrei Mari şi coama prelungă a Postăvărului.

Trasee de legătură. 1. De la Crucea Caraiman poteca ce însoţeşte Brîul Caraimanului către SV cunduce, după 15-25 min, la cabana Caraiman-V. Jepilor, iar de aici, la Buşteni (indice 5 E) sau la Cabana Babele (indice 5 A).

2. Urcînd direct la Vf. Caraiman, iar de aici, în continuare, către NV întîlnim după cca 25 min drumul Sinaia-Babele-Omul, care urmat la dreapta, spre N (indice 3 B), conduce la cabana Omul, iar la stînga, spre S (indice 3 C), la cabana Babele.

Caracteristica parcursului iarna. Prezentînd cîteva porţiuni dificile cu deosebire în intervalele: Brîul de Sus - Vf. Picătura; Strunga Mare - Vf. Strungii Mari; Faţa Înaltă şi Faţa Hornurilor, care în unele epoci sînt acoperite de zăpadă geruită şi de suprafeţe compacte de gheaţă, ascensiunea Crestei Picătura nu este accesibilă, în condiţiuni de iarnă, decît numai alpiniştilor cu o bună pregătire tehnică.

21. VALEA ALBĂ

Fig. 54

Fig. 55

Ramificaţii pe artera: 

ÎN PERETELE ALBIŞOARELOR CARAIMANULUI. Albişoara Strungii; Albişoara Turnurilor; Albişoara Hornurilor; Albişoara Gemenelor; Albişoara Crucii; Albişoara Brînei; 21 A. Brîul Mare al Coştilei; 

ÎN PERETELE BRÎULUI COŞTILEI: 21 B. Muchia Blidului Uriaşilor; 21 C. Faţa Nord-Estică a Blidului Uriaşilor; 21D. Hornul din Blidul Uriaşilor; 21 E. Figura din Santinela Blidului; 21 F. Fisura din Peretele Găvanului Mare (Traseul Central).

(Traseele fără indici sînt menţionate în textul arterei) Traseele noi, indicate pe ilustraţie cu (*) sînt descrise la pag. 334.
Generalităţi. Marele culoar al Văii Albe delimitează principalele unitaţi cu caracter alpin ale Bucegilor, masivele Coştila şi Caraiman. Ascensiunea văii conduce: a) în dreptul traseelor care urcă în marele arnfiteatru al Circurilor, la buza Peretelui Văii Albe (vezi artera indice 22); b) în treimea superioară a văii, la capătul sudic al Brîului Mare al Coştilei, de-a lungul căruia se succed, în intervalul dintre Blidul Uriaşilor şi Stînca lui Gelepeanu, punctele de pătrundere pe itinerariile tehnice din Peretele Brîului; c) la confluenţa văilor ce brăzdează abruptul nordic al Caraimanului, denumit ,,Peretele Albişoarelor".

Cu mult mai puţin accidentată decît celelalte văi cu caracter alpin din abruptul răsăritean, Valea Albă prezintă unul dintre cele mai directe şi interesante trasee de legătură între V. Prahovei şi Culmea Bucegilor. Grad de dificultate: 1A; traseul fiind uşor, este accesibil atît alpiniştilor începători, cît şi turiştilor avansaţi. Materiale: o coardă. Durata din Poiana ,,La Verdeaţă" - Platoul Coştilei: 3 - 5 ore.

Itinerar pînă la intrarea pe arteră. Din Buşteni (capătul de sus al str. Coştila - Căminul Alpin) poteca marcată cu semnul triunghi roşu urmează plaiul împădurit al Munticelului, ajungînd, după 45 min, în poiana ,,La Măsurătoarea Urşilor" (cota 1310 m), unde drumul se bifurcă: la dreapta spre Poiana Coştilei (marcaj triunghi roşu), iar la stînga, spre Valea Albă (marcaj triunghi galben). Pe acest din urmă traseu continuăm drumul către V, trecem curînd peste Vîlcelul din Pădure, iar după cîteva serpentine scurte ce urcă o coasta înclinată, ieşim deasupra Văii Albe, la al cărei fir coborîm prin rarişti, în Poiana ,,La Verdeaţă". Urmărind din acest punct detaliile vastului cuprins de stîncă al văii, identificăm pe rînd, de-a lungul liniei de creastă a Picăturii - de la E la V - Vf. Picătura; Strunga Mare sau Strunga Marelui V, de sub care scapă către funduri, Albişoara Strungii; Vf. Strungii Mari; Turnurile Albişoarelor, la baza cărora îşi au obîrşia firele confluente ale Albişoarei Turnurilor; pragul Feţei Înalte, prima ruptură de pantă de mari proporţii de pe desfăşurarea crestei, şi Faţa Hornurilor, brăzdată la mare înălţime de trei hornuri stîncoase, perfect vizibile din fundul văii şi de sub care scapă către Valea Albă, Albişoara Hornurilor. Urmează, deasupra acestui ultim mare prag al Crestei Picătura, zona Gemenelor, caracterizată prin două vîrfuri mamelonare de aspecte aproape identice, după care detaliile de creastă se suprapun pe măsură ce aceasta se apropie de Şaua Caraimanului.

Peretele Albişoarelor se prelungeşte către V, întretăiat în continuare de Albişoara Gemenelor, Albişoara Crucii, Albişoara Brîului, Albişoara Răsucită şi de un mare număr de torente ce scapă din creastă şi de la înălţimea platoului, a cărui linie uşor ondulată o zărim prin deschiderea văii, către V, la 2300 m înălţime. In dreapta firului (cum privim spre platou), distingem pe rînd Peretele Văii Albe, precedat de amfiteatrul Circurilor, foarte puţiu vizibil din Poiana ,,La Verdeaţă", Colţul Pintenului (sau Pintenul Văii Albe), vîrf de forma unei piramide subţiri şi înalte, separat de perete printr-o strungă în care ia sfîrşit traseul Fisurii Pintenului; Găvanul Mare şi Blidul Uriaşilor, două concavităţi de proporţii considerabile în pieptul abrupt al muntelui, întretăiate de Brîul Coştilei, care se desfăşoară la mare înălţime, strecurîndu-se pe la baza zidului stîncos denumit Peretele Brînei.

Descrierea arterei. Înainte de a începe ascensiunea Văii Albe putem ajunge la baza următoarelor trasee, din imediata apropiere a Poienii ,,La Vedeaţă".

a) Urcînd din poiană, către N (în stînga văii), o coastă puternic înclinată, acoperită cu vegetaţie, ieşim după cca 45 min, la extremitatea estică a Amfiteatrului Circurilor.

Pentru traseele avînd ca platformă de pornire Circurile Văii Albe, vezi artera indice 22.

b) Coborînd firul Văii Albe, ajungem curînd la confluenţa Albişoarei Strungii (prima Albişoară, de la E la V, - grad de dificultate 2A), a cărei ascensiune conduce, pe un parcurs întrerupt de cîteva obstacole grele, în strunga dintre Vf. Picatura şi Vf. Strungii Mari.

c) Traversînd din dreptul poienii, firul Văii Albe, pătrundem printr-un desiş de anini de munte, la baza unui horn pămîntos, foarte înclinat, a cărui escaladă ne conduce în firul Albişoarei Turnurilor (a doua Albişoară, de la E la V, grad de dificultate: 1B).

d) La mică distanţă în amonte de confluenţa Albişoarei Turnurilor, un horn înalt cu roca de culoare neagră-cenuşie, acoperit cu muşchi, marchează confluenţa Albişoarei Hornurilor cu Valea Albă (a treia Albişoară, de la E la V grad de dificultata: 2A).

Pe malul opus al Văii Albe (dreapta cum urcăm) un culoar stîncos şi uşor înclinat (Vîlcelul Mic) ajunge la înălţimea unei brîne transversale care, urmată la dreapta, ia sfîrşit la baza unui horn de cca 25 m; acesta, escaladat printr-un ramonaj uşor, iese la limita inferioară a amfiteatrului Circurilor Văii Albe (Circul Pintenului Văii Albe). 

Povîrnişul tot mai aspru al Peretelui Albişoarelor (în stînga cum urcăm), este brăzdat, în imediata apropiere a Albişoarei Hornurilor, de Albişoaru Gemenelor (a patra, de la E la V - grad de dificult. 2A) şi Albişoara Crucii (a cincea, de la E la V - grad de dificult. 2A), fire confluente ce sfîrşesc deasupra Văii Albe într-un haos de blocuri stîncoase. In continuare şi pe aceeaşi parte a văii, un horn larg, acoperit cu vegetaţie, marchează traseul indirect de pătrundere pe Albişoara Crucii. Această variantă conduce la limita superioară a spălăturii pe care Albişoara Crucii o formează deasupra confluenţei cu Albişoara Gemenelor.

In dreapta (cum urcăm) se conturează tot mai puternic adîncile concavităţi ale Găvanului Mare şi Blidului Uriaşilor; acesta din urmă ia sfîrşit deasupra Văii Albe, într-un tumult de blocuri şi numeroase rupturi de pantă. Urcînd în continuare firul Văii Albe, ajungem curînd în dreptul unei spălături cu roca de culoare neagră şi de aspectul unui triunghi ce se alungeşte în perete pînă la baza unui horn situat pe faţa Caraimanului (stînga cum urcăm). Acesta este punctul de pătrundere pe firul Albişoarei Brînei (a şasea, de la E la V - grad de dificult. 2A). Din dreptul Albişoarei Brînei trecem peste o serie de trepte şi mici săritori pînă la baza Săritorii Cîrnului, care poate fi escaladată direct, printr-o fisură îngustă din stînga obstacolului, ceea ce e mai dificil, sau ocolită pe hăţaşul în trepte, ce urcă prin dreapta, de-a lungul unui culoar stîncos. Pe partea opusă a văii (stînga cum urcăm) se defineşte o terasă largă ce urcă paralel cu firul (întrerupt pe această porţiune de săritori) şi care conduce, după un parcurs uşor, în dreptul Brîului Mare al Coştilei (în dreapta cum urcăm), a cărui cingătoare continuă şi perfect vizibilă porneşte din Valea Albă către N-NE, strecurîndu-se între Peretele Brîului şi sălbaticul abrupt ce ia sfirşit în firul Văii Albe.

Pentru Brîul Mare al Coştilei - vezi indice 21 A

De-a lungul acestui brîu, în intervalul dintre Blidul Uriaşilor şi extremitatea nordică a Găvanului Mare, se desfăşoară în ordinea de mai jos şi la mici distanţe, următoarele intrări pe traseele tehnice din Peretele Brîului:

Muchia Blidului Uriaşilor - indice 21B. Faţa Nord-Estică a Blidului Uriaşilor - indice 2lC Hornul din Blidul Uriaşilor - indice 21D, Fisura din Santinela Blidului - indice 21E. Fisura din Peretele Găvanului Mare - indice 21F. Din acelaşi punct, pe versantul Caraimanului (stînga cum urcărn); Brîul Văii Albe se îndreaptă în urcuş uşor către S-SE, spre Şaua Mare a Caraimanului.

Dincolo de Brîul Mare al Coştilei (dreapta cum urcăm), Iadul Văii Albe coboară printre pereţi verticali şi peste numeroase trepte de spălătură, dinspre NV, de sub coastele Vf. Coştila. Ascensiunea firului principal continuă pînă la platou de-a lungul firului văii, acoperit cu bolovănişuri şi mici blocuri de stîncă, şi ia sfîrşit curînd sub clinul uşor înclinat şi acoperit cu vegetaţie ce coboară din Vf. Caraimanului către N.

Trasee de legătură. Traversînd platoul spre N şi NV (traseu indice 5F), întîlnim după cca 25 min poteca Babele-Omul. Aceasta, urmată spre dreapta, conduce la cabana Omul (indice 3B), iar spre stînga, la cabana Babele (indice 3C).

Caracteristica traseului iarna. Firul Văii Albe, acoperit de mari zăpezi (rezultate pe alocuri din avalanşe), avînd o înclinaţie generală mijlocie, poate fi urmat cu destulă uşurinţă. În unele epoci zăpada formează sub linia de creastă o cornişe aproape neîntreruptă, pe care o vom trece fie frontal - prin tăierea cu precauţie, a unui culoar în pieptul acestei ,,surplombe albe", fie printr-o traversare în diagonală. Adăugăm că în zona superioară, relieful foarte puţin accidentat al coastelor mărginaşe, deschiderea largă a văii, precum şi numeroasele torente ce afluează către firul principal, fac ca zăpezile, foarte slab ancorate, să provoace - în unele epoci - avalanşe.

21 A. BRÎUL MARE AL COŞTILEI  (PRIN V. ALBĂ)

Generalităţi. Pe un parcurs care, cu excepţia unei singure mari discontinuităţi, în dreptul Văii Mălinului, se desfăşoară neîntrerupt, Brîul Mare al Coştilei străbate de la un capăt la altul întregul abrupt al Coştilei - din Valea Albă în V. Priponului - oferind, în cursul unui drum ce nu depăşeşte 3-4 ore, cea mai cuprinzătoare imagine de ansamblu asupra complexităţii formelor de relief şi bogăţiei valorilor alpine ale acestui masiv. Grad de dificultate: 1A; traseul, uşor, este accesibil alpiniştilor începători şi turiştilor antrenaţi. Materiale: o coardă. Durata 3 - 4 ore. De la Buşteni la baza traseului: cca 3 ore.

Itinerar pînă la intrarea pe traseu: vezi artera indice 21, pînă la semnalarea în text a Brîului Mare.

Descrierea traseului. 

I. Din Valea Albă, Brîul Mare al Coştilei, care este precedat la intrare de un prag stîncos şi îngust, urcă spre N-NE, pe sub Peretele Brîului, al cărui zid se conturează tot mai puternic, pe măsură ce ne apropiem de Creasta Văii Albe, traversează după un scurt interval talvegul pietros al Vîlcelului Brînei, iar după ce trece peste o muchie înierbată, descrie un arc de cerc larg, strecurîndu-se pe sub surplombele primei mari concavităţi, denumită Blidul de sub Streaşină, şi ajunge curînd în dreptul unei coame stîncoase la baza traseului Muchiei Blidului Uriaşilor.

Pentru Muchia Blidului Urliaşilor - vezi indice 21 B.

În continuare el se îngustează vizibil pe o porţiune de 3 - 4 m, după care iese în vastul amfiteatru al Blidului Uriaşilor, de unde începe să coboare uşor, iar cu puţin înainte de a traversa bolovănişul îngrămădit pe linia de scurgere a Vîlcelului Blidului, lasă în stînga platforma de pătrundere pe traseul denumit Faţa NE a Blidului.

Pentru Faţa NE a Blidului Uriaşilor - vezi indice 21 C. 

De aici, atinge foarte curînd talvegul Blidului (vezi bolovănişul sus-amintit), care se confundă cu însăşi linia de escaladă a traseului denumit Hornul din Blidul Uriaşilor. 

Pentru Hornul din Blidul Uriaşilor - vezi indice 2 D. 

Urcînd din acest punct de-a lungul unui pasaj acoperit cu vegetaţie şi foarte înclinat către abis, brîul trece (cu cca 25m înainte de a atinge coama ce desparte Blidul Uriaşilor de Găvanul Mare) prin dreptul intrării pe traseul Fisurii din Santinela Blidului, întreruptă în partea superioară de o mare surplombă de culoare ruginie.

Pentru Fisura din Santinela Blidului - vezi indice 21 E.

După trecerea coamei, brîul pătrunde în larga incintă a Găvanului Mare (a patra concavitate începînd din Valea Albă), brăzdată prin centru de o fisură uriaşă de-a lungul căreia se desfăşoară Traseul Central din Găvanul Mare.

Pentru Fisura din Peretele Găvanului Mare (Traseul Central) - vezi indice 21 F.

In continuare, el se lărgeşte şi străbate, urcînd puternic, un ultim mare intrînd denumit Găvanul Mic; în această zonă iau sfîrşit traseele: Fisura Verde (22 H), Traseul Soldat Erou Eftimie Croitoru (22 G) şi Fisura Roşie (22 F) din Peretele Văii Albe. După Găvanul Mic brîul trece pe sub o zonă de pereţi verticali şi ajunge sub Stînca lui Gelepeanu, spinare înaltă de conglomerate, prin dreapta căreia un horn adînc (Hornul lui Gelepeanu) urcă la platou; din dreptul aceleiaşi stînci se desprinde către E-NE, uriaşul arc de piatră al Crestei Văii Albe.

Acesta este punctul în care ajungem după ieşirea din traseele: Creasta Vulturilor (23 B), Fisura Suspendată (23 C), Traseul Policandrului (23 D), Traseul Surplombelor şi Hornul Vulturilor (23 E), din Peretele Vulturilor, precum şi Traseul Lespezilor (22 A), Fisura Albastră (traseul I, 22 B şi traseul II 22 C), Muchia Brînelor (22 D) şi Fisura Centrală (22 E) din Peretele Văii Albe.

II. Din dreptul Stîncii lui Gelepeanu, brîul se abate către N-NV şi traversează în lung amfiteatrul de obîrşie al Văii Coştila, lăsînd în stînga un al doilea horn ce face legătura cu platoul, şi anume, Hornul Mare, pe sub care trece după ce intersectează două mici vîlcele, iar după un parcurs aproape orizontal, ajunge în dreptul crestei ,,La Pietriş", de sub care coboară spre E Creasta Coştila-Gălbinele. Aici iau sfîrşit următoarele trasee din Peretele Gălbinelelor: Traseul Grotelor; Traseul celor Trei Surplombe (25 B); Traseul Furcilor (25 C); Traseul Surplombei Mari (25 D), precum şi cele din Peretele Sudic al Coştilei: Hornul Coştilei(24 B); Muchia din Peretele Coştilei (24 C); Traseul Central (24 D); Traseul de traversare (24 E) al Peretelui Coştilei; Traseul Fisurii Mari şi Traseul Fisurii Sudice.

Imediat după creasta ,,La Pietriş" apare în dreapta, obîrşia Hornului Coamei dincolo de care se desprinde, către NE, Coama Umărului Gălbinelelor. Este locul unde iau sfîrşit traseele din Umărul Gălbinelelor şi anume: Fisura Gălbinelelor; Muchia Estică a Umărului Gălbinelelor (25 G), Muchia NE a Umărului Gălbinelelor (25 H) şi Fisura Scoruşilor. Din acest punct brîul începe să coboare, traversează curînd firele văii Scoruşilor şi pătrunde în vasta deschidere a Văii Mălinului, în dreptul căreia formează prima şi singura mare discontinuitate de pe parcurs.

Pentru a reintra pe traseu coborîm spre dreapta, cca 70 - 80 m, un povîrniş înierbat, pînă în firul Văii Mălinului. Pe malul opus (stînga văii), deasupra unei mari rupturi de pantă cu roca de o nuanţă ruginie, brîul reapare urcînd în diagonală pînă la înălţimea prispei pe care ultimul şi cel mai înalt dintre Colţii Mălinului (Colţul Brîului) o formează deasupra Văii Ţapului. Aici ia sfîrşit haţaşul ce leagă Colţul Mălinului (situat în dreapta, către NV), cu Brîul Mare, prin Coama Dintelui dintre Colţi, la capătul căreia converg traseele Hornului Ascuns (28 A), Hornului Central (28 B) şi al Fisurii Sudice din Colţul Mălinului (26 C).

III. De îndată ce părăseşte f-iţa Văii Mălinului, brîul îşi schimbă brusc direcţia, îndreptîndu-se către V-NV, lasă în stînga hornul firului principal al Văii Ţapului (descris la indice 29) şi se strecoară pe sub coama cuprinsă între V. Ţapului şi firele superioare ale Văii Urzicii, denumită Colţul Brînei (menţionat la indice 29). De aici trece în coborîş continuu şi uşor, pe sub Vîlcelul Lespezilor Urzicii - în dreptul căruia micile şuvoaie ce curg printre stînci, formează la baza peretelui cîteva găvane cu apă aproape permanentă - şi intersectează curînd firul principal al Văii Urzicii (descrisă la indice 30). Trecînd pe malul opus, brîul se transformă pe o porţiune de cca 12 m într-o platformă stîncoasă şi îngustă (Puntea Urzicii) ce se strecoară pe sub o boltă surplombantă şi pe deasupra adîncului canion al văii, iar după ce traversează doi mici afluenţi ai Văii Urzicii, urcă uşor în portiţa care marchează linia de cumpănă dintre această vale şi V. Caprelor, la baza traseului Colţului Crăpat (menţionat la indice 30).

Din acest punct străbate, în continuare, o zonă tot mai puţin sălbatică, intersectează V. Caprelor şi ia sfîrşit în V. Priponului, pe coastele căreia se despleteşte în mici ramuri. Pe malul opus distingem spintecătura adîncă a fisurii din Peretele Priponului (descrisă la indice 31 A).

Trasee de legătură. 1. Urcînd firul Văii Priponului, ajungem după cca 1 oră pe platou, de unde, ocolind pe deasupra firele de obîrşie şi orientîndu-ne, spre V, întîlnim după cca 20 min drumul Babele-Omul, care urmat la dreapta spre NV conduce la cabana Omul (indice 3 B), iar la stînga, spre S, la cabana Babele (indice 3 C).

2. Poteca Văii Priponului, urmată în jos, ajunge în cca 45 min în V. Cerbului, de unde putem să urcăm la cabana Omul (indice 7 A) sau să coborîm prin Poiana Coştilei, la Buşteni (indice 7 B).

Caracteristica traseului iarna. Zăpezile care acoperă Brîul Coştilei, îndeosebi pe faţa corespunzătoare Văii Cerbului, fiind foarte instabile şi formînd în plan transversal o pantă accentuată, ce scapă deasupra văilor care brăzdează versantul nordic al Coştilei, fac ca parcurgerea acestui traseu în condiţiuni de iarnă să fie dificilă, iar în unele epoci, periculoasă.

21 B. MUCHIA BLIDULUI URIAŞILOR
Generalităţi. Linia de escaladă a Muchiei Blidului urcă de-a lungul coamei care formează malul drept al Blidului Uriaşilor (în stînga, cum privim spre Peretele Brînei), pe porţiunea situată deasupra Brîului Mare al Coştilei. Grad de dificultate: 4 A; traseul, de dificultate accentuată, este accesibil alpiniştilor cu o pregătire avansată. Materiale: 2 corzi a 40 m, 20 carabiniere, pitoane. Durata pentru 3 echipieri: 2-3 ore. De la Buşteni la baza traseului: cca 4 ore.

Itinerar pînă la baza traseului: vezi artera indice 21, pînă la semnalarea în text a Muchiei Blidului Uriaşilor.

Descrierea traseului. Escalada începe din imediata apropiere a locului în care Brîul Mare al Coştilei se îngustează vizibil. In prima L.C. urcăm direct faţa unui perete lipsit de fisuri, însă cu prize adînc încastrate. Platforma de regrupare se situează la capătul unui brîu ce se alungeşte către stînga. In cea de a 2-a L.C. părăsim linia de creastă după 5-6 m, traversînd muchia spre stînga, după care escaladăm frontal o faţă cu prizele nesigure, pînă la înălţimea unui brîu larg. A 3-a L.C. se caracterizează printr-o succesiune de obstacole de aspecte foarte variate. O trecere către stînga, peste un prag de gresie, ne permite să ,,prindem" o fisură deschisă, înaltă de 3 m; de aici urcăm în diagonală către stînga, pînă la bază unui horn întrerupt în partea superioară de o surplombă.

Hornul, iar în continuare surplomba, pot fi escaladate direct (a 4-a L.C.), după care urmînd o coastă înierbată, pe o distanţă de cca 10 m, ne regrupăm pe o platformă largă. Pe parcursul celei de a 5-a L.C. trecem prin escaladă liberă o faţă puternic înclinată, care ia sfîrşit după 30 m, pe un brîu ce întretaie întregul perete. Ultima L.C. urmează o fisură uşor surplombantă, înaltă de cca 7 m; traseul direct fiind întrerupt de o a 2-a surplombă, efectuăm o traversare spre dreapta şi ieşim curînd pe o platformă, unde escalada propriu-zisă ia sfîrşit. Din acest punct ocolind prin stînga un mare turn de piatră urmăm o faţă largă şi înierbată, care urcă pieptiş spre platou.

Trasee de legătură. Străbătînd platoul către N şi NV, ajungem după 25-30 min, în drumul Babele-Omul, care urmat în dreapta, către NV, conduce la cabana Omul (indice 3 B), iar la stînga, către S, la cabana Babele (indice 3C ).

21 C.  FAŢA NORD ESTICĂ A BLIDULUI URIAŞILOB

Generalităţi. Escalada acestui traseu urmează o succesiune de fisuri pînă la înălţimea unei creste secundare, situată în zona superioară a vastului intrînd al Blidului Uriaşilor. Coborîrea în rapel, pe firul acestei văi, ne readuce în punctul de pornire, pe Brîul Mare al Coştilei. Grad de dificultate: 4 B; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 20 carabiniere, pitoane. Durata pentru 3 echipieri: 2 - 3 ore. De la Buşteni la baza traseului: cca 4 ore.

Itinerar pînă la baza traseului: vezi artera indice 21, pînă la semnalarea în text a Feţei NE a Blidului Uriaşilor.

Descrierea traseului. Cu aproximativ 10 m înainte de punctul în care bolovănişul conului de dejecţie al Blidului Uriaşilor întrerupe, pe o mică porţiune faţa înierbată a Brîului Mare al Coştilei (cum urcăm din Valea Albă), distingem intrarea pe traseul feţei nord-estică a Blidului. 

In prima L.C. urcăm o faţă de conglomerate, verticală, şi cu prize solide, de-a lungul unei fisuri subţiri. După cca 30 m, o surplombă de proporţii reduse marchează locul sub  care ne regrupăm. În cea de a 2-a L.C., executăm de la pornire, o mică traversare spre dreapta, după care înaintăm peste un pasaj punctat cu trepte de iarbă şi părnînt, pînă în dreptul unui brîu ce se prelungeşte în perete, către stînga. A 3-a L.C. urmează verticala peretelui printr-o fisură întreruptă de obstacole foarte dificile. Asiguraţi într-o serie de pitoane ieşim curînd la nivelul unui prag de piatră situat în dreapta traseului, unde ne regrupăm. Începînd printr-o traversare spre dreapta (a 4-a L.C.) ajungem la baza unui horn, pe care-l escaladăm pînă la capăt. Coborîrea în rapel se efectuează de-a lungul Hornului Blidului Uriaşilor, pînă în dreptul Brîului Mare al Coştilei.

21 D. HORNUL DIN BLIDUL URIAŞILOR (Traseul Progresul)

Generalităţi. Traseul trece peste o serie de turnuri şi fişuri situate pe linia de scurgere a Blidului Uriaşilor, în porţiunea superioară a Văii, cuprinsă între Brîul Coştilei şi platou. Grad de dificultate: 3 B; traseul, dificil, este accesibil alpiniştilor cu o pregătire avansată. Materiale: 2 corzi a 40 m, 20 carabiniere, 5-6 pitoane. Durata pentru 3 echipieri: 3-4 ore. De la Buşteni la baza traseului: cca 4 ore. 

Itinerar pînă la baza traseului: vezi artera indice 21, pînă la semnalarea în text a Hornului din Blidul Uriaşilor.

Descrierea traseului. De la Brîul Mare al Coştilei în sus, Blidul Uriaşilor îşi conturează, într-o vastă deschidere semicirculară, un talveg adînc şi vertical, la început de aspectul unui horn blocat de numeroase surplombe. Din dreptul bolovanişului ce întrerupe în acest loc şi pe o scurtă porţiune eşarfa brîului, începe traseul denumit Hornul din Blidul Uriaşilor. Escalada celor dintîi obstacole (1-a L.C.) urmează un un horn vertical şi mai întotdeauna umed, prin care înaintăm cu ajutorul cîtorva pitoane. O primă regrupare ne permite să studiem traseul celei de-a 2-a L.C., de un aspect aproape similar cu prima porţiune a hornului, însă cu unele pasaje spălate şi cu prize mai mici şi foarte rare. La capătul celor 40 m ne regrupăm în incinta unui amfiteatru acoperit cu grohotiş, a cărui pantă o urcăm neasiguraţi pe o distanţă de aproape 20 m.

Peretele care limitează această zonă este brăzdat de numeroase fisuri. Pentru continuarea traseului urmăm prin stînga incintei sus-amintite, o fisură închisă, pe al cărei parcurs prizele sigure oferă posibilitatea unei escalade mai uşoare. După cca 30 m întîlnim o platformă largă, pe care ne regrupăm după epuizarea celei de a 3-a L.C. Pasajul următor (a 4-a L.C.) urcă de-a lungul unui horn după care, pe un parcurs ce pierde treptat din asperitate, escalada continuă peste o serie de obstacole întrerupte de cîteva brîuri aşezate în amfiteatru.

Adăugăm că prizele ce le întîlnim pe feţele foarte friabile ale acestei porţiuni sînt cu totul nesigure. Ultima L.C. (a 5-a) traversează cîteva pasaje înierbate, ce urcă în trepte pînă la platou. 

Trasee de legătură. Vezi traseele de legătură de la 21 B (Muchia Blidului Uriaşilor).

21 E.  FISURA DIN SANTINELA BLIDULUI (Traseul Dinamo)
Generalităţi. Traseul urmează în cursul a cinci lungimi de coardă, o fisură verticală, care prezintă în partea finală detaliul caracteristic al unei surplombe de culoare ruginie. Grad de dificultate: 5 A; traseul foarte dificil, este accesibil numai alpiniştilor cu o pregătire superioară. Materiale: 2 corzi a 40 m, 20 carabiniere, pitoane. Durata pentru 3 echipieri: 2 - 3 ore. De la Buşteni la baza traseului: cca 4 ore. 

Itinerar pînă la baza traseului: vezi artera indice 21, pînă la semnalarea în text a Fisurii din Santinela Blidului.

Descrierea traseului. Prima porţiune, uşor friabilă (1-a L.C.), urmează o fisură verticală. După 15 m, efectuăm o traversare către stînga, vizînd un diedru pe care-1 escaladăm pînă în punctul unde întîlnim o bună platformă de regrupare. In cea de a 2-a L.C. escalada, cu mult mai dificilă, trece peste un perete vertical; fisura ce ne conduce în direcţia celui de al 2-lea punct de regrupare prezintă un pasaj uşor surplombant în partea finală şi cu roca foarte friabilă. A 3-a L.C. se desfăşoară peste o porţiune fisurată şi surplombantă de-a lungul căreia înaintăm în diagonală către dreapta, pînă la înălţimea unei spălături, unde întîlnim un prag de regrupare. În cursul celei de a 4-a L.C. obstacolele, mai puţin înclinate şi cu prizele solide, ne dau posibilitatea să înaintăm cu mai multă uşurinţă, pînă sub marea streaşină de conglomerate de culoare ruginie, care constituie reperul traseului. Ultima porţiune a escaladei (a 5-a L.C.) trece iniţial pe sub această streaşină, către stînga, după care, pe linia unei fisuri de un unghi foarte larg, ia sfîrşit sub platou.

Trasee de legătură. Vezi traseele de legătură de la 21 B. (Muchia Blidului Uriaşilor).

21 F. FISURA DIN PERETELE GĂVANULUI MARE (TRASEUL CENTRAL)
Generalităţi. Traseul Central urcă peretele vertical situat deasupra Brîului Coştilei, în continuarea uriaşului povîrniş al Găvanului Mare (în dreapta Blidului Uriaşilor). Grad de dificultate: 5 A; traseul, foarte dificil, este accesibil numai alpiniştilor cu o pregătire superioară. Materiale: 2 corzi a 40 m, 20 carabiniere, pitoane, scăriţe. Durata pentru 3 echipieri: 4 - 5 ore. De la Buşteni la baza traseului: cca 4 ore. 

Itinerar pînă la baza traseului: vezi artera indice 21, pînă la semnalarea în text a Fisurii din Peretele Găvanului Mare (Traseul Central). 

Descrierea traseului; Prima L.C. începe din centrul Găvanului Mare, urmînd un brîu subţire ce se alungeşte către stînga, pe faţa peretelui, şi ia sfîrşit la baza unei fisuri deschise care urcă vertical, peste un pasaj de conglomerate. În continuare, traseul, foarte dificil, prezintă o primă porţiune ce surplombează la pornire şi cîteva puncte, a căror trecere necesită o perfectă cunoaştere a tehnicii escaladelor libere. În partea finală a primei L.C., efectuăm o traversare spre dreapta peste o treaptă de gresie, la capătul căreia ne regrupăm. A 2-a L.C. urmează linia pronunţat înclinată a unei fisuri deschise, întreruptă în zona centrală de un bloc alungit ce spînzură deasupra peretelui şi care este brăzdat de două fisuri. Escalada urmează fisura din stînga, pe un parcurs cu prize solide, şi ia sfîrşit pe o mică platformă, unde ne regrupăm. Ultima L.C. (a 3-a), prezintă un parcurs greu iar în partea finală periculos. De pe platforma de regrupare urmăm linia unei fisuri situate în stînga peretelui (cum urcăm) şi care după cîţiva metri se alungeşte spre dreapta, pe sub o serie de tavane enorme, de-a lungul cărora înaintarea este extrem de dificilă.

La capătul acestei porţiuni găsim posibilitatea de a trece orizontal spre dreapta, pe faţa peretelui, utilizînd cîteva prize puternic încastrate în perete. După cca 5-6 m, traversarea luînd sfîrşit, escalada continuă peste un pasaj vertical, friabil şi foarte expus, pînă la înălţimea unei brîne ce se prelungeşte (spre dreapta, cum urcăm), pe faţa muntelui şi care marchează sfîrşitul escaladei.

Trasee de legătură. Vezi traseele de legătură de la 21 B. (Muchia Blidului Uriaşilor)

Fig. 56   Porţiunea superioară a Văii Albe

Fig. 57b

22. CIRCURILE VĂII ALBE

Ramificaţii pe arteră: 22 A Traseul Lespezilor, 22 B Fisura Albastră, Tr. I; 22C Fisura Albastră, Tr. II; 22 D Muchia Brînelor; 22 E Fisura Centrală; 22 F Fisura Roşie; 22 G Traseul Soldat Erou Eftimie Croitoru; 22 H Fisura Verde; 22 I Fisura Pintenului; 22 J Muchia Pintenului.

Generalităţi. La aproximativ 300 m deasupra Poienii ,,La Verdeaţă" (Valea Albă), Peretele Văii Albe este precedat dinspre S de un amfiteatru de proporţii vaste, constituit din trei mari circuri corespunzătoare: Fisurii Albastre (Circul 1, la extremitatea estică a amfiteatrului), Fisurilor Centrale (Circul Central sau Circul al 2-lea) şi Fisurii Pintenului (Circul al 3-lea, la extremitatea vestică a amfiteatrului). De-a lungul acestor concavităţi de o suprafaţă neobişnuită şi foarte accidentate, se succed punctele de pătrundere pe traseele de escaladă din Peretele Văii Albe, care se situează, atît prin lungimea lor, cît şi prin extrema dificultate a obstacolelor ce opun, printre cele mai redutabile itinerarii cu caracter tehnic cunoscute în munţii noştri.

Itinerarii pînă în Circurile Văii Albe, Pentru a ajunge la extremitatea estică a marelui amfiteatru al Circurilor (Circul 1, corespunzător Fisurii Albastre), de unde se eşalonează către V, intrările pe traseele din Peretele Văii Albe şi din Pintenul Văii Albe, putem alege unul din itinerariile de mai jos :

1. Urmăm din Buşteni (capătul de sus al str. Coştila) drumul Munticelului (marcat cu semn triunghi roşu), pînă în Poiana ,,La Măsurătoarea Urşilor" (cota 1310 m), unde ajungem după cca 45 min. De aici pe poteca ce se ramifică spre stînga (marcaj triunghi galben) ieşim după 20-25 min deasupra Văii Albe, în apropierea Poienii ,,La Verdeaţă". Înainte de a coborî în poiană părăsim poteca, urmînd spre dreapta şi în sus (NV) coastele înierbate din dreapta unui torent (cum urcăm) pe care-1 traversăm către stînga, şi continuăm urcuşul în diagonală şi în aceeaşi direcţie, ieşind după 25 - 30 min din punctul în care am părăsit poteca, la baza primului circ (Circul Fisurii Albastre)

2. Un al 2-lea itinerar, care urmează iniţial traseul Buşteni-refugiul alpin (V. Coştila), face legătura între V. Coştila şi Circurile Văii Albe.

Din Buşteni urmăm traseul menţionat la punctul 1 (Plaiul Munticelului - Poiana ,,La Măsurătoarea Urşilor") de unde, lăsînd în stînga poteca spre Valea Albă, continuăm drumul marcat cu semn triunghi roşu, pînă la ramificaţia a 2-a. De aici, părăsind drumul Munticelului, ne abatem la stînga, pe poteca marcată cu semn bandă albastră, care urcă spre refugiul alpin din V. Coştila (De la Buşteni, cca 2 ore). Cu puţin înainte de a cobori în firul acestei văi o punte stîncoasă foarte îngustă, traversează talvegul Vîlcelului Pietros.

Părăsind din acest punct poteca, însoţim firul vîlcelului în sus (pe stînga cum urcăm), pînă la înălţimea unei platforme (situată 5 m deasupra potecii), de unde prinzînd un mic hăţaş urcăm în diagonală o coastă înierbată, trecem în continuare de-a lungul unei poieni înclinate, iar după ce ne abatem uşor spre stînga şi străbatem o zonă acoperită cu jnepen), ajungem în dreptul Vîlcelului Policandrului, pe care-l traversăm. De aici străbatem în diagonală şi în sus o rarişte după care urmăm în direcţia obîrşiei, un mic vîlcel pămîntos, pînă la baza unui perete. Orientîndu-ne către SV (spre stînga), întîlnim curînd un al doilea vîlcel, al cărui talveg stîncos îl urmăm pînă la obîrşie. Traversăm în continuare, o muchie de conglomerate de cca 2 m, după care hăţaşul se abate la stînga, trecînd peste un al 3-lea vîlcel.

De aici ne strecurăm de-a lungul unui prag pe la baza unui mare povîrniş de stînci, după care urcăm o faţă puternic înclinată, la capătul căreia hăţaşul străbate ,,de-a coasta" o pantă întinsă şi înierbată. In stînga noastră apare fundul adînc al Văii Albe. În continuare coborîm o coastă scurtă, însă foarte repede, şi urcăm imediat în şaua din care se deschide către V, grandioasa perspectivă a Circurilor Văii Albe. După o coborîre lungă ajungem în incinta Circului 1, brăzdat frontal de Vîlcelul Fisurii Mari. Acesta, urmat în sus, ia sfîrşit în Grota ,,La Popas", formată dintr-un mare bloc prăvălit din perete şi care constituie punctul de pornire pe următoarele trasee, al căror parcurs iniţial este comun:

Traseul Lespezilor - vezi indice 22 A

Fisura Albastră (Tr. I) - vezi indice 22 B 

Fisura Albastră (Tr. II) - vezi indice 22 C

Din primul circ, trecerea în Circul Central (Circul al 2-lea), situat la mare înălţime în perete, fiind întreruptă de numeroase obstacole, vom urma un parcurs indirect, care conduce mai întîi în Circul Pintenului (Circul al 3-lea). Din dreptul Vîlcelului Fisurii Mari ne îndreptăm spre V, peste o faţă acoperită cu vegetaţie, iar în continuare, de-a lungul unor praguri înclinate, traverstnd succesiv şapte scocuri adînci. Urcînd ultimul scoc, acesta iese sub limita superioară a vegetaţiei Circului al 3-lea, de unde traseul circurilor se bifurcă (vezi schiţa indice 22).

1. Pentru traseele: Muchia Brînelor-Fisura Roşie-Fisura Verde - Traseul Soldat Erou E. Croitoru - Fisura Centrală. Urmînd spre dreapta, către NE, o serie de praguri expuse, iar în continuare, un brîu ce apare curînd, ajungem după o traversare lungă (cca 40-50 m) în dreptul unui scoc adînc al cărui talveg urmat în sus, conduce în incinta Circului al 2-lea. De aici o faţă înierbată, ce urcă în diagonală şi spre dreapta, marchează intrarea pe Traseul Muchiei Brînelor, care urmează linia despărţitoare dintre Fisura Albastră (în dreapta muchiei, cum privim spre perete) şi Fisura Centrală (în stînga).

Pentru Muchia Brînelor - vezi indice 22 D

Din acelaşi punct, pe o linie ascendentă ce se orientează uşor spre stînga, urmează Traseul Fisurii Roşii.

Pentru Fisura Roşie - vezi indice 22 F.

La extremitatea stîngă, Circul al 2-lea este despărţit de Circul al 3-lea, printr-o muchie teşită, a cărei porţiune superioară este brăzdată de un horn. Urcînd două lungimi de coardă, ajungem în punctul din care muchia se abate spre dreapta şi în sus, formînd două trepte înalte, ce sfîrşesc la baza unui diedru punctat cu cîteva perniţe de iarbă. Acesta ne conduce pe sub faţa surplombantă a muchiei pînă în dreptul unui prag de piatră, de unde putem urca pe un pasaj vertical primele obstacole din Traseul Fisurii Verzi.

Pentru Fisura Verde - vezi indice 22 H.

In continuarea pragului de piatră, observăm cu uşurinţă după cca 15 m, fisura ce urcă pe faţa peretelui, avînd la pornire un bloc foarte distinct şi uşor surplombant. Este punctul de pătrundere pe Traseul Soldat Erou Eftimie Croitoru.

Pentru Traseul Soldat Erou E. Croitoru - vezi indice 22 G. 

Acelaşi prag continuat spre dreapta, şi care se pierde după cca 20 m, conduce în punctul din care, printr-un rapel dirijat sau-printr-o coborîre liberă, trecem peste un pasaj expus, la capătul căruia un brîu înierbat intersectează Traseul Fisurii Roşii 22F. De aici, strecurîndu-ne pe sub un perete şi în aceeaşi direcţie (spre E), atingem platforma de pornire pe Traseul Fisurii Centrale.

Pentru Fisura Centrală - vezi indice 22 E.

2. Pentru traseele: Pintenul Văii Albe şi Muchia Pintenului. De la bifurcaţia menţionată, vizînd spre stînga şi în sus, ultimul brîu cu jnepeni din cuprinsul Circului al 3-lea, ajungem în imediata apropiere a Traseului Pintenului Văii Albe.

Pentru Fisura Pintenului - vezi indice 22 I

In continuare spre V şi după un parcurs aproape orizontal, de-a lungul aceluiaşi brîu, intersectăm curînd muchia ce scapă din coama pintenului, către Valea Albă.

Pentru Muchia Pintenulul - vezi indice 22 J.

Intrările pe traseele de mai sus, lipsite de repere bine individualizate, putînd fi confundate cu uşurinţă, le vom urmări o dată cu textul arterei 22.

Caracteristica traseului iarna. Amfiteatrul Circurilor păstrează, pe aproape toată întinderea sa, mari mase de zăpadă. Trecerea dintr-un circ într-altul se efectuează peste scocuri şi lespezi, în bună parte netede. Zăpezile fiind, din această cauză, foarte slab ancorate, este indicat ca orice incursiune în Amfiteatrul Circurilor să fie întreprinsă numai pe o zăpadă consistentă şi în primele ore ale dimineţii. Adăugăm că în această zonă tipică de avalanşe, din peretele în permanentă dezagregare, se desprind mai cu deosebire în epoca dezgheţului, mari mase de stînci şi bolovăniş.

22 A.  TRASEUL LESPEZILOR
Generalităţi. Escalada urmează o serie de fisuri întrerupte de numeroase praguri, pe alocuri surplombante, care urcă în trepte faţa sud-estică a Peretelui Văii Albe. Grad de dificultate: 5 A; traseul, foarte dificil, este accesibil numai alpiniştilor cu o pregătire superioară. Materiale: 2 corzi a 40 m, 20 carabiniere, pitoane. Durata pentru 3 echipieri: 4 - 5 ore. De la Buşteni la baza traseului: cca 3 ore. 

Itinerar pînă la baza traseului: vezi artera indice 22 pînă la semnalarea în text a Traseului Lespezilor.

Descrierea traseului. De pe brîul care marchează sfîrşitul celei de a 5-a L.C. din Traseul Fisurii Albastre (vezi 22 B), escalada Traseului Lespezilor urmează un prag bolovănos şi friabil care se orientează spre dreaptă, iar în continuare, de-a lungul unui scoc punctat cu mici trepte de iarbă, ce urcă pe linia de cea mai mare pantă a peretelui, pînă la înălţimea unei grote, puternic surplombată de o streaşină stîncoasă.

După regrupare, ocolim acest obstacol prin stînga, escaladăm în ramonaj un horn barat pe o porţiune finală de o nouă surplombă, peste care trecem direct şi ajungem pe o platformă largă, unde distingem, pe locul unui vechi bivuac, un mare bloc prăvălit din perete. Pe linia frontală a unui pasaj de cca 20 m, înaintăm în cursul celei de a 3-a L.C., utilizînd pitoanele fixate pe traseu pînă deasupra unei grote. De aici, o fisură ce urcă oblic spre stînga ne permite să prindem un prag de gresie friabil şi foarte expus, pe care-l urmăm spre dreapta, pînă la înălţimea unei platforme înierbate, unde ne regrupăm.

A 4-a L.C. urmează o porţiune cu prizele nesigure, ce urcă în trepte pe faţa peretelui, întretăiat în zona centrală de o brînă subţire; din acest punct o traversare foarte atentă spre dreapta ia sfîrşit într-o grotă, unde ne putem regrupa în bune condiţiuni. Ultima L.C. (a 5-a) se desfăşoară de-a lungul unei fisuri de cca 10 m, ce surplombează uşor la pornire, după care, printr-o trecere extrem de expusă spre dreapta, pătrundem în deschiderea largă a unui vîlcel, ale cărui obstacole uşoare le escaladăm pînă în Creasta Văii Albe. Urmînd spre V linia de creastă, ajungem după un parcurs lipsit de dificultăţi, în Brîul Mare al Coştilei.

Trasee de legdtură. 1, Din Brîul Mare al Coştilei, urcînd fie Hornul lui Gelepeanu (imediat în dreptul Stîncii lui Gelepeanu, spinare uriaşă, situată în prelungirea Crestei Văii Albe, spre platou), fie prin Hornul Mare (situat la cca 80 m în dreapta primului horn), ieşim pe platou de unde orientîndu-ne spre N şi NV întîlnim după 25 min drumul Babele-Omul (pentru Vf. Omul, vezi indice 3 B, pentru Babele, indice 3 C).

2. Urmînd spre S Brîul Mare al Coştilei, pînă în Valea Albă, iar în continuare hăţaşul acestei văi, în jos, ajungem la limita inferioară a stîncii, în Poiana ,,La Verdeaţă" (1 - 2 ore); de aici, pe poteca marcată cu semn triunghi galben şi apoi pe drumul Munticelului, marcat cu semn triunghi roşu, coborîm la Buşteni după cca o oră din Poiana ,,La Verdeaţă".

22. B. FISURA ALBASTRĂ – Traseul I

Generalităţi. Traseul Fisurii Albastre prezintă un parcurs de o excepţională asperitate, a cărui escaladă, lungă şi extenuantă, urmează un perete vertical şi surplombant pe aproape 2/3 din desfăşurarea sa. Grad de dificultate: 6 A; traseul, extrem de dificil, este accesibil numai alpiniştilorcu o pregătire tehnică superioară şi o condiţie fizică desăvtrşită. Materiale: 2 corzi a 40 m, 30 carabiniere, pitoane, scăriţe. Durata pentru 2 echipieri: 7 - 9 ore. De la Buşteni la baza traseului: cca 3 ore. 

Itinerar pînă la baza traseului: vezi artera indice 22, pînă la semnalarea în text a Fisurii Albastre, Traseul I.

Descrierea traseului. Circul Fisurii Mari (sau al Fisurii Albastre), situat la extremitatea estică a Peretelui Văii Albe, este întretăiat frontal de un vîlcel acoperit cu grohotiş, ce ia sfîrşit printr-un mic con de dejecţie şi a cărui obîrşie marchează intrarea pe Traseul Fisurii Albastre. Talvegul vîlcelului urmat în sus conduce într-o firidă formată dintr-un bloc prăvălit din perete, denumită grota ,,La Popas". Legaţi în coardă, urmăm din acest punct un prag de piatră şi în continuare o brînă ce urcă în diagonală spre dreapta, iar curînd ne regrupăm pe o platformă, deasupra căreia distingem o fereastră ce sfredeleşte peretele.

A 2-a L.C. conduce mai întîi de-a lungul unei feţe ce urcă pe sub perete şi care se continuă în partea finală printr-un horn îngust şi vertical. Urcînd din acest punct un pasaj înierbat, (a 3-a L.C.), ajungem la înălţimea unui brîu subţire de cca 30 m care traversează peretele către stînga, sfîrşind sub un diedru, unde ne regrupăm. Secundul poate evita traversarea, urmînd linia de cea mai mare pantă pe un traseu ce urcă direct la platforma de regrupare. A 4-a L.C. se desfăşoară în zona denumită ,,La Ruine". Traseul urmează un pasaj surplombant, constituit dintr-o serie de blocuri instabile, şi se continuă cu escalada unei plăci înclinate, orientată uşor spre dreapta. Imediat deasupra plăcii ,,prindem" un brîu, unde ne regrupăm, după epuizarea celor 40 m de frînghie. De aici efectuînd, prin escaladă liberă, o traversare spre dreapta, pe o distanţă de cca 6 m, atingem o mică platformă, la baza ,,Fisurii Ascunse", a cărei escaladă o efectuăm în cursul celei de a 5-a L.C. Menţionăm că această porţiune, lungă de cca 30 m, este întreruptă în partea finală de o surplombă, după care trecerea unui pasaj foarte expus şi cu roca friabilă ne conduce pe un brîu îngust.

Este locul de unde intrăm spre dreapta, pe Traseul Lespezilor (indice 22 A).

Din acest punct urmează ,,Marea traversare". Aceasta măsoară 65 m şi se efectuează spre stînga, în trei etape consecutive. Prima porţiune (a 6-a L.C.), care nu permite efectuarea unei balustrade recuperabile, prezintă o lungime de 15 m, iar locul de regrupare este marcat prin cîteva pitoane; pe a doua porţiune (a 7-a L.C.) continuăm traversarea printr-o balustradă recuperabilă, avînd ca prize: pentru mîini, un brîneag foarte îngust, întrerupt din loc în loc şi punctat cu perniţe de iarbă, iar pentru picioare asperităţile peretelui. În tot timpul traversării filarea atentă a corzilor uşurează mult înaintarea.

Din punctul de regrupare urmăm, în cursul celei de a 8-a L.C., ultimii 10 m din traversarea propriu-zisă,  după care, urcînd în diagonală spre dreapta, ajungem sub o surplombă a cărei escaladă o efectuăm direct. In cursul ,,premierei" Fisurii Albastre căţărătorii au avut de întîmpinat în acest punct mari dificultăţi, fiind imobilizaţi de furtună şi ploaie timp de 22 ore; la aceasta s-a adăugat prăbuşirea sacilor în fundul Văii Albe. Deasupra surplombei întîlnim o platformă care, deşi situată într-o poziţie foarte aeriană, oferă, totuşi, un perfect loc de regrupare şi reculegere după eforturile de pînă acum. A 9-a L.C. trece mai întîi peste o porţiune uşor surplombantă, după care escalada continuă în diagonală spre stînga, printr-o fisură blocată 15 m mai sus, de o nouă surplombă.

Obstacolul este depăşit prin utilizarea unei scăriţe; de aici, traseul urcă vertical urmînd un diedru ce se termină pe un brîu îngust, care întretaie peretele pe o lungime de cca 30 m. (Brîul poartă denumirea de ,,Bivuacul 1"). O succesiune de pasaje verticale iau sfîrşit după 15 m, pe un prag frărnîntat ce urcă spre stînga, în direcţia unei surplombe cu roca de culoare vînăt-albăstruie. In acest punct ne regrupăm după cea de a 10-a L.C.

A 11-a L.C. ne conduce, după o foarte dificilă manevrare a corzilor, deasupra unei bolţi puternic surplombante. De aici, urcînd vertical cca 8 m, ajungem într-un horn umed, săpat într-o rocă de aceeaşi culoare vînăt albăstruie. Detaliul, observat pe numeroase porţiuni în cursul escaladei, a făcut ca traseului să i se atribuie denumirea de ,,Fisura Albastră". In a 12-a, L.C. care trece peste o nouă surplombă, capul de coardă dispare din raza vizuală a secundului, ascensiunea continuînd peste o serie de noi obstacole ce depăşesc verticala. 

Partea finală a acestui pasaj (denumit ,,La Tendor"), constituie unul din punctele de mare dificultate ale escaladei; după depăşirea lui efectuăm o noua regrupare (deşi locul este cu totul impropriu aceasta uşurează înaintarea în cursul celei de a 13-lea L.C.) care ne conduce pe linia unei fisuri uşor convexe, la capătul căreia întîlnim un horn îngust, blocat în partea superioară de o nouă surplombă. In cea de a 14-a L.C. traversăm orizontal o faţă verticală şi complet spălată, care ia sfîrşit pe un prag de piatră, în faţa unei grote de mari dimensiuni. Este locul denumit ,,Bivuacul al 2-lea", de unde se ramifică, în sus şi spre stînga, al 2-lea traseu al Fisurii Albastre (indice 22 C).

Parăsind grota, (a 15 a L.C.) continuăm escalada spre dreapta, trecînd peste o faţă de gresie, după care, printr-un pas lateral larg, prindem o platformă suspendată şi foarte îngustă. După regrupare urcăm (a 16-a L.C.) un horn ce ne conduce peste cîteva porţiuni puternic înclinate, pînă în dreptul unei prispe stîncoase şi înguste. Un rapel dirijat spre dreapta ne permite, după o coborîre de 5 - 6 m, să prindem un prag de piatră în lungul căruia efectuam o traversare spre dreapta. După cca 10 m, la capătul cărora ia sfîrşit a 17-a L.C. ne regrupăm; de aici continuăm escalada ,,la verticala" (a 18-a L.C.) trecînd peste cîteva obstacole eşalonate pe un interval de 15 - 20 m, după care efectuăm o nouă regrupare la baza unui diedru, de o înclinaţie ce depăşeşte verticala. 

In acest punct se impune o cît mai atentă asigurare în corzi, întrucît pe desfăşurarea celei de a 19-a L.C.vom întîmpina mari dificultăţi în cursul escaladei unei fisuri foarte largi, lipsită de prize şi constituită dintr-o rocă brută ce nu permite baterea pitoanelor. Cei 20 m ai acestei porţiuni sînt începutul unei serii de obstacole dificile, înşirate în partea finală a traseului. Regruparea destul de uşoară în această zonă de mare înălţime, permite o revizuire a materialelor înainte de trecerea puternicelor obstacole ce se succed în cursul ultimelor lungimi de coardă. O fisură blocată de o surplombă (a 20-a L.C.) urcă mai întîi frontal, apoi oblic spre dreapta, şi se termină într-un diedru de 6 - 8 m, la capătul căruia un cablu foarte subţire, fixat printr-un piton, marchează pasajul denumit ,,Bivuacul al 3-lea".

Traseul celei de a 21-a L.C. este foarte expus, mai cu deosebire în cursul unei traversări oblice, peste o serie de blocuri ce împiedică manevrarea normală a corzilor. De aici o treaptă verticală, a cărei trecere trebuie efectuată fără întîrzieri sau ezitări, se escaladează prin mici traversări la dreapta şi la stînga, vizînd, în partea finală a obstacolului, o fisură ce urcă de-a lungul unor tavane de conglomerate. În zona terminală, fisura devine surplombantă şi friabilă. După o nouă regrupare, pe o prispă triunghiulară, ultima L.C. (a 22-a) trece mai întîi peste un perete de 6-8 m ce se termină pe o muchie ascuţită; o urmăm pînă în punctul unde un prag stîncos ne permite să ne abatem spre dreapta, într-un scoc de piatră care conduce în creastă. Urmînd către V (spre stînga) Creasta Văii Albe, ajungem în Brîul Mare al Coştilei.

Trasee de legătură. Vezi traseele de legătură de la 22 A (Traseul Lespezilor).

22 C FISURA ALBASTRĂ - Traseul II.

Generalităţi. Din punctul în care primul traseu al Fisurii Albastre (vezi indice 22 B) ajunge la capătul celei de a 14-a L.C., considerată de la intrarea pe itinerar şi pînă la Bivuacul al 2-lea, se desfăşoară, în continuare, uriaşa spintecătură a Fisurii Mari, situată la extremitatea estică a Peretelui Văii Albe şi a cărei escaladă constituie una dintre cele mai dificile încercări cu caracter tehnic din munţii noştri. Grad de dificultate: 6 B; traseul, de extremă dificultate, nu este accesibil decît exclusiv alpiniştilor cu o pregătire superioară şi o condiţie fizică desăvîrşită. Materiale: 2 corzi a 40 m, 30 carabieniere, pitoane, scăriţe. Durata pentru 2 echipieri: 10-14 ore. De la Buşteni la baza traseului: cca 3 ore. 

Itinerar pînă la baza traseului: vezi artera indice 22 pînă la semnalarea în text a Fisurii Albastre, Traseul II.

Descrierea traseului. Prima L.C. începe de pe platforma “Bivuacului al 2-lea", la înălţimea căruia ajungem după parcurgerea a 14 lungimi de coardă din primul traseu al Fisurii Albastre (vezi 22 B). Din acest punct, escaladăm cu ajutorul cîtorva pitoane o faţă puternic înclinată, întreruptă după 6-8 m de linia unei excavaţii orizontale, puternic săpată în perete; de aici, printr-o fisură adîncă urcăm paralel şi prin dreapta Fisurii Mari, pe o porţiune de 15 m. Efectuînd din acest loc o traversare spre stînga, ajungem pe linia Fisurii Mari, care urmată în sus, pînă la epuizarea celor 40 m de frînghie, conduce pe o mică platformă de regrupare. In cursul celei de a 2-a L.C. continuăm escalada fisurii, la început de aspectul unui horn şi a cărei trecere este foarte dificilă.

De la capătul acestui pasaj urcăm, printr-o nouă fisură ce apare în dreapta noastră o faţă abruptă, întretăiată în partea superioară de un prag de gresie foarte înclinat în afară, unde ne regrupăm. (Punctul este denumit ,,Bivuacul al 3-lea").

Deasupra “bivuacului" urmează ,,Marele Tavan", obstacol lung şi de o extremă dificultate, format din trei surplombe suprapuse şi foarte proeminente, care constituie unul dintre cele mai expuse pasaje de căţărătură cunoscute pînă astăzi în munţii noştri. Pornind de la bivuac, urcăm, după o scurtă trecere către stînga (5-6 m), o fisură ce ne conduce în direcţia primei surplombe, pe sub care ne angajăm într-o traversare dificilă, asiguraţi în pitoanele fixate în lungul unei despicături, sub bolta acestui prim mare obstacol. Trecerea porţiunii de mai sus, ca şi a celor care urmează pînă la epuizarea celei de a 3-a L.C., efectuîndu-se cu ajutorul scăriţelor fixate într-o serie de pitoane ce sînt în tot acest timp puternic tracţionate în jos, este foarte periculoasă. Surplomba imediat următoare este depăşită în aceleaşi condiţiuni, pe un traseu ce urcă oblic spre dreapta. In sfîrşit, a 3-a şi cea mai proeminentă dintre surplombe, a cărei boltă măsoară aproape 8 m, se escaladează pe la extrema dreaptă a acestui ultim obstacol al ,,Marelui Tavan". Pe această porţiune caţărătorul, suspendat numai în scăriţe trece pe deasupra unui abis adînc de aproape 400 m. 

In continuare, înaintăm pe verticala peretelui pînă la înălţimea unui prag îngust şi foarte expus, unde ne regrupăm. A 4-a L.C. urmează, pe o porţiune de cca 5 m, o fisură verticală. De aci, după o traversare de cca 4 m spre stînga, urcăm o fisură înierbată ce ia sfîrşit pe platforma ,,Bivuacului al 4-lea", unde întîlnim cîteva dale mari, prăvălite din perete. De pe platformă, penultima L. C. urmează muchia celei mai înalte dintre dale, din vîrful căreia prindem, pe verticala peretelui, o fisura; o escaladăm pînă în punctul unde se întrerupe, după care efectuăm o traversare spre dreapta.

Pasajul următor (a 6-a L.C.), se desfăşoară în lungul unei excavaţii orizontale şi înguste, care permite traversarea peretelui de la stînga la dreapta. Obstacolul este depăşit printr-o trecere exterioară dintre cele mai dificile. În sfîrşit, o fisură ce întretaie o serie de blocuri surplombante conduce în creastă, dupa un parcurs de 15-20 m. Adăugăm că obstacolele ce se succed pe traseul direct al Fisurii Albastre sînt, în majoritate, surplombante şi nu permit întreruperea escaladei, în special după depăşirea Bivuacului al 3-lea.

Trasee de legătură. Vezi traseele de legătură de la 22 A (Traseul Lespezilor).

22. D. MUCHIA BRÎNELOR
Generalităţi. Traseul urmează o muchie aproape verticală, care intersectează pe parcurs un şir de platforme, împarte acoperite cu vegetaţie. Ele nu atenuează însă cu mult dificultăţile acestui itinerar, care constituie un foarte sever examen pentru amatorii de escalade libere. Grad de dificultate: 5 A; traseul, foarte dificil, este accesibil alpiniştilor cu o pregătire superioară. Materiale: 2 corzi a 40 m, 25 carabiniere, pitoane. Durata pentru 3 echipieri: 5 - 6 ore. De la Buşteni la baza traseului: cca 4 ore. 

Itinerar pînă la baza traseului: vezi artera indice 22, pînă la semnalarea în text a Muchiei Brînelor.

Descrierea traseului. Începînd din Circul al 2-lea, prima porţiune din traseul Muchiei Brînelor urmează în diagonală şi spre dreapta, o zonă pe alocuri înierbată, care iese în coama ce separă Fisurile Centrale (în stînga, cum urcăm) de marea spintecătură a Fisurii Albastre, situată la extremitatea răsăriteană a Peretelui Văii Albe. Această porţiune se efectuează prin escaladă liberă.

Prima L.C. vizează un diedru de 20 m înălţime, a cărui escaladă ia sfîrşit pe un brîu larg, unde ne regrupăm. In cursul celei de a 2-a L.C. efectuăm, de-a lungul acestui brîu, o traversare oblică spre dreapta, pe o porţiune de 40 m. In cea de a 3-a L.G., întîlnim de la pornire o treaptă de cca 2 m, pe care o escaladăm. De aici, printr-o fisură de 7 - 8 m, urcăm un pasaj puternic înclinat, iar după o traversare scurtă către stînga, trecem peste o serie de obstacole foarte dificile, la capătul carora întîlnim o brînă, unde efectuăm o noua regrupare. A 4-a L.C. urmează mai întîi un brîu ce ia sfîrşit în faţa unui pasaj spălat, pe care-1 traversăm în diagonală, cca 10 m, pînă la baza unei fisuri acoperite cu vegetaţie, unde ne regrupăm.

Urmînd linia acestei fisuri (a 5-a L.C.) ne regrupăm după 40 m, fără să întîlnim pe parcurs obstacole de o dificultate mai deosebită. A 6-a L.C. începe printr-o traversare de cca 5 m spre dreapta, după care urcăm o serie de feţe înclinate ce se prelungesc în trepte, pe faţa peretelui. Un brîu înierbat marchează punctul din care vom executa o traversare spre dreapta, pînă la baza unui horn cu roca friabilă, la intrarea căruia ne regrupăm.

Escaladînd acest horn prin ramonaj (a 7-a L.C.), trecem peste o placă spălată, după ce încercăm mai întîi pitoanele de pe parcurs. Pasajul surplombant care urmează, constituie punctul de maximă dificultate a traseului şi este depăşit cu ajutorul a 2-3 pitoane. Regruparea se face pe o platformă largă, de unde putem urmări cu uşurinţă detaliile porţiunii finale a Muchiei Brînelor. De-a lungul celei de a 8-a L.C., care traversează o zonă tot atît de accidentată ca şi cea precedentă, urmăm verticala peretelui pe o distanţă de cca 40 m, trecînd printr-un mic horn, iar în continuare, peste o surplombă şi o faţă fisurată, a căror escaladă la coardă dublă impune o foarte atentă distribuire a corzilor în carabiniere.

În cursul penultimei L.C. (a 9-a) urcăm o faţă puternic înclinată, peste o serie de mici praguri stîncoase, după care ne regrupam într-un horn adînc. În sfîrşit, ultima L.C. urcă acest horn ce se deschide tot mai mult, luînd în porţiunea superioară înfăţişarea unei pîlnii uriaşe. Cu acest obstacol escalada ia sfîrşit în Creasta Văii Albe, pe al cărei parcurs (către V), ieşim în Brîul Mare al Coştilei, sub Stînca lui Gelepeanu.

Trasee de legătură. Vezi traseele de legătură de la 22A. (Traseul Lespezi).

22. E.  FISURA CENTRALĂ (PERETELE VĂII ALBE)
Generalităţi. Linia de escaladă trece peste o succesiune de fisuri şi hornuri situate în zona centrală a Peretelui Văii Albe, luînd sfîrşit în Creasta Văii Albe. Grad de dificultate. 4A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 10 carabiniere, pitoane. Durata pentru 3 echipieri: 5 - 6 ore. De la Buşteni la baza traseului: cca 4 ore. 

Itinerar pînă la baza traseului: vezi artera indice 22, pînă la semnalarea în text a Fisurii Centrale.

Descrierea traseului. După parcurgerea itinerarului de pătrundere în Circul al 2-lea, distingem de pe pragul ce se alungeşte spre E. o serie de fisuri deschise, care întretaie peretele pe o diferenţă de nivel de aproximativ 20-25 m. Trecerea primului pasaj, care este şi cel mai dificil de pe întregul traseu, se efectuează în mod obişnuit printr-o escaladă exterioară, urmînd fisura din stînga (cum privim spre perete). Din acest punct ascensiunea continuă de-a lungul unor hornuri şi fisuri întrerupte în amfiteatru de mici platforme, care permit regruparea echipei. Pe porţiunea finală, traseul urmează un horn adînc, la capătul căruia îşi după parcurgerea unei coaste înclinate ieşim în Creasta Văii Albe. Aceasta urmată spre stînga, conduce în Brîul Mare al Coştilei.

Trasee de legătură. Vezi traseele de legătură de la 22A. (Traseul Lespezilor).

22 F.  FISURA ROŞIE
Generalităţi. Trecerea directă a unei fisuri verticale şi înalte; o traversare ascendentă foarte expusă şi, în special, dificultăţile hornului final, fac ca această escaladă să se situeze la nivelul celor mai grele încercări întreprinse în munţii noştri. Grad de dificultate: 5B; traseul, foarte dificil, este accesibil numai alpiniştilor cu o pregătire superioară. Materiale: 2 corzi a 40 m, 20 carabiniere, pitoane. Durata pentru 2 echipieri: 4 - 5 ore. De la Buşteni la baza traseului: cca 4 ore. 

Itinerar pînă la baza traseului: vezi artera indice 22, pînă la semnalarea în text a Fisurii Roşii.

Descrierea traseului. După trecerea celor dintîi obstacole din cuprinsul Circului al 2-lea (pe faţa din dreapta, cum privim spre perete), formate dintr-o serie de plăci stîncoase, pătrundem în cursul primei L.C. Într-o zonă acoperită cu vegetaţie, de-a lungul căreia urcăm spre stînga, în direcţia NV. În cea de a 2-a L.C. escaladăm o fisură verticală de 20 m, după care ne regrupăm pe o mică platformă. În următoarele două lungimi (a 3-a şi a 4-a), traseul urcă peste o serie de feţe acoperite în parte cu vegetaţie, pe al căror parcurs întîlnim un mic horn. După trecerea acestei zone putem urmări, de pe prima platformă de regrupare, toate detaliile imensei spintecări ce urcă vertical, aproape 70 m, şi care constituie punctul de maximă dificultate a Traseului Fisurii Roşii. Pasajul, foarte lung, se escaladează la coardă dublă şi impune o foarte atentă manevrare a corzilor precum şi utilizarea frecventă a scăriţelor. Atragem atenţia că pitoanele tubulare de pe această porţiune nefiind bine fixate, nu permit tracţionări în afară.

Primele obstacole ale fisurii (a 5-a L.C.) sînt parcurse pe verticala peretelui; după 25 m ne regrupăm pe un prag foarte îngust şi aerian. A 6-a L.C. urmează linia aceleiaşi fisuri după care, continuă escalada spre dreapta, vizăm un prag acoperit cu vegetaţie, unde regrupăm. A 7-a L.C. conduce către stînga, pînă la capătul acestuia pe de unde, printr-o fisură verticală de 20 m şi o nouă traversare, de astă dată spre dreapta, ieşim pe o mare platformă, perfect vizibilă din circuri. În acest punct marea fisură ia sfîrşit.

Pe porţiunea escaladată, peretele este acoperit pe o mare suprafaţă, de o colonie de licheni de culoare ruginie; detaliul, foarte caracteristic, a făcut ca acestui traseu să i se dea numele de Fisura Roşie. A 8-a L.C. se desfăşoară peste o fisură uşor înclinată către stînga, a cărei escaladă conduce după 35 m pe o platformă care permite nouă regrupare. In continuare, traseul prezintă o succesiune de obstacole ce urcă în trepte, traversînd peretele în diagonală, către stînga. In cursul celei de a 9-a L.C. efectuăm o traversare în aceeaşi direcţie urmată de escalada la coardă dublă a unei fisuri, care ia sfîrşit în dreptul unui mic prag acoperit cu vegetaţie, unde ne regrupăm.

De aici o a 2-a fisură, verticală, poate fi trecută la coardă simplă; de la capătul ei ajungem, după un parcurs orizontal (către stînga) la baza unei plăci de gresie, foarte friabilă, unde ne regrupăm după a 10-a L.C. Urmînd din acest punct un pasaj dificil (a 11-a L.C.), urcăm un perete vertical, iar în continuare, o fisură deschisă. Pe traseul corespunzător L.C. a 12-a, 13-a şi a 14-a, care este mai puţin dificil, escaladăm la coarda simplă o fisură cu prizele friabile iar după trecerea unei porţiuni de cca 100 m, în cursul căreia efectuăm trei regrupări (la capătul lungimilor de coardă de mai sus), ajungem la baza ultimului şi celui mai periculos obstacol al traseului, denumit Hornul Negru, înalt de cca 40 m. Roca, în continuă dezagregare impune în tot timpul ascensiunii o cît mai atentă alegere a prizelor, acestea dizlocîndu-se cu extremă uşurinţă.

După ce ocolim prin stînga o surplombă lipsită de prize (a 15-a L.C.), pătrundem în Hornul Negru, de-a lungul căruia ramonăm. In continuare (a 16-a L.C.), urcăm peste o serie de blocuri instabile, după ce luăm mai întîi măsuri ca frînghiile să nu sufere de pe urma eventualelor prăvăliri de pietre. Urmează o porţiune surplombantă şi fără prize, a cărei escaladă este grea din cauza umidităţii permanente a stîncii, după care ajungem la baza ultimului şi celui mai extenuant obstacol de pe parcurs, constînd dintr-o surplombă lipsită complet de prize şi cu roca foarte friabilă (ceea ce face imposibilă baterea pitoanelor). Din acest punct, Traseul Fisurii Roşii, urmînd o brînă care trece printr-un ,,tunel" ce sfredeleşte stînca, ia sfîrşit în Brîul Mare al Coştilei.

Trasee de legătură. Vezi traseele de legătură de la 22 A. (Traseul Lespezilor).

22 G. TRASEUL SOLDAT EROU EFTIMIE CROITORU

Generalităţi. Traseul, care prezintă o serie de pasaje foarte expuse şi dificile, eşalonate de-a lungul unui perete vertical, se escaladează pe unele porţiuni la coardă dublă. Grad de dificultate: 5B; traseul, foarte dificil, nu este accesibil decît exclusiv alpiniştilor cu o pregătire superioară. Materiale: 2 corzi a 40 m, 20 carabiniere, pitoane. Durata pentru 2 echipieri: 5 - 6 ore. De la Buşteni la baza traseului: cca 4 ore. 

Itinerar pînă la baza traseului: vezi artera indice 22, pînă la semnalarea în text a Traseului Soldat Erou Eftimie Croitoru.

Descrierea traseului. Escalada începe de pe acelaşi prag situat la mare înălţirne, care marchează intrarea pe Traseul Fisurii Verzi. Din acest punct distingem în stînga noastră o fisură cu trepte înierbate, iar 30 m mai sus, o faţă surplombantă, întretăiată frontal de un horn îngust. Prima L. C. conduce în partea superioară a hornului, pe o platformă acoperită cu vegetaţie, unde ne regrupăm. În continuare (a 2-a L.C.), prindem, după o uşoară traversare către dreapta, un prag de piatră cu o rocă foarte friabilă; acesta urcă în diagonală către stînga, pînă în punctul în care o platformă îngustă ne dă posibilitatea unei a doua regrupări. În cursul celei de a 3-a L.C. trecem, cu ajutorul scăriţelor, peste o serie de surplombe. Adăugăm că pe această porţiune manevrarea corzilor de către secund, este foarte dificilă.

Continuînd escalada la coardă dublă, întîlnim după un scurt interval o a 2-a surplombă; un piton tubular bine fixat în bolta acestui obstacol, uşurează trecerea, după care ne regrupăm la baza unui horn îngust. În acest loc neexistînd nici o platformă, vom acorda o mare atenţie auto-asigurării. Traseul urmează, în cursul celei de a 4-a L.C., o fisură foarte expusă, pe care o escaladăm pînă în treimea ei superioară, de unde, printr-un pas lateral larg, spre dreapta, atingem o coamă stîncoasă şi puternic înclinată. Regruparea, tot atît de grea ca şi cea precedentă, necesită o foarte atentă asigurare a echipierilor. 

În cea de a 5-a L.C. efectuăm cu ajutorul a două pitoane o traversare oblică spre stînga, iar după cîţiva metri ne angajăm în ramonaj printr-un horn lipsit de prize, la capătul căruia întîlnim o fisură de cca 10 m, întreruptă în partea superioară de un pasaj surplombant. Aceste ultime obstacole, caracterizate printr-o rocă friabilă, iau sfîrşit pe un prag înierbat ce urcă în diagonală către stînga, pînă la înălţimea unei terase largi - suspendată la aproape 250 m deasupra marelui amfiteatru al Circurilor (Circul al 3-lea) - care îngăduie prima regrupare sigură a echipei. A 6-a L.C. trece peste o serie de lespezi de culoare ruginie. După o escaladă scurtă, un brîu lung de cca 12 m, deşi întrerupt pe alocuri, ne permite să înaintăm spre dreapta pînă la baza unui horn adînc, barat de două blocuri uriaşe, desprinse de pe feţe şi încastrate puternic în partea superioară a acestui obstacol.

Efectuînd în cea de a 7-a L.C. un ramonaj dificil pe verticala hornului, depăşim o surplombă, după care, urcînd la coardă dublă prin stînga peretelui, ajungem pe o prispă de piatră, situată în dreapta acestui obstacol redutabil. Din acest punct (a 8-a L.C.), peretele pierde pe o scurtă porţiune din asperitate, iar escalada urmează linia de mijloc a unui mare amfiteatru. În continuare, ramonăm printr-un horn parţial surplombant, după care pătrundem în cea mai haotică zonă a peretelui; blocuri gigantice, îngrămădite în trepte aproape verticale, par gata sa se prăvălească. 

Pe parcursul celei de a 9-a L.C. urmăm linia de cea mai mare pantă, pînă la baza hornului final, situat în partea stîngă a amfiteatrului. Acest ultim obstacol (a 10-a L.C.) cu o rocă extrem de friabilă, prezintă o serie de surplombe a căror trecere necesită utilizarea a 2 - 3 pitoane, după care traseul ia sfîrşit în Brîul Mare al Coştilei, nu departe de Stînca lui Gelepeanu.

Trasee de legătură. Vezi traseele de legătură de la 22 A. (Traseul Lespezilor).

22 H. FISURA VERDE

Generalităţi. Traseul urmează o succesiune de fisuri şi hornuri, în parte surplornbante, legătura dintre aceste obstacole dificile efectuîndu-se printr-o serie de traversări şi un rapel dirijai. Pe parcurs sînt fixate pitoane-jalon, cu precădere în punctele de schimbare de direcţie sau acolo unde regrupările sînt absolut necesare. Grad de dificultate: 5B; traseul, foarte dificil, este accesibil numai alpiniştilor cu o pregătire superioară. Materiale: 2 corzi a 40 m, 20 carabiniere, pitoane. Durata pentru 2 echipieri: 5 - 6 ore. De la Buşteni la baza traseului: 3-4 ore. 

Itinerar pînă la baza traseului: vezi artera indice 22, pînă la semnalarea în text a Fisurii Verzi.

Descrierea traseului. Traseul Fisurii Verzi se situeaza deasupra Circului al 3-lea din marele amfiteatru al Peretelui Văii Albe. Prima L.C. urmează verticala peretelui, lăsînd în dreapta muchia dintre Circurile al 2-lea şi al 3-lea, şi ia sfîrşit pe un brîu întins. În dreapta observăm o adîncitură formată dintr-o lespede prăvălită din perete. În cursul celei de a 2-a L.C. escaladăm de la pornire o surplombă, după care trecem printr-un horn de 6 m înălţime ce ia sfîrşit sub o faţă friabilă. Înaintăm pe această faţă pînă în dreptul unei excavaţii orizontale în care ne regrupăm. În cea de a 3-a L.C. efectuăm o traversare a peretelui către stînga, pe o distanţă de 30 m. Primii 10 m urmează un prag îngust, apoi, după o coborîre liberă de 5 m, continuăm traversarea pe un parcurs de 20 m, pînă la înălţirnea unui nou punct de regrupare marcat printr-un piton cu inel. Pe traseul celei de a 4-a L.C. executăm, spre stînga, un rapel dirijat de cca 20 m, de-a lungul unei fisuri ce ia sfîrşit pe o platforma largă. De aici, escaladînd o faţă cu prizele nesigure, reuşim, după un efort susţinut, să ne regrupăm, după epuizarea celei de a 5-a L.C., la baza unei fisuri surplombante. A 6-a L.G. urmează linia directă a acestei fisuri, care închizîndu-se aproape complet în porţiunea centrală, ne obligă să efectuăm traversare foarte expusă (a 7-a L.C.), spre dreapta şi pe o distanţă de cca 20 m, peste un prag de gresie foarte friabil, pe care ne regrupăm. În cea de a 8-a L.C. continuăm ascensiunea pe faţa peretelui, cca 30 m, printr-o fisură foarte înclinată. A 9-a L.C. urmează o faţă înaltă de 20 m. La capătul acestui pasaj; echipa care a efectuat prima escaladă a traseului a fost nevoită să facă bivuac de noapte, după marile eforturi depuse în cursul ascensiunii.

O fisură verticală ne conduce în continuare, pe desfăşurarea celei de a 10-a L.C., peste cîteva pasaje surplombante şi friabile, care impun o foarte atentă mînuire a corzilor. De aici, orientîndu-ne spre stînga, ajungem după un parcurs de 30 m pe un mic brîu. In cea de a 11-a L.C. reuşim să prindem, printr-o traversare spre dreapta, o platformă acoperită cu vegetaţie şi să urmăm escalada pe verticala peretelui, de-a lungul unui pasaj de 10 m. A 12-a L.C. conduce pe linia unei fisuri, după care urcăm cca 30 m în diagonală spre stînga, pe un prag înierbat. Ultima L.C. (a 13-a) trece, iniţial, peste o fisură verticală de cca 7 m, după care o treaptă uşor fisurată urcă pînă la baza unui horn, la început surplombant. Traseul ia sfîrşit în Brîul Mare al Coştilei, în dreptul Găvanului Mic (la V. de Stînca lui Gelepeanu).

Trasee de legătură. Vezi traseele de legătură de la 22 A (Traseul Lespezilor).

22 I. FISURA PINTENULUI
Generalităţi. Deasupra Brîului cu Jnepeni (Circul al 3-lea), o spintecătură adîncă, strînsă între vîrful Pintenului şi Peretele Văii Albe, urcă pe un traseu întrerupt de numeroase obstacole surplombante şi prin cîteva grote, în Strunga Pintenului, iar în continuare, la vîrf. Grad de dificultate: 5 A; traseul, foarte dificil, este accesibil numai alpiniştilor cu o pregătire superioară. Materiale: 2 corzi a 40 m, 20 carabiniere, pitoane, scăriţe. Durata pentru 2 echipieri: 3 - 4 ore de la intrarea pe traseu. De la Buşteni la baza traseului: cca 3 ore. 

Itinerar pînă la baza traseului - vezi artera indice 22, pînă la semnalarea în text a Fisurii Pintenului.

Descrierea traseului. Prima L.C. începe de pe Brîul cu Jnepeni, dintr-un punct situat la cca 25 m în stînga Fisurii Pintenului (cum privim spre Peretele Văii Albe). Escalada urmează mai întîi o faţă friabilă şi un prag îngust, care conduc spre dreapta, sub un pasaj în diedru.

A 2-a L.C. se desfăşoară pe o faţă spălată, care impune un mers foarte atent peste pasajul surplombant şi înierbat ce-l formează în partea superioară. De aici, traseul se dirijează în diagonală către stînga, pînă la baza peretelui ce se prăvăleşte vertical din Vf. Pintenului şi a cărui rocă prezintă o foarte caracteristică nuanţă ruginie. O treaptă stîncoasă (a 3-a L.C.) şi apoi un brîu îngust conduc spre dreapta, la baza Fisurii Pintenului. Porţiunea următoare (a 4-a L.C.) se escaladează la coardă dublă, pînă la înălţimea unei prime grote, barată în partea superioară de o surplombă dificilă.

Din acest punct (a 5-a L. C.) ieşim complet pe feţe, escaladînd un nou pasaj surplombant, însă cu prizele solide, iar printr-un horn vertical atingem o a doua grotă, situată pe acest parcurs de o excepţională. asperitate. In continuare, trecem direct şi cu ajutorul scăriţelor (a 6-a L.C.) peste o nouă surplombă, după care efectuăm un ramonaj dificil prin hornul imediat urrnător. La capătul acestuia pătrundem, printr-o fereastră săpată în piatră, într-o grotă adîncă, prin interiorul căreia ieşim, cîţiva metri mai sus, pe o prispă îngustă, situată într-o poziţie foarte aeriană.

Traseul celei de a 7-a L.C., care lasă în stînga cîteva mici ţancuri, poartă denumirea ,,La Turnuri". De pe prispa sus-amintită, urcînd oblic spre dreapta, ajungem la baza unui perete, la limita căruia distingem un horn larg şi acoperit cu vegetaţie. Sîntem în zuna denumită ,,Hornul Verde". Escalada acestui obstacol (a 8-a L.C.) ia sfîrşit într-o grotă de o înălţime neobişnuită în zona superioară a abruptului. După ce urcăm cîţiva metri pe unul din pereţii interiori ai grotei (a 9-a L.C.), executăm o traversare spre dreapta, pînă în punctul unde o nouă ,,fereastră" ne permite să revenim pe linia directa a traseului.

In continuare (a 10-a L.C.), după ce escaladăm cu ajutorul a 3 pitoane un perete de cca 20 m, ieşim în Strunga Pintenului. Ultimul pasaj (a 11-a L.C.), care conduce la vîrf, prezintă o înălţime de 20 m şi urmează o faţă mai puţin dificilă, însă foarte expusă.

Traseu de legătură. Din vîrf revenim în Strunga Pintenului printr-un rapel de 20 m. De aici continuăm coborîrea, fie pe faţa de SV a Pintenului, printr-o serie de 5 rapeluri, fie urmînd pantele înierbate şi de o foarte mare înclinaţie ce ne conduc, în punctul din care, traversînd spre stînga ; (cum coborîm) Muchia Pintenului, ajungem în Brîul cu Jnepeni (Circul al 3-lea).

22 J MUCHIA PINTENULUI
Generalităţi. Traseul, aerian şi foarte expus, urmează cu mici deviaţii muchia, pe alocuri îngustă şi fierăstruită, ce se desprinde spre sud, din Pintenul Văii Albe, în vîrful căruia ia sfîrşit după un parcurs care măsoară şase lungimi de coardă. Grad de dificultate: 4 A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 15 carabiniere, pitoane. Durata pentru 3 echipieri: 2 - 3 ore de la baza traseului. De la Buşteni la intrarea pe traseu: cca 3 ore. 

Itinerar pînă la baza traseului: vezi artera indice 22 pînă la semnalarea în text a Muchiei Pintenului.

Descrierea traseului. Însoţim către stînga (spre SV) Brîul cu Jnepeni, situat la limita superioară a Circului al 3-lea (Circul Pintenului), pînă în dreptul muchiei care coboară din Vf. Pintenului spre Valea Albă. Prima L.C. urmează flancul drept al muchiei (cum urcăm), printr-o fisură de o înclinaţie mijlocie. După cca 25 m, reintrăm pe creastă, unde ne regrupăm. A 2-a L.C. se desfăşoară de-a lungul crestei peste o serie de obstacole cu roca nesigură. O surplombă de proporţii reduse este trecută direct, după care ne regrupăm pentru a doua oară. In cea de a 3-a L.C. şi pe un parcurs de 40 m, Muchia Pintenului devine foarte îngustă şi zimţată.

Fig. 058   Refugiul Coştila (1610 m). În dreapta, Creasta Coştila-Gălbinele; în stînga, Ţancul Mic şi Creasta Vulturilor

În continuarea escaladei (a 4-a L.C.), urmăm, pornind de pe o platformă largă, o porţiune care, dimpreună cu traseul celei de a 5-a L.C., prezintă un parcurs uşor înclinat, însă cu prize ce se desprind cu uşurinţă. Ultima L.C. (a 6-a) trece peste o fisură verticală, la capătul căreia atingem Vf. Pintenului. 

Traseu de legătură. Din vîrf revenim în Strunga Pintenului, printr-un rapel de 20 m. De aici continuăm coborîrea fie pe faţa de SV a Pintenului, printr-o serie de 5 rapeluri, fie urmînd pantele înierbate şi de o foarte mare înclinaţie ce ne conduc în punctul din care, traversînd Muchia Pintenului spre stînga (cum coborîm), ajungem în Brîul cu Jnepeni (Circul al 3-lea).

Fig. 059

Fig. 060

23.  PERETELE ŢANCULUI MIC PERETELE VULTURILOR

Ramificaţii pe artere. 

IN PERETELE ŢANCULUI MIC: 28 A Fisura Răsucită; Fisura Insorită; Fisura ,Flamura Roşie"; Fisura Veveriţei; 

ÎN PERETELE VULTURILOR: 28 B. Creasta Vulturilor; 28 C. Fisura Suspendată; 28 D. Traseul Policandrului; Fisura Mutl Dorită ; Traseul Surplombelor; 28 E. Hornul Vulturilor.

(Traseele fără indici aînt menţionate în textul arterei.)

Generalităţi. Din punctul de inflexiune, situat în imediata apropiere a Hornului Vulturilor, Creasta Văii Albe trimite către E, o primă ramificaţie, care separă extremitatea estică a Circurilor Văii Albe (S) de amfiteatrul Padinei Vulturilor (N), luînd sfîrşit în pantă repede, la limita superioara a pădurii Munticelului; către NE se desprinde o spinare stîncoasă, constituită dintr-o succesiune de mari trepte, al cărei versant răsăritean formează peretele abrupt al Vulturilor, întretăiat de hornuri şi fisuri adînci şi punctat la diferite înălţimi de numeroase surplombe. La baza acestui zid impunător, goliştea, în parte înierbată şi de o mare înclinaţie a Padinei Vulturilor, despărţită de poteca ce se îndreaptă către refugiul Coştila prin cingătoarea unei întinse paduri de larice şi jnepeni, este unica platformă de pornire pe itinerariile din Peretele Vulturilor.

Itinerarii pînă la baza arterei. Urmînd din Buşteni (capătul de sus al str. Coştila - Căminul Alpin), Drumul Munticelului, marcat cu semnul triunghi roşu, ajungem după cca 45 min în poiana denumită ,,La Măsurătoarea Urşilor" (cota 1310), unde lăsam în stînga poteca ce se îndreaptă către Valea Albă. Drumul nostru continuă spre dreapta (marcaj triunghi roşu) şi ajunge curînd la ramificaţia a 2-a. De aici, orientîndu-ne către stînga, pe poteca marcată cu semn bandă albastră, urcăm după 15 - 20 min o coastă accentuat înclinată, acoperită cu rarişti de larice şi molid. De aci, traversăm un prim vîlcel (Vîlcelul Policandrului), iar după un parcurs scurt, puntea stîncoasă a Vîlcelului Pietros, şi ajungem deasupra malului drept al Văii Coştila (pe malul opus, refugiul Coştila), după 30 - 45 min de la ramificaţia a 2-a.

Descrierea arterei. Părăsind poteca chiar din punctul în care începe să coboare în firul Văii Coştila, urmăm spre stînga un hăţaş ce urcă pieptiş prin pădure. Curînd apare, în dreapta noastră, peretele ce scapă din Ţancul Mic, către SE. O concavitate săpată într-o rocă de culoare vînătă marchează intrarea pe traseul Fisurii Răsucite.

Pentru Fisura Răsucită - vezi indice 23 A

Din aceasta se desprinde sub un unghi foarte mic, spre stînga, Fisura Însorită (grad de dificultate 5 A). Ambele trasee conduc pe Coama Ţancului Mic. În continuare, hăţaşul se îndreaptă spre stînga, pe malul Vîlcelului Pietros, iar după ce trece succesiv prin două pîlcuri de jnepeni, ajunge în dreptul unui brîu ce se alungeşte către dreapta, pe faţa peretelui, pînă la baza Fisurii “Flamura Roşie" (grad de dificultate 3 B). Din dreptul fisurii hăţaşul se prelungeşte în sus, pe sub peretele Ţancului Mic, traversează o zonă acoperită cu jnepeni, după care urmînd un traseu paralel cu Vîlcelul Pietros, întrerupt în porţiunea superioară de cîteva obstacole, iese într-un mic amfiteatru, de unde putem descifra cu uşurinţă variatele detalii ale peretelui, între care şi Fisura Veveriţei (grad de dificultate 3 B).

Adăugăm că în această zonă Vîlcelul Pietros îşi face loc între Peretele Ţancului Mic (în dreapta cum urcam) şi ultimele contraforturi ale Crestei Vulturilor (în stînga). În amfiteatrul sus-amintit, şi anume în punctul unde Vîlcelul Pietros formează o treaptă de spălătură înaltă, identificăm cu uşurinţă intrarea pe traseul direct al Crestei Vulturilor (în stînga). 

Pentru Creasta Vulturilor - vezi indice 23 B.

Din acelaşi punct, orientîndu-ne în diagonală către stînga şi traversînd un pîlc de jnepeni, ajungem, după un parcurs de cca 150 m, în goliştea stîncoasă a Padinei Vulturilor de unde distingem, de la dreapta la stînga, în peretele ce se înalţă impresionant deasupra noastră, marile spintecături ale Fisurii Suspendate şi Traseului Policandrului.

Pentru Fisura Suspendată - vezi indice 23 C 

Pentru Fisura Policandrului-vezi indice 23 D

In partea superioară a peretelui şi în stînga Traseului Policandrului se desfăşoară ,,Fisura Mult Dorită" (grad de dificultate 6 A.), care poate fi escaladată în 6-8 ore.

Trecînd în continuare şi către S, pe la baza Padinei Vulturilor, întîlnim curînd Vîlcelul Policandrului. Pe coastele din dreapta acestui vîlcel (cum urcăm) şi după traversarea unui jnepeniş, ajungem la înălţimea Brîului Suspendat, care întretaie Peretele Vulturilor prin mijloc şi pe toată desfăşurarea lui. Este locul de unde Vîlcelul Policandrului, prezentînd un talveg deschis şi uşor accesibil, poate fi urmat în sus, pînă în punctul din care distingem în perete (dreapta cum urcăm) şi la: cca 100 m deasupra noastră, o succesiune de trei surplombe, avînd ca detaliu caracteristic un pîlc de jnepeni ce spînzură deasupra lor. Despicătura care leagă între ele aceste streşini stîncoase, formează “Traseul Surplombelor" (grad de dificultate 4 B), a cărui escaladă se întreprinde mai rar. Părăsind Vîlcelul Policandrului, care rămîne în dreapta noastră (cum privim spre perete), urmăm hăţaşul sinuos şi pe alocuri întrerupt, ce străbate această zonă sălbatică, după care traversînd o muchie coborîm într-o albie înierbată, a cărei obîrşie constituie punctul de intrare în Hornul Vulturilor.

Pentru Hornul Vulturilor - vezi indice 23 E.

Adăugăm că de la baza Hornului Vulturilor, coborînd în dreapta cca 6 m, distingem cu uşurinţă o brînă îngustă (Brîna Aeriană), suspendată deasupra golului afund al ,,Traseului Surplombelor". Brîul urcă în diagonală către dreapta, atingînd linia de creastă, care urmată către stînga (spre V) ne conduce pe deasupra uriaşului povîrniş al Peretelui Văii Albe, în Brîul Mare al Coştilei, în dreptul Stîncii lui Gelepeanu.

Trasee de legătură. Vezi traseele de legătură de la 22 A (Traseul Lespezilor).

23 A. FISURA RĂSUCITĂ

Generalităţi. Traseul urmează o înlănţuire de fisuri, în surplombante, care conduc pe desfăşurarea unui perete înclinat, sub Vîrful Ţancului Mic. Grad de dificultate: 4 B; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 20 carabiniere, 4 - 5 pitoane. Durata pentru 3 echipieri: 2 - 3 ore. De la Buşteni la baza traseului: cca 2 ore. 

Itinerar pînă la baza traseului: vezi artera indice 23, pînă la semnalarea în text a Fisurii Răsucite.

Descrierea traseului. Pe prima L.C. depăşim printr-o escaladă exterioară (prin opoziţie) o placă foarte înclinată, după care o fisură uşor surplombantă în porţiunea centrală ne conduce la înălţimea unei mici platforme, unde ne regrupăm. In cursul celei de a 2-a L.C. trecem mai întîi către stînga, peste o faţă cu stînca netedă, a cărei escaladă prezintă în partea centrală oarecari dificultăţi, din cauza unei surplombe ce împiedică normala manevrare a corzilor, după care, urmînd către dreapta o treaptă roca friabilă, ieşim pe o terasă cu jnepeni. De-a lungul celei de a 3-a L.C. efectuăm, pe un parcurs sinuos de cca 20 m, cîteva treceri de la o fisură la alta; pasajul impune o foarte atentă distribuire a corzilor în pitoane. Acesta urmează iniţial o fisură verticală de 6 - 7 m. După mică traversare spre dreapta, continuăm escalada pe linia unei despicături ce urcă oblic şi către stînga, iar 6 m mai sus şi după trecerea unei fisuri verticale, executăm o nouă traversare, de astădată mai lungă spre dreapta). 

Un bloc de piatră încastrat, marchează punctul de regrupare după trecerea acestui pasaj dificil, în lungime de cca 25 m. Pe desfăşurarea celei de a 4-a L.C. întîlnim chiar de la pornire o serie de fisuri verticale, care întretaie o faţă netedă pe o înălţime de 15 m; de aici, o traversare în diagonală spre dreapta ne conduc pe o platformă de regrupare, situată deasupra unui pîlc de jnepeni. Ocolind o grotă prin dreapta, ,,prindem" curînd o fisură verticală ce brăzdează un perete foarte expus şi cu roca friabilă. Pasajul ia sfîrşit pe o muchie, unde ne regrupăm după epuizarea celei de a 5-a L.C. 

Ultima porţiune a traseului (a 6-a L.C.) începe cu o traversare scurtă către stînga, în direcţia unei fisuri, întreruptă în punctul de pornire de o mică surplombă. În continuare, traseul urmează verticala unei feţe friabile, limitată în partea superioară de o prispă cu jnepeni, după care printr-o fisură ce ne conduce pe o terasă de gresie, ascensiunea ia sfîrşit la cca 50 m sub Vf. Ţancului Mic. Coborîrea necesită executarea a patru rapeluri succesive pe faţa corespunzătoare Văii Coştila. De pe platforma care marchează sfîrşitul escaladei executăm primul rapel, lung de 20 m, utilizînd pitonul fixat în acest punct. Al doilea rapel urmează verticala peretelui, pe cca 40 m, şi ia sfîrşit pe o prispă cu jnepeni. Două pitoane alăturate indică punctul de pornire în cel de al treilea rapel, care măsoară 40 m. Coborîrea urmează o direcţie oblică spre stînga şi ia sfîrşit în apropierea cîtorva molizi. Ultimul rapel, de o lungime egală cu cel precedent, porneşte de la baza unui molid de care ne vom servi pentru fixarea frînghiilor. Coborîrea ia sfîrşit într-o zonă acoperită cu vegetaţie.

După recuperarea corzilor, itinerarul de întoarcere continuă de-a lungul unor feţe înierbate, după care întîlnim curînd poteca ce se îndreaptă către refugiul alpin din V. Coştilei.

23 B. CREASTA VULTURILOR
Generalităţi. Creasta Vulturilor (sau Creasta Uriaşului), este denumirea dată ramificaţiei nord-estice a Crestei Văii ălbe, între Hornul Vulturilor şi Vîlcelul Pietros. Ascensiunea acestei spinari masive, constituită dintr-o succesiune de trepte stîncoase şi foarte accidentate, urmează aproape neîntrerupt, de la NE la SV, linia de creastă, care prezintă în treimea inferioară pasaje ce se escaladează la coardă dublă; în rest, ascensiunea se efectuează prin escaladă liberă. Grad de dificultate: 3 B; traseul, dificil, este accesibil numai alpiniştilor cu o pregătire avansată. Materiale: 2 corzi a 40 m, 20 carabiniere, 4 - 5 pitoane. Durata pentru 3 echipieri: 2-8 ore pentru traseul redus; 4 - 5 ore pentru traseul complet. De la Buşteni la baza traseului: cca 2 ore. 

Itinerar pînă la baza traseului: vezi artera indice 23, pînă la semnalarea în text a Crestei Vulturilor.

Descrierea traseului. Intrarea pe traseul Crestei Vulturilor prezintă două variante: prima, care ne dă posibilitatea să efectuăm parcursul complet al crestei; a doua, situată în amonte de primul traseu, pe Vîlcelul Pietros, evită primele două lungimi de coardă din traseul iniţial.

Varianta I. Primele două L. C. urmează linia de creastă, iar cele dintîi obstacole ale acestui itinerar încep din talvegul Vîlcelului Pietros. Prezentînd cîteva puncte dificile şi cu roca foarte friabilă, această porţiune se escaladează cu ajutorul a 2 - 3 pitoane.

Varianta II-a. Pentru a ajunge în punctul de pătrundere pe varianta a doua, situat la cca 80 m în amonte de prima intrare, urmăm în sus firul Vîlcelului Pietros. Acesta se abate uşor la dreapta, luînd aspectul unui canion ai cărui pereţi sînt formaţi: în stînga, din ultimele clinuri ale Crestei Vulturilor, iar în dreapta, din Muchia Ţancului Mic.

După trecerea cîtorva săritori, vîlcelul se transformă într-un vertical. Din acest loc distingem în stînga, pe faţa ce scapă din Creasta Vulturilor, o ,,fereastră" prin care pătrundem cu uşurinţă, ieşind în traseul primei variante. După primii 10 m, de-a lungul unui pasaj cu rocă foarte solidă atingem linia de creastă, pe care o urmăm urcînd o porţiune de o înclinaţie mijlocie, pînă la înălţimea unei prispe cu jnepeni, unde ne regrupăm. De aici, părăsind creasta - ascensiunea directă fiind extrem de dificilă - coborîm spre stînga, într-un scoc pietros, pe al cărui fir urcăm, vizînd în stînga o platformă largă. În continuare, urmează cel mai dificil pasaj de pe parcurs. Printr-o trecere către dreapta peste cîteva praguri stîncoase, ajungem la baza unor fisuri largi, pe desfăşurarea cărora sînt fixate cîteva pitoane tubulare. Porţiunile surplombante necesită utilizarea corzii duble şi a scăriţelor care uşurează înaintarea.

La capătul acestui pasaj, care nu depăşeşte 25 m, întîlnim un mic prag ce ne permite o nouă regrupare. Foarte mulţi dintre alpinişti se grăbesc să coboare din acest punct la baza peretelui, printr-un rapel lung de 40m, care conduce pe platforma de pornire a variantei a doua. Noi considerăm însă că traseul ce se desfăşoară în continuare, în lungul crestei, este tot atît de interesant ca şi prima porţiune, atît ca peisaj, cît şi prin varietatea obstacolelor ce prezintă pe parcurs. Următoarele doua L.C. impun o escaladă atentă, peste o succesiune de ţancuri şi pereţi fisuraţi, întrerupţi de mici surplombe, pe care le trecem direct. În rest, traseul foarte aerian se parcurge în parte prin căţărătură liberă. Itinerarul se leagă cu Creasta Văii Albe în dreptul ieşirii din Hornul Vulturilor şi ia sfîrşit în Brîul Mare al Coştilei.

Trasee de legătură. Vezi traseele de legătură de la 22 A (Traseul Lespezilor).

23. C. FISURA SUSPENDATĂ
Generalităţi. Traseul prezintă două porţiuni distincte, dintre care prima, situată în treimea inferioară a parcursului şi de un aspect mai puţin caracteristic, urcă în diagonală, mai întîi spre stînga, apoi spre dreapta, peste o serie de praguri surplombante pînă la înălţimea Brîului Suspendat, care întretaie Peretele Vulturilor către stînga; cea de-a doua, cu mult mai dificilă decît porţiunea iniţială, urmează o despicătură largă şi verticală pe 2/3 din perete şi ia sfîrşit în Creasta Vulturilor. Grad de dificultate: 3 A; traseul, foarte dificil, este accesibil numai  alpiniştilor cu o pregătire superioară. Materiale: 2 corzi a 40 m, 8-10 pitoane, 20 carabiniere. Durata escaladei pentru 3 echipieri: :3-4 ore. De la Buşteni la baza traseului: cca 2 ore. 

Itinerar pînă la baza traseului, vezi artera indice 23, pînă la semnalarea în text a Fisurii Suspendate.

Descrierea traseului. Pentru escalada Fisurii Suspendate urcăm iniţial pantele înierbate care conduc pe sub Peretele Vulturilor, în diagonală şi către dreapta, pe un parcurs de cca. 100 - 120 m. Din acest punct, prima L.C. urcă oblic şi către stînga peste o serie de praguri aşezate în trepte şi uşor surplombante. Pe a doua L.C. parcursul devine tot mai înclinat, vegetaţia dispare iar în partea finală, un pasaj surplombant este trecut la coardă dublă cu ajutorul cîtorva pitoane pe care le vom controla cu atenţie, în această zonă roca fiind foarte friabilă.

Adăugăm că acest pasaj ia sfîrşit în Brîul Suspendat ce se prelungeşte în perete spre stînga. Deasupra brîului (a 3-a L.G.) observăm un diedru de 15-18 m, pe care îl urcăm frontal, iar după trecerea directă a unei surplombe, ne regrupăm pe o platformă aeriană şi foarte îngustă. Urmînd linia unei mari fisuri verticale, (a 4-a L.C.) ajungem dupa 40 m într-un punct în care aceasta devine mai largă. Aici efectuăm o nouă regrupare. In cea de a 5-a L.C. părăsim fisura, iar printr-o traversare către stînga, prindem o a doua fisură, de-a lungul căreia urcăm cca 10 m. Lipsa de prize şi înclinaţia pasajului, ce depăşeşte în acest punct verticala, necesită întrebuinţarea scăriţelor şi a corzii duble. Printr-o nouă traversare, de astă dată spre dreapta, reintrăm pe fisura principală, a cărei escaladă conduce în Creasta Vulturilor. Din acest punct itinerarul urmează spre stînga (către SV) linia de creastă, care, după un parcurs uşor, ia sfîrşit în Brîul Mare al Coştilei. 

Trasee de legătură. Vezi traseele de legătură de la 22 A.

23 D   TRASEUL POLICANDRULUI

Generalităţi: Traseul Policandrului este constituit dintr-o suceesiune de fisuri şi hornuri extrem de dificile, în special de-a lungul treimii centrale a liniei de escaladă ce ia sfîrşit în Creasta Vulturilor. Traseul măsoară 9 lungimi de coardă şi este extrem de periculos. Grad de dificultate: 5 B; traseul, foarte dificil, este accesibil numai alpiniştilor cu o pregătire superioară. Materiale: 2 corzi a 40 m, 6-8 pitoane, 20 carabiniere, scăriţe. Durata pentru 2 echipieri: 5-6 ore. De la Buşteni la baza traseului: cca 2 ore. 

Itinerar pînă la baza traseului: vezi artera indice 23, pînă la semnalarea în text a Traseului Policandrului.

Descrierea traseului. Pentru a ajunge la baza traseului urcăm diagonală şi către stînga o coastă puternic înclinată, vizînd marea spintecătură a Traseului Policandrului, care ia sfîrşit în zona centrală a amfiteatrului Padinei Vulturilor. 

Prima L.C. urmează o fisură deschisă şi lipsită de prize, care ia sfîrşit sub o streaşină formată dintr-o rocă foarte friabilă. A doua porţiune, caracterizată printr-o serie de obstacole dificile prezintă pe parcurs o surplombă a cărei trecere o efectuăm cu ajutoru scăriţelor, după care ajungem pe Brîul Suspendat, unde ne regrupam. Reluînd escalada (a 3-a L.C.) urcăm o fisură blocată în partea superioară de un pasaj surplombant. Acesta odată trecut, urmează o faţă de conglomerate friabile, brăzdată de cîteva fisuri, de-a lungul cărora ajungem, prin scurte traversuri la dreapta şi la stînga, sub un uriaş tavan de gresie, punct în care ne regrupăm din nou. In cursul celei de a 4-a L.C., tot atît de dificilă ca şi cea precedentă, urmăm mai întîi o înlănţuire de obstacole verticale, după care efectuăm spre dreapta o traversare foarte expusă şi periculoasă. Din punctul unde aceasta ia sfîrşit, escaladăm în continuare o streaşină stîncoasă, printr-o serie de tracţionări şi cu ajutorul scăriţelor, după care întilnim, cîţiva metri mai sus, o grotă precedată de o mică platformă, unde ne regrupăm. Menţionăm că trecerea acestui pasaj care prin dificultăţile ce opune este aproape unic în abruptul răsăritean al Bucegilor, necesită o perfectă cunoaştere a tehnicii escaladelor în stîncă şi o condiţie fizică desăvîrşită.

In continuare (a 5-a L.C.), traversăm cu uşurinţă o coamă de piatră (spre stînga), după care, printr-un diedru lipsit de fisuri, urcăm vertical, în direcţia unei platforme înguste şi foarte aeriene. Ultima porţiune a pasajului este friabilă şi surplombantă şi se escaladează cu ajutorul scăriţelor. 

Odată cu cea de a 6-a L.C. traseul devine mai puţin aspru. Un horn adînc, care permite o escaladă liberă, ne conduce după cca 40 m într-o zonă deschisă, brăzdată de numeroase praguri. Urmînd cu atenţie linia unor contraforturi formate din conglomerate şi întretăiate din loc în loc de mici platforme acoperite cu vegetaţie ajungem după 30 m, într-un punct blocat de un pasaj vertical, în dreapta căruia distingem o platformă ce se continuă spre dreapta printr-un prag de piatră. În acest loc ne regrupăm, după cea de a 7-a L.C. In cursul celei de a 8-a L.C., urmînd linia de cea mai mare pantă, ieşind după cîteva traversări succesive, la baza unor contraforturi puternice care imprimă părţii finale a acestui traseu aspecte cu totul neobişnuite. Ultima L.C. (a 9-a), mai puţin dificilă, se desfăşoară peste cea mai frumoasă porţiune a traseului. O succesiune de fisuri discontinue, uneori foarte deschise, alteori aproape imperceptibile, ne permit înaintarea în diagonală, către stînga, peste un perete în care găsim suficiente prize pentru o escaladă aproape elementară. În partea finală fisura se întrerupe; locul permite, totuşi, după baterea a 2-3 pitoane, să executăm spre dreapta o traversare ce ia sfîrşit după 10 m în Creasta Vulturilor. Escalada urmează fără dificultate linia de creastă către V, pînă în Brîul Mare al Coştilei.

Trasee de legătură. Vezi traseele de legătură de la 22 A.

23. E  HORNUL VULTURILOR
Generalităţi. Traseul urmează un horn foarte înalt, întrerupt în porţiunea centrală de o serie de surplombe, a căror escaladă se efectuează la coardă dublă. Grad de dificultate: 3 A; traseul dificil, este accesibil alpiniştilor cu o pregătire avansată. Materiale: 2 corzi a 40 m, 12 carabiniere, 3 - 4 pitoane. Durata pentru 3 echipieri; 1 - 2 ore. De la Buşteni la baza traseului: cca 4 ore. 

Itinerar pînă la baza traseului: vezi artera indice 23, pînă la semnalarea în text a Hornului Vulturilor.

Descrierea traseului. Prima L.C. trece peste o fisură largă ce surplombează în punctul de pornire. După cca 20 m ne regrupăm. De aici traseul conduce, în cursul celei de a 2-a L.C., peste cîteva obstacole uşor înclinate, iar pe alocuri acoperite cu vegetaţie, pînă la baza unui horn adînc. Acesta marchează o înălţime de cca 15 m şi este întrerupt în partea superioară de o surplombă, a cărei escaladă o efectuăm direct. În continuare şi către dreapta, trecem peste o faţă cu prizele foarte instabile, după care putem ieşi la creastă, fie escaladînd pe ultima L.C. (a 3-a) o serie de blocuri uşor surplombante, ce nu depăşesc 15 m înălţime, fie ocolind această ultimă porţiune prin dreapta, peste un prag larg de piatră, care ia sfîrşit pe aceeaşi creastă, 20 m mai jos de punctul atins după escalada directă a acestui pasaj. Parcursul urmează către V.Creasta Văii Albe, pînă în Brîul Mare al Coştilei. 

Trasee de legătură. Vezi traseele de legătură de la indice 22 A.


Fig. 061a


Fig. 061b

24. VALEA COŞTILEI

Ramificaţii pe arteră: 24 A. Muchia Ţancului Ascuţit ; 24 B. Hornul din Peretele Coştilei; 24 C. Muchia din Peretele Coştilei; 24 D. Traseul Central din Peretele Coştilei ; 24 E. Traseul de Traversare a Peretelui Coştilei. Fisura Mare din Peretele Coştilei; Fisura Sudică din Peretele Coştilei.
(Traseele fără indici sînt menţionaţi în textul arterei).

Generalităţi. Valea Coştilei, a cărei ascensiune urmează un parcurs în parte lipsit de dificultăţi, formeaza a patra arteră de pătrundere în abruptul Masivului Coştila, care constituie, prin varietatea formelor de teren şi numărul problemelor tehnice de escaladă, cel mai puternic complex alpin din lanţul Carpaţilor romaîneşti. Adăugăm că V. Coştilei, ca de altfel cele mai multe dintre văile de abrupt, prezentînd în zona de pădure un parcurs lipsit de orizont şi aproape inaccesibil din cauza numeroaselor rupturi de pantă şi a săritorilor acoperite de blocuri stîncoase şi arbori surpaţi, nu se escaladează decît pe porţiunea cuprinsă între limita inferioara a stînci (Ţancul Ascuţit) şi platou. Grad de dificult. 1 B.

Itinerar pînă la baza arterei. Pornind din Buşteni (capătul de sus al str. Coştila-Căminul Alpin), urmăm Drurnul Munticelului (marcat cu semn triunghi roşu) care ne conduce după un urcuş uşor, de cca 45 min, în poiana ,,La Măsuratoarea Urşilor" (cota 1310), unde lăsăm în stînga poteca spre Valea Albă. De aici, Drumui Munticelului se abate uşor la dreapta şi ajunge curînd la ramificaţia a doua, de unde îl părăsim, urmînd spre stînga poteca marcată cu semnul bandă albastră. Pe măsură ce ne apropiem de abrupt, înclinaţia coastei devine tot mai mare; din micile luminişuri ale pădurii ce slrăbatem distingem curînd, către V. Peretele Vulturilor, ale cărui contraforturi aspre se înalţă deasupra noastră.

După 30-40 min de la ramificaţia a doua, poteca trece peste îngusta punte de stînci a Vîlcelului Pietros şi coboară în V. Coştilei, în dreptul refugiului alpin, de unde se desfăşoară , spre V, vastul cuprins de stîncă ce stapîneşte aspru şi sălbatic pînă în marginea platoului, la 2400 m alt. Pe firul văii în sus, identificăm pe rînd: în dreptul şi deasupra refugiului Coştila, piramida Ţancului Ascuţit, care se leagă spre X cu Creasta Coştila-Gălbinele, prin Coama cu Jnepeni (peste care trece poteca spre V. Gălbinelelor); pe dreapta văii (în stînga cum privim spre abrupt), Ţancul Mic se înalţă singuratic, în mijlocul ultimelor pîlcuri de molid ce se caţără pe coastele văii, iar pe un plan mai îndepartat distingem Peretele Vulturilor.

Descrierea arterei. De la refugiul Coştila, punct din care începe ascensiunea propriu-zisă a văii, lăsăm în dreapta intrarea pe traseul Muchiei Ţancului Ascuţit.

Pentru Muchia Ţancului Ascuţit - vezi indice 24A

Urmînd hăţaşul ce însoţeşte un timp firul Coştilei, ajungern, imediat după trecerea unui ieşind stîncos, în punctul din care se ramifică spre dreapta poteca ce urcă în Coama cu Jnepeni, îndreptîndu-se către V. Gălbinelelor. Pe malul opus (în stînga, cum urcăm), distingem curînd firul Vîlcelului Negru, care coboară pe un pat de lespezi umede şi în parte acoperit cu muşchi, de sub coastele nordice ale Ţancului Mic. Din dreptul acestui vîlcel, şi după ce trecem printr-un haos de blocuri înalte şi peste cîteva mici săritori, ajungem sub Săritoarea Mare, în dreptul căreia valea se îngustează, luînd pe o scurtă porţiune înfăţişarea unui canion. Săritoarea, înaltă de cca 25 m şi de aspectul unui horn îngust, poate fi escaladată direct (în parte prin ramonaj).

Variantă. Urcăm Vîlcelul Negru pe o distanţă de cca 100 m, după care printr-o traversare aproape orizontală spre dreapta, de-a lungul unei zone acoperite cu jnepeni, reintrăm pe firul Văii Coştila, deasupra primelor obstacole ale văii, între care şi Săritoarea Mare.

După trecerea acestui obstacol, firul văii urmează o serie de trepte înalte, după care primeşte din stînga, de sub povîrnişul nordic al Crestei Văii Albe, un prim mare afluent, denumit ,,Vîlcelul de sub Creastă"
. Din acelaşi punct distingem în dreapta (cum urcăm), pe faţa Peretelui Coştilei, care formează flancul sudic al Crestei Coştila-Gălbinele, spintecătura adîncă şi uşor sinuoasă a Hornului din Peretele Coştilei. Pentru Hornul din Peretele Coştilei - vezi indice 24 H. Continuînd ascensiunea pe talvegul pietros şi tot mai accidentat al văii, ajungem la confluenţa principalelor braţe ale Coştilei, şi anume: firul Hornurilor Coştilei (în stînga, cum urcăm), întrerupt deasupra confluenţei de o ruptură de pantă uriaşă, şi Vîlcelul de sub Perete (în dreapta, cum urcăm), care se strecoară pe la baza Peretelui Sudic al Coştilei. Deşi ascensiunea poate fi întreprinsă din acest punct, fie pe coama dintre fire, fie pe firul Hornurilor, totuşi, pentru intrarea pe itinerariile tehnice ale Coştilei, cel mal indicat dintre trasee este acela care urmează Vîlcelul de sub Perete.

În imediata apropiere a confluenţei distingem în Peretele Coştilei o muchie foarte puţin proeminentă peste care se desfăşoară escalada Muchiei din Peretele Coştilei.

Pentru Muchia din Peretele Coştilei - vezi indice 24 B.

Vîlcelul de sub Perete conduce în continuare în dreptul unei mari concavităţi a peretelui, ce se conturează mai evident pe linia de creastă. În centrul acestui intrînd, făgaşul care marchează la mare înălţirne scurgerea apelor din ploi, uşurează identificarea Traseului Central din Peretele Coştilei.

Pentru Traseul Central din Peretele Coştilei (Traseul Andrei Ghiţescu) - vezi indice 24 D.

După un parcurs de cca 100 m ajungem în dreptul intrării pe Traseul de Traversare, care urmeaza marile brîne ce urcă în diagonală pe faţa peretelui sudic, luînd sfîrşit în Creasta Coştila - Gălbinele.

Pentru Traseul de Traversare a Peretelui Coştilei - vezi indice 24 E.

In porţiunea superioară firul văii se transformă într-un horn pămîntos de cca 40 m înălţime, de la baza căruia se desfaşoară în perete, unul dintre cele mai remarcabile trasee efectuate în ultimul timp, denumit Fisura Mare din Peretele Coştilei (grad de dificultate 5 B.

In sfîrşit, după ce trecem prin horn şi ieşim deasupra obîrşiei Vîlcelului de sub Perete, distingem cu uşurinţă (în dreapta, cum urcăm) în dreptul unei prispe largi, acoperită cu jnepeni, Fisura Sudică din Peretele Coştilei (grad de dificultate II A). Din acest punct traversăm curînd talvegul foarte slab definit al unui afluent ce coboară în diagonală din dreapta, denumit Vîlcelul Obîrşiei sau Lespezile Coştilei. De aici, trecînd către V, printr-o zonă întinsă, acoperită cu seninări şi bolovăniş şi întreruptă de numeroase scocuri şi torente ce brăzdează amfiteatrul de obîrşie al Văii Coştila, ajungem, după un urcuş lipsit de dificultaţi, în Brîul Mare al Coştilei.

Trasee de legătură. 1. Din Brîul Mare al Coştilei putem urca la platou, fie prin Hornul Mare, situat în stînga amfiteatrului, fie prin Hornul lui Gelepeanu, care se strecoară prin dreapta spinării de conglomerate a Stîncii lui Gelepeanu. Traversînd platoul către V, ajungem dupa cca 25 min, pe poteca Babele-Omul, care urmată la dreapta, către NV, conduce la cabana Omul (indice 3B), iar la stînga, către S, la cabana Babele (indice 3C).

2. Itinerarul de abrupt poate fi continuat pe hăţaşul ce însoţeşte Brîul Mare al Coştilei (parcurs foarte dificil pe zăpadă) care urmat la stînga către S, coboară în firul Văii Albe (traseul 31B, porţ. III-IV), sau la dreapta, spre N-NV, în V. Priponului (traseul 21A, porţ. II, III) pe al cărui fir putem coborî în V. Cerbului (în traseul ind. 7A).

Caracteristica traseului iarna. Deschiderea largă şi foarte puţin accidentată a amfiteatrului de obîrşie a Văii Coştila, în al cărui cuprins zăpezile foarte slab ancorate provoacă (în epoca dezgheţului sau după o ninsoare abundentă) avalanşe frecvente, face ca parcurgerea firului în condiţiuni de iarnă să prezinte pericole ce se accentuează în timpul marilor zăpezi. Adăugăm că firul Hornurilor Coştilei (în stînga, cum urcăm), formînd principala axă de prăvălire a avalanşelor, este mai indicat ca de la confluenţă să urmăm firul din dreapta, denumit Vîlcelul de sub Perete, pe al cărui parcurs zăpezile prezintă mai multă siguranţă, datorită coastelor înguste şi stîncoase ale văii.

24 A. MUCHIA ŢANCULUI ASCUŢIT
Generalităţi. Escalada acestui traseu urmează o serie de fisuri discontinue şi adînci şi impune o foarte atentă mînuire a corzilor. Grad de dificultate: 4 A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 15 carabiniere, pitoane. Durata pentru 3 echipieri: cca o oră.

Itinerar pînă la baza traseului: vezi artera indice 24, pînă la semnalarea în text a Muchiei Ţancului Ascuţit.

Descrierea traseului. De sub platforma denumită ,,Belvedere", situată în dreapta şi deasupra refugiului Coştila, prima L.C. urmează o fisură ce urcă oblic spre stînga, cca 20 m. În dreptul unui molid distingem prima platformă de regrupare. A 2-a L.C. începe printr-o scurtă traversare spre stînga (cca 2 m) care prezintă trei întreruperi. Pe acest passj dificil şi extenuant, în lungime de 40 m şi care nu poate fi trecut decît cu ajutorul cîtorva pitoane, trebuie să acordăm o foarte mare atenţie repartizării corzilor în carabiniere. După regrupare, ascensiunea urmează în cursul celei de a 3-a L.C. un horn deschis, pe care-1 părăsim de cîteva ori, urcînd pe faţa din dreapta. Hornul ia sfîrşit după 20 m. De aici escalada continuă pe linia unei coame cu roca foarte friabilă, pînă în şaua situată nu departe de vîrf. Întoarcerea la refugiul Coştila, urmează spre V, Creasta Ţancului Ascuţit, care conduce din vîrf şi pe un parcurs elementar, în V. Coştilei, în imediata apropiere a refugiului.

24 R. HORNUL DIN PERETELE COŞTILEI

Generalităţi. Situat în zona inferioară a Peretelui Sudic al Coştilei, hornul cu acelaşi nume prezintă aspectul unei spintecături sinuoase, formată într-o înlănţuire de fisuri pe alocuri surplombante. Grad de dificultate: 2B; traseul, dificil, este accesibil alpiniştilor cu o bună pregătire tehnică. Materiale: 2 corzi a 40 m, 10 carabiniere, pitoane. Durata de la baza hornului: 1-2 ore.

Itinerar pînă la baza traseului: vezi artera indice 24, pînă la semnalarea în text a Hornului din Peretele Coştilei.

Descrierea traseului. Intrarea pe traseul propriu-zis este precedată de o faţă puternic înclinată, care iese după cca 30 m la baza Hornului Coştilei. Porţiunea inferioară a acestei despicături este lipsită de dificultăţi. După trecerea unei prime platforme, hornul, care devine vertical, iar în zona superioară surplombant, se escaladează prin ramonaj.

In continuare, acesta ia aspectul unei fisuri înguste, ce se termină printr-o nouă surplombă, a cărei trecere este foarte dificilă. Odată ajunşi deasupra acestui obstacol, pe o mică platforma de regrupare, hornul se lărgeşte, iar escalada continuă prin stînga, peste o serie de praguri dispuse în amfiteatru, pînă în dreptul unei platforme de o suprafaţă mai mare. Este locul de unde traseul urmează un pasaj uşor de circa 20 m, pînă la înălţimea unei noi platforme, deasupra căreia hornul redevine vertical şi puternic surplombant în partea superioară. Printr-un ocol spre stînga, peste o placă înclinată şi netedă de circa 10 m, iar în continuare, pe un brîneag cu jnepeni, ajungem deasupra marei surplombe. Reintrarea pe traseul hornului se efectueaza printr-o traversare la dreapta, peste o lespede înclinată, de cca 15m lungime. Din acest loc reluăm escalada directă, care prezintă două puncte surplombante, iar în continuare, un pasaj vertical, după care ascensiunea ia sfîrşit pe marea platformă cu jnepeni situată pe Creasta Coştila-Gălbinele. (Prima lungime de coardă din traseul 25 A.)

Urmînd această platformă spre dreapta (E), ajungem deasupra primei porţiuni dificile a crestei, de unde ascensiunea poate fi continuată pînă la Brîul Mare al Coştilei. Din acelaşi punct putem coborî prin jnepeni, pînă la nivelul unui pasaj surplombant care, trecut printr-un rapel de cca 20 m, conduce în V. Gălbinelelor. De aici, traversînd Coama cu Jnepeni (în dreapta, cum coborîm), ajungem în V. Coştilei, în imediata apropiere a refugiului Coştila.

24 C. MUCHIA DIN PERETELE COŞTILEI
Generalităţi. Traseul urmează o muchie frontală, întreruptă de mici platforme acoperite cu vegetaţie. Grad de dificultate: 4A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 20 carabiniere, pitoane. Durata pentru 3 echipieri: 2 - 3 ore. De la Buşteni, la baza traseului: cca 3 ore.

Itinerar pînă la baza traseului: vezi artera indice 24, pînă la semnalarea în text a Muchiei din Peretele Coştilei.

Descrierea traseului. Prima L.C. urmează mai întîi o fisură deschisă şi verticală, de-a lungul căreia sînt fixate cîteva pitoane, după care escalada continuă prin interiorul unui horn ce ia sfîrşit pe un brîu, care încinge pe o mare distanţă faţa sudică a peretelui. Brîul urmat spre dreapta, conduce la baza unei fisuri, unde ne regrupăm după a 2-a L.C.

În cursul celei de a 3-a L.C. ne angajăm de la pornire pe o fisură verticală, o escaladăm pînă în punctul unde se pierde pe o faţă de gresie a cărei trecere, extrem de dificilă, impune o foarte atentă verificare a prizelor. După o nouă regrupare pe o platformă stîncoasă, executăm o traversare către dreapta, de-a lungul unui prag, după care continuăm escalada pe verticala peretelui, utilizînd cîteva pitoane. Această L.C. (a 4-a) ia sfîrşit sub o cornişă de dimensiuni apreciabile, unde ne putem regrupa.

Pe desfăşurarea celei de a 5-a L.C. executăm mai întîi un rapel dirijat. Această manevră ne conduce pe o brînă înierbată şi apoi la baza unei fisuri pe care o escaladăm, ajungînd deasupra cornişei întîlnite în cursul celei de a 4-a L.C., unde ne regrupăm. Urmînd linia de cea mai mare pantă a peretelui, penultima L.C. (a 6-a) se desfăşoară printr-o fisură cu roca friabilă, pînă în punctul care ne dă posibilitatea unei traversări spre dreapta. În cursul ultimei L.C. (a 7-a) traseul prezintă o fisură ce urcă uşor în diagonală către stînga, după care un pasaj vertical conduce, după o traversare spre dreapta, pe un brîu lat acoperit cu jnepeni. Acesta ia sfîrşit în Creasta Coştila-Gălbinele, pe porţiunea celei de a 5-a L.C. din traseul crestei (vezi ind. 25 A), care urmat spre V, conduce în Brîul Mare al Coştilei.

Trasee de legătură. 1. Prin două rapeluri de cîte 40 m, pe faţa nord-estică - a Crestei Coştila-Gălbinele (corespunzătoare Văii Gălbinelelor), ajungem într-un punct din care putem coborî uşor în V. Gălbinelelor.

2. Pentru continuarea traseului de creastă, vezi indice 25 A. (Creasta Coştila-Gălbinele şi traseele de legătură ale acestui itinerar).

24 D.  TRASEUL CENTRAL DIN PERETELE COŞTILEI (Traseul ANDREI GHIŢESCU)
Generalităţi. Escalada Traseului Central se desfăşoara pe axa unei mari concavităţi, ce se conturează sub linia de creastă a Peretelui Coştilei. Menţionăm însă, că din cauza unor obstacole inaccesibile, acesta prezintă unele deviaţii în dreapta şi stînga axei, cu excepţia intrării şi ieşirii din perete, care urrmează matematic linia sus-amintită. Grad de dificultate: 5B; traseul, foarte dificil, este accesibil alpiniştilor cu o pregătire superioară. Materiale: 2 corzi a 40 m, 20 carabiniere, 20 pitoane. Durata pentru 3 echipieri 5 - 6 ore. De la Buşteni la baza traseului: cca 3 ore.

Itinerar pînă la baza traseului: vezi artera indice 24 pînă la semnalarea în text a Traseului Central.

Descrierea traseului. Din firul văii, o fisură înierbată ne conduce oblic şi către stînga, de-a lungul unor obstacole relativ uşoare, care iau sfîrşit pe o platformă ce o întîlnim după 40 m de la pornire (Prima L.C.). Traseul celei de a 2-a L.C. prezintă un pasaj punctat cu mici trepte de iarbă, pe al cărui parcurs ajungem la baza unei trepte stîncoase şi puternic înclinate. Pe desfăşurarea celei de a 3-a lungimi de coardă escaladăm această treaptă cu ajutorul cîtorva pitoane. După regrupare, escalada continuă (a 4-a L.C.) peste o serie de obstacole de dificultate medie şi ia sfîrşit pe un brîu ce întretaie pe o mare distanţă Peretele Coştilei.

A 5-a- L.C. urmează diagonala peretelui, de-a lungul brîului de mai sus, care conduce, după o traversare uşoară de 50 m spre dreapta, la baza unei fisuri verticale de circa 15 m înălţime. In cursul celei de a 6-a L.C. escaladăm această fisură, la capătui căreia întîlnim un brîu pe care ne regrupăm.

O traversare extrem de dificilă spre stînga şi pe o lungime de 40 m (a 7-a L.C.) urmează diagonala unei feţe înclinate, ce nu ne dă nici o posibilitate de asigurare. Punctul de regrupare, marcat printr-un piton de rapel, este situat pe o terasă de piatră. Parcursul celei de a 8-a L.C. începe cu traversarea spre stînga a unui pasaj de 3 - 4 m. De aici traseul urmează frontal un obstacol de cca 5 m. O fisură orizontală permite o nouă traversare ,,prin opoziţie" spre stînga. După 6 m escalada continuă peste o serie de plăci verticale, pînă la epuizarea celor 40 m de coardă.

In cea de a 9-a L.C. înaintăm mai întîi spre dreapta, peste o placă de 15 m, după care, urmînd linia de cea mai mare pantă, întîlnim un prag de piatră marcat prin trei pitoane, unde ne regrupăm. A 10-a L.C. urmează linia directă a unei fisuri închise; o escaladăm pînă în dreptul unei surplombe de culoare ruginie, pe care o lăsăm în stînga, şi continuăm escalada trecînd un pasaj surplombant şi apoi o faţă friabilă. La capătul acestor obstacole ne regrupăm pe o platformă foarte expusă. 

Pe traseul celei de a 11-a L.C. peretele începe să-şi piardă din înclinaţie. O succesiune de trepte stîncoase alternează cu cîteva praguri înierbate, care dau ţinutului un aspect mai puţin sălbatic. Următoarele L.C., a 12-a şi a 13-a, conduc în direcţia marei concavităţi din imediata apropiere a crestei. Ultima L.C. (a 14-a) urmează o faţă de gresie, a cărei escaladă o efectuăm în diagonală către dreapta, pînă la baza unei fisuri surplombante. Acest pasaj este trecut cu ajutorul a 5 - 6 pitoane, după care, printr-un horn deschis, ajungem pe Creasta Coştila-Gălbinele, a cărei porţiune superioară, lipsită de dificultăţi, conduce în Brîul Mare al Ccştilei.

Trasee de legătură. Vezi traseele de legătură de la 25 A (Creasta Coştila-Gălbinele).

24 E. TRASEUL DE TRAVERSARE A PERETELUI COŞTILEI
Generalităţi. Traseul străbate succesiv cele trei mari brîuri care întretaie în diagonală Peretele Coştilei. Trecerea dintr-un brîu într-altul se efectuează prin escalada la coardă dublă a două porţiuni verticale de cîte 20 m. În rest, parcursul este elementar. Grad de dificultate: 3A; traseul, dificil, este accesibil alpiniştilor cu o pregătire avansată. Materiale: 2 corzi a 40 m, 15 carabiniere, pitoane. Durata pentru 3 echipieri: 2 - 3 ore. De la Buşteni la baza traseului: cca 3½ ore.

Itinerar pină la baza traseului: vezi artera indice 24, pînă la semnalarea în text a Traseului de Traversare a Peretelui Coştilei.

Descrierea traseului, Escalada începe din punctul situat la cca 100 m în amonte de intrarea pe Traseul Central din Peretele Coştilei şi ia sfîrşit în Creasta Coştila-Gălbinele. Prima porţiune urmează, din firul Vîlcelului de Sub Perete, Brîul de Jos, care măsoară cca 130 m. Deosebim pe parcurs un pasaj acoperit cu jnepeni, situat în zona centrală a brîului, după care traversarea continuă, cca 50 m, pe o porţiune comună cu Traseul Central. Din punctul în care brîul se întrerupe, escalada urmează un horn vertical de cca 15 m, pînă la înălţimea Brîului de Mijloc al peretelui (porţiunea de mai sus se escaladează la coardă dublă). Traversînd către dreapta un pasaj uşor, însoţim pe o distanţă de cca 100 m Brîul de Mijloc, pînă în punctul unde acesta ia sfîrşit.

De aici, urcînd o faţă înclinată, ieşim după aproximativ 15 m, în cel de al 3-lea brîu al peretelui (Brîul de Sus), a cărui lungime nu depăşeşte 80 m. Această ultimă porţiune, acoperită cu jnepeni pe toată suprafaţa, ia sfîrşit în Creasta Coştila-Gălbinele şi anume, pe porţiunea celei de a 5-a L.C. a acestui din urmă traseu, descris la 25 A.

Trasee de legătură. Vezi traseele de legătura de la 25 A (Creasta Coştila-Gălbinele).

25. VALEA GĂLBINELELOR

Ramificaţii pe artera: Vîlcelul Secundar al Gălbinelelor; 25 A Creasta Coştila-Gălbinele; Traseul Grotelor; 25 B Traseul celor Trei Surplombe; Traseul de Traversare E.V. a Peretelui Gălbinelelor; 25 C Traseul Furcilor; 25 D Traseul Surplombei Mari; 25 E Hornul Coamei; 25 F Colţul Gălbinelelor; Fisura Gălbinelelor; 25 G Muchia Estică (Umărul Gălbinelelor); 25 H Muchia N-E (Umărul Gălbinelelor); Gaura Scoruşilor.

(Traseele fără indici sînt menţionate în textul arterei).
Generalităţi. Valea Gălbinelelor este a cincea mare arteră de pătrundere în zona de stîncă a Masivului Coştila şi una dintre cele mai importante din abruptul răsăritean al Bucegilor. 

Pe un parcurs care, cu excepţia porţiunii inferioare, întreruptă de cîteva săritori de dificultate medie nu prezinta nici un obstacol greu, ascensiunea văii trece succesiv, pe la baza numeroaselor itinerarii cu cararter tehnic din Peretele Gălbinelelor şi Umarul Gălbinelelor. Traseele cunoscule cu ani în urmă în această zona, erau foarte puţine la numar, iar ascensiunea lor, elementară; între ele, V. Gălbinelelor, Brîul Strungii, porţiunea superioara a Hornului Coamei etc. Introdurerea mijloacelor tehnice de escaladă şi reconstruirea refugiului alpin, realizată în ultimi ani, la limita inferioară a stîncii, sub Ţancul Ascuţit, au condus la descifrarea unui remarcabil număr de trasee noi, de un nivel tehnic superior. În acelaşi timp, numele cu totul vagi şi insuficiente din trecut, an fost înlocuite cu o foarte bogată nomenclatură de detaliu, care a marcat apariţia primelor denumiri tehnice în toponimia munţilor noştri.

Itinerar pînă la baza arterei. Itinerarul de pătrundere în V. Gălbinelelor prezintă pînă la refugiul Coştila, un parcurs comun cu acela al Văii Coştila. Pornind din Buşteni (capătul de sus al str. Coştila-Caminul Alpin), urmăm drumul marcat cu semnul triunghi roşu, peste plaiul împădurit şi uşor înclinat al Munticelului. După cca 45 min traversăm poiana ,,La Măsurătoarea Urşilor" (cota 1310), unde lăsăm în stînga poteca Văii Albe, marcată cu semn triunghi galben. 

Drumul nostru (marcaj triunghi roşu) se abate uşor la dreapta, şi ajunge curînd la rarnificaţia a doua. De aici, părăsind Drumul Munticelului, urmăm către stînga poteca marcata cu semn bandă albastră. Aceasta îşi accentueaza înclinaţia pe măsură ce se apropie de limita inferioară a stîncii, urcă după 15 - 20 min o coastă repede, traverseaza puntea stîncoasă a Vîlcelului Pietros şi coboară în firul Văii Coştila, în imediata apropiere a refugiului Coştila. De la refugiu, hăţaşul însoţeşte în sus şi pe o mică porţiune V. Coştilei (malul din dreapta, cum urcăm) trece pe sub un bot stîncos, de unde se abate brusc la dreapta şi urcă pieptiş în şaua denumită Coama cu Jnepeni - punte de legătură între Ţancul Ascuţit (în dreapta, spre E) şi ultimele clinuri ale Crestei Coştila-Gălbinele (în stînga, spre V) - iar după un parcurs scurt şi sinuos, coboară pe versantul opus (spre N), imediat sub confluenţa Văii Gălbinelelor cu Vîlcelul Secundar al Gălbinelelor. Perspectiva este limitată, din acest punct, la o parte din masiva spinare a Crestei Coştila-Gălbinele, a cărei linie somitală se conturează în stînga şi deasupra noastră; în dreapta, pe ,,Coama dintre Văi", distingem silueta singuraticului vîrf denumit ,,Pintenul Gălbinelelor".

Descrierea arterei. V. Gălbinelelor confluează cu Vîlcelul Secundar sub un unghi foarte mic. De aici, ascensiunea poate să urmeze oricare din fire.

Traseul Vîlcelului Secundar al Gălbinelelor (firul din dreapta; grad de dificultate 1 B). Acesta urcă de-a lungul firului, pe sub faţa sudică a Colţului Gălbinelelor, pătrunde curînd într-un canion îngust şi întunecos, întrerupt la mici intervale de o succesiune de săritori lipsite de dificultăţi şi de aspecte foarte variate (hornuri, trepte de spălătură), lasă către stînga cîteva mici hăţaşe, care trec peste ,,Coama dintre Văi" în firul principal al Gălbinelelor, şi ia sfîrşit, după o oră de la confluenţă, într-o strungă înierbată, de unde urcînd spre dreapta, ajunge după un parcurs scurt, în Strunga Colţilor, la baza coamei Colţului Gălbinelelor (pentru Colţul Gălbinelelor vezi 25 F). De aici, un hăţaş ce se strecoară paralel şi pe sub Creasta Strungilor către V conduce după 15 min în Strunga Gălbinelelor.

Traseul firului principal (firul din stînga; grad de dificultate 1 B). După ce trecem, pe un parcurs scurt, peste o serie de trepte de înălţimi variate, escaladăm o primă săritoare de peste 8 m, urcînd prin stînga o faţă continuată printr-un horn ce surplombează la ieşire, sau prin dreapta, pe un al 2-lea horn, foarte bogat în prize, care ia sfîrşit pe o porţiune plată de pe talvegul văii. La capătul acestei mici platforme, o a 2-a săritoare poate fi trecută, fie prin ramonaj (urmînd hornul ce-l formează în dreapta) fie linia mediană dintre horn şi o fisură paralelă (în stînga), după care, utilizînd prizele hornului şi o muchie ce apare deasupra noastră, depăşim acest obstacol. Este punctul din care, urmînd coastele din stînga văii (cum urcăm), intrăm pe traseul Crestei Coştila-Gălbinele. 

Pentru creasta Coştila-Gălbinele, vezi indice 25 A

Cîţiva metri mai sus, o a 3-a săritoare poate fi escaladată prin fisura din dreapta; aceasta fiind surplombantă în partea inferioură o vom trece cu mai multă uşurinţă, prin executarea unei piramide la baza obatacolului.

Menţionăm că primele trei săritori pot fi ocolite elementar coastele din dreapta văii (cum urcăm). Pentru escalada ultimei săritori (Săritoarea Mare) ne strecurăm prin stînga surplombei care barează acest obstacol în partea superioară. Din acest punct valea se deschide, iar în stînga noastră apoi Marele Perete al Gălbinelelor. În fund, obîrşia V. Gălbinelelor este închisă de contraforturile Umărului, iar în dreapta, peste despicătura adîncă a Strungii Gălbinelelor, de blocurile masive ale Colţului Strungii. Imediat deasupra Săritorii Mari, o faţă ierboasă ce se prelungeşte spre stînga (cum urcăm) conduce la baza Traseului Grotelor (grad de dificultate 3 B). 

Continuînd ascensiunea văii, trecem după un parcurs uşor, prin dreptul unui scoc punctat cu mici trepte de iarbă, care urcă în diagonală către stînga, la înălţimea unui brîu foarte distinct, care întretaie faţa peretelui de la V la E. Extremitatea stîngă a brîului marchează punctul de pătrundere pe ,,Traseul celor Trei Surplombe din care se ramifică după cinci L.C., Traseul de Traversare EV a Peretelui Gălbinelelor (grad de dificultate 4 A).
Pentru traseul celor Trei Surplombe, vezi indice 25 B.

Urmînd firul văii ajungem, după trecerea cîtorva obstacole uşoare, la confluenţa cu Hornul Coamei, a cărui despicătură uriaşă se prăvăleşte liniar, din stînga, de sub Brîul Mare al Coştilei.

Pentru Hornul Coamei-Brîul Mare al Coştilei - vezi indice 25 E.

Din punctul de confluenţă putem urca la baza traseelor cu caracter tehnic din centrul şi jumătatea vestică a Peretelui Gălbinelelor (în stînga văii, cum urcăm), precum şi la Colţul Gălbinelelor (în dreapta văii).

a) Pentru Peretele Gălbinelelor. Urcăm Hornul Coamei aprox. 100 m, pînă la înălţimea unei terase ce apare în dreapta noastră. Aceasta se prelungeşte în stînga firului printr-un prag foarte înclinat (marcat la intrare) pe care-1 urcăm pînă la marea platformă a peretelui. De-a lungul acestei platforme, către stînga, ajungem la baza:

Traseului Surplombei Mari - vezi indice 25 D.

Traseului Furcilor - vezi indice 25 C.

b) Pentru Colţul Gălbinelelor. Urmînd coastele înierbate ce urcă paralel cu un horn larg şi înclinat, din dreapta văii (cum urcăm), ieşim deasupra obîrşiei Vîlcelului Secundar al Gălbinelelor, iar în continuare şi după un parcurs scurt, în Strunga Colţilor, de sub care scapă către NE firul Văii Colţilor. Escalada peretelui de cca 6 m înălţime din dreapta Strungii Colţilor (cum privim spre NE) conduce la capătul inferior al spinării stîncoase şi înguste ce precede dinspre V, Colţul Gălbinelelor.

Pentru Colţul Gălbinelelor - vezi indice 25F

De la confluenţa cu Hornul Coamei, firul V. Gălbinelelor este întrerupt de o înlănţuire de trepte înalte, ce pot fi escaladate direct sau ocolite pe brînele din dreapta văii (cum urcăm), pînă în Strunga Gălbinelelor. Inainte de a ajunge în strungă, distingem în stînga văii un brîu larg, ce leagă V. Gălbinelelor cu Hornul Coamei. Urmat în direcţia Hornului Coamei, brîul trece pe la baza Umărului Gălbinelelor, şi anume, prin punctul de intrare pe traseul Muchiei Estice. 

Pentru Muchia Estică (Umărul Gălbinelelor) - vezi indice 25 G.

După cca 2 m brîul intersectează Fisura Gălbinelelor (grad de dificultate 3 A). Din Strunga Gălbinelelor, un al doilea traseu, care urcă direct în primul vîrf al Umărului Gălbinelelor, deasupra Portiţei Umărului (Strunga cu Bolovan) urmează linia de creastă a acestui contrafort începînd din strungă (Muchia NE a Umărului Gălbinelelor).

Pentru Muchia NE (Umărul Gălbinelelor) - vezi 25 H

In stîrşit, coborînd în partea opusă a strungii, spre NV (faţa Vaii Scoruşilor), întîlnim curînd o serie de praguri discontinue şi pe alocuri înierbate, ce se prelungesc către stînga, pe sub flancul nordic al Umărului, pînă la baza Fisurii Scoruşilor (grad de dificultate 2 B).

Trasee de legătură din Strunga Gălbinelelor Coborînd din Strunga Gălbinelelor către NV, pe hăţaşul ce urmează o pantă de o înclinaţie mijlocie, acoperită în parte cu grohotiş, ajungem foarte curînd în firul Văii Scoruşilor. Pentru a ieşi din abrupt, urmăm hăţaşul ce urcă peste coastele înclinate din dreapta firului Scoruşilor, întrerupte pe unele porţiuni de întinse fîşii de conglomerate după care, urmînd în porţiunea superioară talvegul pietros al văii, ajungem pe platou.

Variantă. Din punctul în care hăţaşul Scoruşilor intersectează Brîul Mare al Coştilei, urmăm această cingătoare spre S, pînă în dreptul Hornului Mare (deasupra obîrşiei V. Coştila) prin fundul căruia urcăm la platuu. De-a lungul acestuia către NV întîlnim, după 20-25 min, drumul Babele-Vf. Omul (la dreapta, spre cab. Omul, traseul indice 3 B; la stînga, spre cab. Babele, traseul indice 3 C).

Caracteristica traseului iarna. În condiţiuni de iarnă, ascensiunea Văii Gălbinelelor poate fi întreprinsă fără dificultăţi. Firul sau prezentînd un relief foarte accidentat (talveg acoperit de blocuri şi cu numeroase săritori) nu formează, în mod obişnuit, avalanşe; schimb, traseul Scoruşi-Platoul Coştila, traversînd o zonă tipică de avalanşe (coaste largi, înclinate şi lipsite de un relief variat), impune în epocile cu zăpezi mari, un mers cît mai precaut.

25 A.  CREASTA COŞTILA - GĂLBINELE
Generalităţi: Traseul urmează, cu mici deviaţii, linia de creastă dintre V. Coştila şi V. Gălbinele, pe alocuri puternic înclinată. Grad de dificultate. 3 A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 15 carabiniere. pitoane. Durata pentru 3 echipieri: 3 ore. De la Buşteni la baza traseului: 2 - 2½ ore.

Itinerar pînă la baza traseului: vezi artera indice 25, pînă la semnalarea în text a Crestei Coştila-Gălbinele.

Descrierea traseului. Pentru intrarea pe traseul de creastă putem urma una din variantele:

a) De la refugiul Coştila, pe V. Coştilei în sus, pînă la confluenţa unui mic vîlcel acoperit cu jnepeni, ce coboară din dreapta şi pe al cărui fir urcăm pînă în dreptul vîrfului denumit Pintenul Coştilei, care marchează extremitatea răsăriteană a crestei.

b) Din Coama cu Jnepeni, situata între Ţancul Ascuţit şi Creasta Coştila-Gălbinele, urmînd către V linia de prelungire a coamei ajungem, după trecerea unei zone acoperite cu o vegetaţie bogată la baza traseului de creastă.

In mod obişnuit, escalada crestei începe din V. Gălbinelelor.

După trecerea primelor două săritori de pe firul principal al Gălbinelelor, ne orientăm spre SV (stînga), urcînd pantele înclinate de pe malul drept al văii (stînga cum urcăm). Printr-un vîlcel pietros ieşim cu uşurinţă la baza marilor surplombe ale acestui versant pe sub care vom trece pentru a începe escalada propriu-zisă a crestei. Prima L.C. urmează o faţă verticală, întreruptă în partea finală de o surplombă ce poate fi ocolită prin stînga, după care, de-a lungul unei fisuri deschise, pătrundem într-o zonă acoperită cu jnepeni (în acest punct ia sfirşit escalada Hornului din Peretele Coştilei).

A 2-a L.C. trece peste o treaptă verticală de mică înălţime, după care, printr-o traversare spre dreapta, putem înainta în diagonală de-a lungul unui pasaj înierbat, la capătul caruia ne regrupărn. Pe desfăşurarea celei de a 3-a L.C. o primă fisură, lipsită de prize în partea finală, impune o escaladă cît mai atentă; utilizarea pitonului

ce întîlnim în perete, uşurează trecerea acestui punct dificil. După depăşirea unei platforme largi, escalada continuă peste o treaptă brăzdată de fisuri, deasupra căreia ne regrupăm.

Obstacolele de pe parcursul celei dea 4-a L.C. sînt foarte variate. O traversare de cca 20 m către stînga, în lungul unui prag de piatră îngust, ne conduce pe faţa corespunzătoare Văii Coştila, după care, escaladînd spre dreapta un pasaj cu stînca foarte sfărîmicioasă, ajungem pe o platformă cu jnepeni, unde ne regrupăm (aici iau sfîrşit traseele: Muchia din Peretele Coştilei şi Traseul de Traversare a Feretelui Coştilei). In cursul celei de a 5-a L.C. trecem mai întîi peste o serie de obstacole ce se succed într-o zonă cu un relief foarte frămîntat şi apoi printr-un horn ce se continuă cu o faţă uşor înclinată, pe care înaintăm cu uşurinţă (în acest punct ia sfîrşit escalada Traseului Grotelor din Peretele Gălbinelelor). A 6-a L.G. urmează pe sub un perete vertical şi cu roca de nuanţă ruginie, un traseu care conduce spre stînga, pe faţa Văii Coştila. 

Partea finală, caracterizată printr-o rocă foarte friabilă, sfîrşeşte în creastă, de unde continuarea ascensiunii devine elementară. (Pe această porţiune iau sfîrşit succesiv: din stînga - Traseul Central din Peretele Coştilei; din dreapta - Traseul celor Trei Surplombe, Traseul Furcilor şi al Surplombei Mari şi, în sfîrşit, din stînga -Traseul Fisurii Mari şi al Fisurii Sudice din Peretele Coştilei).

Pe măsură ce urcăm, creasta îşi micşorează înclinaţia şi ia sfîrşit în Brîul Mare al Coştilei, între Hornul Coamei şi amfiteatrul de obîrşie al Văii Coştila.

Trasee de legătură. 1. Urmînd Brîul Mare al Coştilei către SE, ajungem în dreptul Hornului Mare, situat imediat înaintea primului vîlcel, pe care-l întîlnim pe parcurs. De aici, prin horn, urcăm la platou, de-a lungul căruia către V., ajungem după cca 25 min în drumul Babele-Omul; acesta urmat la dreapta conduce la cabana Omul (indice 3 B), iar la stînga, la cabana Babele (indice 3 C).

2. Brîul Mare al Coştilei urmat la dreapta, spre NV (vezi 21 A, porţ. II şi III), conduce după un drum de o oră, în V. Priponului, pe al cărui fir putem coborî în V. Cerbului (în traseul indice 7 B); acelaşi brîu urmat la stînga, spre S.E (vezi 31B, porţ. Illşi IV), ia sflrşit înValea Albă. Coborînd hăţaşul ce însoţeşte firul acestei văi, ajungem după cca 2 ore în Poiana ,,La Verdeaţă"; de aici, pe poteca marcată cu semn triunghi galben, iar în continuare şi în jos, pe Drumul Munticelului, marcat cu semn triunghi roşu, ajungem la Buşteni, după o oră de drum.

25 B.  TRASEUL CELOR TREI SURPLOMBE
Generalităţi. ,,Traseul celor Trei Surplombe" face parte din ansamblul itinerariilor de grad superior din Peretele Gălbinelelor. Escalada urmează un perete uriaş, avînd ca principală problemă tehnică trecerea a trei mari surplombe, situate în partea finală a parcursului. Grad de dificultate: 5 A; traseul, extrem de dificil, este accesibil numai alpiniştilor cu o pregătire superioară. Materiale: 2 corzi a 40 m, 20 carabiniere, pitoane. Durata pentru 3 echipieri: 4-5 ore. De la Buşteni la baza traseului: cca 3 ore.

Itinerar pînă la baza traseului: vezi artera indice 25, pînă la semnalarea în text a Traseului celor Trei Surplombe.

Fig. 064

Descrierea traseului. Urcăm din firul Văii Gălbinelelor, în diagonală către stînga şi pe o distanţă de 50 m, un scoc de o înclinaţie mijlocie, pînă la brîul care întretaie, de la V la E, treimea inferioară a peretelui, menţinîndu-se aproape constant la înălţimea Grotei Gălbinelelor, de pe malul opus al văii. Urmînd acest brîu spre H (către stînga, cum urcăm), ne strecurăm pe sub contraforturile marelui perete, pînă în punctul unde vegetaţia se răreşte. Înclinaţia locului impune o înaintare cît mai atentă. O coamă foarte proeminentă odată trecută, brîul devine tot mai larg şi iese într-un amfiteatru stîncos, de la capătul căruia începe escalada propriu-zisă. Porţiunea primei L.C., ca de altfel întregul traseu se escaladează la coardă dublă. O serie de obstacole surplombante ne conduc pe o platformă situată la aprox. 25 m mai sus, după ce executăm mai întîi cîteva traversări scurte. De aici efectuăm un rapel de cîţiva metri (a 2-a L.C.) pe pitonul anume lăsat în acest punct.

Pasajul următor (a 3-a L.C.) măsoară exact 40 m şi urcă în diagonală peste o placă spălată, pînă la baza unui horn. A 4-a L.C. conduce iniţial peste o surplombă, a cărei trecere o putem efectua mai uşor cu ajutorul unei piramide, dupa care escalada continuă de-a lungul unui horn pe care-1 părăsim în treimea superioară, ieşind spre stînga, pe o faţă foarte expusă, în sfîrşit, cu ajutorul a două pitoane, escaladăm porţiunea finală, uşor surplombantă şi foarte friabilă. După o nouă regrupare, pe o platformă îngustă, ne angajăm într-o traversare uşoară spre dreapta (a 5-a L.C.) după care escaladăm un horn ce ia sfîrşit într-un mic amfiteatru, caracterizat printr-o platformă largă şi înierbată. (Din acest punct se ramifică spre dreapta, Traseul de Traversare EV a Perelelui Gălbinelelor; grad de dificultate 4 A). În cea de a 6-a L.C. escaladăm mai întîi o muchie stîncoasă, situată în stînga noastră, iar după aprox. 5 m, ne angajăm într-o traversare către stînga, peste un pasaj cu prize extrem de mici.

După o nouă regrupare, prin asigurarea echipierilor la piton, pe o platformă aproape imperceptibilă, urmează a 7-a L.C., care începe printr-o travereare oblică spre stînga. Cîteva pasaje dificile conduc la baza unei fisuri, ce se escaladează la coardă dublă şi ia sfîrşit pe o platformă de regrupare mai largă. Următoarea L.C. (a 8-a) conduce printr-un horn pe care-1 escaladăm prin ramonaj, utilizînd mai mult prizele exterioare, foarte dese şi solide.

La începutul celei de a 9-a L.C. executăm o piramidă, după care ne angajăm într-o fisură îngustă şi uşor surplombantă în partea superioară. Acest obstacol odată trecut, întîlnim o brînă ce urcă în diagonală pînă la baza uriaşelor surplombe, care formează adevăratele probleme cheie ale traseului. Prima surplombă măsoară aproximativ 25 m. Trecerea acestui obstacol dificil (a 10-a L.C.) se efectuează urmînd oblic fisura ce urcă peste surplombă; în punctul de maximă înclinaţie, aceasta se pierde în perete. Locul permite, totuşi, escalada pasajului surplombant, după care traseul continuă printr-un horn ce ia sfîrşit într-o grotă situată sub cea de a 2-a surplombă, unde ne regrupăm. 

Deşi escalada (a 11-a L.C.) nu depăşeşte înălţimea de 15 m, este totuşi indicat, pentru o mai uşoară manevrare a corzilor, să utilizăm în cursul trecerii, o lungime de coardă completă. A 12-a L.C. trece peste ultima şi cea mai grea dintre surplombe, formată dintr-o serie de obstacole puternice şi foarte expuse. De altfel, această porţiune, care constituie punctul de maximă dificultate a traseului, pare cu atît mai redutabilă cu cît ea se situează la capătul unei escalade care impune căţărătorilor un efort fizic continuu. Ultima L.C. (a 13-a), conduce mai întîi peste o serie de obstacole verticale, însă scurte, după care traseul pierde vizibil din înclinaţie şi ia sfîrşit în Creasta Coştila-Gălbinele. Partea finală a Crestei Coştila-Gălbinele nu prezintă nici o dificultate, porţiunea ce ne desparte de Brîul Mare al Coştilei fiind uşor înclinată şi acoperită, pe alocuri, cu o vegetaţie abundentă.

Trasee de legătură. Vezi traseele de legătură de la 25 A. (Creasta Coştila-Gălbinele).

25. C. TRASEUL FURCILOR
Generalităţi. Dintre toate itinerariile cunoscute în Peretele Gălbinelelor, Traseul Furcilor prezintă cea mai clară linie de escaladă, aceasta urmînd cu excepţia cîtorva mici deviaţii, marea despicătură ce brăzdează zona centrală şi superioară a peretelui. Grad de dificultate: 4 A; traseul accentuat dificil, este accesibil alpiniştilor cu o pregătire avansată. Materiale: 2 corzi a 40 m, carabiniere, pitoane. Durata pentru 3 echipieri: 2 - 3 ore. De la Buşteni la baza traseului: cca 3 ore.

Itinerar pină la baza traseului: vezi artera indice 25, pînă la semnalarea în text a Traseului Furcilor.

Descrierea traseului. De pe pragul (marcat la intrare printr-un semn vizibil) situat în stînga Hornului Coamei, (cum urcăm) escaladăm o treaptă stîncoasă de cca 25 m, pînă la înălţimea marei platforme ce străbate aproape orizontal şi către E, treimea inferioară aPeretelui Gălbinelelor. După un parcurs de cca 30 m, coborîm spre stînga 8-10 m, pe un scoc spălat, după care reluăm traversarea spre E pe un prag înclinat. Cu cca 3-4 m înainte de punctul în care acesta ia sfîrşit, urcăm frontal o faţă verticală, înaltă de 6 m, pînă la nivelul unui prag îngust, ce ne conduce către stînga, la baza Traseului Furcilor.

Prima L.C. urmează un pasaj în diedru de cca 10 m înălţime, barat în partea superioară de o mică surplombă, ce poate fi escaladată direct sau ocolită prin dreapta ori stînga, pe o porţiune ce ne proiectează uşor în afară. În continuare, urmăm, cu mici deviaţii, şi pe desfăşurarea a trei L.C., fisura întreruptă la scurte intervale de porţiuni uşor surplombante, după care, trecînd prin fereastra formată de o lespede uriaşă ce stă suspendată în perete (exact pe linia fisurii), ajungem la înălţimea unui prag stîncos, care se prelungeşte către E (spre stînga), transformîndu-se în partea finală într-o platformă largă. 

De aici escaladăm frontal fisura ce brăzdează o faţă puternic înclinată, la capătul căreia întîlnim o terasă ce se prelungeşte în diagonală spre dreapta, pînă la baza unui horn deschis, surplombant şi lipsii de prize, a cărui escaladă se efectuează cu totul rar. Este mai indicat, deci, să evităm acest pasaj, ieşind prin stînga, pe o faţă ce urcă vertical şi paralel cu hornul sus-amintit. La capătul ei şi după trecerea unei porţiuni uşor surplombante, întîlnim un horn ce ne conduce într-o zonă cu rocă friabilă, nu departe de Creasta Coştila-Gălbinele, unde ascensiunea Furcilor ia sfîrşit. Urmînd spre V (la dreapta) linia de creastă, ajungem curînd pe Brîul Mare al Coştilei.

Trasee de legătură. Vezi traseele de legătură de la 25 A (Creasta Coştila-Gălbinele)

Caracteristica traseului iarna. Ascensiunea Furcilor a fost întreprinsă în condiţiuni de iarnă, în aprilie 1952. Aceasta s-a efectuat cu extremă dificultate, din cauza suprafeţelor de zăpadă geruită şi a plăcilor de gheaţă ce acopereau marea platformă de intrare în Traseul Furcilor, precum şi unele porţiuni de pe parcursul acestuia.

25. D TRASEUL SURPLOMBEI MARI
Generalităţi. Traseul Surplombei Mari trece de-a lungul unor fisuri şi hornuri înguste, iar pe porţiunea centrală, peste o surplombă de dimensiuni neobişnuite, care constituie cel mai caracteristic şi dificil dintre obstacolele de pe parcurs. Grad de dificultate: 4A; traseul foarte dificil, este accesibil alpiniştilorcu o pregătire avansată. Materiale: 2 corzi a 40 m, 20 carabiniere, pitoane. Durata pentru 3 echipieri: 2 - 3 ore. De la Buşteni la baza traseului: cca 3½ ore.

Itinerar pînă la baza traseului: vezi artera indice 25, pînă la semnalarea în text a Surplombei Mari.

Descrierea traseului. Privită în ansamblu, linia de escaladă a Surplombei Mari urcă aproape paralel cu Hornul Coamei şi în stînga acestui fir. De pe pragul marcat cu un semn vizibil (In stînga Hornului Coamei), urcăm o treaptă stîncoasă de cca 25 m, pînă la înălţimea marei platforme ce întretaie Peretele Gălbinelelor spre stînga, către E (prima L.C.). 

Pe această platformă înaintăm neasiguraţi, cca 10 m, pînă în dreptul unei lespezi ce se prelungeşte spre dreapta, în perete, în acest punct ne regrupăm. De-a lungul celei de a 2-a L.C. urcăm un pasaj vertical care ne conduce puţin oblic şi spre dreapta, printr-o fisură de cca 10 m, la capătul căreia ne regrupăm. Din acest punct (a 3-a L.C.) traseul prezintă două variante: pe parcursul celei dintîi efectuăm spre dreapta o traversare, ce ia sfîrşit în dreptul unui horn. După ce-l escaladăm prin ramonaj, ne regrupăm. A 2-a variantă, urmată tot atît de frecvent ca şi prima, se desfăşoară pe verticala peretelui, iniţial către stînga, pe o porţiune de cca 5-6 m, şi apoi spre dreapta, pe sub perete, vizînd scocul de sub Surplomba Mare.

A 4-a L.C. ia sfîrşit la limita superioară a scocului pe care-1 urmăm pînă sub tavanul obstacolului sus amintit. Acest punct poate fi atins şi pe cîteva mici variante, mai mult sau mai puţin dificile, care vor fi alese potrivit gradului de pregătire al căţărătorilor. Traseul celei de a 5-a L.C., constituie cea mai dificilă porţiune de pe parcurs şi se efectuează numai la coardă dublă. În stînga scocului în diedru, escaladăm direct un perete vertical de 3-4 m, pînă sub tavanul surplombei, unde observăm o serie de pitoane de care ne vom servi pentru asigurare. În acelaşi punct se mai poate ajunge şi printr-o piramidă. După dirijarea atentă a corzilor în primele pitoane, continuăm traversarea spre stînga şi aproape orizontal, pe sub bolta foarte proeminentă a acestui puternic obstacol. Adăugăm că pasajul, deşi scurt (3-4 m), cere un control cît mai atent al echilibrului, trecerea efectuîndu-se prin presiune verticală (cap-picioare), spre deosebire de ramonajul clasic, care se execută prin presiune laterală.

În continuare, prindem, printr-un pas lateral larg, o priză de forma unei alveole (pentru picior), care constituie punctul-cheie ai acestui pasaj. Traversarea ne conduce sub un horn foarte mic, însă puternic înclinat, ce se dirijează brusc, pe verticala peretelui, spre dreapta şi care ne permite înaintarea pînă la înălţimea platformei imediat superioare, situată deasupra surplombei, unde ne regrupăm. Pentru a evita pendularea ultimului echipier, acest pasaj va fi trecut cu ajutorul unei balustrade recuperabile. Din acest punct ascensiunea poate fi continuată fie pe un traseu direct, care conduce în Creasta Coştila-Gălbinele, fie printr-o traversare largă spre dreapta. cu coborîrea în Hornul Coamei.

Traseul direct la creastă, Prima L.C. se desfăşoară în diagonala spre stînga, pe o faţă puternic înclinată, iar în partea finală, uşor surplombantă. Imediat deasupra acestui obstacol întîlnim un prag stîncos, pe care ne regrupăm. In continuare, o platformă lungă de cca 20 m, ne permite să înaintăm spre stînga, pînă în punctul unde devin vizibilă cîteva obslacole verticale (în dreapta) de un relief foarte frămîntat, de-a lungul cărora înaintăm prin escaladă liberă, pe o distanţă de cca 40 m. Ultima parte a traseului, lipsită de dificultăţi, urmează faţa peretelui în diagonală către stînga, pînă în Creasta Coştila-Gălbinele.

Traseul spre Hornul Coamei. A 6-a L.C. trece peste o serie de obstacole foarte expuse, care culminează în porţiunea centrală cu o traversare foarte dificilă de 2 m, spre dreapta; de aici, escalada continuă pe verticala unei fisuri deschise, pînă în dreptul unui prag, unde ne regrupăm. Pe desfăşurarea celei de a 7-a L.C. efectuăm un rapel prin trecerea corzii în jurul unui colţ de stîncă, perfect vizibil de pe pragul de pornire. Deşi nu depăşeşte 10 m, coborîrea, oarecum dificilă, urmează un traseu oblic spre dreapta şi ia sfirşit pe o platformă.

După recuperarea frînghiilor, parcursul celei de a 8-a L.C. urmează un prag orizontal ce ne conduce 40 m spre dreapta, într-un punct unde observăm în perete, o grotă. De aici, coborîm în Hornul Coamei, printr-un rapel lung de cca 40 m, utilizînd pitonul anume bătut la 5-6 m mai jos de grotă.

Trasee de legătură. Din Hornul Coamei, urmînd firul văii în sus, ajungem, după 25 - 30 min, în Brîul Mare al Coştilei, iar de aici, la platou (vezi traseele de legătură de la indice 25 A).

25. E. HORNUL COAMEI
Generalităţi. Hornul Coamei prezintă aspectul unei spintecături înguste, stîncoase şi puternic înclinate, care coboară din Brîul Mare al Coştilei în V. Gălbinelelor, formînd o linie de separaţie distinctă între extrema vestică a Peretelui Gălbinelelor şi Coama Umărului. Grad de dificultate: 1 B; traseul este accesibil alpiniştilor pregătiţi Materiale: o coardă pentru coechipieri. Durata: 1 - 2 ore. De la Buşteni la baza traseului: cca 3 ore.

Itinerar pînă la baza traseului: vezi artera indice 25, pînă la semnalarea în text a Hornului Coamei.

Descrierea traseului. De la confluenţa cu V. Gălbinelelor, ne angajăm direct pe firul Hornului Coamei, trecînd iniţial prin cîteva scocuri înguste şi adînci, iar în continuare, peste o serie de trepte şi săritori de mică înălţime, a căror escaladă este elementară. După cca 100 m, lăsăm în stînga pragul de pornire pe traseele din Peretele Gălbinelelor (Traseul Surplombei Mari, Traseul Furcilor ). Firul văii este întrerupt pînă la înălţimea Brîului Strungii, de două săritori înalte şi dificile. 

Prima, de aspectul unui horn îngust şi surplombant în partea finală, se escaladează direct. A doua săritoare şi cea mai dificilă de pe parcurs, urmează la mică distanţă mai sus şi este formată dintr-un horn uşor surplombant şi o fisură paralelă, la 0,70-1 m în dreapta hornului. De-a lungul acestei fisuri ajungem la baza celui de al doilea pasaj al săritorii, de înfăţişarea unei trepte de spălătură lipsită de prize, a cărei escaladă o efectuăm direct. După trecerea acestui obstacol ajungem în dreptul Brîului Strungii (acesta, urmat la dreapta, conduce în V. Gălbinelelor, la cca 50 m sub Strunga Gălbinelelor). În amonte de brîu, o săritoare sfredelită de o fereastră largă se escaladează cu uşurinţă prin interior. Din acest punct Hornul Coamei devine mai puţin înclinat, coastele se îndepărtează, iar după ce primeşte din dreapta firul unui mic vîlcel, iese pe prispa Brîului Mare al Coştilei.

Trasee de legătură. Vezi traseele de legătură de la indice 25 A. (Creasta Coştila-Gălbinele).

Caracteristica traseului iarna. În condiţiuni de iarnă, ascensiunea Hornului Coamei prezintă oarecari dificultăţi, din cauza înclinaţiei firului şi în special, a cascadelor de gheaţă ce acoperă parte din săritori; în schimb, zăpezile sînt bine ancorate între pereţii foarte apropiaţi ai hornului.

25 F.  COLŢUL GĂLBINELELOR
Generalităţi. Colţul Gălbinelelor este precedat dinspre V, de o coamă arcuită, stîncoasă şi îngustă, ce se înalţă între V. Colţilor (N) şi Vîlcelul Secundar al Gălbinelelor (S) şi ia în sfîrşit în Strunga de Sus, care desparte porţiunea iniţială de vîrful propriu-zis. Traseul, în parte expus şi foarte aerian, este lipsit de dificultăţi tehnice. Grad de dificultate: 1 B; traseul este accesibil alpiniştilor pregătiţi. Materiale: o coardă pentru coechipieri. Durata pentru o echipă de 3 - 5 persoane: 1 oră. De la Buşteni, la baza traseului: cca 3 - 4 ore.

Itinerar pînă la baza traseului: vezi artera indice 25, pînă la semnalarea în text a Colţului Gălbinelelor.

Descrierea traseului. Escaladînd din Strunga Colţilor, pragul vertical şi stîncos, de cca 6 m înălţime, care formează flancul drept al strungii (cum privim spre N), ieşim cu uşurinţă pe coama ce precede dinspre V, punctul culminant al colţului. Creasta se îngustează pe măsură ce se prelungeşte spre E, lăsînd de o parte şi de alta golul adînc al Văii Colţilor (spre stînga) şi Vîlcelului Secundar al Gălbinelelor (spre dreapta).

Fig. 065   Colţul şi Strunga Gălbinelelor

In apropiere de punctul unde coama ia sfîrşit, deasupra Strungii de Sus, coborîm prin jnepeniş (jumătate la dreapta, cum privim spre Colţul Gălbinelelor) după care, printr-un rapel de 20 m, pe faţa corespunzătoare Vîlcelului Secundar al Gălbinelelor, ajungem pe o prispă ce se prelungeşte pe sub creastă, pînă în Strunga de Sus, de unde urcăm cu uşurinţă la vîrf. Inălţimea şi poziţia cu totul izolată a Colţului Gălbinelelor, deschid un orizont larg peste vastele cuprinsuri ale abruptului. La reîntoarcere urmăm acelasi traseu pînă deasupra Strungii Colţilor în care coborîm printr-un rapel scurt, utilizind pitonul fixat sub creasta.

Trasee de legătură. Din Strunga Colţilor putem urma spre V, cel mai uşor dintre trasee, pe brînele ce se îndreaptă către Strunga Gălbinelelor (vezi -,,Trasee de legătură" la indice 25).

Caracteristica traseului iarna. Faţă de dificultăţile porţiunii iniţiale, care urmează matematic linia de creastă, în unele epoci acoperită de o coamă falsă, Colţul Gălbinelelor nu poate fi escaladat în epoca marilor zăpezi, decît numai de alpiniştii bine pregătiţi şi înzestraţi cu materiale adecvate. Peisajul ce se desfăşoară de pe acest colţ singuratic, peste fundurile covîrşite de zăpezi şi întrerupte de numeroase povîrnişuri de gheaţă, este tot ce poate oferi mai impresionant abruptul Bucegilor, în această epocă.

25 G. MUCHIA ESTICĂ (UMĂRUL GĂLBINELELOR)

Generalităţi. Escalada urmează faţa dinspre V. Gălbinelelor a Umărului Gălbinelelor, de-a lungul unei muchii care conduce în Coama Umărului. Grad de dificultate: 3 B; traseul, dificil, este accesibil alpiniştilor cu o pregătire avansată. Materiale: două corzi a 40 m, 10 carabiniere, pitoane. Durata pentru 3 echipieri: 2 ore. De la Buşteni la baza traseului: cca 4 ore.

Itinerar pînă la baza traseului: Vezi artera indice 25 pînă la semnalarea în text a Muchiei Estice.

Descrierea traseului. Urmînd de sub Strunga Gălbinelelor, spre stînga, brîul ce leagă V. Gălbinelelor cu Hornul Coamei, ajungem la baza unei muchii, situată la cca 2 m înainte de primul scoc ce-1 întîlnim pe parcurs, (Fisura Gălbinelelor, grad de dificultate 3 A. Ascensiunea acesteia conduce în Coama Umărului iar de aci în Brîul Mare al Coştilei).

Muchia, foarte puţin distinctă la bază, urcă vertical şi spre dreapta pe o înălţime de circa 8-10 m; după ce o escaladăm direct ne angajăm într-o traversare spre stînga, iar după un pasaj uşor surplombant, atingem prima platformă de regrupare. A doua L.C. urcă pe faţa dinspre Hornul Coamei, paralel cu muchia care rămîne tot timpul în dreapta noastră. Prizele solide fac ca această porţiune, deşi puternic înclinată, să fie depăşită fără mari dificultăţi.

Părăsind a doua platformă de regrupare continuăm ascensiunea care ne conduce curînd pe un ţanc. Un rapel dirijat spre stînga ne permite să ajungem deasupra Fisurii Gălbinelelor. De aici urmînd un brîu înierbat, urcăm ultima porţiune a traseului care i-a sfîrşit în Strunga Umărului (Strunga cu Bolovan sau Portiţa Umarului).

Din Strunga Umărului urcăm în coama superioară a Umărului Gălbinelelor (spre SV) a cărei linie de creastă ne conduce în Brîul Mare ai Coştilei.

Trasee de legătură. Vezi traseele de legătură de la 25 A (Creasta Coştila-Gălbinele).

Variantă. Din Strunga Umărului putem coborî în rapel, faţa nordică a Umărului, de-a lungul Fisurii Scoruşilor, de la baza căreia orientîndu-ne pe sub perete (către NE), revenim în Strunga Gălbinelelor.

25 H. MUCHIA NORD-ESTICĂ (UMĂRUL GALBINELELOR)
Generalităţi. Traseul se desfăşoară din Strunga Gălbinelelor către SV, de-a lungul contrafortului ce închide ca un zid de cetate, cea mai frumoasă regiune alpină din Bucegi. Varietatea obstacolelor acestui traseu oferă alpiniştilor posibilitatea de a aplica aproape toată gama tehnicii alpine. Grad de dificultate 2 B. Traseul este accesibil alpiniştilor pregătiţi. Maleriale: -2 corzi a 40 m, 20 carabiniere, pitoane. Durata pentru 3 echipieri: 2 - 3 ore. De la Buşteni la baza traseului: 3 - 4 ore.

Itinerar pînă la baza traseului: vezi artera indice 25, pînă la semnalarea în text a Muchiei Nord-Estice.

Descrierea traseului. Escalada începe din Strunga Gălbinelelor, primele obstacole succedîndu-se în lungul peretelui care formează versantul drept (în stînga, cum urcăm) al V. Gălbinelelor. La pornire traversăm cîteva date, în diagonală spre dreapta, pînă la înălţimea unui diedru, pe care îl escaladăm frontal. Urmează o serie de obstacole eşalonate sub linia de creasta de-a lungul peretelui dinspre V. Scoruşilor. La capătul celor 40m de coardă, ne regrupăm. In a doua L.C. traversăm creasta spre V. Gălbinelelor după care, în urcuş uşor, trecem peste o serie de praguri şi brîne pînă la epuizarea celor 40 m de coardă.

Un pasaj vertical de cîţiva metri constituie obstacolul celei de a 3-a L.C.; în continuare urmăm linia de creastă, care, în acest punct, este mai largă şi are forma unor trepte. Aceste obstacole sfîrşesc în dreptul unui brîu pe care ne regrupăm. Pe o faţă înclinată (a 4-a L.C) două fisuri deschise, situate pe cele două laturi ale peretelui, oferă tot atîtea posibilităti de escaladă. Escalada fisurii situate la extrema dreaptă, care se efectuează cel mai frecvent, se desfăşoară peste o serie de obstacole verticale şi uşor surplombante în partea superioară, pe care le trecent prin ramonaj. Prizele solide şi pitoanele bine fixale pe parcurs, uşurează înaintarea.

După acest pasaj fisura se deschide mult luînd aspectul unui horn care sfîrşeşte pe creastă, într-un punct din care se desfăşoară larg panorama abruptului, între Peretele Gălbinelelor ş Creasta Morarului. Este locul de unde executăm un rapel de cca 10 m pîna în ,,Strunga cu Bolovan" (denumită şi Portiţa Umărului). Din acest punct avem posibilitatea:

1. de a coborî prin două rapeluri de 30 - 40 m, pe faţa corespunzătoare V. Scoruşilor, sau

2. de a escalada creasta în continuare, pînă în Brîul Mare al Coştilei.


Fig. 066 Coborîrea Văii Scoruşilor
Pentru prima variantă: trecem pe sub marele bolovan încastrat în strungă, după care distingem un piton de rapel. Coborîrea urmează traseul Fisurii Scoruşilor, utilizînd pentru regrupare, micile platforme ce întretaie din distanţă în distanţă această spintecătură.

Ultimul rapel (al 2-lea) sfîrşeşte pe pragurile uşor înierbate de la baza peretelui, de unde coborîm liber, urmînd către stînga (cum privim spre vale), o succesiune de brîne ce ne conduc în V. Scoruşilor. Din acest punct putem să urcăm în 15 - 20 minute în Brîul Mare al Coştilei sau, coborînd V. Scoruşilor pînă în dreptul Strungii şi urcînd un hăţaş pietros, să revenim în această strungă.

Fig. 067  Flancul nordic al Umărului Gălbinelelor

Pentru a 2-a variantă: urmînd frontal linia de creastă, trecem peste o serie de obstacole înclinate, utilizînd pentru asigurare, pitoanele aflate pe traseu. După 40 m creasta pierde din înclinaţie, parcursul ei devenind elementar. Recomandăm însă, o mare atenţie la pietre, deoarece roca, foarte friabilă în această zonă frecvent escaladată, ar putea da loc la accidente.

Trasee de legătură. Urmînd Brîul Mare al Coştilei spre SE (vezi indice 31B, porţiunile II-IV), ajungem în Valea Albă, iar spre NV, în V. Priponului (vezi indice 21A, porţiunile II, III)


Fig. 068


Fig. 069

ARTERE DE PĂTRUNDERE PRIN VALEA CERBULUI

26 VALEA MĂLINULUI; 27. VÎLCELUL ASCUNS ŞI VALEA VERDE; 

28. VALEA SEACĂ A COŞTILEI; 29. VALEA ŢAPULUI; 30. VALEA URZICII; 

31. VALEA PRIPONULUI; 32. BRÎUL MARE AL MORARULUI.

26. VALEA MĂLINULUI

Ramificatii pe arteră: 26 A. Valea Colţilor; 26 B. Valea Hornului; Valea Scoruşulor; 26 C. Fisura Sudică din Colţul Mălinului.

(Traseul fără indice este menţionat în textul arterei.)

Generalităţi. Valea Mălinului se caracterizează printr-un parcurs , întrerupt la mici intervale de numeroase obstacole, dintre care mai multe lipsite de dificultăţi. În mod obişnuit, ascensiunea începe dintr-un punct situat deasupra marilor săritori ce preced ieşirea văii din abrupt, deasupra cărora putem ajunge prin Vîlcelul Ascuns (descris la indice 27) sau prin Vîlcelul Poieniţei (descris mai jos). Grad de dificultate, 1B; traseul este accesibil alpiniştilor pregătiţi. Materiale: o coardă pentru asigurarea coechipierilor. Durata pentru 3-5 echipieri: 3-4 ore. De la Buşteni la baza arterei: 1-1½ oră.

Menţionăm că ascensiunea directă a firului, începînd din Poiana Văii Cerbului, deşi posibilă, este însă mai dificilă, acest traseu trecînd peste marile săritori şi ,,spălături" din gura văii.

Itinerar pînă la baza arterei. Buşteni (capătul de sus al str. Coştila - Caminul Alpin) pe drumul marcat cu semn triunghi roşu, Plaiul Munticelului - Poiana ,,La Măsurătoarea Urşilor'' - traversarea Văii Coştila şi Văii Galbinele, în padure - Poiana Coştiiei. Diifiita 2 ore (descrL'rua în detaliu la indice 6).

Poiana Coştilei - Vîlcelul Poieniţei - V. Mălinului. Din punctul în care poteca Munticelului iese în Poiana Coştilei, ne îndreptăm către primul stîlp de marcaj. De aici spre V (în stînga potecii) un intrînd al poienii, acoperit pe alocuri cu stînci, indica locul în care Vîlcelul Poieniţei, foarte slab definit în această zonă, pătrunde în Poiana Coştilei. Părăsind această poiană urmăm prin pădure hăţaşul ce însoţeşte un timp Vîlcelul Poieniţei, trecem după cca 20 min printr-un horn foarte deschis şi pămîntos, acoperit de stînci şi arbori prăbuşiţi, denumit ,,Hornul cu Urzici", şi ieşim, după un urcuş obositor, pe o creastă îngustă ce ne separa de V. Mălinului, în al cărei fir coborîm printr-un horn stîncos de cca 30 m (Hornul Mare, denumit şi Hornul Pămîntos).

Pe aceeaşi creasta, către stînga (cum privim spre V. Mălinului), o treaptă de conglomerate de cca 8 m înălţime, denumită Hornul Mic de la Scară, coboară la confluenţa V. Colţilcr cu V. Mălinului. 

Descrierea traseului. Din dreptul Hornului Mare, un hăţaş ce însoţeşte pe o mică distanţă V. Mălinului conduce foarte curînd la confluenţa Văii Colţilor, al cărei fir stîncos şi de aspectul unui canion, coboară din stînga, de sub Creasta Strungilor.

Pentru V. Colţilor - vezi indice 26 A.

V. Mălinului este întreruptă imediat în amonte de acest punct, de o săritoare înaltă de cca 15 m, surplombată de un mare bloc. Urmînd prin dreapta o fisură, care deşi lipsită de prize poate fi escaladată cu uşurinţă, ieşim deasupra acestui obstacol. În continuare, traseul foarte uşor înclinat, trece peste o serie de mici trepte, lăsînd în dreapta hăţaşul care străbate o zonă acoperită cu o vegetaţie sălbatică îndreptîndu-se prin Poiana Mălinului - V. Verde Strunga - Colţului Prăpădit, spre Valea Seacă a Coştilei.

După cca 100 m pătrundem în primul canion al văii. De aici, trecem cu uşurinţă peste două sărituri, iar după un foarte scurt parcurs, ajungem la baza celui mai înalt obstacol de pe traseu (30m înălţime), format dintr-o succesiune de blocuri suprapuse, a căror escaladă este elementară. După trecerea prin stînga a unei noi săritori de aspectul unei trepte spălate, ajungem în punctul unde V. Mălinului primeşte din stînga firul Văii Hornului.

Pentru V. Hornului vezi indice -26 H

De la confluenţa cu această vale ajungem, după trecerea unei noi săritori, în punctul denumit ,,La Lespezi", la confluenţa cu V. Scoruşilor (grad de dificult. 1 A.), al cărei fir sinuos, podit pe o mare suprafaţă cu lespezi de o culoare alb-cenuşie, coboară din stînga, din marginea de răsărit a Platoului Coştilei. Din punctul ,,La Lespezi", ascensiunea Văii Mălinului poate fi continuată urmînd fie coastele din stînga firului, fie marele canion al văii.

Traseul de coastă oferă un orizont mai larg şi urcă de-a lungul unei terase înclinate şi ia cca 50-100 m în stînga văii, pînă la înălţimea unui fir secundar, denumit Vîlcelul Mălinului, care coboară din marginea platoului. Pe coastele din dreapta acestui vîlcel (cum urcăm), traversăm o serie de brîneaguri şi feţe stîncoase ce se succed în amfiteatru, după care ieşim în platou, sub Vf. Coştila.

Traseul prin canion urmează firul văii, care pătrunde curînd într-un gang adînc şi trece peste o primă săritoare ce poate fi escaladată direct sau ocolită prin stînga. În dreptul Brîului cu Jnepeni, care traversează spre dreapta creasta ce ne separă de Valea Seacă a Coştilei, trecem peste o a 2-a săritoare, fie prin escaladă directă, fie ocolind-o printr-una din coastele văii. Pe faţa din dreapta canionului (cum urcăm) distingem o despicătură largă, ce coboară din Şaua care leagă Colţul Mălinului cu Dintele dintre Colţi, bloc de piatră de o formă cu totul particulară, situat pe linia de creastă.

Pentru Fisura Sudică din Colţul Mălinului – vezi indice –26C

Din dreptul fisurii, urmînd firul văii, trecem curînd prin punctul denumit ,,La Cablu", de unde Brîul Coştilei urcă spre dreapta şi în diagonală peste coasta puternic înclinata ce scapă către canion. De aici, pe firul acoperit cu bolovănişuri, ajungem în punctul în care canionul văii lasă în stînga o deschidere ce ne permite să ieşim pe Brîul Mare al Coştilei (spre V. Albă, vezi 31 B. porţ.II,III,IV, spre V. Priponului-V. Cerbului, 21 A. porţ. III); urcînd de-a lungul brîului pe o mică porţiune, iar în continuare peste coastele din dreapta Vîlcelului Mălinului (cum urcăm), ieşim curînd la platou.

Trasee de legătură. Traversînd platoul către V, întîlnim după cca 25 min poteca Babele-Omul, care urmată dreapta, spre NV, conduce la cabana Omul (indice 3B) iar la stînga, spre S, la cabana Babele (indice 3C).

Caracteristica traseului iarna. În condiţiuni de iarnă, iar prin aceasta ne referim numai la epocile cu zăpezi mari, ascensiunea Văii Mălinului poate fi întreprinsă pe un parcurs direct şi complet, ce începe din Poiana Văii Cerbului. Ascensiunea, condiţionată de consistenţa zăpezii, durează 2-5 ore. Coborîrea văii, care prezintă cel mai direct traseu de legătură între Platoul Coştilei şi Poiana Coştilei, se poate efectua cu uşurinţă şi într-un timp foarte scurt (25-40 min).

26 A.  VALEA COLŢILOR
Generalităţi. Grad de dificultate: 1 B; traseul este accesibil alpiniştilor pregătiţi. Materiale: o coardă pentru coechipieri. Durata pentru 3 - 5 echipieri: cca 2 ore de la confluenţa cu V. Mălinului.

Itinerar pînă la baza traseului: vezi artera indice 26, pînă la semnalarea în text a Văii Colţilor. 

Descrierea traseului. Intrînd pe firul văii, acesta este întrerupt curînd şi la scurte intervale, de primele două săritori, ce pot fi escaladale direct sau ocolite pe coastele din dreapta. În continuare, valea îşi apropie tot mai mult malurile, luînd aspectul unui canion îngust, iar la mică distanţă este întreruptă de o săritoare surplompantă înaltă de aproape 20 m înălţime, ce poate fi escaladată printr-o fisură şi două mici scocuri, care urcă paralel şi prin dreapta acestui obstacol. La mică distanţă în amonte, trecem peste alte două săritori lipsite de dificultăţi, după care ajungem la baza unei săritori dc un aspect cu totul particular, formată dintr-o grotă surplombantă de un bloc uriaş. Din interiorul grotei, urcăm vertical printr-un cămin foarte îngust, care ia sfîrşit deasupra blocului.

Adăugăm că săritoarea poate fi evitată urmînd un horn pămîntos, situat în dreapta văii (cum urcăm). Din acest punct valea se deschide tot mai mult şi primeşte din stînga cîteva brîuri bogat înierbate. In dreapta, o creastă subţire şi dantelată ne separă de V.  Hornului, iar între colţii de un contur foarte caracteristic, ce se înalţă în stînga noastră, identificăm cu uşurinţă Strunga Poieniţei (denumită şi Strunga Măgarului). Este locul de unde părăsînd firul, continuăm ascensiunea pe feţele din dreapta văii (cum urcăm). Panta se măreşte vizibil, atingînd pe alocuri peste 50°. Curînd traversăm brîna ce vine din dreapta, dinspre V. Mălinului, iar la 50 m sub creastă reintrăm pe firul văii, pe care îl urmăm pînă în Strunga Colţiior, situată pe Creasta Strungilor, între Colţul Gălbinelelor la E pentru ascensiunea colţului, vezi 25 F) şi Strunga Hornului, la V, unde ascensiunea ia sfîrşit.

Pe flancul opus, dincolo de făgaşul adînc al Văii Gălbinelelor, se înalţă, impresionant, Peretele Gălbinelelor, limitat în dreapta (către V) de spintecătura Hornului Coamei.

Trasee de legătură. Din Strunga Colţilor, urmînd către V., brînele ce se strecoară paralel şi la cîţiva metri sub Creasta Strungilor (pe faţa Văii Gălbinelelor), ajungem, după cca 15 min, în Strunga Gălbinelelor. (Pentru continuarea itinerarului, vezi ind. 25 ,,Trasee de legătură din Strunga Gălbinelelor"). 

Caracteristica traseului iarna. V. Colţilor avînd pe o bună parte a parcursului aspectul unui canion îngust în care zăpezile sînt bine ancorate, poate fi urcată fără dificultăţi, durata ascensiunii, de la confluenţa Văii Mălinului la creastă, variind după consistenţa zăpezii, între 1 - 2 ore.

26 B. VALEA HORNULUI

Generalităţi. Grad de dificultate: 1 B; traseul este accesibil alpiniştilor pregătiţi. Materiale: o coardă pentru coechipieri. Durata pentru 3 echipieri: cca 2 ore de la confluenţa cu V. Mălinului.

Itinerar pînă la baza traseului: vezi artera indice 26, pînă la semnalarea în text a Văii Hornului.

Descrierea traseului. Din V. Mălinului intrăm direct în canionul Văii Hornului, iar din punctul în care acesta este întrerupt de o ruptură de pantă înaltă şi greu accesibilă, urmăm un vîlcel secundar spre stînga, pînă la înălţimea brîului ce leagă V. Mălinului şi V. Colţilor. Parcurgînd acest brîu spre dreapta, reintrăm pe traseul firului principal. Acesta este întrerupt curînd de un horn îngust, vertical şi înalt de 20 m, a cărui escaladă o efectuăm utilizînd prizele pereţilor lui interiori.

Imediat deasupra hornului urmează o săritoare surplombantă. Trecerea directă a acestui obstacol fiind foarte dificilă, urmăm o fisură laterală de cca 6 m înălţime, ce apare deasupra hornului în stînga, după care reintrăm în fir, de-a lungul unei mici brîne. Curînd, valea lasă în dreapta o faţă stîncoasă şi înaltă, pe cînd firul se strecoară pe la baza peretelui, peste o serie de blocuri şi săritori, a caror escaladă este grea. Din această zonă urmăm faţa puternic înclinată, însă bogată în prize (din dreapta văii, cum urcăm), iar la cîtiva metri sub Creasta Strungilor, reintrăm pe fir şi ajungem în Strunga Hornului situată deasupra V'ăii Gălbinelelor, între Strunga Gălbinelelor (la V) şi Strunga Colţilor (la E), unde ascensiunea ia sfîrşit.

Trasee de legătură. Vezi traseele de legătură de la ind. 26 A.- Valea Colţilor.

26 C.  FISURA SUDICĂ DIN COLŢUL MĂLÎNULUI
1 Generalităţi. Grad de dificultate: 3 A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 15 carabiniere, pitoane. Durata pentru 3 echipieri: 2 - 3 ore. De la Buşteni la baza traseului: cca 5 ore.

Itinerar pînă la baza traseului: vezi artera indice 26, pînă la semnalarea în text a Fisurii Sudice din Colţul Mălinului.

Descrierea traseului. Pentru a intra pe fisură, urmăm un traseu indirect, de-a lungul unui brîu orizontal ce începe din firul văii (în amonte de fisură) şi se prelungeşte, pe o distanţă de aproape 100 m, către dreapta (cum privim spre Colţul Mălinului). De la baza Fisurii Mălinului, prima L.C., trece peste un horn foarte înclinat. Pe această porţiune efectuam o serie de traversări scurte, însă complicate, din cauza prizelor extrem de mici. O surplombă tăiată frontal de o fisură, este trecuta uşor cu ajutorul unei piramide; de aici, pasajul continuă de-a lungul unei noi fisuri care, pe măsură ce urcăm devine tot mai largă, luînd aspectul unui horn.

În cursul celei de a 2-a L.C. efectuăm un ramonaj de 40 m, de la capătul căruia traseul poate fi urmat pe una din variantele de mai jos.

a. Prima urcă direct în coama ce leagă Colţul Mălinului cu Dintele dintre Colţi (varianta uşoară, nu prezintă un interes tehnic deosebit).

b. A 2-a variantă urmează fisura ce se dirijează spre dreapta, către Colţul Mălinului, pe cel mai interesant dintre pasajele întregului parcurs. Pe această porţiune, escaladînd printr-un ramonaj foarte deschis un horn înalt, ajungem în dreptul unei grote cu stînca de cuoare neagră-cenuşie, unde ne regrupăm.

In cea de a 4-a L.C., părăsind grota, efectuăm iniţial o traversare, după care, escaladînd prin ramonaj o fisură verticală, ieşim la 20 m sub vîrf, de unde dificuItăţile traseului scad simţitor.

Trasee de legătură. Vezi traseele de legătură de la indice 28 A.

27. VÎLCELUL ASCUNS ŞI VALEA VERDE

Ramificaţii :

PE VÎLCELUL ASCUNS: Fisura Margaretelor; Hornul Liliecilor. 27 A Traseul Victoriei; Fisura Ascunsă (Traseul Locomotiva); 

PE V. VERDE: 27 B. Fisura Santinelei Văii Verzi.

(Traseele fără indici sînt menţionate în textul arterei).
Generalităţi. Cercetarea peretelui care delimitează spre SE Vîlcelul Ascuns, situat în plină zonă forestieră, la mică distanţă deasupra Poienii Văii Cerbului, a condus în ultimii ani la stabilirea unui remarcabil număr de trasee cu caracter alpin, în parte de un nivel tehnic superior, între care: Traseul Victoriei şi Fisura Ascunsă (Traseul Locomotiva). Adăugăm că poteca ce însoţeşte Vîlcelul Ascuns pînă la obîrşie conduce în continuare, pe un parcurs scurt şi uşor, în V. Mălinului, deasupra marilor săritori din zona inferioară a acestei văi.

Itinerarii pînă la baza arterei 

1. Buşteni (capătul de sus al str. Coştila-Căminul Alpin), pe drumul marcat cu semnul triunghi roşu: Plaiul Munticelului-Poiana Văii Cerbului. Durata: cca 2 ore (descrierea în detaliu vezi ind. 6)

2. Buşteni (bd. Nestor Urechia), pe drumul marcat cu semnul bandă galbenă: Şoseaua Diham (Valea Cerbului) - Plaiul Fînului-Poiana Văii Cerbului. Durata: cca 2 ore (descrierea în detaliu vezi ind. 7.

Din Poiana Văii Cerbului, unde traseele de mai sus se intersectează (stîlp indicator) urmăm, spre V poteca Văii Cerbului, marcată cu semnul bandă galbena. Pe coastele din stînga Poienii V. Cerbului un hăţaş ce urcă prin pădure, se îndreaptă către Vîlcelul Ascuns.

Descrierea traseului. Intrarea pe firul vîlcelului se caracterizează prin doi mari molizi ce preced zona de stîncă a pereţilor Vîlcelului Ascuns. Urcînd din acest punct pe sub peretele vertical ce scapă din creastă (în stînga cum urcăm) ajungem, după cca 50 m de la intrarea pe fir, la baza unei fisuri ce spintecă peretele în diagonală (de la stînga la dreapta). Aceasta constituie prima porţiune a traseului, denumită Fisura Margaretelor (grad de dificultate: 3 A) a cărei escaladă se efectuează pe desfăşurarea a două lungimi de coardă şi prin asigurare în pitoane. Pe acelaşi versant şi după un parcurs de 30 m, un horn îngust marchează intrarea pe traseul denumit Hornul Liliecilor (grad de dificultate 3 B), care măsoară două lungimi de coardă. 

Din dreptul Fisurii Margaretelor, Vîlcelul Ascuns îşi accentuează înclinaţia, iar pe porţiunea centrală coastele lui se îndepărtează tot mai mult. Urcînd în continuare, distingem curînd, în zona superioară a vîlcelului, un brîu ce se prelungeşte spre stînga (cum urcăm), îndreptîndu-se către punctul de pătrundere pe Traseul Victoriei.

Pentru traseul Victoriei - vezi indice - 27 A

La mică distanţa spre stînga, se desfăşoară Traseul Fisurii Ascunse (Traseul Loromotiva) (grad de dificultate, 3 B). 

Reluînd din dreptul brîului, ascensiunea Vîlcelului Ascuns, ajungem după un parcurs scurt la obîrşie, sub o muchie acoperită cu rarişti de molid şi pîlcuri de jnepeni. De aci înaintînd aproape orizontal cca 200 m, ajungem în V. Mălinului la mică distanţă în aval de baza Hornului Mare (denumit şi Hornul Pămîntos) şi deasupra săritorilor porţiunii inferioare a acestei văi.

Trasee de legătură. Din V. Malinului urmăm haţaşul ce urcă uşor pînă la baza Hornului Mare (în stînga cum urcăm) unde ajungem curînd. Din acest punct: a) putem urca, în continuare V. Mălinului, pe traseul 26 care conduce, succesiv, la confluenţa văilor Colţilor, Hornului, Scoruşilor, şi la baza Fisurii Sudice din Colţul Mălinului; b) putem reveni în Poiana Coştilei, urcînd Hornul Mare şi coborînd pe flancul opus, hăţaşul care după cca 20 minute ajunge în Drumul Munticelului (pe traseul indice 6 E, spre Buşteni).

27 A. TRASEUL VICTORIEI
Generalităţi Grad de dificultate: 4 B; traseul, foarte dificil, este accesibil alpiniştilor cu o pregătire avansată. Materiale: 2 corzi a 40 m, 15 carabiniere, pitoane. Durata pentru 3 echipieri: 2-3 ore. De la Buşteni la baza traseului: cca 3 ore.

Itinerar pînă la baza traseului: vezi artera 27, pînă la semnalarea în text a Traseului Victoriei.

Descrierea traseului. Urmînd către stînga brîul ce apare în treimea superioară a Vîlcelului Ascuns, ne orientăm după cca 10 m spre dreapta şi în sus, pe un scoc înclinat şi acoperit cu vegetaţie. De aici, şi după o traversare de 8 m spre stînga, de-a lungul unui prag îngust, ajungem la baza Traseului Victoriei. 

Prima L.C. urrnează, pe o diferenţa de nivel de 30 m, o fisură largă, întreruptă pe porţiunea centrală de un brîu acoperit cu vegetaţie. În partea inferioara escalada urmează alternativ fisura şi faţa din dreapta acestui prim pasaj. În a 2-a L.C. (cca 20 m) escaladăm o nouă fisură, pe parcursul căreia sînt fixate două tendoare. Printr-o trecere uşoară spre dreapta, ne angajăm în cea de a 3-a L.C., vizînd în partea finală o serie de surplombe situate la cca 20 m deasupra noastră, la baza cărora ne regrupăm pe o platformă foarte expusă.

A 4-a L.C. se desfăşoară de-a lungul unei fisuri întrerupte de surplombe, a căror escalada necesită întrebuinţarea scăriţelor. Această porţiune, de circa 40 m, fiind foarte expusă şi constituită dintr-o rocă sfărîmicioasă, este cea mai dificilă de pe întregul parcurs. Ajunşi în creastă, ne orientăm spre dreapta, iar după un foarte scurt parcura, coborîm printr-o spintecătura pietroasă în Vîlcelul Ascuns.

Trasee de legătură. Vîlcelul Ascuns urmat în jos, conduce cu uşurinţă în Poiana Văii Cerbului, de unde putem ajunge la Buşteni (indice 6 E sau 7 C) după 1 oră.

27 B.  FISURA SANTINELEI VĂII VERZl
Generalităţi. Traseul urmează în diagonală şi pe o înălţime de peste 280 m, faţa NE a vîrfului. Escalada se efectuează prin ramonaj, iar în punctele surplombante, prin utilizarea corzii duble, în special pe porţiunea centrală a traseului. Grad de dificultate: 4 B; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 15 carabiniere, pitoane. Durata pentru 3 echipieri: 3-4 ore. De la Buşteni, la baza traseului: cca 2 ore.

Itinerar pînă la baza traseului: vezi artera indice 27 pînă în Poiana Văii Cerbului. Din Poiana Văii Cerbului, urmăm spre V şi pe un scurt parcurs poteca Văii Cerbului, marcată cu semn bandă galbenă. Inainte de a traversa firul acestei văi observăm în stînga noastră, (într-un luminiş larg) săritorile finale ale Văii Mălinului, iar imediat în dreapta lor, firul Văii Verzi, care coboară printr-un culoar stîncos şi umed, covîrşit la ieşirea din abrupt de o vegetaţie sălbatică.

Descrierea traseului. Intrînd pe firul acestei văi îl urmăm cca 40 m, după care ne orientăm spre dreapta, trecînd prin desişul unei păduri de anini de munte, şi urcăm la baza imensei piramide a colţului. De aici ne strecurăm, în continuare, pe sub perete spre dreapta, şi ajungem curînd în dreptul unui prag acoperit de o vegetaţie bogată. 

Prima L.C., care urmează acest prag, prezintă o serie de pasaje uşoare; în partea superioară, un horn îngust, avînd o înălţime de cca 20 m, este escaladat prin ramonaj. La capătul acestuia, o primă platformă permite regruparea. Reluînd ascensiunea, depăşim curînd un pasaj mai puţin expus (a 2-a L.C.), iar după cca 30 m întîlnim o grotă, sub care ne regrupăm. Al 3-lea pasaj, a cărui escaladă o efectuăm la coarda dublă, implică trecerea unei surplombe dificile, după care o grotă de o aşezare foarte aeriana, permite o nouă regrupare.

De aici, printr-o traversare către dreapta (a 4-a L.C.). intrăm într-un horn pămîntos, iar după 15 m. atingem o platformă largă, formată din cîteva lespezi prăbuşite din perete. Este locul de unde se deschide o panoramă covîrşitoare asupra Văii Cerbului. A 5-a L.C. urrnează iniţial un obstacol în diedru, uşor surplombant în partea superioara; după 10 m efectuam o traversare spre stînga la capătul căreia identificăm un horn. A 6-a L.C., care nu depaşeşte 15 m, ia sfîrşit pe o platformă în al cărei perete întîlnim o grota adîncă. Porţiunea următoare (a 7-a L.C.) necesită o escaladă foarte atentă, în cursul căreia capul de coardă porneşte asigurat şi atinge un nou punct de regrupare.

A 8-a L.C. se caracterizează printr-un prag de piatră foarte înclinat. Acesta se pierde în partea superioară îngustîndu-se într-atîta, încît nu permite decît o regrupare cu totul incomodă, pe o platformă ce nu depăşeşte 50 cm laţime şi de sub care peretele scapa vertical, pe o adîncime de 200 m. A 9-a L.C. trece peste un pasaj vertical, iar după depăşirea unei porţiuni uşor surplombante, traversează o serie de plăci, luînd sfîrşit după 30 m, la baza unui horn înclinat, a cărui escaladă este dificilă. A 10-a L.C. trece prin două hornuri înguste şi verticale, iar pe unele porţiuni surplombante, ce pot fi depăşite prin escaladă liberă.

De aici, ultimele două L.C., care conduc la vîrf, prezintă dificultăţi tehnice tot mai reduse.

Trasee de legătură. Pentru reîntoarcere, coborîm în strunga situată la cca 60 m sub vîrf, iar de aici, pe scocul ce scapă din strungă în spre Valea Verde, pînă în punctul unde întîlnim un grup de molizi.

În continuare, ajungem printr-un rapel de 40 m la baza peretelui. Orientîndu-ne către stînga (cum privim spre perete), urcăm o coastă de cca 40 m, pe al cărei flanc opus întîlnim un horn ce ne conduce în Valea Verde. Firul văii, urmat în jos, ne readuce curînd în Poiana Văii Cerbului; de aici, pe traseele indice 6 E sau 7 C, ajungem la Buşteni, după cca 1 oră.

28.  VALEA SEACĂ A COŞTILEI

Ramificaţii pe arteră; Muchia de Sus (din Creasta Frumoasă); 28 A Hornul Ascuns; 28 B Hornul Central.

(Traseul fără indice este menţionat în textul arterei).

Generalităţi. Ascensiunea Văii Seci a Coştilei, al cărei parcurs este lipsit în general, de obstacole dificile, conduce sub peretele ce scapă către N, din Colţul Mălinului, la baza traseelor cu caracter tehnic care fac legătura între obîrşia acestei văi şi Brîul Mare al Coştilei (Muchia de Sus, Hornul Ascuns, Hornul Central). Grad de dificultate: 1 B, traseul este accesibil alpiniştilor pregătiţi. Materiale: o coardă pentru coechipieri. Durata: 3 ore. De la Buşteni la baza arterei: 1½ oră.

Itinerar pînă la baza arterei. 1. Buşteni (capătul de sus al str. Coştila-Căminul Alpin), pe drumul marcat cu semnul triunghi roşu: Plaiul Munticelului - Poiana Văii Cerbului. Durata: cca 2 ore (descris în detaliu la indice 6).

2. Buşteni (bd. Nestor Urechia), pe drumul marcat cu semnul bandă galbenă: şos. Diham (V. Cerbului) - Plaiul Fînului - Poiana Văii Cerbului. Durata: 2 ore. (Descris în detaliu, la indice 7).

Din Poiana Văii Cerbului, unde traseele de mai sus se intersectează (stîlp indicator), urmăm spre V poteca Văii Cerbului, marcată cu semnul bandă galbenă. După un parcurs de cca 10 min traversăm firul V. Cerbului, urmînd flancul sudic al Morarului, iar după cca 15 min, ajungem în dreptul Văii Seci a Coştilei (stînga, cum urcăm). Obîrşia văii, situată la 2200 m înălţime, este dominată de Colţul Mălinului, vîrf de forma unui dom uriaş, constituit din trei mari trepte şi brăzdat simetric de Hornul Central, iar pe flancuri de Hornul Ascuns (în dreapta, cum privim spre fundul văii) şi de un horn larg şi stîncos (în stînga).

Descrierea traseului. Părăsind poteca Văii Cerbului (cota 1380) coborîm spre stînga, la confluenţa Văii Seci a Coştilei. De aici urmăm fie talvegul, fie coastele împădurite din dreapta văii (cum urcăm), fără a ne îndepărta prea mult de fir. Porţiunea inferioară se caracterizează printr-un parcurs lipsit de orizont şi obositor, din cauza vegetaţiei ce acoperă pe o mare suprafată coastele văii. După cca 30 min, ajungem la limita superioară a pădurii, în micul luminiş denumit Poiana Urşilor de unde urcăm prin stînga săritorii mari, la înălţimea Brîului Caprelor, care coboară din Strunga Vf. Prăpădit (din stînga, cum urcăm).

De aici, urmăm spre dreapta şi pe deasupra firului, hăţaşul ce însoţeşte Brîul Caprelor, iar din punctul în care acesta se pierde în perete, traversăm firul văii de-a lungul unui mic prag şi continuăm urcuşul pe feţele din dreapta (cum urcăm) şi apoi pe fir, pînă la înălţimea Brîului cu Jnepeni. Din acest punct, urmînd fie talvegul, întrerupt de cîteva săritori de aspectul unor hornuri înguste şi umede, fie coastele din stînga văii (cum urcăm) şi la o distanţă de 10 - 30 m de fir, ajungem, după cca 3 ore din V. Cerbului, la baza peretelui ce scapă din Colţul Mălinului către N.

Este locul din care putem urmări cu uşurinţă, toate detaliile traseelor care conduc la Colţul Mălinului. In dreapta văii (cum privim spre perete), Hornul Negru conduce în creasta ce ne separă de V. Ţapului, punct din care începe Traseul Muchiei de Sus (din Creasta Frumoasă, grad de dificult. 2A), a cărei escaladă ia sfîrşit în imediata apropiere şi în dreapta punctului din care coboară Hornul Ascuns. Pe faţa frontală a colţului, primul horn din dreapta, denumit Hornul Ascuns, poate fi identificat cu uşurinţă după blocul în surplombă, ce barează în partea superioară, pasajul iniţial al acestui traseu.

Pentru Hornul Ascuns - vezi indice 28 A.

Hornul Central formează axa de simetrie a peretelui nordic şi este cel mai interesant dintre traseele cu caracter tehnic din aceasta zonă.

Pentru Hornul Central - vezi indice 28 B.

Imediat în stînga, un horn larg, întrerupt în partea superioară de cîteva blocuri surplombante, prezintă o variantă uşoară, ce conduce la înălţimea pragului central ai colţului. In continuare şi tot către stînga, Creasta Mălinului urmează linia unei coame subţiri şi foarte aeriene, întreruptă la distanţe aproape egale de două platforme largi.

Trasee de legătură. Escaladele de mai sus conduc la capătul coamei Dintelui dintre Colţi, punte de legătură îngustă între Colţul Mălinului şi Brîul Mare al Coştilei, de unde itinerariile de ieşire din abrupt sînt înfăţişate la capit. ,,Trasee de legătură" de la 28 A.

Caracteristica traseului iarna. Deşi Valea Seacă prezintă o deschidere relativ largă, o înclinaţie accentuată şi un relief puţin variat, ascensiunea ei poate fi întreprinsă fără a întîmpina dificultăţi deosebite. De la obîrşie, însă, traseele de legătură cu Brîul Coştilei sînt foarte grele, hornurile şi feţele colţului fiind acoperite uneori de zăpezi geruite, iar în punctele de rupere de pantă, de mici bolţi de gheaţă.

28 A. HORNUL ASCUNS

Generalităţi. Porţiunea inferioară este formată dintr-o fisură în diedru, întreruptă la capătul de sus de o boltă stîncoasă şi uşor surplombantă, iar porţiunea superioară, dintr-un horn de o înclinaţie mijlocie, a cărui escaladă conduce sub punctul culminant al Colţului Mălinului. Grad de dificultate: 1 B; traseul este accesibil alpiniştilor pregătiti. Materiale: o coardă pentru coechipieri. Durata pentru 45 echipieri: 1-2 ore. De la Buşteni, la baza traseului cca 5 ore.

Itinerar pînă la baza traseului: vezi artera indice 28, pînă la semnalarea în text a Hornului Ascuns.

Descrierea traseului. Deşi porţiunea inferioară a Hornului Ascuns este, în general, lipsită de prize, aderenţa la stîncă e totuşi suficientă, pereţii fisurii avînd o deschidere foarte mică, ceea ce face ca unele pasaje să fie trecute printr-o escaladă exterioară. După cca 60 m, ajungem sub o boltă uşor surplombantă (punctul ,,La Bolovan"), unde Hornul Ascuns, privit de jos, prezintă o întrerupere aparentă. Acest obstacol poate fi escaladat direct, prin fisura care-l brăzdează frontal, sau ocolit pe un prag îngust ce-l urmăm spre stînga, pe o distanţă de 4 m, după care, urcînd în dreapta un pasaj scurt însă înclinat, ieşim la baza hornului final. În continuare, Hornul Ascuns devine mai larg, trece peste cîteva trepte verticale, ce pot fi escaladate cu uşurinţă, şi conduce la capătul Coamei Dintelui dintre Colţi, care face legătură între Colţul Mălinului şi Brîul Coştilei. Menţionăm, în încheiere, că Hornul Ascuns este cel mai uşor traseu de legătură între obîrşia Văii Seci şi Brîul Coştilei.

Trasee de legătură. Colţul Mălinului se leagă cu Brîul Mare al Coştilei (către SV) printr-o coamă îngustă, ale cărei coaste abrupte şi adînci, se prăvălesc de o parte, în V. Mălinului (spre stînga, cum privim către platou), iar de alta, în V. Ţapului. În mjjlocul acestei coame distingem blocul denumit ,,Dintele dintre Colţi", iar în continuare, Colţul Brînei, al cărui vîrf tabular se sudează cu Brîul Mare al Coştilei.

Pornind de pe platforma situată la cca 35 m sub Colţul Mălinului, urmăm mai întîi Coama Dintelui dintre Colţi; în dreptul acestuia, efectuăm o scurtă traversare prin dreaptă, pe un prag de piatră foarte îngust, corespunzător Văii Ţapului, dupa care hăţaşul iese prin dreapta Colţului Brînei, în Brîul Mare al Coştilei, deasupra obîrşiei firului secundar al Văii Ţapului. De aici:

1. Urmînd la dreapta, spre NV. poteca ce însoţeşte Brîul Mare al Coştilei, ajungem după cca 1 oră, în V. Priponului (vezi 21 A. porţ. III), de unde putem coborî în V. Cerbului (în traseul 7 B). 

Brîul Coştilei urmat la stînga, spre SE, coboară în firul Văii Mălinului, iar de aici se continuă pînă în Valea Albă (vezi ind. 31 B, porţ. II).

2. Pentru a ajunge pe platou, urmăm traseul indicat în ultimele rînduri ale descrierii de la indice 29 (V.ŢapuIui)

Caracteristica traseului iarna. Dacă în timpul verii escalada Hornului Ascuns este aproape elementară, în schimb, în epoca zăpezilor, dificultăţile parcursului se accentuează, Indeosebi pe porţiunea interioară şi în punctul de traversare a blocului, acoperite de cele mai multe ori, de suprafeţe compacte de gheaţă.

28 B.  HORNUL CENTRAL
Generalităţi. Avînd aspectul unei spintecături rectilinii, care împarte simetric faţa nordică a Colţului Mălinului, Hornul Central prezintă cel mai direct şi mai bine individualizat dintre traseele ce leagă obîrşia Văii Seci cu Brîul Mare al Coştilei. Două praguri orizontale, care intersectează la distanţe aproape egale linia de escaladă a hornului, separă cele trei porţiuni distincte ale traseului formate din: fisura inferioară, de cca 35 m înălţime şi de o înclinaţie de cca 60°; porţiunea centrală, de aspectul unui horn îngust şi uşor surplombant în partea finală, şi, în sfîrşit, porţiunea superioară, de un aspect aproape similar, şi care ia sfîrşit sub Colţul Mălinului. Grad de dificultate: 2 B; traseul, dificil, este accesibil alpiniştilor cu o pregătire avansată. Materiale: o coardă de 40 m, 5 carabiniere, pitoane. Durata pentru 3 echipieri: 1 - 2 ore. De la Buşteni la baza traseului: cca 5 ore.

Itinerar pînă la baza traseului: vezi artera indice 28, pînă la semnalarea în text a Hornului Central.

Descrierea traseului. De la baza peretelui şi pînă la înălţimea platformei imediat superioare, traseul primei L.C. se escaladează cu uşurinţă de-a lungul unei fisuri înguste, săpată în trepte şi de o înclinaţie mijlocie. Deasupra primei platforme, care încinge faţa nordică pe toată desfăşurarea ei, formînd un excelent loc de regrupare, peretele din stînga devine convex şi lipsit de prize, pe o porţiune de cîţiva metri, în timp ce fundul hornului apare uşor surplombant. 

Escaladăm acest prim obstacol mai dificil, asiguraţi în piton, după care un pasaj de dificultăţi similare şi două trepte succesive, verticale, sînt trecute printre pereţii tot mai apropiaţi ai hornului. A 2-a L.C. ia sfîrşit după o înălţime de cca 30 m, pe o platformă largă, unde ne regrupăm. Din acest punct escalada continuă printr-un canion foarta îngust şi uşor înclinat, care ia sfîrşit sub două dale verticale, surplombante şi paralele.

Strecurîndu-ne printre ele, prin ramonaj (a 3-a L.C.), ajungem curînd sub o boltă foarte proeminentă, a cărei trecere ne obligă să ieşim pe faţa peretelui, orizontal şi apoi în sus. Depăşind şi acest pasaj dificil, înclinaţia hornului se atenuează, iar ascensiunea ia sfîrşit pe platforma de o suprafaţă restrînsă a colţului. Mărginit în trei părţi de fundurile stîncoase şi adînci ale văilor Mălinului, Ţapului şi Seaca Coştilei, acest pinten izolat se leagă cu Brîul Coştilei (spre V) printr-o coamă îngustă, întreruptă către mijloc de mica piramidă a Dintelui dintre Colţi.

Trasee de legătură. Vezi traseele de legătură de la 28 A

29. VALEA ŢAPULUI

Ramificaţii pe artera: Hornul Mare al Ţapului; Horaul de Sus ăl Ţapului; Colţul Brînei.

(Traseele fără indici sînt menţionate în textul arterei).

Generalităţi. Parcursul, întrerupt de numeroase săritori şi rupturi de pantă şi, în general, stîncos, imprimă Văii Ţapului un accentuat caracter alpin. Ascensiunea directă a văii, mai cu deosebire între cota 1900 şi Brîul cu Jnepeni, este dificilă; în schimb, traseul indirect, care urmează coastele din dreapta firului (cum urcăm), iar, în final, faţa dintre firele superioare, deşi foarte înclinat, se escaladează fără dificultăţi. Grad de dificultate: 1 B. Materiale: o coardă de 40 m. Durata: pentru 3 - 5 echipieri 3-4 ore. De la Buşteni, la baza arterei cca 3 ore.

Itinerar pînă la baza arterei: vezi traseul indice 7 şi 7 A, pînă la semnalarea în text a Văii Ţapului.

Descrierea arterei. De la confluenţa cu V. Cerbului, urmăm prin stînga marele con de dejecţie al Văii Ţapului, urcînd prin bolovăniş, iar în continuare, peste o serie de trepte înalte, pînă în dreptul Strungii Tapului (cota 1700), care apare în stînga noastră, pe creasta ce ne separă deValea Seacă a Coştilei.

Traseu de traversare în Valea Seacă a Coştilei. Un mic hăţaş ce urcă în direcţia Strungii Ţapului traversează creasta către stînga, coborînd pe versantul opus, în Valea Seacă, sub marea săritoare din Poiana Urşilor şi în imediata apropiere a Brîului Caprelor (vezi traseul Văii Seci a Coştilei - indice 28). Pe măsură ce urcăm, firul Văii Ţapului, la început foarte puţin definit, se adînceşte tot mai mult într-un făgaş stîncos şi accidentat. Din dreptul Strungii Ţapului traversăm firul văii, urcînd în continuare şi fără a ne îndepărta prea mult, coastele înclinate din dreapta firului (cum urcăm).

Pe malul opus distingem cu uşurinţă despicătura Hornului Mare d Ţapului (grad de dificult. 4 A), care brăzdează în diagonală peretele ce cade vertical din Creasta Frumoasă, în V. Ţapului. Reintrînd pe fir, observăm, la cca 100 m mai sus, cum valea este întreruptă de o mare ruptură de pantă (Priponul Văii Ţapului), formată dintr-o succesiune de blocuri înalte şi verticale. Pentru a evita acest obstacol, a cărui escaladă, deşi posibilă, este foarte dificilă, urcăm în dreapta firului pînă la înălţimea unui brîneag, după care, printr-un horn lung, acoperit cu vegetaţie, ieşim curînd pe o ramură inferioară a Brîului cu Jnepeni. Aceasta urmată spre stînga ne readuce pe traseul direct, deasupra rupturii de pantă sus amintite şi la mică distanţă în aval de confluenţa firelor superioare ale Ţapului.

De la confluenţă, urmînd feţele dintre fire, ajungem curînd în dreptul Hornului de Sus al Ţapului, (grad de dificult. 3 A) care cade vertical din Şaua Strungii Negre, situată deasupra şi în stînga noastră, pe creasta ce ne separă de Valea Seacă a Coştilei. Din dreptul Hornului de Sus ascensiunea continuă pe faţa dintre fire, în general accentuat înclinată, pînă în Brîul Mare al Coştilei, unde îşi are obîrşia unul din firele Văii Ţapului (firul din stînga, cum urcăm). De aci putem urma Brîul Mare al Coştilei la dreapta spre NV, pînă în V. Priponului (vezi 21 A porţiunea a III-a) sau la stînga, spre SE, pînă în V. Albă (vezi 31 B porţiunea a II-a).

In dreapta, cum privim spre perele, se înalţă Colţul Brînei (grad de dificultate 2 B) a cărui spinare stîncoasă desparte V.Ţapului de primul fir al Văii Urzicii (Lespezile Urzicii). Din Brîul Mare al Coştilei, ascensiunea VăiiŢapului urmează firul principal, situat imediat în dreapta celui care ia sfîrşit sub brîu. După trecerea săritorii ce întrerupe firul deasupra Brîului Mare al Coştilei, traseul devine mai puţin înclinat, traversează Brîul de Mijloc şi Brîul de Sus şi ajunge, de-a lungul coamei ce desparte V. Urzicii (dreapta) de V. Mălinului (stînga), la platou.

Traseu de legătură. După 15-20 min întîlnim poteca Babele-Omul, care poate fi urmată la dreapta, spre Vf. Omul (indice 3 B) sau la stînga, spre Babele (indice 3 C).

Caracteristica traseului iarna. În epoca marilor zăpezi V. Ţapului se transformă, ca şi celelalte văi de abrupt, într-un tobogan imens, de o înclinaţie foarte mare şi cu zăpezile slab ancorate din cauza deschiderii largi a văii. Ascensiunea urmează un traseu direct, peste marea ruptură de pantă de la cota 1900, în cazul cînd aceasta este complet acoperită, sau printr-un ocol ce urmează coastele din dreapta văii (cum urcăm).

30. VALEA URZICII 

Ramificaţie pe arteră: Creasta Colţului Crăpat

(Traseul fără indice este menţionat în textul arterei).
De la confluenţa cu V. Cerbului şi pînă la Brîul Mare al Coştilei, ascensiunea directă a văii urmează un parcurs care trece prin două canioane înguste, extrem de accidentate şi cu pereţii foarte înalţi. Din Brîul Mare în Brîul de Mijloc, traseul străbate o zonă caracterizată printr-un relief foarte frămîntat, valea fiind întreruptă de numeroase săritori şi rupturi de pantă. Grad de dificultate: pe porţiunea inferioară, traseul direct fiind accentuat dificil, este accesibil numai alpiniştilor cu o pregătire avansată; varianta, pe coastele din stînga văii (cum urcăm), precum şi porţiunea superioară, între Brîul Mare şi platou (gradul 1 B), alpiniştilor pregătiţi. Materiale: pentru traseul direct, 2 corzi a 40 m, 10 carabiniere, pitoane; pentru variantă şi continuarea ascensiunii pînă la platou, care se efeetuează prin escaladă liberă, o coardă pentru coechipieri. Durata: 45 ore. De la Buşteni la baza traseului: cca 3 ore.

Itinerarii pînă la baza arterei. Vezi traseul indice 7 şi, 7 A, pînă la semnalarea în text a Văii Urzicii.

Descrierea arterei. Trecînd prin bolovănişul conului de dejecţie ajungem la baza primului canion al văii. Acesta fiind întrerupt de cîteva săritori surplombante, peste care curg în permanenţă mici şuvoaie rezultate din topirea zăpezilor, îl ocolim pe coastele din stînga (cum urcăm), a căror înclinaţie devine tot mai mare pe măsură ce înaintăm. Deasupra acestui prim obstacol reintrăm pe talveg, în punctul unde valea prezintă o deschidere mai largă. 

De aici, putem urma unul din traseele de mai jos: primul, direct pe fir, care fiind întrerupt de săritori de un aspect similar cu cele de pe porţiunea iniţială, este mai dificil; al 2-lea, care urmează coastele din stînga firului şi paralel cu aceasta, pînă la Brîul cu Jnepeni. În dreptul Brîului cu Jnepeni sîntem la capătul inferior al celui mai adînc dintre canioanele văii, format din pereţi verticali, foarte apropiaţi şi de o înălţime ce variază între 60 - 80 m. Parcurgerea directă a acestei porţiuni pînă la Brîul Mare al Coştilei, echivalînd cu o escaladă accentuat dificilă, vom alege pentru continuarea ascensiunii coastele înclinate dintre cele două spălături (în stînga firului principal al Urzicii, cum urcăm), care conduc în Pîrîul Mare al Coştilei. Urmînd acest brîu la dreapta, revenim pe linia firului principal, deasupra marelui canion al văii, care se deschide adînc la picioarele noastre. Brîul Mare al Coştilei continuat în aceeaşi direcţie (spre dreapta) conduce după un parcurs scurt la baza Crestei Colţului Crăpat (grad de dificult. 2 B), care formează linia de separaţie dintre V. Urzicii şi V. Caprelor.

Deasupra Brîului Coştilei, primul obstacol al Văii Urzicii, format dintr-o săritoare surplombantă, poate fi escaladat direct sau ocolit pe un vîlcel secundar din dreapta firului principal (cum urcăm), după care reintrăm pe traseu printr-o traversare în diagonală către stînga.

Din acest punct şi pînă la Brîul de Mijloc, firul văii este întrerupt la mici intervale de cîteva săritori a căror înălţime variază între 5-20 m, şi care pot fi escaladate frontal sau ocolite pe una din coastele văii; adăugăm însă, că roca, formată din conglomerate mărunte, se dislocă pe întregul parcurs cu uşurinţă, ceea ce face ca escalada să prezinte o oarecare nesiguranţă.

Ajunşi la înălţimea Brîului de Mijloc zărim în apropierea noastră spărtura de mari dimensiuni, denumită ,,Fereastra Urzicii". Traseul trece peste o serie de noi săritori, după care firul este întrerupt de un horn foarte înalt şi surplombant în partea superioară. Escalada directă, deşi posibilă, fiind dificilă, îl vom ocoli prin stînga, pe o faţă stîncoasă şi puternic înclinată. Cîteva zeci de metri mai sus, valea se deschide într-un amfiteatru larg acoperit pe o mare suprafaţă de grohotiş, după care este întreruptă de bariera unei mari rupturi de pantă, ce poate fi escaladată direct sau ocolită pe coastele din dreapta văii (cum urcăm), pînă la înălţimea Brîului de Sus. Curînd albia firului principal pierzîndu-se în coastele muntelui, urmăm un vîlcel lateral pînă la înălţimea crestei ce desparte V. Urzicii de V. Mălinului, la mică distanţă sub platou.

Trasee de legătură. Traversînd platoul spre V, întîlnim după cca 20 min drumul Babele-Omul, care urmat la dreapta, spre NV conduce la cabana Omul, pe traseul indice 3B, iar la stînga, spre S, la cabana Babele, pe traseul indice 3C.

Caracteristica traseului iarna. Valea Urzicii poate fi escaladală direct. Încercarea este însă periculoasă, deoarece marele canion de sub Brîul Coştilei ascunde adeseori, sub stratul de zăpadă, goluri adînci; varianta, pe coastele foarte expuse şi înclinate din stînga văii (cum urcăm), este de asemenea dificilă, din cauza instabilităţii zăpezilor. De la Brîul Mare în sus, prima săritoare în surplombă ia uneori aspectul unei cascade de gheaţă, ce nu poate fi trecută decît cu ajutorul a 1-2 pitoane. Acelaşi aspect păstrează, în unele epoci, şi parte din săritorile şi rupturile de pantă de pe porţiunea superioară a văii.

31.   VALEA  PRIPONULUI

Ramificaţii pe arteră: 31 A. Peretele Priponului; 31 B. Brîul Mare al Coştilei.

Generalităţi. Începînd de la limita superioară a marilor săritori ce preced confluenţa cu V. Cerbului, şi care în mod obişnuit nu se escaladează, ascensiunea Văii Priponului urmează un parcurs lipsit de obstacole, care trece pe la baza Peretelui Priponului (în dreapta, cum urcăm) şi pe la capătul nord-vestic al Brîulul Mare al Coştilei (în stînga) după care, traversînd vastele căldări din zona superioara, ia sfîrşit în Platoul Coştilei. Grad de dificultate: 1A; traseul, uşor, este accesibil alpiniştilor începători. Materiale: 1 coardă pentru coechipieri. Durata pentru 3-5 echipieri; 2 - 3 ore. De la Buşteni la baza traseului: 4-5 ore.

Itinerar pînă la baza arterei. 1. Buşteni (capătul de sus al str. Coştila-Căminul Alpin), pe drumul marcat cu semnul triunghi roşu: Plaiul Munticelului-Poiana Vaii Cerbului. Durata: 2 ore (descris în detaliu la indice 6).

2. Buşteni (bd. Nestor Urechia), pe drumul marcat cu semnul bandă galbenă: Şoseaua Diham (V. Cerbului) - Plaiul Fînului - Poiana Coştilei - Poiana Văii Cerbului. Durata: 2 ore (descris în detaliu la indice 7).

Din Poiana Văii Cerbului, unde traseele de mai sus se intersectează (stîlp indicator), urmăm spre V poteca marcată cu semnul bandă galbenă, traversăm curînd firul Văii Cerbului trecînd pe flancul sudic al Mvmtelui Morarul, iar după cca 15 min ajungem în dreptul Văii Seci a Coştilei (în stînga cum urcăm); de aici, după un parcurs de 15 min, traversăm din nou V. Cerbului, revenind pe flancul Muntelui Coştila, lăsăm în stînga V. Ţapului, iar în continuare V. Urzicii, urcăm o coastă împădurită printre doi pereţi stîncoşi şi ieşim în poiana ,,La Piatra Pîrlită", deasupra căreia V. Caprelor formează un horn foarte înalt şi surplombant. În colţul de SV al poienii, V. Priponului este barată la ieşirea din abrupt de o săritoare uriaşă formată dintr-o serie de blocuri suprapuse.

Din poiana “La Piatra Pîrlita" poteca urcă pieptiş, trece printr-un horn stîncos şi iese deasupra marelui pripon al văii, pe o terasă întinsă şi aproape plană, care deschide o perspectiva largă asupra căldărilor superioare ale Văii Cerbului, iar după un scurt parcurs, ajunge în punctul denumit ,,La Bordeiul Berbecilor" (cota 1780 m), de unde se ramifică spre stînga hăţaşul ce pătrunde în V. Priponului.

Descrierea arterei. Urmînd acest hăţaş de-a lungul unui brîu, ajungem după cca 200 m, în firul Văii Priponului la baza unei mari săritori. Trecem din acest punct, pe malul opus al văii, la capătul Brîului Priponit. (Acesta urmat înainte spre E, conduce după cca 200 m în V. Caprelor, a cărei ascensiune lipsită de dificultăţi, ia sfîrşit în Platoul Coştilei). După cca 100 m de la intrarea pe brîu, îl părăsim, ne abatem brusc spre dreapta şi urmăm, paralel cu V. Priponului, o potecă care ne readuce în fir. De aici, trecem pe malul opus (dreapta,cum urcăm), pe un hăţaş care, nu departe, traversează din nou firul văii, continuînd urcuşul peste o coastă întinsă şi în parte înierbată, pînă sub Peretele Priponului (dreapta cum urcăm), unde ajungem după cca 1 oră din V. Cerbului.

Pentru Peretele Priponului - vezi indice 31 A. 

Pe malul opus, Brîui Mare al Coştilei, risipit în această zonă în numeroase ramuri, se îndreaptă către SE, traversînd curînd creasta dintre V. Priponului şi V. Caprelor (spre stînga, cum urcăm).

Pentru Brîul Mare al Coştilei - vezi indice 31 B

 Hăţaşul traversează în continuare, vasta căldare din porţiunea superioară a văii, ocolind cîteva trepte stîncoase şi iese după un parcurs lung şi obositor, în platou.

Trasee de legătură, Orientîndu-ne către V, întîlnim curînd poteca Babele-Omul; aceasta urmată la dreapta, spre NV, conduce la cabana Omul (indice 3B), iar la stînga (spre S), la cabana Babele (indice 3C).

Caracteristica traseului iarna. În condiţiuni de iarnă, V. Priponului poate fi urmată fără să întîmpinăm alte dificultăţi, în afară de cele rezultînd din lungimea parcursului. Săritorile ce preced ieşirea din abrupt rămînînd, obişnuit, deasupra zăpezilor, vom urma pentru intrarea pe fir, traseul indirect, descris mai sus.

31  A. PERETELE PRIPONULUI

Generalităţi. Peretele Priponului, a cărui înălţime este de cca 120 m, e brăzdat în treimea centrală de un horn adînc, cu porţiuni a căror escaladă necesită utilizarea corzii duble. Grad de dificultate: 4A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 10 carabiniere, pitoane. Durata pentru 3 echipieri: cca 2 ore. De la Buşteni la baza traseului cca 4 ore.

Itinerar pînă la baza traseului: vezi artera indice 31. pînă la semnalarea în text a Peretelui Priponului.

Descrierea traseului. Din dreptul Brîului Mare al Coştilei, ale cărui ramificaţii se risipesc pe coastele Văii Priponului, observăm pe stînga geografică a văii un perete vertical, a cărui linie de creastă este acoperită pe o mare distanţă, de întinse pîlcuri de jnepeni. Prima L.C. începe prin parcurgerea unui brîu care porneşte din firul văii spre dreapta (cum urcăm). După trecerea, foarte obositoare, a desişului de jnepeni ce acoperă acest brîu, ne angajăm într-o escaladă grea, de-a lungul unui scoc cu roca friabilă şi în unele locuri uşor surplombant. După 40m ne regrupăm. De aici, continuăm escalada (a 2-a L.C.) vizînd intrarea în marea despicătură a peretelui, în interiorul căreia ne regrupăm, după 20 m.

Ramonînd prin fundul acestui horn foarte adînc (a 3-a L.C.) ne orientăm în continuare în diagonală către dreapta, iar pentru a evita o surplombă ce blochează ieşirea, ne strecurăm printr-o fereastră, care ne conduce pe o platformă, unde ne regrupăm. In cursul celei de a 4-a L.C., ascensiunea urmează o faţă înclinată şi lipsită de prize, paralel cu o fisură în care sînt fixate o serie de pitoane. Ultimii 4-5 m ai acestui pasaj foarte dificili, iau sfîrşit pe o muchie acoperită cu jnepeni, de unde perspectiva asupra marilor căldări ale Văii Gerbului şi a clinului sudic al Morarului este de o neobişnuită sălbăticie. 

Traseul de înapoiere urmează iniţial şi pe o porţiune de cîţiva metri, linia de creastă, după care un hăţaş ce se strecoară pe sub perete, de-a lungul unui brîu cu jnepeni, ne readuce în firul Văii Priponului, în apropierea punctului de pornire.

31 B. BRÎUL MARE AL COŞTILEI  (PRIN V. PRIPONULUI)

Generalităţi. Grad de dificultate: l A,traseul uşor, poate fi urmat de alpiniştii începători. Materiale: o coardă de 40 m. Durata pînă în Valea Albă: 3 - 4 ore. De la Buşteni la baza traseului, cca 4 ore.

Itinerar pînă la baza traseului: vezi artera indice 31, pînă la semnalarea în text a Brîului Mare al Coştilei.

Descrierea traseului: I. Din Valea Priponului (alt. 2050 m), Brîul Mare al Coştilei se îndreaptă spre SE, traversează curînd V. Caprelor şi trece printr-o portiţă de conglomerate situată pe linia de cumpănă dintre V. Caprelor şi V. Urzicii, lăsînd în dreapta Creasta Colţului Crăpat; în continuare, întretaie doi mici afluenţi ai V. Urzicii şi se strecoară pe sub o boltă puternic surplombantă şi pe deasupra marelui canion al văii, trecînd pe malul opus. De aici, urcă uşor în coama ce desparte V. Urzicii de V. Ţapului, sub Colţul Brînei, lasă în dreapta hornul ce-l formează deasupra brîului, firul principal al Văii Ţapului (traseul indice 29) şi ajunge deasupra obîrşiei firului secundar al acestei văi.

II. Din acest punct îngustîndu-se vizibil, brîul coboară în diagonală pe deasupra canionului Văii Mălinului, în firul acestei văi, unde se întrerupe (punctul ,,La Cablu"). Pentru a reintra pe traseul brîului, care prezintă în această zonă o discontinuitate, urcăm coastele din dreapta văii, pe o distanţă de 70-80 m. De aici, brîul întretaie firele Văii Scoruşilor, urcă în creasta din care se ramifică spre NE (în stînga) Coama Umărului Gălbinelelor, iar după ce trece pe deasupra Hornului Coamei, lasă imediat în stînga primele clinuri ale Crestei Coştila-Gălbinele, care coboară către NE (locul este cunoscut sub denumirea de Creasta ,,La Pietriş").

III. După un parcurs scurt, brîul traversează aproape orizontal amfiteatrul de obîrşie al Văii Coştila, lăsînd în dreapta Hornul Mare, iar după cca 80 m Hornul lui Gelepeanu, situat imediat în dreapta şi sub Stînca lui Gelepeanu, de unde se desprinde spre E (în stînga, cum privim spre Valea Albă) Creasta Văii Albe.

IV. Din dreptul crestei, brîul coboară, la început în pantă repede, şi traversează la mici intervale concavităţile Găvanului Mic şi Găvanului Mare, Blidului Uriaşilor şi Blidului de sub Streaşină, lăsînd în dreapta punctele de pătrundere pe traseele din Peretele Brîului, şi anume:

Traseul Central din Găvanul Mare - vezi indice 21 F.

Fisura din Santinela Blidului - vezi indice 21E.

Hornul din Blidul Uriaşilor - vezi indice 21G.

Faţa NE a Blidului Uriaşilor - vezi indice 21C.

Muchia Blidului Uriaşilor - vezi indice 21B. ale căror intrări sînt indicate mai pe larg la descrierea traseelor. În continuare, brîul traversează talvegul pietros al Vîlcelului Brînei şi ajunge în Valea Albă, unde ia sflrşit, la cota 2160 m.

Trasee de legătură din Valea Albă. 1, Traversînd firul Văii Albe pe flancul nordic al Caraimanului, prindem Brîul Văii Albe (ramura inferioară), care conduce în urcuş uşor, după cca 20min, în Şaua Caraimanului, de unde, coborînd către SV, ajungem la cabana Caraiman, după cca 20 min (în traseul indice 5).

2. Urmînd în jos hăţaşul ce însoţeşte firul Văii Albe, ajungem după cca l-2 ore în Poiana ,,La Verdeaţă". De aici poteca marcată cu semnul triunghi galben, întîlneşte, după cca 20 min, Drumul Munticelului, marcat cu semnul triunghi roşu, pe al cărui parcurs coborîm la Buşteni, după cca 1 oră din poiană.

32.  BRÎUL MARE AL MORARULUI 

(Prin V. Cerbului)

Generalităţi. Grad de dificultate: lA; traseul, uşor, este accesibil alpiniştilor începători şi turiştilor antrenaţi. Materiale: o coardă de 40 m. Durata pentru o echipă de 3 - 5 persoane, din V. Cerbului în V. Morarului: 2 - 4 ore. De la Buşteni la baza traseului: cca 4 ore.

Itinerar pînă la baza traseului: vezi indice 7 şi 7A (Buşteni -V. Cerbului - Vf. Omul) pînă la semnalarea în text a Brîului Mare al Morarului.

Descrierea traseului. Din Valea Cerbului, brîul, la început uşor înclinat şi larg, străbate faţa sudică a Morarului, în direcţia E-NE, trecînd succesiv peste Şiştoaca Dracilor şi Şiştoaca Roşie, după care, în urcuş tot mai pronunţat, traversează Vîlcelul Fîntîniţei, la mică distanţă deasupra confluenţei firelor lui de obîrşie (în acest punct întîlnim izvorul denumit ,,Fîntîniţa Morarului"). In continuare, brîul urcă tot mai puternic şi iese curînd în creastă, pe linia de cumpănă a văilor Cerbului şi Morarului, de unde, schimbîndu-şi brusc direcţia, se îndreaptă către NV (spre stînga), iar după ce lasă în urmă firele Văii Bujorilor, pătrunde pe versantul nordic al masivului.

De aici, în coborîş continuu şi tot mai repede, trece pe deasupra Portiţei Morarului, mică fereastră săpată într-o muchie stîncoasă, traversează V. Poienii, iar după ce se strecoară pe sub pereţii ce cad din Acul Mare, atinge albia Rîpei Zăpezii, la mică distanţă în aval de confluenţa firelor superioare ale acestei văi (Rîpa Mare şi Rîpa Crucii). Din acest ţinut sălbatic şi stîncos, brîul trece după un foarte scurt parcurs, peste Rîpa Mică, întretaie în continuare Valea Adîncă, după care, traversînd Vîlcelul Morarului, ia sfîrşit aproape orizontal, în V. Morarului, unde se leagă cu Brîul Mare al Bucşoiului, a cărui cingătoare se prelungeşte către NE, pe faţa sudică a Bucşoiului Mic.

Trasee de legătură. Din V. Morarului hăţaşul ce însoţeşte firul acestei văi urcă la Vf. Omul (vezi indice 33) pe un parcurs lung şi obositor. Acelaşi hăţaş conduce, la coborîre, în Poiana cu Urzici - Poiana Morarului, după cca 1 oră, unde întîlneşte poteca Buşteni - Poiana Coştilei - Pichetul Roşu; aceasta urmată spre stînga (către N) iese în Poiana Pichetului Roşu (traseul indice 6A), iar spre dreapta, în Poiana Coştilei, de unde coboară în contînuare la Buşteni (traseul indice 6D).


Fig. 70


Fig. 71

33.  VALEA  MORARULUI

Ramificaţii pe arteră: 33 A. Valea Poienii; 33 B. Valea Rîpa; Peretele Nordic al Acului de Sus; 33 C. Valea Adîncă; 33 D. Brîul Mare al Morarului.

(Traseele fără indici sînt menţionate în textul arterei.)

Generalităţi. Artera Văii Morarului se ramifică din drumul Poiana Coştilei - Pichetul Roşu, ajungînd, după un parcurs elementar şi foarte scurt, în dreptul Văii Rîpa Zăpezii, pe al cărei fir se axează o bună parte din traseele cu caracter tehnic cunoscute în zona de stîncă a acestui masiv, limitată la suprafaţa restrînsă a versantului său nordic. Grad de dificultate: 1A; traseul, uşor, este accesibil alpiniştilor începători şi turiştilor antrenaţi. Materiale: o coardă pentru coechipieri. Durata: Poiana Morarului - Vf. Omul: 3-4 ore.

Itinerarii pînă la baza arterei. 1. Buşteni (capătul de sus al str. Coştila - Căminul Alpin), pe drumul marcat cu semnul triunghi roşu; Plaiul Munticelului - Poiana Coştilei - Poiana V. Cerbului -V. Bujorilor - Poiana Morarului, durata 3 ore (descrierea în detaliu la indicii 6, 6A).

2. Buşteni (bd. Nestor Urechia) - Valea Cerbului - Plaiul Fînului - Poiana Coştilei - Poiana Văii Cerbului, marcaj bandă galbenă; de la intersecţia de drumuri din Poiana Văii Cerbului, la dreapta, spre N, pe poteca marcată cu semn triunghi roşu pînă în Poiana Morarului. Durata de la Buşteni: 3 ore (descrierea în detaliu la indicii 7 şi 6 A).

Descrierea arterei. Urmînd din Poiana Văii Cerbului poteca ce urcă spre N, către Poiana Morarului (marcaj triunghi roşu), traversăm după cca 30 min, firul Văii Bujorilor, al cărui hăţaş urcă pe un parcurs direct, însă lipsit de interes şi obositor, la extremitatea estică a Crestei Morarului. Din dreptul Văii Bujorilor şi după un parcurs scurt, mai întîi în urcuş repede, apoi aproape orizontal, ajungem în Poiana Morarului, luminiş sălbatic şi izolat ce desfăşoară asupra Peretelui Nordic al Morarului cel mai grandios peisaj alpin din tot cuprinsul Bucegilor. Pe linia de creastă distingem pe rînd, de la V la E (dreapta-stînga), piramida Acului de Sus; Acul Crucii şi Degetul Prelungit, vîrfuri mai puţin proeminente; imensa coloană a Degetului Roşu şi, în sfîrşit, ultimul dintre colţi, acela al Acului Mare, a cărui siluetă prezintă aspectul unui trapez uriaş.

Din strungile acestui ansamblu de vîrfuri care ornamentează Creasta Morarului, firele de obîrşie ale Rîpei Zăpezii (în stînga, Rîpa Mare; în dreapta, Rîpa Crucii), alcătuiesc, dimpreună cu marele horn al Degetului Roşu, un trident uriaş, iar în dreapta, Valea Adîncă, completează mănunchiul marilor fire ce brăzdează Peretele Nordic al Morarului. Părăsind poteca marcată cu semnul triunghi roşu, ne abatem brusc către V (spre stînga), strabatem în lung Poiana Morarului, iar în continuare, Poiana cu Urzici, lăsînd pe flancul Muntelui Morarul (în stînga, cum urcăm) o succesiune de hornuri înalte, în parte acoperite cu vegetaţie, precum şi Valea Poienii.

Pentru V. Poienii. vezi indice 33 A.

La mică distanţă, în colţul de SV al Poienii cu Urzici, unde aceasta formează un intrînd adînc, trecem pe la confluenţa Vîlc. Ţancurilor şi apoi peste bolovanişul conului de dejecţie care precede văile Rîpa Zăpezii şi Adînca. De aci se ramifică spre S şi SV următoarele trasee:

Valea Rîpa Zăpezii - vezi indice 33B.

Valea Adîncă - vezi indice  33 C.

(Un traseu către care pornim tot din Poiana cu Urzici este acela al Peretelui Nordic al Acului de Sus (grad de dificultate 4A), care se escaladează pe un parcurs apropiat de muchia ce-l separă de Rîpa Crucii. Pentru intrarea pe traseu urcăm Vîlc. Rîpei Mici pînă la obîrşie, iar de aci, peretele şi muchia ce le formează către N, Acul de Sus). Din marginea superioară a poienii poteca traversează cîteva torente şi vîlcele pietroase şi ajunge în dreptul Brîului Mare al Morarului.

Pentru Brîul Mare al Morarului - vezi indice 33 D.

Din acelaşi punct se desfăşoară spre E-NE, Brîul Mare al Bucşoiului, de-a lungul versantului sudic al Crestei Bucşoiului Mic. De aici putem urca la Vf. Omul pe unul din traseele de mai jos:

1. De-a lungul firului şi apoi prin amfiteatrul larg şi uşor înclinat al căldării superioare a văii, de unde, urmînd către SV coastele puternic înclinate (în diagonală spre stînga), ieşim în cca 2 ore la Vf. Omul.

2. Peste clinurile sudice ale Bucşoiului Mic, urmînd hăţaşul (spre dreapta, cum urcăm), care conduce după un parcurs egal de obositor cu primul traseu, în Şaua Morarului, deasupra firelor de obîrşie ale văii, de unde drumul poate fi continuat fie către S (spre stînga), la Vf. Omul (indice 8C), fie către N (spre dreapta), prin Vf. Bucşoiul -Prepeleac - cabana Mălăeşti sau Pichetul Roşu- Buşteni (indice 8 D).

Artere de legătură. Din Vf. Omul, care constituie cel mai important nod de drumuri din Bucegi, putem urma în continuare, unul din itinerarele menţionate la indice 7 A. (Legături de la Vf. Omul).

Caracteristica traseului iarna. În condiţiuni de iarnă, ascensiunea Văii Morarului, deşi lipsită de dificultăţi tehnice, este lungă şi extenuantă. Traseul traversînd, în porţiunea superioară, o zonă tipică de avalanşe (coaste largi şi puternic înclinate), este indicat ca ascensiunea Vaii Morarului să fie întreprinsă numai pe o zăpadă consistentă şi în primele ore ale dimineţii.

33 A.  VALEA POIENII
Valea Poienii îşi are obîrşia sub strunga cuprinsă între Acul Mare (V) şi Creasta Ascuţită (E). Valea este mărginită pe dreapta de marele contrafort care coboară din punctul de obîrşie către NE, alcătuind o creasă înguslă şi fierăstruită ce ia sfîrşit în pădure, nu departe de confluenţa acestei văi cu Valea Morarului. Flancul opus, mai puţin înalt, este format dintr-o creasta acoperită în parte cu vegetaţie şi care, pe măsură ce coboară, se îngustează, despărţind pe această porţiune V. Poienii de Vîlcelul Ţancurilor. Grad de dificultate: 2A. Traseul, de dificultate medie, este accesibil alpiniştilor pregatiţi. Materiale: o coardă de 40 m, 4-5 carabiniere, 10 pitoane. Durata pentru 3 echipieri: 3 - 4 ore.

Itinerar pînă la baza traseului: vezi artera indice 33, pînă la semnalarea în text a Văii Poienii.

Descrierea traseului. Urcînd prin Poiana Morarului de-a lungul văii cu acelaşi nume, ajungem curînd în punctul unde poteca nemarcată traversează firul acestei văi. După ce trecem printr-un haos de bolovani, apropiindu-ne mult de pereţii muntelui, ne abatem jumătate la stînga şi urcăm printr-o rarişte de molizi pînă în albia seaca şi acoperită cu o vegetaţie bogată, a Văii Poienii. De-a lungul firului, ajungem după un parcurs scurt în dreptul unei mari săritori în surplombă, care nu poate fi escaladată direct. Cu ajutorul cîtorva pitoane ne asigurăm înaintarea pe coastele din dreapta (cum urcărn) corespunzătoare flancului ce-1 formează, spre Valea Poienii, colţul denumit Pintenul V. Poienii.

In continuare, valea prezintă o serie de săritori înalte a căror escaladă cere multe eforturi. În unele locuri asigurarea este absolut necesară, feţele fiind înclinate şi în mare parte spălate. Aproximativ la jumătatea parcursului, ajungem în punctul de confluenţă cu Vîlcelul Ghinţurii. Din acest loc deosebim în stînga, Creasta şi Colţul Ghinţurii, iar în peretele opus, despicătura uriaşă ce formează Traseul Fisurii Morarului (grad de dificultate 5B).

Urcînd în continuare, obstacolele văii iau aspectul unor hornuri verticale, pe care le trecem prin ramonaj. De pe platformele largi ce perrnit regrupari uşoare, Acele Morarului, privile sub un unghi neobişnuit, apar în toata măreţia lor. Către obîrşie, valea devine tot mai aspră, parte din obstacolele finale constituind tot atîtea probltune, în special pentru alpiniştii începători; există însă posibilităţi ca ele să fie evitate, fără a devia prea mult de pe talveg.

Trasee de legătură. 1: Din Strunga Crestei Ascuţite, coborînd către sud, pe faţa bogat înierbată a Văii Cerbului, ajungem în Brîul Mare al Morarului. Urmat la dreapta (spre vest), acesta conduce în poteca Omul - Poiana Coştilei (spre Omul, vezi indice 7A; spre Poiana Coştilei - Buşteni, vezi indice 7B).

2. Din Strunga Crestei Ascuţite putem urma linia de cumpănă, spre est, de la capătul căreia coborîm la obîrşiiie Văii Bujorilor, iar pe firul acestei văi sau de-a lungul malurilor acoperite cu bogate covoare de smirdar, ajungem în circa 20-30 minute în drumul Pichetul Roşu - Poiana Coştilei (pentru Poiana Coştilei - Buşteni, vezi indice 6D; pentru Pichetul Roşu, vezi indice 6A).

33 B. VALEA RÎPA ZĂPEZII

Generalităţi. Ascensiunea directă a Văii Rîpa Zăpezii, pe porţiunea Poiana cu Urzici - Confluenţa firelor superioare ale văii (cota medie 1960), iar în continuare, fie pe talvegul Rîpei Crucii (de la confluenţă, firul din dreapta, cum urcăm), fie pe acela al Rîpei Mari (de la confluenţă, firul din stînga), prezintă un parcurs întrerupt de un mare număr de săritori, de înălţimi variate şi în parte surplombante. Traseul, dificil (gradul 2A), este accesibil alpiniştilor cu o bună pregătire tehnică. Materiale: o coardă, pitoane, carabiniere. Durata: 2-3 ore. De la Buşteni la baza traseului: cca 3 ore. Variantele care urmează porţiuni din fir, precum şi coastele pe alocuri foarte expuse ale văii, fiind mai puţin dificile (gradul 1B), sînt accesibile alpiniştilor pregătiţi. Materiale: o coardă pentru coechipieri. Durata: 3-4 ore.

Itinerar pînă la baza traseului: vezi artera indice 33, pînă la semnalarea în text a Văii Rîpa Zăpezii.

Descrierea traseului. După ce lăsăm în dreapta confluenţa cu Valea Adîncă şi trecem peste primele blocuri şi trepte stîncoase, care marchează intrarea pe traseul Rîpei Zăpezii, valea este întreruptă curînd şi la mici intervale de două săritori înalte şi uşor surplombante. Escalada lor directă, deşi posibilă, fiind însă dificilă, le vom ocoli urmînd prin stînga văii (cum urcăm), un horn îngust, pînă la înălţimea unui mic brîu care, urmat pe o faţă foarte înclinată, ne readuce în fir deasupra săritorilor sus-amintite. Din acest punct trecem prin stînga, un nou obstacol de peste 12 m înălţime, urmînd o fisură foarte îngustă, mărginită în dreapta de o lespede netedă.

În continuare, o săritoare de cca 10 m înălţime se escaladează prin dreapta, cu revenirea în fir pe sub o mare cornişă. Alte două săritori pot fi trecute direct sau evitate, respectiv prin dreapta şi stînga văii, după care ajungem la confluenţa cu Vîlcelul Rîpei Mici. (Obîrşia acestui afluent, situată sub creasta ce ne separă de Valea Adîncă (dreapta, cum urcăm), constituie punctul de pornire pe traseul Peretelui Nordic al Acului de Sus).

Pînă la Brîul Mare al Morarului, două săritori aproape verticale pot fi escaladate direct sau ocolite prin stînga; urcînd un horn stîncos, mărginit de un mic ţanc. La cca 30 m în amonte de brîu, ajungem la confluenţa celor două mari fire ale Rîpei. Firul din dreapta cum urcăm, denumit Rîpa Crucii, coboară din strunga cuprinsă între Degetul Prelungit (Acul Crucii) şi Acul de Sus, primul şi cel mai înalt dintre colţii de creastă ai Morarului; firul din stînga (Rîpa Mare) debuşează de sub strunga cuprinsă între Acul Mare (stînga, cum urcăm) şi Degetul Roşu (dreapta).

a) Ascensiunea Rîpei Mari. Prima săritoare, de cca 20 m, poate fi escaladată cu uşurinţă prin peretele din stînga, după care firul se îngustează vizibil, ascunzîndu-se în nenumărate hornuri întrerupte de săritori, în parte dificile, în timp ce coastele din stînga văii (cum urcăm), deşi foarte înclinate, permit o ascensiune mai uşoară. Incepînd din dreptul Brîului de Mijloc al Morarului (sau Brîul Mic), urcăm o porţiune, paralel cu Rîpa Mare, pînă la Brîul Acelor. Deasupra acestei platforme înguste, şi după ce ocolim prin stînga o ruptură de pantă, ne orientăm spre dreapta, pe un traseu ce ne readuce curînd pe fir, pe care-l urmăm pînă în strunga dintre Acul Mare şi Degetul Roşu, unde ascensiunea ia sfîrşit.

b) Ascensiunea Rîpei Crucii. Din dreptul Brîului Mare al Morarului urmăm un traseu paralel cu Rîpa Crucii (care rămîne în stînga noastră) peste o serie de platforme şi praguri în parte acoperite cu vegetaţie, pînă la înălţimea Brîului Acelor, deasupra căruia valea este barată de o ruptură de pantă verticală şi foarte înaltă. Pentru continuarea ascensiunii, ne orientăm spre stînga, de-a lungul Brîului Acelor, carc ne conduce curînd la baza hornului dintre Degetul Prelungit şi Acul Roşu. Urcînd acest horn pe o mică porţiune, trecem fără dificultate o treaptă înclinată şi apoi un canion de cca 4 m, după care, printr-o traversare spre dreapta, săltăm peste o muchie îngustă şi reintrăm imediat în fir.

Din acest punct escalada continuă pe coastele din dreapta văii (cum urcăm). Această porţiune fiind foarte expusă şi de o înclinaţie, în plan transversal, de 60-70°, impune o alegere cît mai atentă a platformelor ce vom urma, parte din ele fiind discontinue. La cca 30 m sub creastă, reintrăm pe firul văii, care ne conduce direct în Strunga Acului de Sus. Alpiniştii antrcnaţi pot trece obstacolele ce barează firele Rîpei Zăpezii fie prin escaladă liberă, fie prin asigurare la coardă simpla şi în pitoane. Alpiniştii mai puţin antrenaţi, vor urma însă, numai variantele ce ocolesc marile obstacole, prin coastele văii.

Trasee de legătură. 1. Din Strunga Acului Mare (sau a Acului de Sus) coborînd coastele înclinate, însă lipsite de obstacole, ale feţei sudice a Morarului (corespunzătoare Văii Cerbului), pe un parcurs ce urmează una din şiştoacele care coboară către S, ajungem după cca ½ oră deasupra Văii Cerbului. Din acest punct vom alege cu atenţie un traseu de legătură cu firul văii, ale cărui coaste sfîrşesc, în unele locuri, în rupturi cu pantă foarte înalte.

2. În al doilea traseu de legătură coboară pe coasta sudică a Morarului pînă în Brîul Mare. Acesta urmat la dreapta, spre SV, conduce în poteca Văii Cerbului, de unde putem urca la cabana Omul (indice 7A); coborînd V. Cerbului, ajungem în Poiana Coştilei, iar de aici la Buşteni, după 1½ ore (indice 7B).

Caracteristica traseului iarna. În condiţiuni de iarnă, ascensiunea văii se efectuează direct pe fir, a cărui pantă generală este de cca 50°. Parte din săritori rămînînd descoperite, prezintă în porţiunea superioară plăci compacte de gheaţă, ceea ce face ca trecerea lor să fie foarte dificilă. Adăugăm că zăpezile de suprafaţă, care din cauza înclinaţiei văii alunecă aproape continuu, se transformă peste marile săritori în adevărate cascade. În concluzie, ascensiunea Rîpei Zăpezii, deşi lipsită de dificultăţi tehnice, trebuie întreprinsă cu multă prudenţă, dată fiind panta puternică şi neîntreruptă ce prezintă de la intrarea pe traseu şi pînă la creastă.

33 C. VALEA ADÎNCĂ
Generalităţi. Grad de dificultate: 1A; traseul, uşor, este accesibil alpiniştilor începători. Materiale: o coardă pentru coechipieri. Durata: 2 ore. De la Buşteni la baza traseului: cca 3 ore.

Itinerar pînă la baza traseului: vezi artera indice 33, pînă la semnalarea în text a Văii Adînci.

Descrierea traseului. După ce trecem de grohotişul ce acoperă conul de dejecţie care ia sfîrşit în Poiana cu Urzici, ajungem la confluenţa văilor Rîpa Zăpezii şi Adînca, de unde ne abatem imediat ia dreapta, pe firul acesteia din urmă. Două ţancuri de aspectul unor pirarnide înalte, denumite Colţii Văii Adînci, domină coastele din stînga văii (cum urcăm). Firul este întrerupt de mici trepte şi săritori a căror trecere directă nu prezintă nici o dificultate. Valea intersectează la altitudinea de 1950 m Brîul Mare al Morarului, după care este barată de o primă săritoare mai înaltă, ce poate fi escaladată direct sau ocolită prin coastele din dreapta firului (cum urcăm). La mică distanţă de acest obstacol lăsăm în stînga două hornuri înguste şi puternic înclinate, care spintecă abruptul Morarului pe toată înălţimea lui. În continuare, urcăm pe un parcurs tot mai puţin înclinat pînă la obîrşia văii, de unde, urmînd spre stînga o coamă secundară, ieşim în Creasta Morarului, pe linia de cumpănă dintre V. Morarului (la dreapta, spre nord) şi V. Cerbulai (la stînga). 

Trasee de legătură. Urcînd către vest, coama largă şi pe alocuri înierbată a Morarului, ajungem dupa circa o oră a cabana de pe Vîrful Omul, de unde putem coborî pe una din numeroasele poteci ce se desprind din acest punct culminant al Bucegilor (vezi ,,Legături de la Vf. Omul", indice 3B).

Caracteristica traseului iarna. Ascensiunea V. Adînci este uşoară şi ia sfîrşit la vest de zona frămîntată a Acelor Morarului. Adăugăm că firul văii, care poate fi coborît într-un timp minim (cca 30 minute), prezintă cea mai directă legătură între Creasta Morarului şi Poiana cu Urzici.

33 D. BRÎUL MARE AL MORARULUI (PRIN V. MORARULUI)
Generalităţi. Grad de dificultate 1A; traseul, uşor, este accesibil alpiniştilor începători. Materiale: 1 coardă pentru coechipieri. Durata, din V. Morarului în V. Cerbului: cca 2 ore. De la Buşteni la baza traseului: cca 4 ore.

Itinerar pînă la baza traseului: vezi artera indice 33, pînă la semnalarea în text a Brîului Mare al Morarului. Din Valea MoraruJui, brîul se îndreaptă către E-SE, urmînd versantul nordic al masivului, traversează pe rînd, Vîlcelul Morarului şi Valea Adîncă, urcă spre Rîpa Zăpezii, pe care o intersectează sub confluenţa firelor superioare, denumite Rîpa Crucii şi Rîpa Mare, iar după ce trece peste V. Poienii şi firele de obîrşie ale Văii Bujorilor, atinge linia de creastă. De aici, se orientează către SV (spre dreapta) traversează succesiv firele Vîlcelului Fîntîniţei, Şiştoaca Roşie şi Şiştoaca Dracilor, se pierde în pajiştile înierbate care, în contrast izbitor cu sălbăticia versantului nordic, acoperă pe suprafeţe întinse clinurile sudice ale muntelui, şi ia sfîrşit în V. Cerbului (confluenţa Văii Cerbului cu V. Căldărilor).

Trasee de legătură. Din Valea Cerbului, poteca urmată la dreapta, urcă spre Vf. Omul (indice 7A); la stînga ajungem, coborînd firul Văii Cerbului, în Poiana Coştuei, (indice 7B), iar de aici la Buşteni (indice 7C sau 6E).

34. VALEA BUCŞOIULUI

Ramificaţii pe arteră: Vîlcelul Portiţelor; Vîlcelul Grohotişului; 34 A. Brîul Mare al Bucşoiului.

(Traseele fără indici sînt menţionate în textul arterei).

Generalităţi, Valea Bucşoiului este singura dintre văile cu caracter alpin de un interes mai deosebit din versantul răsăritean al Masivului Bucşoi. De la obîrşia, situată în amfiteatrul de mare altitudine cuprins între imensul arc de piatră al Bucşoiului Mare şi Creasta Estică (denumită şi Bucşoiul Mic), firul văii coboară către NE, se strecoară printre coaste stîncoase, prin hornuri şi pe sub maluri acoperite cu întinse tufărişuri de jnepeni, iese în Poiana Bucşoiului, care oferă unul din cele mai vaste peisaje asupra complexului de creste şi văi ale acestui versant, iar după ce intersectează poteca Pichetul Roşu -Mălăeşti, se adînceşte în pădurile Văii Glăjăriei. 

Ascensiunea Văii Bucşoiului se poate efectua, fie direct pe fir, întrerupt de cîteva săritori dificile, fie pe coastele văii, de-a lungul unui hăţaş aproape continuu. Grad de dificultate: 1B; traseul de coastă este accesibil alpiniştilor începători; traseul pe fir, numai alpiniştilor pregătiţi. Materiale: o coardă pentru coechipieri. Durata: Poiana Bucşoiului - cabana Omul: 3-5 ore.

Itinerar pînă la baza arterei. 1. Din Buşteni, poteca marcată cu semnul triunghi roşu porneşte de la capătul de sus al str. Coştila (Căminul Alpin), urmează Plaiul Munticelului, iese după aproape 2 ore în Poiana Coştilei - Poiana V. Cerbului, unde intersectează poteca Buşteni - V. Cerbului - Omul. De aici, continuînd către N cu acelaşi marcaj (triunghi roşu), traversează Poiana Bătrînilor, urcă spata puternic înclinată care conduce în Poiana Morarului şi coboară în Poiana Pichetului Roşu, de unde, lăsînd la dreapta drumul Diham, - Predeal, se abate către stînga, urcă prin pădure şi debuşează în marea poiană a Bucşoiului, unde intersectează firul văii (3-4 ore de la Buşteni).

2. Drumul Buşteni - Diham urmează V. Cerbului pînă la Gura Dihamului (1 oră); de aici, poteca marcată cu semnul bandă roşie, iese, după un parcurs uşor, pe flancul sudic al Dihamului, acoperit de păşuni întinse, se abate la stînga (spre V), trece succesiv prin Poiana Izvoarelor şi Poiana Pichetului Roşu şi ajunge în Poiana Bucşoiului, după cca 2 ore de la cabana Oura Dihamului (3 ore de la Buşteni).

3. De la Predeal, drumurile spre Poiana Bucşoiului converg în Poiana Pichetul Roşu (traseul indice 10 sau traseul indice 11). Durata: 3-4 ore.

4. De la Rîşnov, drumul urmează un parcurs lung pînă la vechea uzină de unde urcă la cabana Mălăeşti (semn bandă albastră), iar de aici la stînga, spre E, pe poteca marcată cu semn triunghi roşu, (traseul indice 6C), traversează linia de creastă a Bucşoiului Mare (,,La Prepeleac") şi iese în Poiana Bucşoiului, după cca 1 oră de la cabana Mălăeşti şi 3-4 ore de la Uzina Electrică.

Descrierea traseului. Pornind din Poiana Bucşoiului, urmăm firul văii, la început acoperit cu bolovăniş, şi intrăm curînd într-o cheie foarte îngustă, trecînd cu uşurinţă peste o primă săritoare. Din acest punct malurile văii se îndepărtează lăsînd către stînga o coastă întinsă, ce urcă în Creasta Bucşoiului Mic. Traseul se desfăşoară în continuare pe fir, fără să prezinte vreun obstacol mai deosebit, cu excepţia a două mici săritori. Mai sus, ajungem în dreptul Vîlcelului Portiţelor, care coboară din stînga, de sub coastele nordice ale Bucşoiului Mic, unindu-se cu Vîlcelul Grohotişului la mică distanţă în amonte de confluenţa cu V. Bucşoiului (grad de dificult. al ambelor vîlcele: 1B). Traseul continuă spre dreapta, urmînd făgaşul puţin adînc ai văii. Între acesta şi vîlcelul afluent îşi face loc o coamă lungă, mărginită la extremitatea superioară de un turn de o formă foarte caracteristică, al cărui vîrf este acoperit cu un pîlc de jnepeni. La mică distanţă în amonte de confluenţa cu Vîlcelul Portiţelor, o primă săritoare surplombantă (cca 20 m înălţime), a cărei escaladă directă este dificilă, poate fi evitată pe coastele din stînga văii, după care reintrăm imediat în fir.

După un scurt interval, firul văii intră într-un canion întrerupt de două săritori, dintre care prima poate fi escaladată direct, iar cea de a doua, uşor surplombantă, ocolită prin stînga. Curînd după trecerea canionului, ajungem la înălţimea Brîului Mare al Bucşoiului, în dreptul Turnului cu Jnepeni, pe care-1 lăsăm în stînga (cum urcăm).

Pentru Brîul Mare al Bucşoiului - vezi indice 34 A.

Din dreptul turnului, de unde valea pătrunde într-un canion întunecos şi sălbatic, urmăm firul întrerupt curînd de o săritoare şi continuăm escalada printr-un haos de blocuri prăvălite, care dau văii, pe această porţiune, o mare înclinaţie. Trei sute de metri mai sus, şi după trecerea unei mici săritori, în mijlocul canionului apare o muchie îngustă şi stîncoasă, care desparte firul principal (dreapta cum urcăm) de un mic horn ce urcă spre stînga şi se pierde curînd pe feţele stîncoase ale Bucşoiului Mic. Urmăm această coamă prin mijloc, după care reintrăm spre dreapta, în firul principal. 

Deasupra acestui punct valea se orientează brusc spre SV, iar feţele din stînga şi dreapta văii, deşi accentuat înclinate, devin accesibile. La mică distanţă în amonte, valea primeşte din dreapta, cum urcăm, un vîlcel stîncos, pe unele porţiuni de aspectul unui horn, ce scapă dintre doi colţi ascuţiţi. (Pe acest vîlcel de o înclinaţie accentuată, se poate ajunge, după o escaladă mai dificilă, sub Vf. Bucşoi). De la confluenţă valea se adînceşte într-un horn întrerupt de o săritoare cu fereastră, după care micşorîndu-şi tot mai mult înclinaţia, ajunge la obîrşie, sub Şaua Bucşoiului.

Trasee de legătură. Din şaua care leaga Vf. Bucşoiului (N) cu flancurile nordice ale Vf. Omul (S) putem urma fie spre stînga, drumul la cabana Omul (indice 8C), unde ajungem după 20 - 30 min, fie spre dreapta, la Vf. Bucşoi, iar de aici prin ,,Prepeleac", la Pichetul Roşu sau Mălăeşti (indice 8D).

Caracteristica traseului iarna. Valea Bucşoiului prezintă o pantă generală mijlocie. Ascensiunea văii poate fi întreprinsa cu uşurinţă, însă numai pe o zăpadă consistentă; contrar, pericolul avalanşelor este iminent, dat fiind numărul torentelor ce afluează către firul principal, precum şi configuraţia generală a văii (coaste întinse, foarte înclinate).

34 A. BRÎUL MARE AL BUCŞOIULUI

Generalităţi. Grad de dificultate: 1A; traseul, uşor, este accesibil alpiniştilor începători. Materiale: o coardă. Durata pînă în V. Morarului: 1 - 2 ore. De la Buşteni la baza traseului: 4 - 5 ore.

Itinerar pînă la baza traseului: vezi artera indice 34, pînă la semnalarea în text a Brîului Mare al Bucşoiului.

Descrierea traseului. Din dreptul Turnului cu Jnepeni, unde Brîul Mare traversează firul Văii Bucşoiului, ramura din dreapta (cum privim spre abrupt), foarte rar străbătută de drumeţi, se îndreaptă către NE, traversînd numeroase vîlcele şi torente ce întretaie acest versant, între care Vîlcelul Bucşoaia, Vîlceaua Crăpată, pînă dincolo de Valea Rea, de unde se pierde în coastele ce coboară din Creasta Bucşoiului Mare către NE.

Ramura din stînga urcă din V. Bucşoiului, pe sub Turnul cu Jnepeni, traversează curînd Vîlcelul Grohotişului, de unde dirijîndu-se brusc către E, ajunge în dreptul unui fir avînd aspectul unui horn (afluent al Vîlcelului Portiţelor). În punctul de traversare a hornului brîul prezentînd o discontinuitate, urmăm o platformă stîncoasă şi îngustă, după care trecem imediat peste muchia ce ne separă de Vîlcelul Portiţelor. De.aici, brîul urcă tot mai puternic, trece peste Şiştoaca Răsărită, iar după ce străbate o zonă acoperită cu vaste tufărişuri de jnepeni, atinge linia de creastă a Bucşoiului Mic, sub peretele stîncos denumit ,,Creasta La Balaur". Din acest punct îndreptîndu-se brusc către SV (spre dreapta), traversează curînd Siştoaca Ţimbalului, de unde în coborîş tot mai repede ajunge în punctul unde se uneşte cu o ramură inferioară a brîului, iar după un parcurs uşor ia sfîrşit în V. Morarului, în dreptul Brîului Mare al Morarului.

Trasee de legătură. Din V. Morarului itinerarul poate fi continuat fie de-a lungul Brîului Mare al Morarului catre SE (vezi indice. 33D), fie urcînd V. Morarului, pînă la cabana Omul, pe un parcurs obositor de cca 2 - 3 ore (vezi indice 33), fie, în sfîrşit, coborînd hăţaşul văii, care ne conduce după o oră în Poiana Morarului, iar de aici prin Poiana Coştilei la Buşteni (vezi indice 6D), sau la Pichetul Roşu (vezi indice 6A).

Caracteristica traseului iarna. Ca şi celelalte trasee de traversare, parcurgerea Brîului Mare al Bucşoiului este condiţionată de cantitatea şi consistenţa zăpezii. Astfel, sînt epoci în care brîul poate fi urmat cu uşurinţă, după cum în altele, aceeaşi încercare devine temerară. Adăugăm că, de-a lungul coastelor ce cad din Bucşoiul Mare către NE, brîul traversează o zonă caracteristică de avalanşe, iar pe culme, zăpezile depozitate în mase considerabile, formează numeroase cornişe.

35.  VALEA MĂLĂEŞTI

Ramificaţii pe arteră: Valea Caprelor; Valea Pietrelor; Turnul Mălăeşti: 35A. Extrema Stîngă din Peretele Central; 35B. Traseul Tavanelor din Peretele Central.

(Traseele fără indici sînt menţionate în textul arterei).

De la Buşteni: 1. Drumul Munticelului (capătul de sus al str. Coştila) marcat cu semn triunghi roşu, prin Poiana ,,La Măsurătoarea Urşilor" (cota 1310 m) - Poiana Coştilei - Poiana Morarului -Pichetul Roşu - Poiana Bucşoiului, la cabana Mălăeşti. 4 - 5 ore (descris în detaliu la indice 6).

2. Drumul Văii Cerbului (bd. Nestor Urechia) marcat cu semn bandă roşie, prin Gura Dihamului - Poiana Dihamului - Poiana Izvoarelor - Poiana Bucşoiului, la cabana Mălăeşti, 4 - 5 ore (descris în detaliu la indice 8).

De la Predeal: 1. Traseele indici 10 şi 11 converg în Poiana Pichetul Roşu. De la Pichetul Roşu, prin Poiana Bucşoiului - Prepeleac (marcaj triunghi roşu) la cabana Mălăeşti, 5-6 ore de la Predeal. 

De la Rîşnov: De la Uzina Electrică - Valea Malăeşti (marcaj bandă albastră), drumul urcă la cabana Mălăeşti, unde ajungem după 2-3 ore, (traseul indice 12).

Descrierea arterei. Urmînd de la cabana Mălăeşti, poteca ce urcă spre S, prin fundul căldării inferioare, lăsăm imediat în stînga, peste albia pietroasă a Văii Mălăeşti, confluenţa cu V. Caprelor, (grad de dificult. 1A) al cărei fir întretaie frontal versantul apusean al Bucşoiului. Drumul traversează în continuare căldarea inferioară, se abate curînd spre dreapta, urcînd pieptul stîncos care marchează limita superioară a căldării, iar după 25-30 min de la cabană, iese în căldarea mijlocie a văii. După un parcurs uşor se ramifică la stînga, poteca se urcă spre Brîul Caprelor (marcaj triunghi albastru), lăsînd în dreapta făgaşul stîncos al Văii Pietrelor, (grad de dificult. 1B) al cărei fir principal, întrerupt de numeroase săritori, coboară de sub Vf. Bucşoi.

Peisajul este dominat în această regiune de silueta masivă a Turnului Mălăeşti. Cele trei feţe ale acestui puternic contrafort se înalţă deasupra vîlcelelor care mărginesc spre nord şi spre sud, iar frontal, deasupra Văii Mălaeşti (Peretele Central). Pentru a ajunge la baza principalelor trasee cunoscute în Peretele Central (singurul care a fost cercetat pînă astăzi), ne îndreptăm în direcţia turnului, pornind de la bifurcaţia potecilor: V. Mălăeşti -Brîul Caprelor.

Pentru Turnul Mălăeşti - Extrema Stîngă din Peretele Central - vezi indice 35 A. Pentru Turnul Malăeşti - Traseul Tavanelor dîn Peretele Central - indice 35 B

Drumul urcă în continuare o treaptă intermediară, după care iese în căldarea superioară, închisă către S de marele zăgaz de piatră de la obîrşia văii, întretăiat de Hornurile Mălăeşti. Pentru continuarea drumului la Vf. Omul, fie prin hornul din dreapta (cum privim spre fundul văii), fie pe poteca ce urcă în serpentine, coastele din stînga văii (cum urcăm), vom urmări descrierea de la indicele 12A.

35 A.  TURNUL MĂLĂEŞTI: EXTREMA STÎNGĂ DIN PERETELE CENTRAL

Generalităţi. Prin varietatea obstacolelor şi desfăşurarea aeriană a escaladei, acest traseu poate fi considerat ca unul dintre cele mai interesante din zona superioară a V. Mălăeşti. El urmează o înlănţuire de fisuri distincte, ceea ce ne dă putinţa să-l identificăm cu uşurinţă, în special pe parcursul primelor lungimi de coardă, care sînt şi cele mai dificile. Grad de dificultate: 5B. Traseul, foarte dificil, este accesibil alpiniştilor cu o pregătire superioară. Materiale: 2 corzi a 40 m; pitoane; 20 carabiniere. Durata, de la baza peretelui: 3-4 ore.

Itinerar pînd la baza traseului: vezi artera indice 35, pînă la semnalarea în text a Turnului Mălăeşti - Extrema Stîngă din Peretele Central. Din punctul de bifurcaţie a potecilor: V. Mălăeşti - Brîul Caprelor, urcăm prin grohotiş cca 200 m, avînd ca reper conul de dejecţie al vîlcelului ce mărgineşte în stînga (cum privim spre perete) Turnul Mălăeşti. Cu cca 60 m înainte de gura vîlcelului, distingem la extremitatea stîngă a Peretelui Central (corespunzător Văii Mălăeşti), o fisură, pe alocuri acoperită cu vegetaţie şi înclinată spre dreapta, care marchează intrarea pe traseul nostru, comună cu aceea a Traseului Tavanelor, descris la indice 35B.

Descrierea traseului. În cursul primei lungimi de coardă urmăm această fisură, trecînd peste o succesiune de obstacole de dificultate medie, ce iau sfîrşit după cca 35 m, pe o platformă înierbată. In cea de a 2-a L.C. ajungem mai întîi la baza unei surplombe, a cărei escaladă o efectuăm direct, folosind pitoanele de pe traseu. În continuare, o fisură de 15 m ne permite să atingem un prag destul de larg, pe care ne regrupăm. Cea mai frumoasă porţiune a traseului urmează. În cursul celei de a 3-a L.C. de-a lungul unei fisuri deschise, în interiorul căreia prizele foarte solide, ne dau posibilitatea să înaintăm fără ajutorul pitoanelor, care nu se pot fixa pe acest pasaj decît cu mare dificultate. De aici, urcînd în diagonală spre stînga, atingem o nouă platformă de regrupare.

Prin executarea unei piramide trecem peste porţiunea spălată cu care începe a 4-a L.C., al cărei parcurs este surplombant; imediat deasupra, traversăm oblic spre dreapta o muchie îngustă, pînă la baza unei fisuri sinuoase, pe care o urcăm frontal. În partea finală, pasajul, foarte dificil, se tranformă într-un horn cu prizele friabile; îl trecem folosind pitoanele aflate pe parcurs, după care ne regrupăm pe o platformă înierbată (adăugăm că pe această porţiune pitoanele nu sînt bine fixate). A 5-a L.C. urmează în diagonală cîteva praguri care, deşi puternic înclinate, se escaladează cu uşurinţă, datorită prizelor solide şi numeroase. Parcursul măsoară cca 40m şi ia sfîrşit pe un brîu larg, de unde traseul devine mai uşor. După o nouă regrupare escalada continuă cca 100 m peste cîteva platforme înierbate, ce întretaie în zig-zag faţa frămîntată a peretelui. 

In partea finală a escaladei ajungem, de-a lungul unei mici creste, la vîrf.

Coborîrea. Imediat sub vîrful turnului, pe faţa care priveşte spre sud, este fixat un piton pe care îl folosim pentru a coborî printr-un rapel lung de 20 m, în talvegul unui vîlcel. Coborîrea continuă de-a lungul acestuia pînă în punctul unde se orientează spre dreapta. De aici, pentru a evita marile lui săritori, efectuăm un rapel, după care întîlnim curînd poteca V. Mălăeşti.

35 B. TURNUL MĂLĂEŞTI: TRASEUL TAVANELOR DIN PERETELE CENTRAL
Generalităţi. Marile surplombe din zona mediană a Peretelui Central (corespunzător Văii Mălăeşti), alcătuiesc, în ansamblu, cele mai caracteristice obstacole de pe parcursul Traseului Tavanelor. Escalada se efectuează la coarda dublă şi cu ajutorul scăriţelor, fără de care unele pasaje nu pot fi trecute. Grad de dificultate: 5B; traseul, foarte dificil, este accesibil alpiniştilor cu o pregătire superioară. Materiale: 2 corzi a 40 m; pitoane; 20 carabiniere; scăriţe. Durata de la baza peretelui: 3-4 ore.

Itinerar pînă la baza traseului: vezi artera indice 35 pînă la semnalarea în text a Traseului Tavanelor. Din punctul de bifurcaţie a potecilor: V. Mălăeşti - Brîul Caprelor, urcăm prin grohotiş cca 200 m, vizînd conul de dejecţie al vîlcelului ce mărgineşte în stînga (cum privim spre perete) Turnul Mălăeşti. Cu cca 60 m înainte de gura vîlcelului, distingem la extremitatea stîngă a Peretelui Central, o fisură pe alocuri acoperită cu vegetaţie şi înclinată spre dreapta care marchează intrarea pe Traseul Tavanelor, comună cu aceea a traseului descris la indice 35A. (Extrema Stîngă din Peretele Central). . 

Descrierea traseului. Prima lungime de coardă se desfăşoară de-a lungul fisurii sus-amintite, peste o serie de obstacole de dificultate medie, ce iau sfîrşit la înălţimea unei platforme înierbate. A 2-a L.C., de cca 30 m, începe cu o traversare către dreapta care ne conduce după 10 m, în dreptul unei feţe; efectuăm escalada acestui pasaj, în partea finală surplombant, folosind cele 2 pitoane de pe traseu, după care traversăm 4 m spre dreapta şi urcăm un pasaj final de 10 m.

Considerată cheie a traseului, cea de a 3-a L.C. se desfăşoară în lungul unei fisuri bine definite, care ia sfîrşit după 10 m. Din acest punct traversăm o faţă înclinată şi lipsită de prize (cca 3 m), pînă la înălţimea unei fisuri, pe care o escaladăm prin opoziţie, pe o înălţime de circa 12 m. În continuare, urmăm o faţă friabilă, înaintînd în diagonală spre dreapta, pîna în dreptul unui brîu îngust şi înclinat în afară, pe care ne regrupăm. De-a lungul unui mic horn, cuprins între perete şi o lespede înaltă, urcăm în cursul celei de a 4-a L.C. pînă la baza unei feţe puternic înclinate. Utilizînd o serie de prize mari şi bine încastrate în perete, escaladăm acest obstacol, la capătul căruia ne regrupăm.

A 5-a L.C. ne conduce sub marele tavan format din patru surplombe eşalonate oblic către dreapta. Urmînd o serie de fisuri discontinue, de-a lungul cărora înaintăm folosind escalada ,,prin opoziţie", ajungem în dreptul primei surplombe. De aici şi după trecerea frînghiei prin pitoane, traversăm spre dreapta, o faţă umedă şi alunecoasă, situată sub prima surplombă, după care ne regrupăm la începutul celei de a doua surplombe, avînd ca sprijin pentru picioare scăriţele de frînghie. Urmează a 6 L.C. al cărei parcurs sinuos ne obliga să dăm o atenţiune deosebită la trecerea frînghiilor prin carabiniere, pentru a evita blocarea.

Traversarea pe sub surplombele a 2-a şi a 3-a sfîrşeşte sub o faţă pe care o urcăm în diagonală către dreapta, pînă sub cea de a 4-a surplombă, a cărei escaladă frontală o efectuăm cu ajutorul scăriţelor. Deasupra acestui obstacol urmăm linia unei fisuri înalte de circa 15 m, după care, printr-o trecere spre dreapta ne regrupăm pe o platformă. În continuare, traseul devine mai puţin dificil, obstacolele desfăşurîndu-se de-a lungul unei feţe în parte înierbate, care măsoară circa 100 m.

În general, escalada acestei porţiuni urmează linia de creastă care duce către vîrf, cu mici deviaţii spre dreapta şi spre stînga. Pitoanele de asigurare de pe parcurs uşurează descifrarea traseului. Ultima regrupare o efectuăm pe platforma îngustă de pe vîrful Turnului Mălăeşti, unde escalada Traseului Tavanelor ia sfîrşit.

Coborîrea. Imediat sub vîrf, pe faţa expusă spre sud, este fixat un piton pe care îl utilizăm pentru a coborî, printr-un rapel lung de 20 m, în talvegul unui vîlcel. În continuare, coborîrea se desfăşoară de-a lungul vîlcelului pînă în punctul unde acesta se orientează spre dreapta. De aici, pentru a evita marile lui săritori, efectuăm un rapel care ne conduce în apropierea potecii V. Mălăeşti.

Fig. 077 Trasee în Turnuleţ

36.  PERETELE BĂTRÎNA - TĂTARUL MARE

Trasee: 36A. Traseul Frontal din Turnul Seciului; 36B. Traseul Nemeş; 36C. Muchia Nordică din Turnul Seciului; 36D. Figura Şoimilor; 36E. Traseul Central din Turnul Seciului; 36F. Muchia Estică a Turnuleţului; 36G. Faţa Sud-Vestică a Turnuleţului; 36H. Muchia Vestică a Turnuleţului; 36 I. Valea Horoaba; 36 J. Fisura din Peretele Tătarulul Mare.

Generalităţi. Traseele cu caracter tehnic din Peretele Bătrînei, de pe feţele şi muchiile marilor piramide de calcar ale Turnului Seciului şi Turnuleţului, iar izolat de acestea, pe firul Văii Ialomiţa, spre S, din Peretele Cheilor Tătarului Mare (pe dreapta văii), alcătuiesc în ansamblu ultima grupă cu caracter alpin a Bucegilor şi singura situată în zona interioară a acestui masiv, în apropierea Peşterii Ialomiţa. Către această regiune converg, pornind din Sinaia, Buşteni şi Pietroşiţa - următoarele căi de acces:

De la Sinaia, prin Vîrful cu Dor - Peştera Ialomiţei (ind. 1) 

,, ,, ,, ,, ,, ,, ,, ,, ,, ,, Piatra Arsă - ,, ,, ,, ,, ,, ,, ,, „ „  (ind. 2)

,, ,, ,,Buşteni ,, ,, ,,V. Urlătorilor -,, ,, ,, ,,  ,, ,, ,, ,, (ind. 4)

,, ,, ,, ,, ,,  „ „ ,, ,,  V. Jepilor -,, ,, ,, ,, ,, ,, ,, ,,  „ „  (ind. 5)

,, ,, Pietroşiţa, prin V. Ialomiţei - ,, „ ,, ,, ,, ,, ,, ,, ,,(ind. 17)

Valorificarea acestei regiuni, astăzi considerată ca una dintre cele mai propice pentru antrenamentele de alpinism, a fost înfăptuită de instructorii şcolilor tehnice alpine organizate de C. C. S.

Descrierea arterei. De la cabana Peştera, drumul marcat cu semnul cruce albastră conduce prin Poiana Mănăstirii, şi prin ,,Cheiţă", iar apoi către S, prin Cheile Mari ale Peşterii, pînă în dreptul Poienii Colţi, unde ajungem după un parcurs uşor de cca 15 min. Părăsind poteca principală, urmăm la dreapta hăţaşul ce urcă în diagonală o coastă uşor înclinată, trecem curînd printr-o rarişte şi peste cîteva mici pîraie, după care intrăm în pădure, urcînd pe porţiunea finală o coastă repede. De aici ne abatem, după un scurt parcurs, la stînga, de-a lungul unui luminiş mărginit de pereţi verticali, iar după ce traversăm o perdea de molizi, pătrundem în incinta Turnurilor, unde distingem pe rînd: în faţă, piramida Turnului Seciului; pe planul imediat următor şi către stînga, Turnuleţul, iar în dreapta, formînd fundalul de o formă semicirculară al ambelor turnuri, Peretele Bătrîna, brăzdat de fisuri şi hornuri, întretăiate la mici intervale de numeroase surplombe.

Pentru o mai uşoară identificare a traseelor, adăugăm că turnurile sînt despărţite de perete, printr-un culoar podit cu trepte de stîncă şi grohotiş, denumit ,,Gangul Peretelui Bătrîna", iar turnurile între ele, prin Strunga Turnurilor.

Pentru traseele din Peretele Bătrîna şi din Turnuri, un prim itinerar conduce la dreapta şi în sus prin Gangul Peretelui Bătrîna, iar un al 2-lea, la stînga, pe la baza Turnului Seciului şi Turnuleţului.

A. Itinerar prin Gangul Peretelui Bătrîna. Urcăm prin dreapta pe sub perete, pînă la baza unei rupturi de pantă, de unde observăm pe faţa Turnului Seciului (stînga, cum urcăm) un prag de piatră, care marchează intrarea pe Traseul Frontal.

Pentru Traseul Frontal - vezi indice 36 A.

Trecînd în continuare peste ruptura de pantă de mai sus, pătrundem în Gangul Peretelui Bătrîna. La cca 6-8 m în dreapta, distingem cu uşurinţă un horn vertical, care constituie reperul şi primul obstacol al Traseului Nemeş din Peretele Bătrîna.

Pentru Traseul Nemeş - vezi indice 36 B.

La mică distanţă identificăm în stînga noastră, în dreptul unui pasaj acoperit cu vegetaţie înaltă, treptele care formează Muchia Nordică din Turnul Seciului (Traseul Comănescu).

Pentru Muchia Nordică - vezi indice 36 C.

De aici coborîm de-a lungul unei feţe stîncoase, cca 10 m, lăsăm în stînga Strunga Turnurilor şi ieşim în faţa imensei piramide a Turnuleţului. Este punctul de unde distingem la dreapta, în Peretele Bătrîna, un prag stîncos, care urcă la baza unei serii de surplombe de culoare galben-roşiatică. Acestea marchează intrarea pe traseul Fisurii Şoimilor.

Pentru Fisura Şoimilor - vezi indice 36 D.

B. Itinerar pe la baza Turnurilor, De la bifurcarea itinerariilor de mai sus, urmînd spre stînga hăţaşul ce se strecoară pe la baza Turnului Seciului, iar în continuare, pe la aceea a Turnuleţului, distingem, după o distanţă de cca 15 m în dreapta şi la 20 m deasupra noastră, un horn cu roca de culoare ruginie, a cărui axă prelungită în jos marchează intrarea pe Traseul Central din Turnul Seciului.

Pentru Traseul Central - vezi indice 36 E.

De aici hăţaşul, care începe să coboare, conduce, după cca 15m, în punctul din care putem observa deasupra şi la dreapta noastră, Strunga Turnurilor. Este locul din care, privind jumătate la dreapta, distingem în Peretele Turnuleţului un mic brîu ce urcă în diagonală şi care marcheaza intrarea pe Traseul Muchiei Estice a Turnuleţului. 

Pentru Muchia Estică a Turnuleţului - vezi indice 36 F.

Coborînd pe sub perete, de-a lungul unui pasaj acoperit cu grohotiş, ajungem după 10 m în dreptul unui intrînd al peretelui, întrerupt la cîţiva metri deasupra noastră de o surplombă perfect vizibilă, de unde începe escalada Feţei SV a Turnuleţului.

Pentru Faţa SV a Turnuleţulul - vezi indice 36 G.

In sfîrşit, ocolind Turnuleţul pe sub peretele de SV, atingem, după un urcuş uşor de cca 25 m, punctul de pătrundere pe traseul Muchiei Vestice a Turnuleţului unde ia sfîrşit Gangul Peretelui Bătrîna. 

Pentru Muchia Vestică a Turnuleţului - vezi Indice 36 H.

Din acest punct coborîm pe sub Peretele Bătrînei, traversăm o zonă acoperită cu grohotiş, la limita unui perete de mică înălţime, trecem pe lîngă două grote din care ţîşnesc cîteva mici izvoare, iar de aici, continuînd drumul pe sub perete şi către stînga, coborîm curînd în firul Văii Horoaba, sub marea cădere de apă denumită ,,Cascada Burlacului".

Pentru V. Horoabei - vezi indice 36 I.

Pentru fisura din Peretele Cheilor Tătarului Mare urmăm din Poiana Colţi spre S, poteca Văii Ialomiţa. Cu 20 m înainte de intrarea în chei şi după ce traversăm firul Văii Ialomiţa, distingem în peretele acestui gang uriaş, marea fisură care urcă în frînturi scurte la creastă.

Pentru Fisura din Peretele Tătarulul Mare - vezi indice 36 J.

36 A.  TRASEUL FRONTAL DIN TURNUL SECIULUI
Generalităţi, Traseul urcă o treaptă stîncoasă şi verticală de cca 35 m înălţime, care ia sfîrşit după o mică traversare, pe o platformă largă. Ultimii 20 m urmează linia directă a unei fisuri, pînă la creastă. Escalada se efectuează la coardă dublă. Grad de dificultate: 4 A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, pitoane, carabiniere. Durata pentru 3 echipieri: cca 1 oră.

Itinerar pînă la baza traseului: vezi artera indice 36, pînă la semnalarea în text a Traseului Frontal.

Descrierea traseului. După ce urcăm prin ,,căţărătură liberă" un bloc înalt de pe platforma căruia începe ascensiunea propriu-zisă, traseul, care din acest punct se escaladează la coardă dublă, urmează iniţial o treaptă verticală ce ia sfîrşit sub o surplombă, pe la baza căreia efectuăm o traversare spre stînga. Trecem, în continuare, peste o serie de blocuri şi ajungem sub o spălătură de stînci. Acest pasaj dificil odată depăşit, escalada se desfăşoară de-a lungul unui prag de piatră, în diagonală. Urmează o traversare spre dreapta, după care urcăm un pasaj vertical, pînă la prima platformă de regrupare. De aici traseul trece peste un al 2-lea perete de aceeaşi înclinaţie, după care, 15 m mai sus, ia sfîrşit pe o muchie ascuţită, la capătul căreia găsim un piton de rapel. Coborîrea se efectuează pe faţa corespunzătoare Gangului Bătrîna, printr-un rapel de cca 40 m.

36 B. TRASEUL NEMEŞ

Generalităţi. Traseul se desfăşoară peste un lung pasaj în diedru, care urcă frontal faţa verticală a Peretelui Bătrîna, şi se escaladează la coardă dublă. Grad de dificultate: 3 A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, pitoane, carabiniere. Durata pentru 3 echipieri: 1-2 ore.

Itinerar pînă la baza traseului - vezi artera indice 36, pînă la semnalarea în text a Traseului Nemeş.

Descrierea traseului. Prima porţiune urmează linia unei fisuri deschise, a cărei escaladă o efectuăm prin ramonaj. În partea superioară, pasajul, devenind uşor surplombant, necesită fixarea cîtorva pitoane. Cea de a 2-a L.C. prezintă un parcurs vertical, care urcă de-a lungul unei fisuri ce brăzdează faţa vestică a peretelui. În partea finală escalada urmează un pasaj înclinat şi plin de vegetaţie, care atinge linia de creastă, luînd sfîrşit în coastele uşor înclinate şi împădurite ale muntelui. Inapoierea prin pădure fiind foarte complicată, recomandăm revenirea la baza traseului, în care caz utilizăm pentru efectuarea rapelurilor, pitoanele fixate pe parcurs.

36 C.  MUCHIA NORDICĂ DIN TURNUL SECIULUI (Traseul Comănescu)
Generalităţi. Grad de dificultate: 2 A; traseul este accesibil, alpiniştilor pregătiţi. Materiale: 2 corzi de 40 m, pitoane, carabiniere. Durata pentru 3-4 echipieri: cca 30 minute.

Itinerar pînă la baza traseului - vezi artera indice 36, pînă la semnalarea în text a Muchiei Nordice.

Descrierea traseului. Punctul de pornire se situează la limita superioară a Strungii Turnurilor, traseul urmînd o coamă aeriană întreruptă din loc în loc de cîteva mici ţancuri. Un pasaj vertical cu prizele nesigure, care constituie cea mai dificilă porţiune a escaladei, a fost înzestrat, la scurt timp după premieră, cu un cablu, astăzi utilizat foarte rar. Coborîrea se efectuează printr-un rapel de 30 m, utilizînd acelaşi piton care serveşte şi pentru întoarcerea din Traseul Central.

36 D.  FISURA ŞOIMILOR
Generalităţi. Fisura Şoimilor întretaie printr-o despicătură adîncă, faţa abruptă a Peretelui Bătrînei, pe o înălţime de aproximativ 100 m. Traseul, prezentînd o serie de pasaje de mare dificultate, se escaladează la coardă dublă. Grad de dificultate: 4 A; traseul, accentuat dificil, este accesibil alpiniştilor cu o pregătire avansată. Materiale tehnice: 2 corzi a 40m, 20 carabiniere, pitoane. Durata: cca 2 ore.

Itinerar pînă la baza traseului: vezi artera indice 36, pînă la semnalarea în text a Fisurii Şoimilor.

Descrierea traseului. Punctul de pătrundere pe traseul Fisurii Şoimilor se situează. pe platforma cea mai de jos a Strungii Turnurilor. În cursul primei L.G., un prag de aproximativ 15 m ne conduce la baza unui perete format din calcare de o nuanţă galben-roşiatică, pe al cărui prăvăliş distingem o serie de surplombe suspendate ce se desfăşoară către dreapta, pe o porţiune de cca 10 m. Ultima surplombă din acest ansamblu de obstacole grele ne obligă să efectuăm o trecere directă, după care, cu ajutorul cîtorva pitoane escaladăm un horn, la capătul căruia o mică grotă ne permite o primă regrupare.

Traseul celei de a 2-a L.C., cu mult mai uşor decît cel precedent, trece peste o serie de blocuri acoperite din loc în loc cu vegetaţie şi printr-un horn al peretelui, unde identificăm un cuib de şoimi; detaliul a făcut ca traseului să i se atribuie, de către echipa care l-a escaladat în premieră, denumirea de Fisura Şoimilor. După trecerea hornului sus-amintit, ne regrupăm într-o grotă îngustă şi inospitalieră, căptuşită cu calcare foarte poroase. A 3-a L.C. se desfăşoară iniţial peste o surplombă de o structură cu totul particulară, după care escalada continuă de-a lungul unui diedru vertical, înalt de 15 m. O traversare uşoară către stînga, trece peste un pasaj cu un relief foarte frămîntat, a cărui escaladă este dificilă din cauza unor obstacole ce surplombează uşor. Pe ultimii 10 m stînca dispare aproape cu desăvîrşire. Această porţiune finală este foarte pariculoasă, deoarece escalada continuă vertical pe mici trepte de iarbă.

Întoarcerea printr-o pădure de molid prezentînd un parcurs foarte complicat, vom urma linia ce se strecoară de-a lungul coamei peretelui, în direcţia Văii Ialomiţa.

36 E. TRASEUL CENTRAL DIN TURNUL SECIULUI
Generalităţi. Escalada urmează iniţial un pasaj în diedru şi vertical, iar în continuare un horn îngust şi înalt, întrerupt pe aproape 2/3 din desfăşurarea lui, de numeroase surplombe. Grad de dificultate: 4 A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 20 carabiniere, pitoane. Durata pentru 3 echipieri: cca 1 oră.

Itinerar pînă la baza traseului: vezi artera indice 36, pînă la semnalarea în text a Traseului Central.

Descrierea traseului. În cursul primei L.C., trecem peste un pasaj vertical, vizînd în partea finală un scoc adînc ce ia sfîrşit sub o surplombă, a cărei rocă prezintă o culoare roşie-ruginie, foarte distinctă. Pe desfăşurarea celei de a 2-a L.C. escaladăm cîteva puncte puternic surplombante, după care ascensiunea ia sfîrşit pe o mică platformă situată sub vîrf. Escalada se efectuează la coardă dublă. Coborîrea în rapel, urmează faţa estică spre Gangul Bătrîna.

36 F. MUCHIA ESTICĂ A TURNULEŢULUl
Generalităţi. Traseul trece peste o faţă uşor surplombantă, iar în continuare, de-a lungul unei muchii foarte înguste şi înclinate, care ia sfîrşit în Vf. Turnuleţului. Grad de dificultate: 4 A; traseul, accentuat dificil, este accesibil alpiniştilor, cu o pregătire avansată. Materiale: 2 corzi a 40 m, 20 carabiniere, pitoane. Durata pentru 3 echipieri: cca 1 oră.

Itinerar pînă la baza traseului: vezi artera indice 36, pînă la semnalarea în text a Muchiei Estice a Turnuleţului.

Descrierea traseului. Prima L.C. urmează un brîu îngust care ia sfîrşit sub o serie de fisuri ce se succed în diagonală şi spre dreapta, pe faţa peretelui care surplombează uşor. La capătul acestor obstacole ne regrupăm pe un brîu larg. În cursul celei de a 2-a L.C. executăm o traversare spre stînga, în lungul unui prag stîncos, extrem de expus, după care escalada urmează linia unei creste ascuţite şi verticale, care prezintă în partea finală o porţiune spălată şi lipsită de prize. În mod obişnuit în acest loc se utilizează o scăriţă, care uşurează mult trecerea. În continuare, traseul urcă un pasaj cu prizele foarte friabile, ce ia sfîrşit în imediata apropiere a punctului din care putem distinge un molid, de trunchiul căruia, printr-un rapel de 20 m, coborîm în Gangul Bătrîna.

36 G. FAŢA SUD-VESTICĂ A TURNULEŢULUl
Generalităţi. Traseul urrnează linia unei fisuri care împarte simetric peretele sud-vestic al Turnuleţului, urcînd la vîrf peste o serie de obstacole foarte expuse. Pasajul final fiind surplombanl, impune o complicată manevră de corzi. Grad de dificultate: 4 A;, traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 20 carabiniere, pitoane. Durata pentru 3 echipieri: cca 1 oră.

Itinerar pînă la baza traseului: vezi artera indice 36, pînă semnalarea în text a Feţei Sud-Vestice a Turnuleţului.

Descrierea traseului. Pornind de la baza Turnuleţului, lăsăm în dreapta panta ce scapă din Strunga Turnurilor şi, cu puţin înainte de punctul în care poteca se abate spre dreapta, observăm în perete o firida surplombată de o streaşină uriaşă. Este locul de unde începe ascensiunea Feţei Sud-Vestice a Turnuleţului. Escaladînd această primă porţiune, urmată de un prag de piatră, ajungem sub un pasaj de o formă convexă, a cărui trecere este foarte dificilă. Urmează o porţiune verticală, de-a lungul unei fisuri oblice şi pe o faţă netedă. După 30 m escaladăm un horn prin ramonaj, pînă la epuizarea celor 40 m de coardă, la capătul cărora întîlnim o primă şi excelentă platformă de regrupare. Pe desfăşurarea celei de a 2-a L.G. efectuăm o traversare spre stînga, după care, escalada continuă peste o nouă surplombă. De aici urcăm un horn complet lipsit de prize, după care, urmînd feţele din dreapta, ajungem foarte curînd în vîrf.

Printr-un rapel de 20 m pe faţa corespunzătoare Strungil Turnurilor, coborîm în Gangul Bătrîna.

36 H. MUCHIA VESTICĂ A TURNULEŢULUI
Generalităţi. Escalada, care urmează o muchie verticală, se efectuează la coardă dublă. Grad de dificultate: 4 A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 15 carabiniere, pitoane. Durata pentru 3 erhipieri: cca 1 oră.

Itinerar pînă la baza traseului: vezi artera indice 36, pînă la semnalarea în text a Muchiei Vestice a Turnuleţului.

Descrierea traseului. Din imediata apropiere a potecii ne angajăm în escaladă (prima L.C.) vizînd un scoc vertical şi lung de 15 m, la extremitatea căruia întîlnim o fisură orizontală ce se orientează spre dreapta. Atît scocul cît şi fisura sînt situate pe faţa nord-vestică a peretelui. La capătul acestui pasaj muchia este întretăiată de un mic brîu care se prelungeşte pînă la o platformă situată pe faţa sud-vestică a peretelui.

Traseul celei de a 2-a L.C., cu mult mai dificil decît cel precedent, urmează o coamă cu prize foarte mici şi rotunde. În unele locuri, escalada ,,prin opoziţie" devine imperioasă şi cere capului de coardă multă supleţe şi atenţie. De aici ne angajăm spre stînga, pe un pasaj în diedru, pînă în punctul în care acesta surplombează. În continuare, efectuăm o mică traversare, de astă dată spre dreapta, şi ieşim pe linia directă a muchiei. Cîteva blocuri suprapuse şi cu totul instabile, permit, totuşi, escalada pînă în dreptul unui pasaj surplombant şi foarte expus, a cărui trecere constituie punctul de maximă dificultate a traseului. 

Pînă la vîrf obstacolele devin tot mai uşoare, cu excepţia ultimilor metri, care impun o mare atenţie în alegerea prizelor, pe această porţiune, extrem de friabile. Coborîrea se efectuează printr-un rapel de 20 m, utilizînd pitonul anume bătut pentru întoarcere, şi ia sfîrşit în culoarul ce desparte Turnuleţul de Gangul Bătrîna.

36 I.  VALEA HOROABA
Generalităţi. Grad de dificultate: 1 A, traseul uşor, este accesibil alpiniştilor începători. Materiale: o coardă pentru coechipieri. Durata de la intrarea pe fir pînă la obîrşie: 2 - 3 ore.

Itinerar pînă la baza traseului: vezi artera indice 36, pînă la semnalarea în text a Văii Horoaba.

Descrierea traseului. V. Horoaba îşi are obîrşia sub Vf. Ţapului (Culmea Strunga), de unde coboară către S, între întinsele poduri ale munţilor Bătrîna şi Strungile Mari. În zona inferioară, firul văii pătrunde într-un canion adînc, trecînd peste o înlănţuire de săritori, trepte şi jgheaburi puternic erodate de ape şi de înălţimi ce variază între 5-15 m. Această porţiune este cunoscută sub numele de Canionul Horoabei (în vechea toponimie, Gangul Horoabei). Potrivit aceleiaşi toponimii, numele de Horoaba este atribuit porţiunii cuprinse între confluenţa acestei văi cu V. Ialomiţei şi V. Leşniţei de unde poartă pînă la izvoare, denumirea de V. Bătrîna. La capătul inferior al gangului, apele Horoabei, care pînă aci au curs nebănuite pe sub un pat de calcare, revin la suprafaţă (Izvorul Burlacului) trecînd peste o serie de mici săritori şi blocuri. Peretele din dreapta (cum coborîm) este sfredelit de un tunel. Pe malul opus, două arcade de piatră par a fi vestigiile unei peşteri, prăbuşită sub acţiunea continuă şi necruţătoare a apelor. La mică distanţă în aval, firul Horoabei formează o cascadă de peste 10 m, după care apele ei zorind pe sub pereţii Bătrînei, se pierd în desişul unei vaste păduri de molid, iar cîteva sute de metri mai jos, confluează cu V. Ialomiţei, la Padina.

36 J. FISURA DIN PERETELE TĂTARULUI MARE
Generalităţi. În Cheile Tătarului Mare, peretele din dreapta firului V. Ialomiţa este brăzdat, în imediata apropiere a intrării dinspre N, de o despicătură uriaşă, cunoscută sub denumirea de Fisura din Peretele Tătarului Mare. Aceasta urcă, în frînturi uşoare şi peste o serie de porţiuni surplombante, la creastă. Grad de dificultate: 5 A; traseul, accentuat dificil, este accesibil alpiniştilor cu o pregătire avansată. Materiale: 2 corzi a 40 m, 25 carabiniere, pitoane. Durata pentru 2 echipieri: 3-4 ore.

Itinerar pînă la baza traseului: vezi artera 36, pînă la semnalarea în text a Fisurii din Peretele Tătarului Mare.

Descrierea traseului. Prima L.C. urmează o fisură pe care înaintăm cu ajutorul scăriţelor şi prin tracţionare la coardă dublă. La capătul celor 40 m ne regrupăm pe o platformă foarte îngustă, sub o surplombă. De aici, printr-o traversare spre stînga, prindem o fisură ce urcă oblic către dreapta, cca 20 m. O nouă traversare, extrem de dificilă şi aeriană, cere multă atenţie; prizele lipsind aproape cu desăvîrşire, iar o asigurare eficace aproape imposibilă din cauza friabilităţii micilor fisuri din perete. Acest pasaj de extremă dificultate
, ia sfîrşit pe o platformă foarte înclinată. Pentru o mai bună regrupare, ne abatem cîţiva metri în stînga, pe un brîu larg, care traversează întregul perete.

În continuare, parcursul celei de a 3-a L.C., care se desfăşoară vertical pe aproximativ 40 m, este întrerupt din loc în loc de mici ştreaşini. După o nouă regrupare trecem, în cursul celei de a 4-a L.C., o fisură de un unghi foarte deschis întreruptă în partea finală de o surplombă. Acest obstacol o dată trecut, continuăm escalada frontal, peste o nouă serie de surplombe, eşalonate pe un parcurt de cca 40 m. Partea finală a traseului, corespunzătoare celei de a 5-a L.C., se escaladează fără multe dificultăţi şi ia sfîrşit, după cca 20 m, în apropierea unui vîrf de unde, pe poteca ce coboară într-un vîlcel din apropiere, revenim în V. Ialomiţei.

Fig. 078  Jepii Mici. Peretele Sudic al Clăii. A. Traseul 23 August. B. Traseul Genţianei. C. Traseul 25 Octombrie. D. Muchia Strungii. E. Traseul Floarea de Colţi

NOI TRASEE STABILITE IN BUCEGI

TRASEE ÎN PERETELE SUDIC AL CLĂII MARI
Prezentăm mai jos o serie de noi trasee de o valoare tehnică deosebită efectuate în Masivul Jepii Mici (Peretele Sudic al Clăii), considerat în trecut ca lipsit de elemente interesînd alpinismul de grad superior. Pentru a ajunge la baza Peretelui Sudic al Clăii, urmăm din Buşteni Drumul Urlătorilor (descris la ind. 4). Din punctul ,,La Vinclu" primul fir stîncos ce-l întîlnim, este acela al Văii Comorilor.

Părăsind poteca, urcăm această vale şi lăsăm în stînga un prim vîlcel - din ansamblul firelor de obîrşie ale Comorilor - după care ajungem curînd la confluenţa cu un al doilea fir, care coboară din dreapta. Pe feţele înierbate din stînga acestuia, întîlnim după cca 50 m, un hăţaş ce se orientează jumătate la dreapta, traversează talvegul vîlcelului şi se continuă pe brîul care se strecoară spre dreapta, pe sub Peretele Sudic al Clăii.

De-a lungul brîului se succed, în ordinea de mai jos, punctele de pătrundere pe următoarele trasee:

Traseul 23 August. Gr. dificult. 6 B; 9 lungimi de coardă; pitonat poate fi escaladat de o echipă compusă din 2 alpinişti, în 7 - 11 ore.

Traseul Genţianeî. Gr. dificult. 5 B; 9 lungimi de coardă; pitonat; poate fi escaladat de o echipă compusă din 2 alpinişti, în 5-7 ore.

Traseul 25 Octombrie. Gr. Dificult 5 B; 9 lungimi de coardă; pitonat; poate fi escaladat de o echipă compusă din 2 alpinişti, în 6-8 ore.

Muchia Strungii. Gr. dificult. 5 B; 7 lungimi de coardă; pitonat; poate fi escaladat de o echipă compusă din 2 alpinişti în 4 - 6 ore.

Traseul “Floarea de Colţi". Gr. dificult. 5 B ; 7 lungimi de coardă; pitonat; poate fi parcurs de o echipă compusă din 2 alpinişti în 5-7 ore.

Traseele de mai sus iau sfîrşit pe Coama Clăii Mari, care urmată la stînga, spre vest, conduce în Şaua Brîului Mare al Jepilor. Acesta străbătut spre nord, coboară după 2 ore în Valea Jepilor (Valea Jepilor-Buşteni, vezi ind. 5 E), iar spre sud, în Drumul Urlătorilor (Drumul Urlătorilor - Buşteni, vezi ind. 4 C).

TRASEE IN PERETELE BRÎNEI (COŞTILA).
Traseul Hornul din Blidul de sub Streaşină. Acesta este primul traseu tehnic ce-l întîlnim, urcînd Brîul Coştilei din Valea Albă. El se desfăşoară imediat după ce brîul iese de sub marele tavan semicircular, denumit Blidul de sub Streaşină. Traseul (grad de dificult. 4 B), urmează un horn blocat de surplombe, prezintă 5 lungimi de coardă, este pitonat şi poate fi parcurs de o echipă compusă din 2 alpinişti, în 2 - 3 ore. In continuare, trecem, de-a lungul Brîului Coştilei, pe la baza traseelor: Muchia Blidului Uriaşilor (ind. 21 B); Faţa Nord-Estică a Blidului (ind. 21 C) şi Hornul din Blidul Unaşilor (ind. 21 D).

Fig. 079  Coştila. Peretele Brînei. A. Muchia din Santinela Blidului Uriaşilor. B. Muchia Găvanului Mare. C. Traseul Viespilor din Găvanul Mic.

Muchia Hornului din Blidul Uriaşilor. Din punctul în care brîul este întrerupt de bolovănişul îngrămădit pe talvegul Blidului Uriaşilor, urcăm către dreapta, pînă ce depăşim punctul de pătrundere în Hornul Blidului (despicătură uriaşă, blocată de surplombe). După circa 25 m distingem muchia ce se desfăşoară paralel cu traseul amintit (care rămîne în stînga, cum privim spre perete). De-a lungul acesteia se desfăşoară Traseul Muchiei Hornului (grad de dificult. 5 A), care prezintă 7 lungimi de coardă, este pitonat şi poate fi parcurs de o echipă compusă din 2 alpinişti, în 2 - 3 ore.

Fisura Sudică din Blidul Uriaşilor. După ce traversează Blidul Uriaşilor, hăţaşul conduce în urcuş, pe malul opus al Blidului; aci, distingem în Peretele Brînei, o fisură înclinată spre dreapta, blocată în partea superioară de o serie de surplombe, caracterizate printr-o rocă de culoare ruginie. Partea inferioară a peretelui (sub fisură) este formată dintr-o faţă frămîntată şi acoperită cu iarbă, de-a lungul căreia începe escalada Fisurii Sudice din Blidul Uriaşilor. Traseul (grad de dificult. 4 B) prezintă 4 lungimi de coardă, iar porţiunea surplombantă din partea superioară, nu este pitonată. Durata escaladei pentru o echipă din 2 alpinişti, 2 - 3 ore.

Traseul Tavanelor din Peretele Brînei. La aproximativ 30 - 40 m în dreapta punctului de intrare pe traseul precedent, de-a lungul unei plăci verticale, complet spălată şi de o culoare vînătă cenuşie, se desfăşoară Traseul Tavanelor din Peretele Brînei, (grad de dificult. 4B). Traseul prezintă 4 lungimi de coardă. Porţiunea din treimea superioară (comună cu Fisura Sudică) nu este pitonată. Durata escaladei peniru o echipă de 2 alpinişti, 2 - 3 ore.

Muchia din Santinela Blidului Uriaşilor. Privind spre perete, identificăm la cca 10 m în dreapta punctului de pătrundere pe traseul Fisurii Santinelei din Blidul Uriaşilor (descrisă la ind. 21 E), intrarea pe traseul Muchiei din Santinela Blidului Uriaşilor. Aceasta se efectuează pe faţa Blidului, de-a lungul unei fisuri ce ne conduce mai întîi oblic către dreapta şi apoi pe muchie. Traseul (grad de dificult. 4 B) prezintă 5 lungimi de coardă, este pitonat şi poate fi parcurs de o echipă compusă din 2alpinişti, în 2-3ore.

Muchia Găvanului Mare, Din dreptul traseului de mai sus, Brîul Coştilei face un ocol larg pe faţa muntelui, străbătînd o zonă bogat înierbată la capătul căreia se înalţă, ca un uriaş contrafort ce sprijină peretele, Muchia Găvanului Mare. Escalada acestui traseu urmează iniţial incinta Găvanului Mare (Faţa nordică), şi numai în partea superioară, iese pe linia de creastă. Traseul (grad de dificult. 5 A) prezintă 4 lungimi de coardă, este pitonat şi poate fi escaladat de o echipă compusă din 2 alpinişti, în 3- 4 ore. La cca 25 m în dreapta traseului de mai sus, cum privim spre perete, se situează intrarea pe Traseul Central din Găvanul Mare (descris la ind. 21 F). După ce părăsim Găvanul Mare, urmînd Brîul Coştilei în sus spre Hornul lui Gelepeanu, ajungem curînd în Găvanul Mic (sau Găvanul de Sus). Partea superioară a acestuia formează un perete puternic frămîntat şi cu roca foarte friabilă.

Fig .080  Morarul. A.Vîlcelul Ţancurilor. B. Traseul Coltul Moşului

Traseul Viespilor din Găvanul Mic. Privind în partea stîngă a Găvanului Mic, de-a lungul unor obstacole surplombante, legate între ele prin hornuri şi fisuri, distingem uşor intrarea pe Traseul Viespilor (grad de dificult. 5 A) care prezintă 4 lungimi de coardă, este pitonat şi poate fi parcurs de o echipă compusă din 2 alpinişti, în 3-  4 ore.

Traseul Moş Geleeanu. În sfîrşit cu 40-50 m înainte de a ajunge în punctul din care se desprinde către est, Creasta Văii Albe, se desfăşoara, pe faţa Stîncii lui Gelepeanu, traseul cu acelaşi nume, (grad de dificult 3 B) care prezinta 3 lungimi de coardă, este pitonat şi poate fi parcurs de o echipă compusă din 2 alpinişti, în 1-2 ore.

VÎLCELUL ŢANCURILOR

Ascensiunea vîlcelului (grad de dificult. 2 B) începe din Poiana Morarului, de unde urcăm primele obstacole, în parte acoperite de zăpada, care uşurează trecerea lor; cele mai multe dintre ele rămîn însă descoperite (săritori puternic surplombante), astfel încît escalada directă se efectueaza prin asigurare în pitoane. De la obîrşia văii ieşim în Brîna Mare a Morarului, pe care urmînd-o la dreapta, coborîm în Valea Morarului, iar de aci în poteca Pichetul Hoşu - Poiana Coştilei (spre Buşteni, vezi indice 6 D).

COLŢUL GHINŢURII
Din Poiana Morarului (artera indice 33) intrăm pe Valea Poienii, pînă în punctul unde aceasta primeşte din stînga (cum urcăm), primul afluent (Vîlcelul Ghinţurii). Părăsim valea şi urcăm cca 20 m peste săritorile acestui vîlcel, după care escaladînd faţa din stînga (cum urcăm), ieşim pe muchia şi apoi pe Colţul Ghinţurii. Traseul, care urmează în bună parte muchia stîncoasă a colţului, ia sfîrşit pe vîrf, de unde, printr-un rapel de 40 m, pe faţa ce vizează strunga colţului, revenim la obîrşia Vîlcelului Ghinţurii. Traseul (grad de dificult. 4 A) prezinta 5 lungimi de coardă, este pitonat şi poate fi parcurs de o echipă compusa din 2 alpinişti, în cca 2 ore.

FISURA MORARULUI
Urcînd Vîlcelul Ghinţurii distingem, după cca 70 m din Valea Poienii, pe faţa din dreapta (cum intrăm), o fisură verticală de cca 170 m înălţime, denumită Fisura Morarului (grad de dificult. 5 B), a cărei escaladă necesită pentru o echipă de 2 alpinişti, cca 3 ore. Coborîrea se efectuează prin rapel, pîna deasupra obîrşiei Vîlcelului Brîului Înflorit şi apoi prin Vîlcelul Ghinţurii şi Valea Poienii, în Poiana Morarului.

TRASEUL COLŢUL MOŞULUI
Urmînd din Poiana Morarului, firul Vîlcelului Ţancurilor, ajungem la baza celui de-al treilea vîrf proeminent (din aval în amonte), denumit Colţul Moşului, situat pe MuchiaŢancurilor (în dreapta cum urcăm). Traseul (grad de dificult. 4 A), prezintă 4 lungimi de coardă, este pitonat şi poate fi escaladat de o echipă cornpusă din 2 alpinişti, în cca 2 ore.

Coborîrea se efectuează prin rapel, în Strunga Ţancului Retezat, iar de aci, un al doilea rapel ia sfîrşit în Vîlcelul Ţancurilor.

� Denumirea de “Platoul Bucegilor", deşi improprie, fiind însă larg răspîndită în turism, este menţinută şi în lucrarea de faţa; de asemenea denumirile de ”pod”, şi “podiş", atribuite de locaîntci, aceleiashi forme de relief.


� În lucrare apar si celelalte forme uzitate: brîu, brîneac.


� Această vale poartă. în porţiunea inferioară, numele de V. Sf. Ana.


� în timpul iernii de la cabană urmăm traseul indicat de stîlpii de marcaj pe versantul vestic al Vîrfutui Bucura pe  deasupra Văii Gaura pînă în prima şa de lîngă Vîrful Gavanele de unde revenim pe faţa Văii Cerbului în traseul de vară.


� Acest monument, înalt de 33 m. a fost ridicat în memoria eroilor căzuţi în luptele de pe V. Prahovei, în primul război mondial.


� în Poiana Coştilei se poate ajunge şi prin Plaiul Munticelului (traseul 6).


� Vechiul nume, “La Poliţie” (adesea modificat în “Poliţe" sau “Poliţa"), se trage de la fostul post de frontieră, care se afla aci, înainle de primul război mondial.


� In această zonă au fost descifrate în ultimul timp o serie de trasee tehnice de mare dificultate, între care traseul “23 August" din Peretele Sudic al Clăii (Grad de dificultate, 6 B).


� L. C. - Lungime de coardă.


� O primă variantă, care conduce spre acelaşi vîrf, urmează în lung, muchia ce se conturează deasupra Brîului Subţire, iar o a doua, Creasta Nordică a Picăturii 


� Pentru o mai uşoară identificare a principalelor fire din bazinul superior al Văii Coştila, acestea au primit denumiri potrivit poziţiei sau aspectului lor.


� Adaugăm ca pe această porţiune rolul secundului este greu, el neputînd să execute traversarea decît numai după ce efectueaza un rapel de 3 m.





